ישיבת מליאה, כנסת 16, פרוטוקול מספר 7, 2003-02-27 00:00

ראובן ריבלין: היום יום חמישי, כ"ה באדר א' התשס"ג, 27 בחודש פברואר 2003.

ראובן ריבלין: אני מתכבד לפתוח את ישיבת הכנסת.

אריה האן: אני מבקש מחברי הכנסת ומהקהל לקום.

אריה האן: כבוד הנשיא! (חברי הכנסת מקדמים בקימה את פני נשיא המדינה.

אריה האן: )

אריה האן: בבקשה לשבת.

ראובן ריבלין: רבותי חברי הכנסת, הסעיף הראשון על סדר-היום, למרות חגיגיות הישיבה, בחירת סגנים זמניים ליושב-ראש הכנסת.

ראובן ריבלין: יציג את ההמלצה של הוועדה המסדרת יושב-ראש הוועדה המסדרת.

ראובן ריבלין: בבקשה.

גדעון סער: אדוני היושב-ראש, כנסת נכבדה, הוועדה המסדרת מציעה לכנסת לבחור את חברי הכנסת אברהם הירשזון ואלי בן-מנחם לסגנים זמניים ליושב-ראש הכנסת.

ראובן ריבלין: ובכן, רבותי חברי הכנסת, ההצעה היא למנות סגני יושב-ראש זמניים שיאפשרו לי לנהל את הישיבות עד בחירת הנשיאות של הכנסת – שבעה סגנים שיהיו סגנים קבועים – את החברים אברהם הירשזון ואלי בן-מנחם.

ראובן ריבלין: מי בעד ההצעה - ירים את ידו.

ראובן ריבלין: מי נגד?

ראובן ריבלין: מי נמנע?

ראובן ריבלין: בעד הצעת הוועדה המסדרת - רוב

ראובן ריבלין: הצעת הוועדה המסדרת לבחור את חברי הכנסת אברהם הירשזון ואלי בן-מנחם

ראובן ריבלין: אני קובע שבהצבעתם של רוב חברי הכנסת נבחרו חברי הכנסת אברהם הירשזון ואלי בן-מנחם לשמש סגנים ליושב-ראש, וכבר היום הם יעזרו לי בניהול הישיבה.

ראובן ריבלין: הסעיף השני על סדר-היום: הודעת הממשלה על החלטת ראש הממשלה לבטל את המשרד לשיתוף פעולה אזורי ולחלק את משרד המדע, התרבות והספורט, וגם על העברת חלק מסמכויות שר המדע, התרבות והספורט לשרת החינוך, בהתאם לסעיף 39(ב) לחוק-יסוד: הממשלה.

ראובן ריבלין: יציג את מכלול השינויים בסעיפים ב' וג' בסדר-היום השר דני נוה.

ראובן ריבלין: רבותי, החברים, אני מוכן לתהות, אבל לא זמן ממושך מדי.

קריאה: - - -

סילבן שלום: מאחר שחייבים לעשות את זה לפני הצגת הממשלה בהרכב החדש שלה, הדבר הזה מחויב בדרך הזאת.

סילבן שלום: דרך אגב, נושא אחד טעון הודעה ואחד טעון אישור הכנסת, ולכן צריך לעשות את זה בנפרד.

סילבן שלום: אדוני היושב-ראש, בהתאם לסעיף 39(א)(5) לחוק-יסוד: הממשלה, מבקש ראש הממשלה להודיע לכנסת על החלטתו כדלהלן: לבטל את המשרד לשיתוף פעולה אזורי; לחלק את משרד המדע, התרבות והספורט, באופן שתחומי התרבות והספורט יועברו למשרד החינוך, אשר ייקרא משרד החינוך, התרבות והספורט, ותחום המדע יישאר במשרד המדע, התרבות והספורט, אשר ייקרא משרד המדע והטכנולוגיה.

סילבן שלום: בהתאם להוראות סעיף 39(ב) לחוק-יסוד: הממשלה, אני מבקש להביא לאישור הכנסת את החלטת ראש הממשלה להעביר סמכויות הקבועות בחוק, כדלהלן: א.

סילבן שלום: לשר החינוך יועברו סמכויות שר המדע, התרבות והספורט, על-פי החוקים הבאים: חוק המוסד העליון ללשון העברית, התשי"ג-1953; חוק רישוי עסקים, התשכ"ח-1968; חוק האזרחים הוותיקים, התש"ן-1989; פקודת זכות יוצרים; חוק הרשות הלאומית לתרבות הלאדינו, התשנ"ו-1996; חוק הרשות הלאומית לתרבות היידיש, התשנ"ו-1996; חוק הקולנוע, התשנ"ט-1999; חוק הצלילה הספורטיבית, התשל"ט-1979; חוק להסדר ההימורים בספורט, התשכ"ז-1967; חוק מכוני כושר (רישוי ופיקוח), התשנ"ד-1994; חוק הספורט, התשמ"ח-1988; חוק המוזיאונים, התשמ"ג-1983; חוק הארכיונים, התשט"ו-1955; חוק יד בן-צבי, התשכ"ט-1969; חוק דוד בן-גוריון, התשל"ז-1976; חוק הספריות הציבוריות, התשל"ה-1975; חוק המרכז הישראלי לקידום תרבות האדם, התשי"ט-1958.

סילבן שלום: ראש הממשלה מודיע כי בכוונתו להגיש לכנסת הצעות חוק לעריכת תיקונים לחוקים ככל שיתחייבו מהעברת שטחי הפעולה, חלוקת המשרדים, שינוי תפקידי השרים והעברת הסמכויות.

סילבן שלום: תודה רבה.

ראובן ריבלין: תודה רבה לשר האוצר סילבן שלום.

ראובן ריבלין: הדיון בהודעתו יתקיים כדיון משולב עם הצגת הממשלה.

ראובן ריבלין: כבוד נשיא המדינה והגברת גילה קצב, אדוני ראש הממשלה אריאל שרון ואורחיו, חברי חברי הממשלה היוצאים, חברי הממשלה הנכנסים ובני משפחותיהם, חברי הכנסת, זקן הסגל הדיפלומטי, חברי הכנסת לשעבר, בפתח דברי ברצוני לברך אותך, ראש הממשלה, לרגל יום הולדתך ה-75 שחל אתמול, עד מאה ועשרים.

ראובן ריבלין: עברת בחייך מבחנים קשים, היית מבוני הארץ והגנת בגופך באומץ על קיומה, ועתה - אתה הוא מנהיגה.

ראובן ריבלין: עם תחילת תקופת כהונתך השנייה כראש ממשלה בישראל, הממשלה ה-30, ולרגל השבעת הממשלה, שלוחה לך ברכתי וברכת הכנסת.

ראובן ריבלין: מפאת כובד האחריות שנטלת, אנו מלווים אותך בתפילה חרישית: החונן לאדם דעת, הוא גם יחונן אותך ואת שריך בינה, להבחין בין הרצוי לבין האפשרי.

ראובן ריבלין: אנו מלווים אותך בתקווה ובביטחון שתדע להנהיג את העם והמדינה בימי המבחן העומדים בפנינו.

ראובן ריבלין: אנו כולנו מתייסרים בבעיות רבות והרות גורל.

ראובן ריבלין: עליך, אדוני ראש הממשלה, ועל חברי הממשלה, יהיה להתמודד עם אתגר השמירה על ביטחון חיינו, לחלץ את העם מהמצוקה הכלכלית, למנוע פלגנות בתוכנו ולחזק את הלכידות החברתית.

ראובן ריבלין: אני מאחל לך ולעמיתיך השרים ולכולנו, שתצליחו בשליחותכם ותניחו נדבך לבניין שלום עם שכנינו, מתוך עמידה על האינטרסים החיוניים לקיומנו כאן ולחוסנה של מדינת ישראל.

ראובן ריבלין: ואחתום בדבריו של דניאל איש חמודות: שלום לך, חזק וחזק.

ראובן ריבלין: רבותי חברי הכנסת, אני מתכבד להזמין את ראש הממשלה הנבחר, על מנת להציג את ממשלתו החדשה.

אריאל שרון: כבוד נשיא המדינה והגברת קצב, אדוני יושב-ראש הכנסת, כנסת נכבדה, אורחים, מכובדי כולם, חברות וחברי הכנסת, בראש ובראשונה אני מבקש להביע שוב מעומק הלב את תודתי והערכתי לציבור הגדול של אזרחי ישראל שנתנו בי ובתנועת הליכוד שבראשותי את אמונם.

יצחק כהן: הציבור הספרדי.

אריאל שרון: זו היתה הבעת אמון יוצאת דופן ומחייבת מאוד, דווקא על רקע קשיי התקופה הזאת, מצוקותיה ואתגריה.

אריאל שרון: אני מוקיר זאת מאוד ומכיר תודה אישית לכל האזרחים שהעניקו את הייצוג הרחב ביותר בכנסת השש-עשרה לתנועה ולדרך שיש לי הכבוד להוביל.

אריאל שרון: בה בעת, ברצוני להביע הערכה כנה גם לכל אותם אזרחים שהשתתפו בהליך הדמוקרטי החופשי והצביעו למפלגות אחרות על-פי צו מצפונם.

אריאל שרון: אני רואה עצמי מחויב לא לתנועתי בלבד ולא למפלגות המרכיבות את הקואליציה, כי אם לאזרחי המדינה כולה.

אריאל שרון: הממשלה שאני מציג היום תשרת את העם כולו.

אריאל שרון: טובת המדינה, טובת הכלל היא שתנחה אותנו, היא בלבד תהיה לנגד עינינו.

אריאל שרון: אלה היו שנתיים לא קלות.

אריאל שרון: מדינת ישראל ועם ישראל עמדו מול גלי טרור אכזרי.

אריאל שרון: הטרור לא הכריע את עם ישראל ולא יוכל להכריעו.

אריאל שרון: זהו עם עתיק יומין וחזק, עם גדול בכוח הרוח, עם שלמד מחדש במאה האחרונה את חשיבותן של הזכות והחובה להגן על עצמו בכוחות עצמו.

אריאל שרון: זהו עם שחזר לשפתו הקדומה ולמולדתו ההיסטורית, ותקע באדמתה יתד איתנה, יתד שלא תיעקר עוד לעולם; נאמן תמיד לציווי המלאך ליעקב אבינו כשעבר את מעבר יבוק בדרכו מחרן לארץ-ישראל: "לא יעקב יאמר עוד שמך, כי אם ישראל, כי שרית עם אלהים ועם אנשים, ותוכל".

אריאל שרון: זה גורלו וזו תעודתו של עמנו מאז ומעולם: לשרות – ולשרוד, להתמודד – ולהתגבר, להילחם – ולנצח; לעמוד במבחנים קשים מידי אדם ומידי שמים, ששום עם אחר לא עמד בהם, ולצאת מהם מחוזק ברוח ובמעש.

אריאל שרון: אין לי דבר יקר יותר מאמונו של העם הזה, ואעשה הכול כדי להצדיקו ולהתמודד בהצלחה עם האתגרים המורכבים שלפנינו.

משה גפני: כבר איבדת את אמון העם.

ראובן ריבלין: רבותי, חבר הכנסת גפני אמר את אשר אמר; לא צריך לעזור לו, אם מישהו חושב שהוא הפריע.

אחמד טיבי: מה זה, אי-אפשר לפתוח את הפה?

אריאל שרון: במהלך מערכת הבחירות ואחריה הבטחתי לעשות הכול כדי להקים ממשלת אחדות רחבה ככל שניתן.

אריאל שרון: חשבתי תמיד, ואני סבור כך גם ובעיקר היום, כי המצב הביטחוני והכלכלי, האתגרים בזירה המדינית והצורך לאחות את השסעים בין חלקי ציבור שונים - כל אלה מחייבים אחדות.

אריאל שרון: בהתאם לגישה זו וכפי שהבטחתי, פניתי לאחר הבחירות לכל המפלגות הציוניות, והצעתי לכולן לקיים ניסיון לשותפות במבחנים הקשים ובהכרעות ההיסטוריות שיהיו מנת חלקנו בשנים הקרובות.

מאיר פרוש: רק לא - - -

ראובן ריבלין: חבר הכנסת פרוש, שמענו, תודה.

אריאל שרון: בהתאם לגישה זו, לא הסכמתי במהלך המשא-ומתן הקואליציוני לשום פסילה של אדם או של סיעה, כשם שלא הסכמתי לכך בעבר.

אריאל שרון: צר לי על כך שמפלגת העבודה החליטה להימנע אפילו מקיום משא-ומתן של ממש להצטרפות לממשלתי.

משה גפני: היא צדקה, היא לא רצתה - - -

אריאל שרון: במהלך המשא-ומתן נעשה ניסיון כן וחשוב לברר בעיות מרכזיות בחיי המדינה ואזרחיה, במגמה לאתר הסכמות ולפרוץ דרכים חדשות.

אריאל שרון: בעקבות מאמץ זה שעשינו כולנו, חברו יחד לממשלה החדשה כוחות שונים בעלי השקפת עולם שונה.

אריאל שרון: במהלך השיחות להרכבת הממשלה נעשו מאמצים גדולים למצוא מכנה משותף ולגשר על פערים בסוגיות של דת ומדינה, בנושא המדיני, בנושאים הנוגעים לאופיו של המשטר בישראל ובנושאים שונים אחרים.

אריאל שרון: אני רואה חשיבות לאומית ממדרגה ראשונה ברצון וביכולת שגילו המפלגות שחברו להקמת הממשלה החדשה למצוא את המאחד, את המשותף ולגשר על מה שאינו מוסכם.

אריאל שרון: כך, למשל, חובתנו היתה למצוא פתרונות הוגנים ומאוזנים לבעייתם של אזרחים רבים שאינם יכולים להינשא ולהתגרש על-פי ההלכה.

אריאל שרון: מדובר באזרחים רבים ובהם חיילים משוחררים מהטובים והאמיצים שבחיילינו.

נסים זאב: למה אתה מטעה את הציבור, כל מה שנאמר פה הוא שקר.

ראובן ריבלין: חבר הכנסת נסים זאב, אמרת, ראש הממשלה שמע וזה מספיק.

נסים זאב: - -

ראובן ריבלין: מספיק.

אחמד טיבי: - - -

ראובן ריבלין: חבר הכנסת טיבי, לך יש שיטה חדשה, אתה לא פונה לנואם, אתה מדבר עם חבריך.

אחמד טיבי: - - -

ראובן ריבלין: רבותי חברי הכנסת, מספיק ודי.

ראובן ריבלין: ראש הממשלה, בבקשה.

אריאל שרון: הנוסחה שגובשה אינה פוגעת במסלול הקבוע למי שיכול להינשא על-פי ההלכה.

אריאל שרון: היא אמורה לפתור את בעייתם של רבים שאינם יכולים לעשות כן.

אריאל שרון: אני מאמין, שאין מדינה, קל וחומר מדינה יהודית, שיכולה לקבל מצב שבו אזרחיה אינם יכולים להינשא בארצם על-פי דין כלשהו.

אריאל שרון: אם נתמיד בגישה אחראית זאת, נוכל להוביל יחד את מדינת ישראל להישגים חשובים ולאווירה אחרת בחיים הציבוריים.

עסאם מח'ול: את כל זה היה לנו עד עכשיו.

אריאל שרון: אף צד לשיחות הקואליציוניות לא קיבל את כל מבוקשו - -

מאיר פרוש: מה עם המדינה הפלסטינית?

אריאל שרון: - - ומשום כך כל השותפות יצאו כשידן על העליונה - - -

מאיר פרוש: לראשונה הופר הסטטוס-קוו.

ראובן ריבלין: חברי הכנסת, אני לא רוצה לקרוא חברים לסדר בישיבה חגיגית זו, אבל אם לא תהיה ברירה, אעשה זאת.

ראובן ריבלין: זה יקרה מהר מאוד.

מאיר פרוש: לראשונה הופר הסטטוס-קוו.

ראובן ריבלין: חבר הכנסת פרוש, חמישה נבחרתם, ואתה נוטל את כל הקבין של הדיבור.

מאיר פרוש: - - -

ראובן ריבלין: מספיק, חבר הכנסת פרוש.

זאב בוים: אדוני היושב-ראש, תקרא אותו לסדר.

קריאות: אוהו, אוהו.

ראובן ריבלין: חברי הכנסת, תודה רבה.

ראובן ריבלין: אדוני ראש הממשלה.

אריאל שרון: משום כך, כל השותפות יצאו כשידן על העליונה, בהבינן שהפשרה היא הכרחית ורצויה.

מוחמד ברכה: רק הציבור אכל אותה.

אריאל שרון: הם גילו אחריות לאומית ובגרות.

אריאל שרון: נפעל יחד כדי לשמר אותה רוח גם בעתיד, רוח של דיאלוג מתמיד בין ציבורים, בניסיון להגיע להסכמות במקום לנסות להכריע איש את רעהו בכל עניין.

אריאל שרון: חברי הכנסת, משימתה הראשונה של הממשלה החדשה בראשותי תהיה התמודדות עם המצב הכלכלי, מתוך ניסיון לשמור על היציבות במשק ולהחזיר אותו לפסים של צמיחה ושגשוג.

ישראל אייכלר: לגזול את פת הלחם של עניי ישראל, זו לא כלכלה.

ראובן ריבלין: תודה.

אריאל שרון: אני מאמין שבין מרכיבי הממשלה קיים מכנה משותף ואף יותר מכך, הן בראיית חשיבות ההתמודדות הזאת, וגם באשר לדרך הכלכלית שיש ללכת בה.

אריאל שרון: מצב המשק שהושפע בשנים האחרונות הן ממצב הכלכלה העולמית והן ממערכת הטרור נגדנו, מחייב קבלת החלטות קשות וכואבות לכולנו.

אריאל שרון: כולנו נצטרך להירתם למאמץ הזה.

אריאל שרון: כל אחד יידרש לוותר ולהתפשר.

אריאל שרון: אני משוכנע כי בשיתוף פעולה נכון של כולנו - הממשלה, ההסתדרות, העובדים והמעסיקים – ניתן להוציא את המשק מהמיתון ולהעלותו על פסים של צמיחה.

אריאל שרון: זה לא יהיה קל.

אריאל שרון: זאת לא ממשלה שנבחרה כדי לקבל החלטות קלות.

מאיר פרוש: מה עם ביבי?

ראובן ריבלין: חבר הכנסת פרוש, בפעם הבאה זו תהיה אזהרה.

אריאל שרון: כישלונה של מערכת הטרור שנוהלה נגד ישראל צפוי לפתוח את השער לתהליך מדיני אחראי, המיוסד על ההסכמה לפתרון הסכסוך בדרכי שלום, על נחישות שלא לוותר על ביטחון ישראל ואזרחיה ועל הדדיות בקיום התחייבויות מדיניות.

אריאל שרון: בנאומי בכנס הרצלייה בחודש דצמבר האחרון, פירטתי את המתווה לתהליך מדיני אחראי כזה.

אריאל שרון: בשיחותי עם נשיא ארצות-הברית ג'ורג' בוש ובכירי ממשלו הגענו להבנה לגבי התנאים הנדרשים לפתיחת תהליך מדיני, וכך גם לגבי הצורך במתווה שלבי לפתרון הסכסוך ארוך השנים והמורכב בינינו לבין הפלסטינים.

עסאם מח'ול: שיוביל למה?

זהבה גלאון: - - -

אריאל שרון: טרם חזרה למסלול המדיני יש צורך בהפסקת הטרור וההסתה, בביצוע רפורמות עמוקות ברשות הפלסטינית ובהחלפת ההנהגה הנוכחית של הרשות הפלסטינית.

אריאל שרון: תהליך מדיני שיוביל לשלום של אמת צריך להיות מבוסס על לימוד הלקחים מכישלון המתווה המדיני שנוסה בעשור הקודם.

מוחמד ברכה: בשביל השלום צריך להחליף אותך קודם כול.

ראובן ריבלין: תודה רבה, חבר הכנסת ברכה, תודה רבה.

אריאל שרון: עם ישראל הוא עם שוחר שלום, ואני משוכנע כי עבור שלום אמיתי יש נכונות לפשרות כואבות.

טלב אלסאנע: העם שוחר שלום, לא ראש הממשלה.

עסאם מח'ול: ראש הממשלה מחפש מלחמה.

ראובן ריבלין: שמעו מה אמרת, חבר הכנסת מח'ול.

אריאל שרון: סוגיית הקמתה של מדינה פלסטינית בתנאים מגבילים בהקשר של תהליך מדיני שנויה במחלוקת בין גורמים בקואליציה.

אחמד טיבי: מדינה בגודל של הרצלייה.

אריאל שרון: הבהרתי את עמדתי בנושא זה פעמים רבות בעבר.

אריאל שרון: הודעתי גם, והדבר נכלל גם בקווי היסוד ובהסכמים הקואליציוניים, כי לפני משא-ומתן מעשי על הסדר מדיני, היה ויכלול הקמת מדינה פלסטינית, יובא הנושא לדיון והכרעה בממשלה.

אריאל שרון: החודש לפני 33 שנים נפטר המשורר נתן אלתרמן, זיכרונו לברכה.

אריאל שרון: לנוכח ההתפתחויות בארץ ובאזור, כדאי לשים לב למה שכתב באחד משיריו: "כדי שאותו השלום בקומו, לא יבשיל מלחמה חדשה בשקט, יש הכרח שיהיה השלום בעצמו מלחמה בלתי פוסקת, מלחמה נגד כל השלמה ומורך, נגד כל עיוות דין של יחיד ועם, ואפילו שמירת השלום לעת צורך, משומרי השלום בעצמם".

אריאל שרון: כל הסדר מדיני שיושג בעתיד צריך להבטיח את האינטרסים ההיסטוריים, הביטחוניים והאסטרטגיים של ישראל, ובראשם ויתור פלסטיני על התביעה המופרכת המכונה "זכות השיבה", להחדרת המוני פלסטינים לתוככי ישראל; קיומם של אזורי ביטחון וחיץ ושמירה על שלמותה ואחדותה של בירת ישראל, ירושלים.

אריאל שרון: הממשלה בראשותי תפעל לפריצת דרך בנושאים חשובים נוספים בחיי המדינה.

אריאל שרון: היעד המרכזי והחשוב ביותר של הממשלה החדשה יהיה עלייה גדולה לישראל.

אריאל שרון: העלייה היא נשמת אפה של הציונות, העלייה היא המנוע הכלכלי של המשק.

אריאל שרון: חיוני לפרוץ לאופקים חדשים בתחום זה, וניתן לעשות זאת.

אריאל שרון: נפעל לחיזוק המפעל ההתיישבותי החלוצי בכל חלקי הארץ.

אריאל שרון: ירושלים בירת ישראל המאוחדת והבלתי-מחולקת תעמוד לנגד עינינו.

אריאל שרון: נפעל להרחבתה של העיר, לפיתוחה ולהדגשת מרכזיותה בחייו של כל יהודי בארץ ובתפוצות.

אריאל שרון: אני חוזר כאן על השבועה שנשבעתי בנאום השבעתי הקודם, שנשבעו כל ראשי ממשלות ישראל בנאומי השבעתם, ובהם ראש הממשלה המנוח יצחק רבין, זיכרונו לברכה.

אריאל שרון: "אם אשכחך ירושלים תשכח ימיני.

אריאל שרון: תדבק לשוני לחכי אם לא אזכרכי, אם לא אעלה את ירושלים על ראש שמחתי".

אריאל שרון: נפעל כדי להשלים חוקה לישראל בהסכמה - -

ישראל אייכלר: חוקת התורה.

ישראל אייכלר: אין חוקה אחרת בעולם.

אריאל שרון: - - באמצעות חקיקת חוקי-היסוד החסרים: חוק-יסוד המעגן את זהותה של ישראל כמדינה יהודית ואת הסמלים הלאומיים שלה; חוקי-יסוד המשלימים את זכויות הפרט, כגון חופש הביטוי וההתאגדות, את הזכויות במשפט, את הזכויות החברתיות ועוד.

אריאל שרון: מלאכת השלמת החוקה חייבת להתבסס על הסכמה ציבורית ופוליטית רחבה ולא באופן כוחני.

אריאל שרון: אני מאמין כי ניתן לעשות זאת אם מביאים בחשבון את האינטרסים והרגישויות של ציבורים שונים.

משה גפני: אי-אפשר בלי החרדים.

ראובן ריבלין: תודה רבה, חבר הכנסת גפני.

ראובן ריבלין: ראש הממשלה שמע.

אריאל שרון: נפעל לביצור היציבות השלטונית בישראל, שהיעדרה בשנים האחרונות הפך בעיה לאומית ממדרגה ראשונה, ונבחן רפורמות במשטר הדרושות לשם כך.

אריאל שרון: נעלה את אחוז החסימה בבחירות לכנסת כדי לצמצם את פיצול היתר במערכת הפוליטית.

אריאל שרון: נגבש תכנית לאיחוד רשויות מקומיות כדי לייעל את מנגנוני השלטון המקומי.

אריאל שרון: נעשה לחלוקה צודקת ושוויונית יותר של נטל השירות הצבאי ונטל תשלום המסים במדינה.

אריאל שרון: נוסיף לפעול בנחרצות להחזרת השבויים והנעדרים ועזאם עזאם.

אריאל שרון: אני קורא מכאן היום לערביי ישראל: אנחנו וילדינו נחיה כאן תמיד זה לצד זה.

אריאל שרון: השסע בין אזרחי ישראל היהודים והערבים מזיק לכולנו.

אריאל שרון: בכוונתי לפעול לפתיחת פרק חדש ביחסי המדינה עם אזרחי ישראל הערבים.

מוחמד ברכה: אולי תפרט קצת.

מוחמד ברכה: היינו בסרט הזה.

ראובן ריבלין: תודה רבה, חבר הכנסת ברכה.

ראובן ריבלין: ראש הממשלה שמע את בקשתך.

ראובן ריבלין: בבקשה.

אריאל שרון: אני מבקש להציג עתה בפני הכנסת את הרכב הממשלה.

קריאות: הו הו - - -

ראובן ריבלין: לא נהוג להפריע לראש ממשלה בזמן הצגה אלא בזמן נאום.

מאיר פרוש: הכול הצגה אחת.

ראובן ריבלין: חבר הכנסת פרוש.

טלב אלסאנע: - - -

אריאל שרון: אדוני היושב-ראש, השמות ייקראו לפי סדר האל"ף-בי"ת: אהוד אולמרט – ממלא-מקום ראש הממשלה ושר התעשייה והמסחר; בנימין אלון – שר התיירות; צחי הנגבי – השר לביטחון פנים; אליעזר זנדברג – שר המדע והטכנולוגיה.

משה גפני: - - -

אריאל שרון: ישראל כץ – שר החקלאות ופיתוח הכפר; ציפי לבני – השרה לקליטת העלייה; לימור לבנת – שרת החינוך, התרבות והספורט; עוזי לנדאו – שר; אביגדור ליברמן – שר התחבורה; יוסף לפיד – סגן ראש הממשלה ושר המשפטים; שאול מופז – שר הביטחון; יהודית נאות – השרה לאיכות הסביבה; דני נוה – שר הבריאות; בנימין נתניהו – שר האוצר; גדעון עזרא – שר; אברהם פורז – שר הפנים; יוסף פריצקי – שר התשתיות הלאומיות; מאיר שטרית – שר; סילבן שלום – סגן ראש הממשלה ושר החוץ; אריאל שרון – ראש הממשלה, השר לענייני דתות - -

ישראל אייכלר: לא הדת היהודית.

אריאל שרון: - - שר הבינוי והשיכון, שר העבודה והרווחה, שר התקשורת.

אריאל שרון: נתן שרנסקי – שר, מופקד על ענייני ירושלים, חברה ותפוצות.

חיים אורון: כמה שרים?

ראובן ריבלין: חבר הכנסת אורון, אם לא הייתם מפריעים, הייתם יכולים לספור ולדעת.

חיים אורון: כמה שרים?

ראובן ריבלין: אני יכול להבטיח לך ששולחן הממשלה הפנימי מפורק.

ראובן ריבלין: אני יכול להבטיח לכם ששולחן הממשלה הפנימי מפורק.

חיים רמון: אדוני היושב-ראש, אל תזדרז.

חיים רמון: למה לך.

ראובן ריבלין: כתוב: זריזים מקדימים.

חיים רמון: אל תזדרז.

חיים רמון: אתה עוד תצטרך אותו.

ראובן ריבלין: תודה רבה, חבר הכנסת רמון.

ראובן ריבלין: נא לתת לראש הממשלה להמשיך בדבריו.

מוחמד ברכה: איפה דן מרידור?

ראובן ריבלין: הוא לא חבר כנסת.

ראובן ריבלין: הוא חבר הממשלה היוצאת.

דליה איציק: איפה רוני מילוא?

ראובן ריבלין: רבותי, כל מי שרוצה, יוכל במשך הקדנציה הזאת להגיש שאילתות לראש הממשלה, לשאול אותו שאלות, בוודאי הוא יענה עליהן.

משה גפני: אבל אין לנו זמן.

ראובן ריבלין: חבר הכנסת גפני, מספיק.

ראובן ריבלין: תודה.

ראובן ריבלין: בבקשה, אדוני ראש הממשלה.

אריאל שרון: הממשלה שאני מציג היום בפניכם, שונה בהרכבה מממשלתי הקודמת.

קריאה: בטח.

אריאל שרון: בדרך להקמתה הייתי חייב לקבל שורה של החלטות קשות ולהכריע בשורה של התלבטויות אידיאולוגיות.

אריאל שרון: אני חייב להודות, זה לא היה קל עבורי.

אריאל שרון: אולם אני משוכנע כי הממשלה שאני מציג היום בפניכם היא הממשלה הטובה ביותר להתמודדות עם הקשיים ולהתייצבות מול האתגרים העומדים בפנינו.

ישראל אייכלר: - - -

ראובן ריבלין: חבר הכנסת אייכלר, חבר הכנסת לפיד לא אמר פעם אחת מלה, ואתה התפרצת שבע פעמים.

ראובן ריבלין: אין פה צדק.

חיים רמון: אם הוא היה שר המשפטים, לפיד היה מתפרץ.

ראובן ריבלין: חבר הכנסת אייכלר, הבנת את הרמז.

ראובן ריבלין: בבקשה.

אריאל שרון: אדוני היושב-ראש, חברי חברי הכנסת, תרשו לי לומר משהו אישי.

אריאל שרון: מרבית חיי שירתתי את עם ישראל כחייל וכמפקד בצה"ל וכשר בממשלות ישראל.

אריאל שרון: היום, כשאני נכנס לשנתי ה-75 - ותודה על הברכות, אני מאוד מודה לך - אין לי שאיפות מלבד אחת: להוביל את העם הזה, שידע כל כך הרבה סבל וקשיים, שמגיע לו כל כך הרבה, לדרך חדשה, דרך של שקט, דרך של שגשוג, דרך של שלום.

עסאם מח'ול: עם ליברמן ואפי איתם.

אריאל שרון: אתמול בלילה עיינתי בתפילה המפורסמת שנשא שלמה המלך: ונתת לעבדך לב שומע להבין בין טוב לרע, כי מי יוכל לשפוט את עמך הכבד הזה.

אריאל שרון: אני מודה שוב לעם ישראל על שנתן בי את האמון להוביל אותו בעת הקשה הזאת, ומתפלל לאלוהים כי אהיה ראוי לאמון הזה.

אריאל שרון: תודה רבה.

ראובן ריבלין: תודה רבה.

ראובן ריבלין: לשאלתו של חבר הכנסת שוחט, היכן השרים, אני מבקש להודיע ששר הביטחון נמצא כרגע באירוע משפחתי מאוד חשוב של הענקת דרגות קצונה לבנו ולכן הוא נעדר מתחילת הישיבה ויבוא על מנת להישבע וגם להשתתף בדיון.

ראובן ריבלין: הדבר השני שאני מבקש להודיע הוא, שטרם פתיחת ישיבה זו הונח במזכירות הכנסת מכתב של ראש הממשלה לשר בנימין נתניהו, ואם חברי הכנסת רוצים לעיין בו - יכולים לעיין בו.

ראובן ריבלין: עם זאת, הוא אינו פוגע בישיבה זו וביכולת שלנו לעשות את כל ההצבעות היוצאות והדרושות לשם אישור הממשלה.

ראובן ריבלין: חברת הכנסת דליה איציק, בבקשה – יושבת-ראש סיעת העבודה, מרכזת האופוזיציה, רציתי לומר, אבל זה עדיין - - -

דליה איציק: אדוני היושב-ראש, אדוני ראש הממשלה, חברי חברי הכנסת; אדוני היושב-ראש, אתה יודע כמוני, שעל-פי סעיף 17(א) לחוק-יסוד: הממשלה, כל הסכם שנעשה בכתב בקשר לכינונה של הממשלה אמור וצריך להיות מונח על שולחנם של חברי הכנסת 24 שעות לפני הצגת הממשלה.

דליה איציק: אני הקשבתי לנאומו של ראש הממשלה ולכן לא הצעתי את הצעתי קודם, ואני רוצה לשאול, האם לא היו הסכמים בכתב בין בנימין נתניהו לבין ראש הממשלה הקשורים להמשך כהונת הממשלה, לתפקודה של הממשלה – שמא עם אהוד אולמרט, שמא עם אחרים – ואם כן, אדוני היושב-ראש, מדוע הם לא הונחו על שולחן הכנסת 24 שעות לפני הצגת הממשלה?

דליה איציק: ואם הם לא הונחו 24 שעות לפני ההצגה, כאמור הישיבה הזאת איננה חוקית ביסודה.

דליה איציק: תודה רבה.

ראובן ריבלין: תודה רבה.

מאיר פרוש: בעניין זה.

ראובן ריבלין: בעניין זה?

ראובן ריבלין: בבקשה, חבר הכנסת פרוש.

מאיר פרוש: אדוני היושב-ראש, שני דברים.

מאיר פרוש: במכתבו של ראש הממשלה לאיחוד הלאומי מוזכר שהוא מסכים לכל מלה שנאמרה במכתבו של היועץ המשפטי לממשלה, שמצורף בזה.

מאיר פרוש: בשום הסכם מההסכמים שמונחים כאן על השולחן אין המכתב של היועץ המשפטי לממשלה בעניין הפירושים של מדינת ישראל בנושא המדיני.

מאיר פרוש: שאלה שנייה היא: האם לא היו צריכים להניח פה את ההסכם בין הליכוד לישראל בעלייה?

ראובן ריבלין: תודה רבה.

יצחק הרצוג: אדוני היושב-ראש, תוספת על זה.

ראובן ריבלין: לא, אני מצטער.

ראובן ריבלין: חבר הכנסת הרצוג, אחרי שאני אשיב לחברת הכנסת דליה איציק – בשבילי תמיד השרה לשעבר – ולחבר הכנסת פרוש, אם אדוני יחשוב שהוא צריך להוסיף דבר, אני אאפשר לו.

ראובן ריבלין: נמסר לי על-ידי מזכירות הממשלה ועל-ידי משרד ראש הממשלה, שכל ההסכמים שלהם היה צריך, על מנת להביאם בפני הכנסת, שהם הסכמים בכתב הקשורים לכינונה של הממשלה, הונחו לפני 28 שעות על שולחן חברי הכנסת והודיעו עליהם לכל חברי הכנסת לפחות בידיעה קונסטרוקטיבית, שהיא מספקת.

ראובן ריבלין: ראש הממשלה מצא לנכון להעביר אלי מכתב שהוא כתב לשר החוץ ושר האוצר המיועד, השר בנימין נתניהו, ומכתב זה מונח לפניכם.

ראובן ריבלין: אני קראתי אותו, עיינתי בו ומצאתי שאיננו נוגע כל עיקר לסעיף המחייב - -

אברהם-בייגה שוחט: איפה המכתב?

חיים רמון: שהיושב-ראש יקרא אותו.

ראובן ריבלין: - - הצגת מסמך 24 שעות טרם הדיון בקשר להצגת הממשלה הנוגע לכינונה של הממשלה.

קריאות: - - -

ראובן ריבלין: אולי תשמעו כדי שתוכלו לטעון טענות ביתר שאת.

אברהם-בייגה שוחט: רובי, יש גם ערבות בנקאית?

ראובן ריבלין: אולי תוכלו אז לטעון טענות ביתר שאת ולא לטעון טענות סרק.

ראובן ריבלין: התייעצתי עם היועצים המשפטיים של הכנסת וקיבלתי את הנחייתם, שאין במכתבו של ראש הממשלה לשר בנימין נתניהו משום הסכם הנוגע לכינונה של הממשלה, ולכן הוא יכול להיות מוצג בכל שעה שהיא, ויכול אולי היה גם לא להיות מוצג.

ראובן ריבלין: ראש הממשלה בחר – על מנת להסיר כל ספק מלב – להציג את המכתב הזה כדי שיהיו שקיפות, פתיחות ורצון להודיע שהוא לא מעלים דבר.

ראובן ריבלין: מכתב זה אינו מעלה ואינו מוריד בכל מה שקשור לכינונה של הממשלה.

יצחק הרצוג: אדוני היושב-ראש - - -

ראובן ריבלין: זאת ההחלטה שאני מתכוון לקבל, ואם מישהו רוצה להעיר עליה לפני קבלתה – אשמח.

ראובן ריבלין: תודה רבה.

יצחק כהן: - - -

ראובן ריבלין: אני מודה מאוד לסגן שר האוצר – עדיין סגן שר האוצר – יצחק כהן.

ראובן ריבלין: אני אשקול אם להעמיד את מה שאדוני אמר להצבעה.

ראובן ריבלין: לא נראה לי.

מאיר פרוש: מכתבו של היועץ המשפטי לממשלה לא מונח כאן.

יצחק הרצוג: אדוני היושב-ראש, אני מבקש את תשומת לבו של אדוני.

יצחק הרצוג: רבותי חברי הכנסת, אדוני היושב-ראש, יש פה שני נושאים נפרדים.

יצחק הרצוג: הנושא הראשון – הערתה של חברת הכנסת איציק.

יצחק הרצוג: מכתבו של ראש הממשלה לחבר הכנסת נתניהו לא הונח לפני חברי הכנסת, הוא קשור עם כינונה של ממשלה.

יצחק הרצוג: סעיף 1(ב) לחוק הממשלה קובע כינונה של ממשלה, וזו הערה אחת.

יצחק הרצוג: ההערה השנייה – אני ממשיך את דבריו של חבר כנסת פרוש, ואני מציע, במיוחד לכל המשפטנים ורואי-החשבון משינוי, לקרוא טוב-טוב את המסמכים עם האיחוד הלאומי והמפד"ל.

יצחק הרצוג: שם כתוב כדלקמן: יש מכתב של האיחוד הלאומי ויש מכתב של אפי איתם לראש הממשלה – ארוך כאורך הגלות - שמתאר את העמדה המדינית - -

אפי איתם: השר אפי איתם.

יצחק הרצוג: - - יש תשובה של חבר הכנסת סער.

יצחק הרצוג: יש תשובה שאומרת - ראש הממשלה עומד מאחורי מכתבו ממרס 2001, ובמכתבו ממרס 2001 כותב ראש הממשלה כדלקמן: האמור בקווי היסוד של הממשלה לגבי החלטות האו"ם 242 ו-338 כפוף כמובן לפרשנות הישראלית של החלטות אלה.

יצחק הרצוג: בהקשר זה אבקש להפנות את תשומת הלב לעמדת היועץ המשפטי לממשלה מיום 28 ביוני 2000, המצורפת למכתבי זה ומקובלת עלי, המתמצתת את העמדה הישראלית בהקשר זה, כפי שגם הוצגה במשא-ומתן המדיני.

יצחק הרצוג: מכתב זה של היועץ המשפטי לממשלה - שהוא מכתב מהותי - לא צורף, ואני מפנה את אדוני לחוות דעת היועץ המשפטי לממשלה מ-1994 על החובה לצרף את כל הנספחים ולפסיקה ולפרשנות משפטית שיש צורך לצרף את כל הנספחים, כדי שחברי הכנסת יוכלו לדעת על מה מדובר - בוודאי על פרשנות ל-242 ול-338.

יצחק הרצוג: תודה רבה.

ראובן ריבלין: תודה רבה לחבר הכנסת הרצוג.

ראובן ריבלין: בבקשה – אי-אפשר בשום פנים ואופן לוותר על דברה של מרצ – בבקשה, חבר הכנסת ברונפמן.

רומן ברונפמן: אדוני היושב-ראש, בהמשך לדברים של חבר הכנסת פרוש – יש הסכם מלפני שבועיים בין ראש הממשלה לסיעת ישראל בעלייה, שמעולם לא הובא לידיעת הציבור, והמסמך הזה כן קשור לכינון הממשלה.

רומן ברונפמן: לכן, אנחנו מבקשים ודורשים – לפי תקנון הכנסת – להניח את ההסכם 24 שעות לפני הצגת הממשלה.

ראובן ריבלין: אני מאוד מודה לך, חבר הכנסת ברונפמן.

ראובן ריבלין: האם אדוני מבקש להשיב?

גדעון סער: על שלושת הטיעונים.

גדעון סער: על הטיעון הראשון אין צורך להשיב, כי פסק יושב-ראש הכנסת, על יסוד התייעצות עם היועצים המשפטיים של הכנסת, וזה לעניין התכתובת עם שר החוץ.

גדעון סער: ההסכם הזה נמצא לעיון מטעמי שקיפות ציבורית.

גדעון סער: לגבי נושא ישראל בעלייה, אין שום קשר.

מוחמד ברכה: בלי המכתב - - -

ראובן ריבלין: האם אתה לא רוצה לשמוע את התשובה?

מוחמד ברכה: לא, אני שואל שאלה.

ראובן ריבלין: אז אחרי שהוא יסיים, תשאל.

גדעון סער: לגבי ההסכם עם ישראל בעלייה, שהועלה על-ידי חבר הכנסת ברונפמן – הוא לא הסכם קואליציוני, הוא לא כרוך בכינון הממשלה.

גדעון סער: הוא הסכם בין-מפלגתי למיזוג בין סיעות - -

דליה איציק: מה זאת אומרת לא קשור?

אברהם-בייגה שוחט: יש שם התחייבות - - -

גדעון סער: - - והוא נחלת הציבור הרחב זה שבועות.

קריאות: - - -

ראובן ריבלין: רבותי חברי הכנסת, הוא משיב, וזכות הטיעון שלו קיימת כמו של כל אחד.

גדעון סער: זה מיזוג בין מפלגות.

גדעון סער: הוא לא הוקם לצורך קואליציה והוא לא כונן לצורך קואליציה, והוא ממילא נחלת הציבור – זה לא הסכם שהוסתר.

גדעון סער: העובדה שהשר נתן שרנסקי יהיה שר ידועה לציבור והיא פורסמה ברבים.

יצחק הרצוג: לגבי המכתב - - -

נסים זאב: היו עוד הבטחות שלא יצאו לפועל.

גדעון סער: היתה שאלה נוספת של חבר הכנסת הרצוג לגבי היועץ המשפטי לממשלה.

גדעון סער: מדובר במסמך - - -

ראובן ריבלין: חבר הכנסת זאב.

ראובן ריבלין: שאלו שאלות, מקבלים תשובות, אתה לא תפריע עכשיו.

נסים זאב: לא שמעתי את התשובה.

ראובן ריבלין: מספיק.

ראובן ריבלין: אתה לא שמעת כי אתה מפריע עם חבריך.

ראובן ריבלין: מי שישב בשקט - ישמע.

גדעון סער: אנחנו צירפנו מטעמי נוחות את מכתבו של ראש הממשלה, שנגע לכינון הקואליציה הקודמת בשנת 2001, לחבר הכנסת אביגדור ליברמן ולחבר הכנסת רחבעם זאבי ז"ל, על מנת שידעו במה מדובר.

גדעון סער: המסמך, שהוא מסמכו של היועץ המשפטי לממשלה לגבי החלטות מועצת הביטחון של האו"ם, וכבר צורף אז, הוא מסמך גלוי, הוא היה מונח בפני הכנסת, הוא בין המסמכים שנמצאים כאן בכנסת, הוא צורף בזמן הקמת ממשלת האחדות והיה גלוי בפני הכנסת, זה צירוף לצירוף לצירוף.

גדעון סער: הוא מסמך גלוי לחלוטין וידוע ברבים.

מאיר פרוש: יש לי המסמך הקודם.

ראובן ריבלין: חבר הכנסת פרוש, נא לשבת.

גדעון סער: ממילא אין כאן שום דבר שנסתר מעיני הציבור, או שאינו ידוע לכל מי שיושב במליאה הזאת בכל אחד משלושת הנושאים הללו.

ראובן ריבלין: תודה רבה.

ראובן ריבלין: נא לשבת.

ראובן ריבלין: אחרון הדוברים, חבר הכנסת ברכה.

ראובן ריבלין: לאחר מכן כמובן פתוחה הדרך הפרלמנטרית וכל דרך אחרת בפני כל אחד אחר.

ראובן ריבלין: חבר הכנסת ברכה, בבקשה, מה רצית.

מאיר פרוש: יש לי המסמך הקודם - - -

ראובן ריבלין: חבר הכנסת פרוש, שמענו את טיעוניך ומיצית את טיעוניך.

ראובן ריבלין: חבר הכנסת ברכה, אחרון הדוברים.

מוחמד ברכה: אדוני היושב-ראש, אם מכתבו של ראש הממשלה אינו אחד התנאים לכינונה של הממשלה, זאת אומרת, המכתב הזה אינו בתוקף.

מוחמד ברכה: יושב-ראש הקואליציה צריך לענות על השאלה הפשוטה: האם המכתב הזה מהווה תנאי להצטרפותו של מר נתניהו לממשלה?

מוחמד ברכה: אם כן, זה שייך לסעיף 1 הנוגע לכינון הממשלה, אם לא, אז המכתב אינו קיים, אינו שריר ואינו קיים.

ראובן ריבלין: היטבת להגדיר את המכתב, המכתב שריר וקיים, ואין בו התניה לצירופו של חבר הכנסת נתניהו, השר נתניהו, לממשלה.

דליה איציק: מאיפה אתה יודע, אתה היושב-ראש?

ראובן ריבלין: המכתב מונח פה לפני וכל אחד מהחברים יכול לראות אותו.

דליה איציק: אנחנו רוצים שתקרא אותו.

דליה איציק: תקרא לנתניהו לדוכן.

ראובן ריבלין: חבר הכנסת כהן, האם יש לך להוסיף על הטיעון?

ראובן ריבלין: חבר הכנסת נסים זאב, חברך לסיעה עומד פה.

נסים זאב: אבל אני ביקשתי לפניו.

ראובן ריבלין: אני שמעתי אותך, אין לכם ראש סיעה?

מאיר פרוש: אדוני, אפשר לשאול שאלה?

ראובן ריבלין: לא, אי-אפשר לשאול אותי עוד שאלות.

ראובן ריבלין: חבר הכנסת כהן, מה רצית?

ראובן ריבלין: חבר הכנסת פרוש, שמעתי אותך, פתוחה בפניך הדרך תמיד ללכת לכל מקום אחר שאתה רוצה לטעון בו.

ראובן ריבלין: שמעתי אותך, תודה רבה, תטען נגדו לאחר מכן איפה שצריך לטעון.

יצחק כהן: אדוני היושב-ראש, אני מודה לך על שאפשרת לי לשאול את השאלה.

יצחק כהן: התייעצנו עם היועצת המשפטית, היא אפילו לא ראתה את ההסכם בין הליכוד לישראל בעלייה, שכתוצאה ממנו מתמנה מר שרנסקי לשר, אז בוודאי זה קשור לעניין.

ראובן ריבלין: תודה רבה, אני מאוד מודה לך.

חיים רמון: למה אתה לא שואל את נתניהו אם המכתב הוא תנאי או לא?

חיים רמון: אם לא נעים לך, אני אשאל.

ראובן ריבלין: חבר הכנסת רמון, הרי בחרת בי להיות יושב-ראש הכנסת, כדי שאדע לשאול.

חיים רמון: אני רוצה לעזור לך.

חיים רמון: אם לא נעים לך, אשאל במקומך.

ראובן ריבלין: אם תראה שאני כזה, שאינו יודע לשאול, אתה תפתח לי - - -

חיים רמון: אתה כזה שלא נעים לו לשאול.

ראובן ריבלין: אדוני ראש הממשלה, הבנתי שאדוני הציג את כל המסמכים בכתב, שהיו כרוכים וקשורים בכינונה של הממשלה, והם הוצגו אתמול בשעה 13:00 בפני הכנסת.

ראובן ריבלין: אדוני גם העביר לידי היום מכתב שנכתב לשר בנימין נתניהו, ואשר בתחילתו נאמר, שאתה מודה לו על כניסתו לממשלה, ואתה מפרט שם דברים שכתובים במכתב ואינם מותנים בכניסתו לממשלה.

ראובן ריבלין: אני מבין גם שסיעת ישראל בעלייה צורפה לליכוד בהתאם להסכם בין הליכוד לבין ישראל בעלייה, וכי זה עניין בין-מפלגתי, ולא היה תנאי להקמת הממשלה או לכינונה.

קריאות: זה לא נכון.

דליה איציק: הם לא צורפו.

חיים רמון: אדוני היושב-ראש, אתה מדריך את העד.

ראובן ריבלין: האם לאדוני היו עוד הסכמים כלשהם מלבד ההסכמים שעליהם דיברתי?

רומן ברונפמן: אדוני היושב-ראש - - -

ראובן ריבלין: רבותי חברי הכנסת, שמעתי את כולכם, ומאחר שהייתי מוכן לשאלות האלה, וגם הן עוררו אצלי כמה שאלות כאלה או אחרות הצריכות בירור, ולאחר שהתייעצתי עם היועצים המשפטיים של הכנסת, הריני להודיעכם, שלפי מיטב ידיעתי וכפי שהובהר לי וכפי שהוצהר על-ידי ראש הממשלה, כל המסמכים הוגשו כדין, ואין במכתבו של ראש הממשלה לנתניהו איזה נושא הקשור בכינונה של הממשלה, ואני קובע שאנחנו ממשיכים בדיון.

ראובן ריבלין: תודה.

ראובן ריבלין: תודה רבה.

ראובן ריבלין: רבותי, אני מבקש לתת כבוד לחבר הכנסת מצנע.

יצחק הרצוג: אדוני היושב-ראש - - -

ראובן ריבלין: סיימתי.

ראובן ריבלין: אדוני יכול להגיש ערעור לוועדת הפירושים.

ראובן ריבלין: חבר הכנסת הרצוג, אני מעריך מאוד את יכולתך כמשפטן, אם אדוני רוצה להתפטר מהכנסת ולהיות היועץ המשפטי שלי, אני אשקול זאת בכובד ראש.

ראובן ריבלין: לי יש יועצים משפטיים, והם קבעו לי את מה שצריך לקבוע, ואני קובע כפי שקבעתי ובכך סוף פסוק.

ראובן ריבלין: אני מבקש מהסדרנים להסביר לחברי הכנסת החדשים, כמו גם לחברי הכנסת הוותיקים ששכחו, שלא ניגשים לדוכן היושב-ראש, אלא מי שרוצה לדבר ידבר עם מזכיר הכנסת, והוא יעביר את דבריו אלי.

ראובן ריבלין: רבותי חברי הכנסת הנכבדים, אומנם חוק ראש האופוזיציה נחקק על-ידי הכנסת וקבע, בסעיף 11(ב) בחוק הכנסת, שיושב-ראש הכנסת יודיע בכנסת על קביעתו של ראש האופוזיציה בתום 14 ימים לאחר תחילת כהונתם של ראש הממשלה והשרים לפי סעיף 14 לחוק-היסוד, והואיל וההיגיון שהיה מאחורי ההוראה הזאת כפי שנקבעה על-ידי השר עוזי לנדאו ועל-ידי אחרים שעזרו לו בכינון החוק הזה ובקידומו, וכבר זכו ממנו שני ראשי אופוזיציה, אני רוצה לומר ש-14 יום נקבעו על מנת שאותו אדם שמיועד להיות ראש אופוזיציה יחשוב, שמא יחליט להצטרף לממשלה ואז הוא לא יהיה ראש אופוזיציה.

ראובן ריבלין: הואיל ואני לא רוצה שיאמרו חס וחלילה שאין אופוזיציה לדבריו של ראש הממשלה, לפחות בשלב זה אני רואה את חבר הכנסת מצנע כיושב-ראש אופוזיציה לכל דבר מבחינת זכותו ורשותו לשאת את דבריו שלא על-פי הגבלת זמן, ואני מזמין את חבר הכנסת מצנע על מנת שיישא את דבריו ויאמר את דברו על הצהרת ראש הממשלה.

ראובן ריבלין: תודה.

עמרם מצנע: כבוד נשיא המדינה והגברת קצב, אדוני היושב-ראש, כנסת נכבדה, יום הצגת ממשלה חדשה בפני הכנסת, ראוי שיהיה יום בשורה, לא רק לבוחריה של הממשלה, אלא לכל אזרחי מדינת ישראל.

עמרם מצנע: לזאת קיווינו ולזאת ייחלנו.

עמרם מצנע: אדוני ראש הממשלה, זכית בבחירות ברוב גדול, ואתה שב ומקים ממשלה שנייה בתוך שנתיים.

עמרם מצנע: לפיכך ראוי אתה, אדוני, שתלווה אותך ברכה כפולה ומכופלת.

עמרם מצנע: הלוואי שתצלח דרכך.

עמרם מצנע: כולנו, מדינת ישראל כולה, זקוקה להצלחתך מאוד: המובטלים, יותר מ-10% מכוח העבודה במשק, מתפללים להצלחתך.

עמרם מצנע: הם, אדוני, אינם סטטיסטיקה יבשה, הם בשר ודם.

עמרם מצנע: 300,000 נשים וגברים, שלכל אחד מהם שם ומשפחה, והם, בעוניים ובמצוקתם ובכבודם שנרמס, זקוקים מאוד להצלחתך.

עמרם מצנע: וכמוהם הרבבות שחרב הפיטורים מונפת על צווארם, פועלי שכר המינימום, אנשים קשי-יום המנסים שוב ושוב לעלות אל מעבר לקו העוני.

עמרם מצנע: ואלה היושבים אל השולחן בבתי-התמחוי כדי לזכות בצלחת מנה חמה, גם הם יתפללו, לצד ברכת המזון, להצלחתך.

עמרם מצנע: ועובדי לשכות הרווחה והסעד והתעסוקה, גם הם שותפים לתקווה כי הימים שיבואו יהיו טובים לישראל.

עמרם מצנע: והם מתפללים לכך.

עמרם מצנע: ומחכים.

עמרם מצנע: אדוני ראש הממשלה, תושבי קו העימות החדש וקו העימות הישן רוצים לראות בהצלחת ממשלתך.

עמרם מצנע: תושבי שדרות, שהצטרפו למעגל החרדים לשלום משפחותיהם, ובהם מובטלים ותיקים ומפוטרים חדשים, חברי קיבוצים ומושבים בגוש-קטיף ולאורך רצועת-עזה מצפים להצלחתך.

עמרם מצנע: גם בקריית-שמונה מייחלים להצלחתך בלב שלם.

עמרם מצנע: וכך במנרה, במרגליות, במטולה ובשאר-ישוב.

עמרם מצנע: הבטחת להם, אדוני, ביטחון, והבטחת שלום, והם מתפללים לכך ומחכים.

עמרם מצנע: והתעשיינים, אדוני ראש הממשלה, אנשי תעשיית הטקסטיל והמזון, הבנייה וההיי-טק, והמלונאים, אנשי תיירות פנים וחוץ, יצואנים ויבואנים, והחקלאים, והסוחרים ובעלי עסקים – שמעשה ידי כולם טובעים בים – ונהגי מוניות, מהנדסים ורופאים, סטודנטים ואנשי אקדמיה, כולם, מראשון עד אחרון, דרוכים לקבל את פני התוכנית הכלכלית שממשלתך תביא בוודאי לכנסת.

עמרם מצנע: עתידם, אדוני, הוא עתידנו, והם זקוקים לתנופת השקעות וצמיחה כאוויר לנשימה.

עמרם מצנע: הם מתפללים להצלחתך והם מחכים.

עמרם מצנע: ואמני ישראל, יוצרי תרבותה, אלה שהתיאטרון והקולנוע, הקונצרט והמחול, התערוכה והספרים הם סם חיים עבורם, הם המעניקים גוון וצבע לחיינו והנותנים להם טעם, גם הם בקרב המתפללים כי אתה וממשלתך תשיבו מעט מן הרוח ששרתה על עם הסגולה והספר.

עמרם מצנע: וגם הם מחכים.

עמרם מצנע: וילדי ישראל ומוריהם מחכים להצלחת הממשלה החדשה, לחזרה לימי לימוד שאין מקצצים בהם ללא רחם, להתקנת מחשב חדש ולציוד מעבדה מתקדם, לטיול שנתי שכולם יוכלו לצאת אליו, גם מי שיד הוריהם אינה משגת.

עמרם מצנע: הם מחכים לשוב ולזכות בשיעורי עזר ובלימודי העשרה, בשעת סיפור ובהצגת תיאטרון.

עמרם מצנע: ממשלה חדשה, הם ומוריהם מקווים, תחרות על דגלה השקעה מחודשת בחינוך, הנחוצה מאוד לבתי-הספר, למוסדות החינוך וההשכלה הגבוהה.

עמרם מצנע: והם כולם מחכים.

עמרם מצנע: ועמם, אדוני ראש הממשלה, עמם רוצים בהצלחתך הוריהם, אמהות ואבות השולחים בבוקר את ילדיהם לגן-הילדים ולבית-הספר, ומקווים שיחזרו הביתה בלא שיאונה להם רע.

עמרם מצנע: הבטחת להם ביטחון והם דואגים ומחכים.

עמרם מצנע: ולהורים השולחים את ילדיהם לשרת בצה"ל, המלווים את בניהם בלב חרד, הבטחת כי תלך בנתיבות שלום.

עמרם מצנע: אמהות ואבות המחנכים את ילדיהם, כי ההגנה על ביתנו, על מדינת ישראל, היא כורח שאין להשתמט ממנו, גם הם ראויים להבטחתך זו, ובניהם, שגורלם מופקד בידי ממשלתך, ראויים לכך שבעתיים.

עמרם מצנע: והם מחכים.

עמרם מצנע: כולנו מחכים, אדוני ראש הממשלה.

עמרם מצנע: כי הימים קשים הם.

עמרם מצנע: ואתה, אדוני, יודע כמה.

עמרם מצנע: אתה הרי מיטיב להכיר את הירושה הכבדה והרעה – הטרור, המשק השוקע, הכלכלה הרעועה – שהוריש לך קודמך בתפקיד, אריאל שרון.

עמרם מצנע: חברי הכנסת, בחירתו מחדש של ראש הממשלה ברוב גדול לוותה במשאלה כי יבחר בדרך הפשרה, בשביל הזהב; בפשרה בין ימין לשמאל, בפשרה בין דתיים לחילונים, בפשרה בין חרדים לדתיים, בפשרה מדינית.

עמרם מצנע: טעינו.

עמרם מצנע: קיווינו שהרמזים וההבטחות שפיזרו ראש הממשלה ומקורביו, כי עתה, ערב כהונתו השנייה, וביודעו עד כמה קשה מצבה המדיני והכלכלי של מדינת ישראל, יעדיף ראש הממשלה להיכתב בספרי ההיסטוריה כפורץ דרך ונתיב לשלום.

עמרם מצנע: קיווינו להתגשמות הרמזים בדבר הופעת דה-גול ישראלי וטעינו.

עמרם מצנע: קיווינו כי ניצחונו המרשים של ראש הממשלה בבחירות יביא עמו בשורה חדשה.

עמרם מצנע: גם בזאת טעינו.

עמרם מצנע: ממפת הדרכים הרחבה שהציבור הישראלי פרס בפניו, בחר ראש הממשלה בשביל הימני הקיצוני ביותר: אפי איתם לימינו ואביגדור ליברמן לשמאלו – או ההיפך – ולפיד כושל כבוי לפני המחנה.

אפי איתם: אני מוחה על ההגדרה.

אפי איתם: את מערכת הבחירות השמצת, עוד מעט נקרא לך משמיצנע.

עמרם מצנע: כנסת נכבדה, היום שבו קיווינו לבשורה חדשה היה ליום הנושא עמו בשורה רעה.

ראובן ריבלין: חבר הכנסת איתם, אתה מזכיר לי את השר לשעבר ריבלין, שהיה השר היחיד שקרא קריאות ביניים.

ראובן ריבלין: שרים לא קוראים קריאות ביניים, אדוני.

איתן כבל: הוא ילמד בדרך הקשה.

ראובן ריבלין: השר איתם, אני לא יכול לקרוא לשר לסדר.

איתן כבל: אפי, אל תתבייש במה שאתה.

ראובן ריבלין: רבותי, מלבד היותו המיועד להיות ראש האופוזיציה, מלבד היותו חבר כנסת חדש, זה נאומו הראשון, ובהתאם למסורת, לפני שחבר הכנסת איתם גם יברך אותו על נאומו הראשון, ידוע לכל חברי הכנסת הוותיקים, שאין מפריעים לחבר כנסת בנאומו הראשון, אפילו הוא בתפקיד יושב-ראש האופוזיציה.

עמרם מצנע: תודה רבה.

עמרם מצנע: אדוני היושב-ראש, כנסת נכבדה, היום שבו קיווינו לבשורה חדשה היה ליום הנושא עמו בשורה רעה: עוד לפני שהתקרבנו אל אופק מדיני, כבר הוא שב ומתרחק, נעלם בקווי היסוד של הקואליציה, מתפוגג בין מתווים למפות, נאום כזה או אחר, שיאוזכרו, או לא, מכתבים נלווים, שיצורפו, או לא, ומכתבי הבהרה למכתבים נלווים.

עמרם מצנע: ועם האופק המדיני הנמוג מצטמקת וגוועת התקווה לריפוי המשק.

עמרם מצנע: היה זה ראש הממשלה עצמו שטען כי הצלת המשק עוברת דרך הפשרה המדינית, וזה היה רק לפני שבוע.

עמרם מצנע: אדוני היושב-ראש, באין פשרה, באין חזרה לשולחן המשא-ומתן, בלא נכונות להכיר בכורח להיפרד מן הפלסטינים ולסיים את הסכסוך עמם בהסכם ובו שתי מדינות לשני העמים, נכונו לנו ימים קשים יותר מהימים שידענו עד כה.

עמרם מצנע: עוד טרור, אבל פחות כסף לתקציב הביטחון; עוד הצטמקות של המשק, אבל פחות השקעות בתשתית; עוד מובטלים, אבל פחות רווחה.

עמרם מצנע: והמשבר הכלכלי והשבר החברתי ילכו ויעמיקו ויאכלו בנו ובכל חלקה טובה שעוד נותרה בשדותינו.

עמרם מצנע: חברי הכנסת, הדאגה שמא תוריש ממשלת שרון השנייה ירושה רעה מקודמתה כבר איננה חלום בלהה, והיא שהביאה אותי, אדוני היושב-ראש, לנסות למצוא מכנה משותף עם ראש הממשלה, שיאפשר הקמת ממשלה של שלוש המפלגות הגדולות, ממשלת ליכוד-עבודה-שינוי.

עמרם מצנע: ואני, שהתחייבתי בפני הבוחר כי פני אינם לממשלת אחדות, מצהיר עתה מעל דוכן הכנסת, קבל עם ועדה, כי ממשלה כזאת, ליכוד-עבודה-שינוי, היתה בהישג ידו של אריאל שרון.

גדעון סער: למה לא פתחת במשא-ומתן?

עמרם מצנע: הוא ידע זאת, והוא בחר אחרת.

ראובן ריבלין: זאת שאלה, לא הפרעה, אבל תסתפק בזה.

רוני בר-און: לחבר כנסת חדש מותר להפריע.

עמרם מצנע: ויוסף לפיד, שהתיימר והתחייב לכינונה של ממשלה כזאת, ממשלת ליכוד-עבודה-שינוי, יוצק מים על ידיהן של המפלגות הקיצוניות הימניות ומרביץ תורת "פוליטיקה אחרת".

עמרם מצנע: כך גם מעשה הרכבת הממשלה.

יוסף יצחק פריצקי: אתה אשם.

עמרם מצנע: המסך עלה על הפארסה.

עמרם מצנע: הלוואי שלא תסתיים כטרגדיה.

עמרם מצנע: לכו בדרככם זאת, אדוני ראש הממשלה ואתם השותפים לקואליציה.

עמרם מצנע: המשיכו לדבר על הליכה אל האופק המדיני, והתרחקו ממנו; המשיכו לדבר על העתקת תקציבים לחינוך, והשקיעו תקציבי עתק בשטחים; המשיכו לדבר על צמיחה, וקצצו בהשקעות בתשתית; המשיכו לדבר על מרפא לחברה הישראלית השסועה, והגדילו את הפערים בין עניים לעשירים; המשיכו להתנגד להתנחלויות בלתי חוקיות, ועצמו עיניכם מראות קרוונים על כל גבעה; המשיכו להבטיח שלום וביטחון, והדקו את אחיזתנו בשטחים; המשיכו להבטיח הרבה, ועשו מעט.

עמרם מצנע: ואנחנו, החרדים לעתידה של החברה הישראלית ולדמותה, נלווה אתכם ועיננו צופייה.

עמרם מצנע: תעמדו בדיבורכם לאיחוי קרעים, לתפנית מדינית לשלום ולביטחון ולהצגת תוכנית כלכלית נועזת – נחזק את ידיכם.

עמרם מצנע: תדבקו בהפרחת הבטחות שווא לציבור ו"ספינים" בתקשורת – נלקה בכם ונייסרכם.

עמרם מצנע: כי זאת, חברי הכנסת, לדעת: את הממשלה החדשה שקמה היום תלווה מעתה לא רק ברכת הדרך, גם האופוזיציה תלווה אותה בכל מעשיה.

עמרם מצנע: זו, ככל הנראה, החדשה הטובה היחידה שהניבה מערכת הבחירות.

עמרם מצנע: וזו, ככל הנראה, הבשורה היחידה שנושא עמו היום הזה: אופוזיציה ממלכתית, אחראית, אבל נאבקת.

עמרם מצנע: ואני, עמרם מצנע, מתחייב למלא את תפקידי כיושב-ראש האופוזיציה, בעוד 14 יום, במשך כל ימי כהונת הממשלה, באחריות, ללא הנחות והקלות, כגמולה.

עמרם מצנע: אדוני היושב-ראש, כנסת נכבדה, עתה, בצאת ממשלה חדשה בישראל לדרך, כבר היא עומדת למשפט הבוחר – חסידים ומתנגדים, קרובים ורחוקים.

עמרם מצנע: והעם הרואה את הקולות ידע אם ממשלתו תיטיב עמו, אם תעשה לרווחתו, אם תלך בדרך השלום, אם תלך בדרך הישר, או שמא תתמיד בנוקשותה, ובגבהות לב תוסיף להתעלם מן ההכרח להגיע לפשרה מדינית, להשתחרר מן השטחים שהאחיזה בהם אוכלת בנו ובכלכלתנו בכל פה; אם לבה יוסיף להיות גס במצוקת מאות אלפים מאזרחיה.

עמרם מצנע: אדוני ראש הממשלה, בחרת בדרך של קצוות, ועל כן יש לך אופוזיציה.

עמרם מצנע: אתה אולי אינך רוצה בה, אך מדינת ישראל זקוקה לה מאוד מאוד.

עמרם מצנע: סיעת העבודה-מימד תצביע נגד הממשלה שהציג ראש הממשלה בפני הכנסת.

ראובן ריבלין: תודה לחבר הכנסת מצנע.

ראובן ריבלין: חבר הכנסת איתן, תואיל בבקשה לעלות ולפתוח את הדיון.

ראובן ריבלין: אני מבקש מן השרים ומכל הנוכחים לשמוע את ראשית דבריו של איתן – כמובן כל מי שחפץ ישמע את כל דבריו – שמתייחסים לנאומו הראשון של חבר הכנסת מצנע.

אריה האן: בבקשה לקום.

אריה האן: כבוד הנשיא! (חברי הכנסת מכבדים בקימה את צאת נשיא המדינה מאולם המליאה.

אריה האן: )

ראובן ריבלין: נא לשבת.

ראובן ריבלין: בבקשה, חבר הכנסת איתן.

מיכאל איתן: אדוני היושב-ראש, כנסת נכבדה, יש מסורת בכנסת, שעל-פיה לאחר נאום הבתולין של חבר כנסת חדש, הנואם שבא אחריו נושא כמה מלים לברכו.

מיכאל איתן: אז דבר ראשון אני רוצה לומר, שהברכה הראשונה מגיעה על הישג בלתי רגיל: כבר בנאום בתולין, כבר בקדנציה ראשונה, תפקיד של ראש האופוזיציה.

מיכאל איתן: בדרך כלל ראש אופוזיציה מגיע לאחר שנים רבות, וראש האופוזיציה הנוכחי עמרם מצנע הגיע לכאן גם כחבר כנסת חדש וגם כראש האופוזיציה.

מיכאל איתן: חבר הכנסת מצנע הגיע הנה בדרך של שירות לעם, מקיבוץ דוברת לקריית-חיים, אחרי עשרות שנות שירות בצה"ל.

מיכאל איתן: הוא הגיע לדרגת אלוף, בדרכו קיבל צל"ש על מעשה גבורה במלחמת ששת הימים, וסיים את שירותו בצה"ל כראש אגף התכנון, לאחר שהיה אלוף פיקוד המרכז.

מיכאל איתן: משם, כמו רבים מהבכירים בצמרת השירות הביטחוני, עבר לשירות הציבורי, זכה בבחירות בראשות העיר חיפה.

מיכאל איתן: שם הצליח לכונן קואליציה מקיר לקיר, לרבות ליכוד, לרבות דתיים, ועמד בראשה.

יוסף (טומי) לפיד: שינוי באופוזיציה.

מיכאל איתן: בקדנציה הראשונה נדמה לי שהם היו בפנים.

עמרם מצנע: יהודית נאות היתה סגנית.

מיכאל איתן: הוא עזב את ראשות העיר חיפה על מנת להוביל את מפלגת העבודה במערכת הבחירות האחרונה, ומשם הוא מגיע הנה.

מיכאל איתן: בעוד 14 יום הוא יקבל את תפקיד ראש האופוזיציה, תפקיד בעל חשיבות רבה.

מיכאל איתן: מי כמונו, תלמידיהם של זאב ז'בוטינסקי ושל מנחם בגין, יודעים להעריך את תפקידו של ראש האופוזיציה.

מיכאל איתן: אני מאחל לך, עמרם מצנע, הצלחה רבה בתפקידך כראש האופוזיציה לימים ארוכים ורבים.

מיכאל איתן: בהצלחה.

חיים רמון: הצלחה לא רבה מדי, כי אם הוא יצליח מדי אתם לא תהיו.

ראובן ריבלין: חבר הכנסת איתן ימשיך בדבריו כנואם ראשון בוויכוח הכללי, הוויכוח הסיעתי שנקבע לארבע שעות.

ראובן ריבלין: אחריו – חבר הכנסת בנימין בן-אליעזר.

מיכאל איתן: אדוני היושב-ראש, כנסת נכבדה, אדוני ראש הממשלה, אתה מציג היום ממשלה שקיבלה את המספר הסידורי בתולדותיה של מדינת ישראל – ממשלה מס' 30.

מיכאל איתן: הממשלה הזאת, שאתה מציג היום בפני הכנסת, באה בעקבות מערכת בחירות שנסבה בעיקרה על הנושאים המדיניים.

מיכאל איתן: בבחירות שבהן התקבלה הכרעה הועמדו בפני העם שתי אלטרנטיבות: אלטרנטיבה אחת, להמשיך במאבק עיקש נגד הטרור ולקבוע שלא יהיה משא-ומתן מדיני בטרם ידוכא הטרור; אלטרנטיבה שנייה אמרה שהדרך להגיע להסדר צריכה להיות על-ידי ויתורים או בתהליך של משא-ומתן עם גורמי הטרור.

מיכאל איתן: ההכרעה בעניין הזה היתה ברורה.

מיכאל איתן: אבל, נדמה לי שכאשר אתה מגיע היום אל ניהול הממשלה הזאת, הנושא המרכזי שיעמוד על הפרק לא יהיה הנושא המדיני ולא הנושא הביטחוני ולא הנושא החברתי, אלא בראש ובראשונה הנושא הכלכלי.

מיכאל איתן: אם אנחנו רוצים שהממשלה הזאת תוכל להצביע על הישגים בכל התחומים, נדמה לי שהנושא הבוער ביותר והדחוף ביותר הוא הנושא הכלכלי.

מיכאל איתן: במידה רבה הנושא הביטחוני יוצב מהרגעים שבהם הובלת את הממשלה האחרונה והורדת את להבות הטרור, ואנחנו יכולים לומר היום שעוד לא הגענו למנוחה ולנחלה אבל ללא ספק התייצב המצב או השתפר המצב בצורה משמעותית.

מיכאל איתן: אנחנו נמצאים במצב קשה מאוד מבחינה כלכלית, ואנחנו מצפים שהממשלה תייצב את המצב הכלכלי, ותוביל למצב כזה שההצלחות הכלכליות שלה יוכלו לסייע לנו גם במאבק המדיני, גם במאבק הביטחוני, ולא פחות חשוב, גם במאבק החברתי.

מיכאל איתן: אני מסתכל, אדוני ראש הממשלה, אל הממשלה, אל התקוות הגדולות שיש לכולנו ממנה, ואני מאחל לך ולכל השרים הצלחה בתפקיד.

מיכאל איתן: אבל קשה לי מאוד להסתכל ולא להביע חששות.

מיכאל איתן: והחשש המרכזי שיש לי נוגע לעניין שרמזתי עליו בפתיחת דברי – נושא היציבות השלטונית.

מיכאל איתן: 30 ממשלות, 53 שנה למדינה; כלומר, פחות משנתיים לממשלה.

מיכאל איתן: בדקתי מה קרה באחד המשרדים.

מיכאל איתן: לקחתי לדוגמה את המשרד העוסק באנרגיה ובתשתיות.

מיכאל איתן: המשרד לתשתיות לאומיות באופן טבעי הוא משרד שמחייב תכנון.

מיכאל איתן: אני כבר לא מדבר על תכנון לטווח של עשרות שנים, אני לא מדבר על תכנון לטווח של חמש שנים ומעלה, אני מדבר על תכנון של שנתיים, שלוש שנים, ארבע שנים.

מיכאל איתן: איך אפשר בלי זה?

מיכאל איתן: מה אני רואה?

מיכאל איתן: בדקתי משנת 1993 מה קורה במשרד הזה.

מיכאל איתן: שר האנרגיה והתשתיות ב-1993 היה אמנון רובינשטיין, אחריו בא משה שחל, אחריו בא גונן שגב, אחריו בא יצחק לוי, אחריו – אתה, אדוני ראש הממשלה, היית, לאחר מכן היה נתניהו, לאחר מכן - אליהו סויסה, לאחר מכן - אברהם בייגה שוחט, לאחר מכן - אביגדור ליברמן, לאחר מכן - נעמי בלומנטל, לאחר מכן - אפי איתם, ועכשיו - מר יוסף פריצקי.

מיכאל איתן: אני שואל את עצמי, האם ניתן לתכנן, האם ניתן לנהל, האם יש לנו שיטת ממשלה שיכולה לתת איזה סיכוי ליציבות שלטונית, לתכנון לטווח ארוך.

מיכאל איתן: מה אומרים לעצמם אנשי משרד התשתיות הלאומיות?

מיכאל איתן: הם אומרים, שכל שנה יש להם טקס חדש, קוראים לכולם "בשר חדש", נפרדים מהשר הקודם, בא השר, לומד להכיר את האנשים, מבקש מהם הצעות, מבקש מהם תוכניות, ואחרי פחות משנה בממוצע הוא איננו.

מיכאל איתן: נגיד שבפעם הראשונה הם התייחסו ברצינות, בפעם השנייה הם עשו את זה בתקווה, בפעם השלישית – בחוסר ברירה, אבל היתה גם הפעם השישית, השביעית והשמינית.

מיכאל איתן: אי-אפשר לנהל כך גוף ביצועי בשום מקום בעולם, בשום הסדר, בשום תרבות, בשום דרך.

מיכאל איתן: אם אני מסתכל על הכלים שיש בידיך, אדוני ראש הממשלה, ובידי הממשלה הזאת, אני חושש מאוד שיש לנו איזה ליקוי בסיסי, יסודי, בשיטת הממשל שלנו, שאינו מאפשר פתרונות לטווח ארוך, שאינו מאפשר ניהול ביצועי, שאינו מפריד בין הכנסת הזאת, שצריכה להיות מקום שבו יש ויכוחים על סדרי עדיפויות, מקום שבו יש ביקורת על מדיניות, מקום שבו יש ויכוח על מדיניות, לבין שולחן הממשלה, שצריך להיות שולחן ביצועי.

מיכאל איתן: ובפועל יושבים שם נציגים שמייצגים את הכנסת עם כמה חברי כנסת כאלה או אחרים, כאשר כל החלטה ליד שולחן הממשלה אינה בהכרח מושפעת ממה שצריך לעשות, אלא ממה שאפשר לעשות, כאשר אתה צריך כל הזמן, בכל החלטה ביצועית, להביא בחשבון כמה כיסאות בכנסת יש מול החלטה שהיא החלטה ביצועית.

מיכאל איתן: כפי שאמרתי, אני מאחל לממשלה הצלחה.

מיכאל איתן: אני חושב מנקודת התצפית שלי, כחבר כנסת ותיק בבית הזה, שצריך לנסות לפתור את בעיות היסוד האלה, צריך להביא חוקה בהסכמה רחבה, ואפשר, במיוחד על רקע הקואליציה שאתה מייצג כאן בכנסת, שבה יש חבירה של המפד"ל, מצד אחד – ואני רוצה לשבח אותם על הצטרפותם לקואליציה – ושינוי, מצד שני.

מיכאל איתן: אני רוצה לומר, שאם נמצא מכנה משותף כזה, המכנה המשותף הזה, לפחות בשאלות שמטרידות מאוד, אבל הן שאלות יסוד, יכול להיות בסיס לתקווה, שהוא יהיה גם בסיס לשאלות חוקתיות שבמסגרתן אפשר יהיה לפתור גם בעיות בתחום זכויות הפרט, גם בעיות של דת ומדינה, וגם הנושא שדיברתי עליו – היציבות של המשטר הקונסטיטוציוני במדינת ישראל ושל הפרדת הרשויות בצורה הנכונה, שבה הכנסת תקבל את סמכויותיה, והממשלה תוכל להתנהל כגוף ביצועי, בצורה יותר יציבה, יותר חופשית.

מיכאל איתן: אני מאחל לאדוני ראש הממשלה, לך ולשרים – כפי שאמרת, אני מאמין שאמרת בכנות רבה, עיני רבים נשואות היום אליך ואל השרים.

מיכאל איתן: הציפיות הן גדולות.

מיכאל איתן: המצב הוא מסובך.

מיכאל איתן: אמרת שאתה מתפלל לאלוהים שתוכל להצדיק את האמון שניתן בך, ואני אומר לך שאנחנו, חברי הכנסת, נעשה את המירב על מנת שהממשלה תוכל להצליח, אבל נדמה לי שהמצב כל כך קשה, שאכן תזדקק גם לעזרת שמים ולעזרת אותה תפילה.

מיכאל איתן: בהצלחה.

ראובן ריבלין: אמן.

ראובן ריבלין: תודה רבה לחבר הכנסת איתן.

ראובן ריבלין: יעלה ויבוא חבר הכנסת בנימין בן-אליעזר, שר הביטחון לשעבר.

בנימין בן-אליעזר: אדוני היושב-ראש, כנסת נכבדה, אני רוצה לפתוח באיחולים לראש הממשלה לחיים ארוכים ולהמשך העשייה.

בנימין בן-אליעזר: אתמול ניסיתי להשיג אותך כמה פעמים כדי לאחל לך חיים ארוכים ומזל טוב ליום הולדתך.

בנימין בן-אליעזר: הנה אני עושה את זה פה מעל במת הכנסת.

בנימין בן-אליעזר: כאזרח במדינת ישראל אני גם רוצה לאחל לך, שמי ייתן וכל נבואות הזעם - ומניסיון אני גם מדבר על מה שעלול ללוות את ממשלתך - אכן יתבדו ותצליח להגיע לאותם יעדים, כפי שניסית להסביר לנו כאן.

בנימין בן-אליעזר: אבל אינני יכול לשכוח אותו יולי שנת 2002, אדוני ראש הממשלה, כאשר הצגת בפני ממשלת האחדות את הצעת התקציב לשנת 2003, הצעת תקציב שמפלגת העבודה לא יכלה לקבלה בשום פנים.

בנימין בן-אליעזר: לא יכולנו להשלים לא עם גורל האשה החד-הורית, לא עם גורל הגמלאי, לא עם גורל המובטלים ולא עם גורלו של הילד הרעב.

בנימין בן-אליעזר: התעקשת, אדוני ראש הממשלה, להעביר את התקציב כפי שהוא.

בנימין בן-אליעזר: חייבת את שרי מפלגת העבודה להתנגד לתקציב, וכפי שידוע לכול החל תהליך שהוביל לפירוקה של ממשלת האחדות.

בנימין בן-אליעזר: כבר ביולי שנת 2002, וכמובן באותה הצבעה בכנסת הכרעת, אדוני ראש הממשלה, לא רק לגבי סוף דרכה של ממשלת האחדות, אלא גם ואולי סימנת בעיקר לאן מועדות פניך בהמשך.

בנימין בן-אליעזר: באותה הצבעה עשית הכרעה לאן אתה הולך, והיום זו רק תחנה נוספת באותו מסלול שגוי וחסר אחריות.

בנימין בן-אליעזר: באותה הצבעה, אדוני ראש הממשלה, העמדת את עצמך בראש קואליציה שדאגתה העיקרית היתה מעשה ההתנחלויות בשטחים.

בנימין בן-אליעזר: אין ספק, העם נתן בראש הממשלה אמון בלתי רגיל ובידיך היו – ויש גם היום – כל האפשרויות להקים ממשלה כפי שרצית.

בנימין בן-אליעזר: יכולת לבחור כמעט בכל אפשרות אחרת, ובכל זאת, מתוך בחירה אידיאולוגית ברורה בחרת בממשלה שלא תוציא את ישראל מהבוץ שהיא נמצאת בו.

בנימין בן-אליעזר: זו ממשלה, שבלי כל ספק ולמרות דבריך תמצא כל תירוץ מדוע שלא לקדם את התהליך המדיני.

בנימין בן-אליעזר: זאת כאשר הצהרת לאחרונה, לפני שבוע ימים, שבלי פריצת דרך מדינית קשה לראות פריצת דרך כלכלית.

בנימין בן-אליעזר: זו ממשלה שלא רק שלא תקפיא את ההתנחלויות, בהתאם לנאמר במתווה בוש, אלא להיפך – ההתנחלות בכל שטחי יהודה ושומרון תגדל, תעצם ותפרח.

בנימין בן-אליעזר: זו ממשלה שלא רק שלא תפנה את המאחזים הבלתי-חוקיים אלא בלי ספק תיתן להם הכשר בד"ץ-טומי, הפעם, אסמכתה משפטית בדוקה להכשרת מעשים בלתי חוקיים הפוגעים בביטחון המדינה והכלכלה.

בנימין בן-אליעזר: במקום להשקיע בתשתיות, בתעשיות, בתעשיות טכנולוגיות, תשקיע הממשלה במיזמים תיירותיים בשטחים, שבלי ספק יביאו הר של מטבע חוץ לקופת המדינה.

בנימין בן-אליעזר: אם בעבר הלא-רחוק דיברנו על כמיליארד שקל הטבות המיוחדות לתושבי ההתנחלויות, הרי שבכל הקשור להשקעות בהמשך מעשה ההתנחלות מדובר במיליארדים רבים נוספים.

בנימין בן-אליעזר: אלה מיליארדים שהתשואה הכלכלית שלהם שלילית, מיליארדים שלא יביאו לתוספת של מקום עבודה אחד.

בנימין בן-אליעזר: להיפך, הם יגבירו את האבטלה והבזבוז הממשלתיים.

בנימין בן-אליעזר: אם לא ישתנה סדר העדיפויות, הציבור, המשקיעים והאנליסטים בחוץ-לארץ פשוט לא יאמינו לנו שאנחנו מתכוונים להביא לשינוי בכלכלה הישראלית.

בנימין בן-אליעזר: וכך, כאשר המשק הישראלי נמצא על סף תהום, כאשר יותר ויותר אזרחים יורדים מתחת לקו העוני, כאשר יותר ויותר מפעלים ועסקים ייסגרו, ימשיך רב-החובל, עם קציניו, להוביל את מדינת ישראל לשום מקום.

בנימין בן-אליעזר: על הספינה הזאת נמצאים לראשונה אנשי שינוי.

בנימין בן-אליעזר: קודם כול, טומי, השר לפיד, ידידי, ברכות.

בנימין בן-אליעזר: הגעת בזכות למקום בשולחן הממשלה.

בנימין בן-אליעזר: אומנם הבטחת כי לא תשב כסמן שמאלי בממשלה ימנית קיצונית, אז הבטחת.

בנימין בן-אליעזר: אומנם הבטחת להיות נציג מעמד הביניים, אבל ממחר תמשיך הממשלה הזאת להכות במעמד הביניים, וזה שגר בנתניה, אדוני וחברי חבר הכנסת לפיד, לא יקבל חס וחלילה את מה שיקבל זה שגר באלון-מורה.

בנימין בן-אליעזר: אומנם פרסמת מודעות ענק בעיתונים המכריזות על מחויבותך לממשלת אחדות חילונית, מחויבות שבלי ספק עמדת עליה בתוקף רב.

בנימין בן-אליעזר: לא נורא, מי במדינה הזאת זוכר מה הבטיחו לפני יומיים, אז מדוע שנזכור את ההבטחות שלך מלפני חודש.

בנימין בן-אליעזר: כל כך הרבה מים עברו בירדן מאז, העיתונים כבר מזמן נגרסו, המודעות הוחלפו וגם התשדירים.

בנימין בן-אליעזר: מי זוכר אותם?

בנימין בן-אליעזר: טומי, אתה בממשלה ולנו כמפלגת העבודה תהיה לפחות הנאה קטנה אחת: להשוות יום-יום בין מה שהבטיח טומי ומה שיקיים השר לפיד.

בנימין בן-אליעזר: חשוב לזכור, לא תהיה תקומה לכלכלת ישראל אם לא ישתנה המצב המדיני ולא יתחיל משא-ומתן.

בנימין בן-אליעזר: לא תהיה תקומה לכלכלת ישראל אם לא יהיה שינוי בסדר העדיפויות הלאומי.

בנימין בן-אליעזר: לא תהיה תקומה לכלכלת ישראל אם תימשך ההשקעה המסיבית בהתנחלויות.

בנימין בן-אליעזר: שמעתי את ראש הממשלה אומר: אין מה לקחת מההתנחלויות.

בנימין בן-אליעזר: לא נכון, תושבי ההתנחלויות וההתנחלויות מקבלים יותר מכל תושבי מדינת ישראל.

בנימין בן-אליעזר: זוג צעיר – טומי, תאזין – שרוצה לקנות דירה באלפי-מנשה יקבל משכנתה גדולה פי-ארבעה משכנו בכפר-סבא; שכיר העובד קשה למחייתו וגר בנתניה יקבל פחות בנטו מחברו לעבודה הגר באריאל; זוג צעיר ברמת-גן ישלם הרבה יותר עבור חינוך ילדיו מאשר זוג צעיר שגר באלקנה.

בנימין בן-אליעזר: מדובר בהקשר זה בכמיליארד שקל בשנה בבסיס התקציב, כדאי לדעת את זה.

בנימין בן-אליעזר: נכון, לא מדובר בהוצאות תקציביות גבוהות, אבל אם לא תקצצו את הטבות היתר הלא-מוצדקות הללו, לא תוכלו לבוא לאזרחי ישראל ולבקש שוב ושוב להצטמצם, לחסוך ולהשתתף במאמץ הלאומי.

בנימין בן-אליעזר: כוח הקנייה ימשיך לרדת, עסקים ימשיכו להתרסק, המיתון רק יעמיק, גביית המסים תמשיך לרדת, ואז על מנת להמשיך את הפעולות ההכרחיות של הממשלה יבואו עוד קיצוצים שיורידו עוד יותר את כוח הקנייה ויביאו עוד יותר לייאוש וחוסר תקווה.

בנימין בן-אליעזר: לצערי, לנו נותרה ההנאה הזאת, ולך, טומי, השר לפיד, ולחבריך, נותרה רק האחריות הכבדה של ניהול ענייני המדינה.

בנימין בן-אליעזר: מהליכוד, מהמפד"ל, מהאיחוד הלאומי - אין לנו כל ציפיות; יש להם אידיאולוגיה חזקה הגוברת על כל היגיון כלכלי ומדיני.

בנימין בן-אליעזר: ממך ומחבריך יש לנו, השר לפיד, ציפיות גדולות, אמיתיות.

בנימין בן-אליעזר: אני מצפה ממך, מר לפיד, כשר המשפטים, לא לנוח ולא לשקוט אפילו רגע אחד עד שיוסרו כל המאחזים הבלתי-חוקיים.

חיים אורון: זה לא מעניין אותו.

בנימין בן-אליעזר: אני מצפה ממך שתפעל נחרצות שלא לתת יד לטיהור המעשים הבלתי-חוקיים הללו.

בנימין בן-אליעזר: ברכות גם לך, השר פורז, מחברי הכנסת הישרים, האמינים והחרוצים שקמו במדינת ישראל.

בנימין בן-אליעזר: ממך אני מצפה שתפעל נמרצות על מנת להביא לכך שתקציבי הרשויות יינתנו בצורה שווה והתקציבים הניתנים להתנחלויות לא יהיו פי-חמישה מהניתן ליישובים אחרים במדינת ישראל.

בנימין בן-אליעזר: ממך, השר פריצקי, אני מצפה, שכשם שידעת להילחם על מה שהאמנת בו, תתרום כשר התשתיות לכך שההשקעות בתשתיות בישראל ייעשו מתוך שיקולים כלכליים ולא מתוך שיקולים פוליטיים.

בנימין בן-אליעזר: אני מאחל לכם, כמו גם לשאר חברי הממשלה ולראש הממשלה, שלמרות כל מה שאמרתי תפתיעו ותצליחו.

בנימין בן-אליעזר: אני מאחל לעם ישראל, שאם חלילה לא תצליחו בדרככם, מר טומי לפיד, יהיה לך הכוח ותהיה לך ההגינות הבסיסית לבוא ולומר: טעינו.

בנימין בן-אליעזר: מעבר לכל חילוקי הדעות, כולנו מאוחדים ברצון להביא לשיפור במצבה הכלכלי, החברתי, המדיני והביטחוני של מדינת ישראל.

בנימין בן-אליעזר: אין לנו בית אחר, ואין לנו מדינה אחרת.

בנימין בן-אליעזר: אני מאחל בכל לבי, כי למרות כל הספקות שלנו, הממשלה והעומד בראשה כן יצלחו, כן יהיו אחראיים וכן יפעלו, תפעלו, יחד למען כלל תושבי מדינת ישראל.

בנימין בן-אליעזר: אם תעשו כן, אהיה הראשון להסיר את הכובע ולהודות לכם.

בנימין בן-אליעזר: תודה רבה.

אברהם הירשזון: תודה רבה לך, אדוני.

אברהם הירשזון: חבר הכנסת יוסף טומי לפיד, שר המשפטים בעתיד, אדוני, בבקשה.

יוסף (טומי) לפיד: אדוני ראש הממשלה, חברי הכנסת, ראש האופוזיציה, משעשע מאוד להאזין לנציגי העבודה, ששניהם כיוונו את רוב חציהם נגדי ונגד שינוי.

יוסף (טומי) לפיד: כנראה יש משהו שמטריד אתכם.

יוסף (טומי) לפיד: קודם כול, ליושב-ראש האופוזיציה: מי זה שסירב להיכנס לממשלת אחדות חילונית?

יוסף (טומי) לפיד: אני?

יוסף (טומי) לפיד: או שאתה הוצאת את כל מנהיגי המפלגה שלך כמו בשבועת צופים, שיישבעו שהם לא יצטרפו לממשלה בראשותו של אריק שרון?

יוסף (טומי) לפיד: אותי אתה מאשים.

יוסף (טומי) לפיד: השארת אותי לבד, ואת חברי שינוי - לבד.

יוסף (טומי) לפיד: היתה הזדמנות להקים ממשלת אחדות חילונית ולשנות את פני החברה הישראלית, ואתם הפקרתם את ההזדמנות, ועכשיו באים אלי בטענה על כך שהלכתי עם אריק שרון?

יוסף (טומי) לפיד: ביום רביעי, שבו התקיימה הישיבה הראשונה של ועדת החוץ והביטחון, אדון מצנע, ניגשתי אליך ואמרתי לך: בוא ניפגש.

יוסף (טומי) לפיד: אנחנו צריכים להחליט באילו תביעות לבוא לאריק שרון.

יוסף (טומי) לפיד: 34 מנדטים מול 40.

יוסף (טומי) לפיד: קבענו פגישה.

יוסף (טומי) לפיד: מי ביטל את הפגישה?

יוסף (טומי) לפיד: אתה ביטלת את הפגישה.

יוסף (טומי) לפיד: לא היית מוכן לדבר אתי, ועכשיו אתה בא בטענות אלי.

יוסף (טומי) לפיד: זאת היתה פגישה של מפלגת העבודה עם ציבור שבחר בה.

יוסף (טומי) לפיד: אז אל תבוא אתה אלי בטענות.

יוסף (טומי) לפיד: תשאל את פרס.

איתן כבל: חבר הכנסת טומי לפיד, אל תהיה בלחץ.

איתן כבל: תדאג לאלה שבחרו בך.

אברהם הירשזון: חבר הכנסת איתן כבל.

יוסף (טומי) לפיד: תשאל את פרס.

איתן כבל: אל תדאג לבוחרים שלנו.

איתן כבל: מה אתה נכנס לאקסטזה?

אברהם הירשזון: חבר הכנסת איתן כבל, אני מבקש.

דליה איציק: לא הספקנו.

דליה איציק: הלכת כל כך מהר.

אברהם הירשזון: חברת הכנסת דליה איציק.

אברהם הירשזון: חברת הכנסת דליה איציק.

יוסף (טומי) לפיד: אתי לא הספקתם לדבר?

דליה איציק: לא.

דליה איציק: רצינו, אבל אתה נכנסת כל כך מהר לממשלה.

יוסף (טומי) לפיד: רבותי.

אברהם הירשזון: חברת הכנסת דליה איציק.

איתן כבל: לא הספקנו לעצום עיניים, והיית עם המפד"ל.

דליה איציק: - - -

אברהם הירשזון: חברת הכנסת דליה איציק.

יוסף (טומי) לפיד: רבותי.

איתן כבל: חצית את מהירות הקול.

אברהם הירשזון: חבר הכנסת איתן כבל, האם אתה לא שם לב ליושב-ראש?

אברהם הירשזון: זה זלזול?

רן כהן: מה אתם רוצים?

רן כהן: עכשיו הוא אומר - - - זה מה שהוא אומר.

יוסף (טומי) לפיד: פואד, הואיל וקראת לי "טומי", אני קורא לך "פואד".

בנימין בן-אליעזר: בכבוד.

יוסף (טומי) לפיד: פואד, מי ישב שנתיים בממשלת שרון, בממשלת שרון, ומימן את ההתנחלויות והסכים לכל מה שמתרחש מעבר ל"קו הירוק"?

יוסף (טומי) לפיד: אני או אתה?

חיים אורון: - - -

ואסל טאהא: הפעם אתה צודק.

יוסף (טומי) לפיד: אתה בא אלי - - -

חיים אורון: למדו לקח.

אברהם הירשזון: חבר הכנסת אורון.

יוסף (טומי) לפיד: לא, הם לא למדו לקח, וגם אתם לא למדתם לקח.

יוסף (טומי) לפיד: הציבור לימד אתכם לקח.

רן כהן: אם זה נכון, למה אתה הולך - - -?

אברהם הירשזון: חבר הכנסת חיים אורון.

אברהם הירשזון: חבר הכנסת רן כהן.

יוסף (טומי) לפיד: פואד, עם כל הכבוד והחיבה שאני רוחש לך, וקשה שלא לחבב אותך, הרי אתה ניהלת שנתיים את המדיניות שעכשיו אתה פה עומד ותוקף, ואני ישבתי באופוזיציה למדיניות שניהלת, ואתה תוקף אותי על כך שאני אחראי למה שעשית.

חיים אורון: איזו אופוזיציה?

חיים אורון: לא היית באופוזיציה למדיניות הזאת.

יולי תמיר: תגיד לי: מה תעשה בעתיד?

יולי תמיר: מה תעשה בעתיד?

אברהם הירשזון: חבר הכנסת חיים אורון.

יוסף (טומי) לפיד: רבותי, אדוני, בדרך כלל אני לא מתווכח עם נציגי מפלגות קטנות.

חיים אורון: אני יודע.

רן כהן: - - - כשאתה היית עם שישה מנדטים.

יוסף (טומי) לפיד: אנחנו נכנסנו - - -

אברהם הירשזון: חבר הכנסת רן כהן.

אברהם הירשזון: חבר הכנסת רן כהן, תן לו לדבר.

אילן שלגי: אין דבר.

אילן שלגי: עם שישה מנדטים אפשר לדבר.

אברהם הירשזון: אדוני, בבקשה.

יוסף (טומי) לפיד: אנחנו נכנסנו לממשלה הזאת, אחרי שהבנו - תסלח לי אם האמנו לך.

יוסף (טומי) לפיד: הרי אני יכול להראות לך עשרות ציטוטים שבהם הודעת באופן חד-משמעי - ואומרים שמצנע הוא איש אמין - שאתה בשום פנים ואופן לא תשב עם אריאל שרון בממשלה.

יוסף (טומי) לפיד: אז אתה בא אלי בטענה שאני מאמין לך?

יוסף (טומי) לפיד: ואז, נכנסנו לממשלה, כי אף שהופקר הציבור החילוני, עדיין הצלחנו לבטל את חוק טל, את חוק הלפרט ואת משרד הדתות.

איתן כבל: שום דבר.

יולי תמיר: שום דבר לא קיבלת.

יוסף (טומי) לפיד: רבותי, לא יעזור לכם.

יוסף (טומי) לפיד: הצלחנו - - -

איתן כבל: ביטלת את חוק טל.

איתן כבל: ימשיכו לא לשרת בצבא.

איתן כבל: איזה בלוף זה?

יוסף (טומי) לפיד: תסלח לי.

יוסף (טומי) לפיד: אתה כבר ניהלת מערכה אחת כושלת לא מזמן.

יוסף (טומי) לפיד: למה לך עוד אחת?

יוסף (טומי) לפיד: רבותי, אנחנו עשינו דבר שאתם לא עשיתם 30 שנה.

יוסף (טומי) לפיד: הוצאנו את המפלגות החרדיות מהממשלה.

נסים זאב: השנאה בעם ישראל.

אברהם הירשזון: חבר הכנסת נסים זאב, איפה היית עד עכשיו?

נסים זאב: - - - של כנסת ישראל.

אברהם הירשזון: חבר הכנסת נסים זאב, חבר הכנסת נסים זאב.

נסים זאב: חרפה לישראל.

אברהם הירשזון: אני קורא אותך לסדר בפעם הראשונה.

נסים זאב: סלח לי, שנאה ועוד שנאה.

אברהם הירשזון: חבר הכנסת נסים זאב, הבנת את העניין?

נסים זאב: אמרתי, הבנתי.

אברהם הירשזון: אני מבקש ממך לא לחזור, כי בפעם הבאה זה ילך מהקריאה השלישית.

יוסף (טומי) לפיד: יש לנו התחייבות בכתב מראש הממשלה למתווה בוש.

יוסף (טומי) לפיד: יש לנו התחייבות שכשנגיע, אם נגיע, במשא-ומתן למדינה פלסטינית, נדון בזה בממשלה בראשות אריק שרון.

יוסף (טומי) לפיד: אני בטוח שאתם תתמכו בהליכה בדרך זו.

יוסף (טומי) לפיד: אני בטוח שאתם כבר מצטערים שלא הצטרפתם לממשלה.

יוסף (טומי) לפיד: אני עדיין אומר לכם: חברים, חברים בעבודה, טעיתם, שגיתם, זיגזגתם, בזבזתם אנרגיה ובזבזתם אמינות.

יוסף (טומי) לפיד: עדיין לא מאוחר מדי.

יוסף (טומי) לפיד: זו ממשלה שאפשר להצטרף אליה.

יוסף (טומי) לפיד: אני בטוח, מר שרון, שאני אומר את זה גם בשמך, ואם לאו - אני אומר את משאלות לבי.

יוסף (טומי) לפיד: לכן, עדיין לא איחרתם את הרכבת, אבל היא כבר מתחילה לצאת מהתחנה.

יוסף (טומי) לפיד: אנחנו הצטרפנו לממשלה בשעה קשה, כדי לעזור לקידום תהליך השלום וכדי לעזור לליכוד בחילוצה של הכלכלה הישראלית מהמשבר הנורא שאליו הבאתם אותה.

איתן כבל: עם האיחוד הלאומי אתה תעזור?

איתן כבל: איך תעזור עם האיחוד הלאומי?

אברהם הירשזון: חבר הכנסת איתן כבל.

אילן ליבוביץ: ישבתם אתם.

איתן כבל: - - -

אברהם הירשזון: חבר הכנסת איתן כבל.

חמי דורון: הרווחת משהו?

אברהם הירשזון: אדוני, תן לי לנהל את הישיבה.

אברהם הירשזון: חבר הכנסת איתן כבל, אתה מכריח ומאלץ אותי, ואני מבקש.

יוסף (טומי) לפיד: המאמץ העילאי שאנחנו נשקיע עכשיו בשיפור המצב הכלכלי הוא תוצאה של הניהול הכושל של הכלכלה הישראלית בממשלה הקודמת, שבה אתם הייתם שותפים.

יוסף (טומי) לפיד: עד לריב בין פואד לשרון בעניין הגמלאים שיתפתם פעולה, ועכשיו אתם מדברים על התקופה שבה הייתם בממשלה ובה הייתם אחראים לכל מה שנעשה כאילו זו היתה איזו תקופה שחורה בתולדות המדינה.

יוסף (טומי) לפיד: אם היא היתה שחורה, אתם הייתם הפרות השחורות בחושך הזה.

ג'מאל זחאלקה: שחור זה יפה.

יוסף (טומי) לפיד: רבותי, אני, שנשארתי באופוזיציה, צריך עכשיו להצטדק על כך שאני מצטרף לממשלה שאני רוצה שתסייע לעם ישראל לצאת מה"ברוך" שאתם הכנסתם אותו אליו.

יולי תמיר: - - -

קריאות: - - -

יוסף (טומי) לפיד: איזה מין צביעות זאת לבוא אלי בטענות על מה שאתם עשיתם?

יוסף (טומי) לפיד: רבותי, אני רוצה להקדיש עוד כמה מלים לנושא מאוד כאוב.

יוסף (טומי) לפיד: אני הולך להיות שר בממשלת ישראל, ולאחרונה אני מרגיש כמו שהרגשתי כילד יהודי בגטו, מפני שתוקפים אותי על מוצאי.

יוסף (טומי) לפיד: תוקפים אותי בגסות ובבוטות ובלי רחמנות ובשנאה על כך שאני אשכנזי.

יוסף (טומי) לפיד: מה לעשות, פעם הייתי צריך להצטדק על כך שאני יהודי; עכשיו אני צריך להצטדק על כך שאני אשכנזי.

קריאות: - - -

אברהם הירשזון: סליחה, סליחה, סליחה, מה קרה?

יוסף (טומי) לפיד: רבותי, אנשים שייסדו מפלגה על בסיס גזעני תוקפים אותי על המוצא שלי.

יוסף (טומי) לפיד: מה לעשות ולא נתמזל מזלי להיוולד מזרחי?

יוסף (טומי) לפיד: נולדתי אשכנזי, אני מודה.

אבשלום וילן: כמה נמוך, כמה נמוך - - -

אברהם הירשזון: חבר הכנסת וילן, שמענו.

יוסף (טומי) לפיד: רבותי, רבם של האנשים האלה, הרב שלהם, קורא לנו "זבל" - אני שמעתי במו-אוזני ביטויים כאלה ממקור אחר, בזמן אחר – ורק מפני שהמוצא שלי לא מוצא חן בעיניו.

עזמי בשארה: - - - יש עוד כמה דברים.

יוסף (טומי) לפיד: אני בוש ונכלם, ואני קורא למנהיגות הרוחנית, כי מהפוליטיקאים של המפלגה ההיא נואשתי; אני קורא למנהיגות הרוחנית של היהדות המזרחית והספרדית: רבותי, נקבור את הנושא העדתי הזה לפני שהוא יהרוס אותנו.

יוסף (טומי) לפיד: אנחנו באנו לכאן להיות ישראלים; לא להיות ספרדים ולא להיות אשכנזים.

יוסף (טומי) לפיד: אנחנו ישראלים, יהודים ישראלים, ותפסיקו את מלחמת האחים הזאת, שתהרוס אותנו לפני שהערבים יעשו זאת.

יוסף (טומי) לפיד: תודה רבה.

אברהם הירשזון: תודה רבה לך, אדוני.

אברהם הירשזון: חבר הכנסת אליהו ישי - בבקשה, אדוני.

יוסי שריד: מי אחריו?

אברהם הירשזון: אחריו – חבר הכנסת אביגדור ליברמן, ואחריו – חבר הכנסת יוסי שריד.

אברהם הירשזון: להמשיך לקרוא, חבר הכנסת שריד, או שזה בסדר?

יוסי שריד: - - -

אברהם הירשזון: לא, לא, עם כל המכובדות.

אליהו ישי: אדוני היושב-ראש, חברי חברי הכנסת, האמת היא ששקלתי כיצד להתייחס בנאומי ובדברי פה היום על הקמת הממשלה ליום הזה, שהוא בכל אופן יום חגיגי, אדוני היושב-ראש, שהרי ממשלה קמה בישראל; ומצד אחר, לדבר הקשה מכול, הדבר החמור מכול, והייתי אומר גם, היום הקשה מכול מיום שהוקמה מדינת ישראל.

אליהו ישי: מיום שהוקמה מדינת ישראל לא היה מצב שבו בהסכם קואליציוני כזה או אחר – וגם כשש"ס ישבה עם מרצ בקואליציה נכתבה ונחתמה שמירת הסטטוס-קוו - הונף דגל מעל ראשי הקואליציה כאשר מחקו את מלת הסטטוס-קוו.

אליהו ישי: מחכים ומנסים ליצור דמות של יהודי חדש, עם המודל של טומי לפיד והכיפה של אפי איתם.

אליהו ישי: דבר כזה לא יכול לקרות.

אליהו ישי: אדוני ראש הממשלה, כשאתה מצטט - - -

אילן שלגי: עם הסטטוס-קוו 300,000 אזרחים לא יכולים לחיות.

אברהם הירשזון: חבר הכנסת שלגי.

אברהם הירשזון: חבר הכנסת שלגי, אני מבקש ממך.

איתן כבל: זה חילוני חרד.

קריאה: בדיוק, חבר הכנסת כבל, אנחנו - - -

אברהם הירשזון: חבר הכנסת כבל, אתה הצטרפת היום למקהלה הכללית.

אליהו ישי: אדוני ראש הממשלה, כשאתה מצטט פסוקים מתורת ישראל אתה צריך לזכור, אדוני ראש הממשלה, שהעם היהודי לא היה נשאר עם יהודי מיום בריאת העולם וקבלת התורה במעמד הר-סיני ועד היום לולא שמרנו על תורת ישראל ולו התפשרנו על תורת ישראל.

אליהו ישי: באלפי שנות גלות בני העם היהודי מסרו נפש על קיום תורת ישראל, ולא התפשרו על שום דבר שיכול, חלילה וחס, להחליף את תורת ישראל.

אליהו ישי: היו הרבה ניסיונות בעולם לשנות את תורת ישראל.

אליהו ישי: לצערי הרב, קמה היום הברית החדשה בין שינוי לבין המפד"ל, ומנסים למצוא דמות חדשה של עם יהודי – אולי נעשה שינוי במדינה יהודית, בעם ישראל כמדינה יהודית.

אליהו ישי: אני רוצה לומר פה היום שהם לא יצליחו.

אליהו ישי: אדוני היושב-ראש, אנחנו קראנו בפרשת השבוע שעם ישראל חטא בחטא העגל.

אליהו ישי: משה רבנו ירד עם הלוחות, לתת את התורה לעם ישראל.

אליהו ישי: אמרו לו: עם ישראל חטא והקים עגל.

אליהו ישי: למרות הכול משה רבנו ירד עם הלוחות.

אליהו ישי: מה חשב משה רבנו, שהוא יכול לתת את הלוחות לעם ישראל כשלמטה חוטאים בחטא העגל ומקימים עגל וצועקים "אלה אלוקיך ישראל"?

אליהו ישי: אבל משה רבנו אמר:

אליהו ישי: אני יורד בתקווה לעורר אותם מהטעות שלהם.

מיכאל מלכיאור: לא, זה לא בשם השם.

אליהו ישי: ירד משה רבנו וראה אותם במחולות, רוקדים סביב העגל.

אליהו ישי: ואז שבר משה רבנו את הלוחות.

אליהו ישי: הדבר המסוכן ביותר היה - - -

קריאה: - - -

אליהו ישי: אדוני היושב-ראש, מכובדי ראש הממשלה, הדבר המסוכן ביותר היה לצאת במחולות ובריקודים סביב העגל.

אליהו ישי: הדבר החמור ביותר הוא שיושבים פה בממשלה החדשה אנשים משינוי ואנשים מהמפד"ל שרוקדים סביב ההישג הגדול – ההישג "הגדול", לכאורה, שהושג ביניהם: איך אין עוד סטטוס-קוו ואיך מתפשרים עכשיו לכאורה וכביכול.

אילן שלגי: להיות עם חופשי בארצנו.

אליהו ישי: עם ישראל, שהתמודד באלפיים שנות גלות, למרות כל הקשיים, בלי ארץ-ישראל, נשאר עם יהודי, ואף אומה לא יכלה לעם היהודי.

אליהו ישי: וכשבאנו לארץ-ישראל, אנחנו נאבקים פה לשרוד כעם יהודי ולהתגבר על כל האויבים שלנו שרוצים לכלותנו.

אילן שלגי: באוהלה של תורה, אתה מתכוון.

אליהו ישי: נכון, לא היה קיום לעם היהודי בלי אוהלה של תורה; אתה אומר נכון, אין קיום לעם היהודי בלי אוהלה של תורה.

אליהו ישי: גם בן-גוריון ידע את זה.

אילן שלגי: בן-גוריון דיבר על - - -

אליהו ישי: וכשבן-גוריון ידע זאת, הוא ידע לשמור על הערכים של היהדות, ולפחות שמר על הסטטוס-קוו והבין גם מה זה "תורתו אומנותו" – לשאלתך.

אליהו ישי: אבל, אדוני ראש הממשלה - - -

רשף חן: אנחנו חותמים על הסטטוס-קוו של בן-גוריון.

רשף חן: זה היה 400 - - -

חיים אורון: - - -

אליהו ישי: אדוני ראש הממשלה, אני לא רוצה להיכנס לפולמוס של טומי לפיד - -

אברהם הירשזון: חבר הכנסת אורון, אתה מעורר סערה.

אליהו ישי: - - אני לא רוצה להיכנס להתלהמות של טומי לפיד – ספרדים--אשכנזים.

אליהו ישי: אנחנו כולנו עם יהודי.

אליהו ישי: שנים-עשר השבטים, כולנו פה בארץ הזאת חייבים להיות מאוחדים ומלוכדים.

אליהו ישי: אבל מי שסימן, לצערי הרב, והחליט רק לא ש"ס, ומי שאמר לשר לשעבר נתן שרנסקי, שהצביע בעד נשיא המדינה קצב: איך אתה מצביע עבור נשיא מדינה מזרחי – זה לא הייתי אני, אדוני הנכבד, ידידי חברי הכנסת משינוי; זה אמר ראש המפלגה שלכם, טומי לפיד.

אליהו ישי: אני מצטט מדבריו בעיתון.

אליהו ישי: הוא אמר שם: איך אתה מצביע עבור נשיא מדינה ספרדי?

אליהו ישי: נכון, זה קשה מאוד, זה כואב, אבל מה לעשות, הוא אמר את זה.

אילן שלגי: - - -

אליהו ישי: מי שדיבר נגד המזרחיים ופסל חלק גדול – יותר ממיליון איש בעם ישראל – זה היה טומי לפיד, ולצערי הרב, ראש הממשלה נפל באותה רשת; ראש הממשלה נפל באותה מלכודת משום שראש הממשלה לפחות יכול היה אולי לעשות משהו - - -

יצחק כהן: - - -

אברהם הירשזון: חבר הכנסת כהן.

אברהם הירשזון: חבר הכנסת כהן, תודה.

אברהם הירשזון: אתה מפריע לראש הסיעה שלך.

יעקב מרגי: - - -

אליהו ישי: אדוני היושב-ראש, אני חושב שהפסילה היא פסילה קשה.

אליהו ישי: כולנו זוכרים את הנאומים, את התקופה הקשה שבה לראש הממשלה לשעבר, ברק, צעקו בכיכר-רבין "רק לא ש"ס".

אליהו ישי: באמת היה לו קשה.

אליהו ישי: הוא קם ואמר: אני לא יכול לפסול חלק גדול מאוד מהעם על רקע עדתי.

אליהו ישי: אומנם הצביעו להם 430,000 איש, אבל יש פה למעלה ממיליון – אולי 2 או 3 מיליוני מזרחיים.

אליהו ישי: איך אני יכול לפסול ציבור כזה.

אליהו ישי: למרות הכול הוא לא הסכים עם האמרה "רק לא ש"ס".

אליהו ישי: לצערי הרב, ראש הממשלה הנוכחי, שהוא מכובדי, קיבל את מה שציבור מצביעי ברק אמר ואת מה שברק לא העז לעשות - אולי הוא אמר דברים מסוימים בעניין הזהות היהודית, אבל הוא לא העז לעשות.

אליהו ישי: לצערי הרב, ראש הממשלה אריאל שרון, הנבחר ברוב גדול, קיבל את העמדה ואת הטענה "רק לא ש"ס".

אליהו ישי: אבל זה דבר חולף.

אליהו ישי: יש לנו הישגים אדירים בכנסת ישראל, בממשלות ישראל, ואנחנו גאים על כך.

אליהו ישי: הדבר הקשה ביותר, אדוני היושב-ראש, מכובדי ראש הממשלה - - -

חמי דורון: תראה מה קורה ברשויות המקומיות.

אליהו ישי: הדבר הקשה ביותר הוא הזהות היהודית של מדינת ישראל - - -

קריאה: - - -

אברהם הירשזון: סליחה, רבותי.

אברהם הירשזון: אני מבקש.

אברהם הירשזון: הוא צריך לסיים ואתם לא מאפשרים לו.

אליהו ישי: זו השמחה סביב העגל.

אליהו ישי: זה הדבר החמור ביותר.

אליהו ישי: אם חושבים שעל-ידי כך, על-ידי קואליציה כזאת או אחרת ניתן לעקור את התורה, אז אני אומר פה: לא ולא.

אליהו ישי: אם חושבים שעל-ידי שינוי במרשם האוכלוסין אפשר לעקור את היהדות, אני אומר פה לראש הממשלה: לא ולא.

אליהו ישי: ומי שחושב שעל-ידי מסמך קואליציוני כזה או אחר ניתן לטשטש את הזהות היהודית, למחוק את השבת, חלילה וחס, להתיר ולאפשר דברים שהם תחילתה של ההתבוללות של העם היהודי, חלילה וחס, פה במדינת ישראל, אני רוצה לומר לך, אדוני היושב-ראש: לא ולא.

אליהו ישי: עם ישראל ינצח, תורת ישראל.

אליהו ישי: אם אני יכול לקחת עוד קצת זמן מחברי, אני אמשיך עוד דקה.

אברהם הירשזון: בבקשה.

אליהו ישי: תורת ישראל תנצח.

אליהו ישי: תורת ישראל משגשגת בארץ-ישראל, ואנחנו נעשה את הכול על מנת לשמור על תורת ישראל.

אליהו ישי: הרבה קמו ורצו להרוס את תורת ישראל ולא הצליחו.

אליהו ישי: כל הניסיון הזה, פה, של ברית חדשה בתוכנו, שבאה לעקור את תורת ישראל, לא יצלח.

אילן שלגי: התורה לא רק שלך.

אילן שלגי: למה אני לא יכול לשבת ליד אשתי בבית-הכנסת?

אליהו ישי: אתה מוזמן לשבת לידי בבית-הכנסת.

אליהו ישי: אתה לא יכול ליצור יהדות חדשה.

אליהו ישי: יש יהדות אחת, והיא תורת ישראל, ואם אתה רוצה לשנות את תורת ישראל – לא תצליח.

אליהו ישי: לכן, אדוני ראש הממשלה, מכובדי ידידי היושב-ראש, אנחנו נעשה את הכול, נפעל וניאבק בכל כוחנו ונמסור את נפשנו למען תורת ישראל, שהיא זו ששמרה על עם ישראל ועל העם היהודי לאורך כל ההיסטוריה.

אליהו ישי: ואני אסיים בסיפור.

אליהו ישי: ראש ממשלת רומניה התארח בישראל לפני כמה שנים.

אליהו ישי: ראש הממשלה אז היה בנימין נתניהו.

אליהו ישי: אותו ראש ממשלה, היסטוריון נוצרי-קתולי, קם ונאם בארוחת ערב ואמר: ההוכחה שעם ישראל הוא עם נבחר היא, שהוא עבר את כל הצרות והגלויות, ועבר את השואה, ולא נכחד.

אליהו ישי: זה שאף אומה לא יכולה לעם היהודי, זו ההוכחה שהוא עם נבחר.

אליהו ישי: הוא שאל: האם אתם יודעים למה העם היהודי הוא עם נבחר?

אליהו ישי: – בזכות התנ"ך שלו.

אליהו ישי: זאת אומרת, ראש ממשלת רומניה לשעבר, נוצרי-קתולי, מבין, שמה ששמר על העם היהודי לאורך כל ההיסטוריה זו תורת ישראל.

אליהו ישי: לכן, אני רוצה לסיים ולומר: אנחנו נפעל, ניאבק ונילחם לשמור על תורת ישראל.

אליהו ישי: כמובן – אופוזיציה לוחמת, אחראית, אדוני ראש הממשלה, שתדאג בראש ובראשונה לזהות היהודית, לצביון היהודי של מדינת ישראל, שחלילה וחס הולכים לאיבוד בקואליציה הזאת.

אליהו ישי: הם לא ילכו לאיבוד, משום שאנחנו נשמור עליהם.

אליהו ישי: הדבר השני – הנושאים החברתיים.

אליהו ישי: אני רוצה לומר פה לחברים הנכבדים, חברי הכנסת - - -

אברהם הירשזון: אדוני, סליחה, בבקשה.

אברהם הירשזון: אני איאלץ להוריד זמן, אני מצטער.

אליהו ישי: אז תוריד זמן.

אליהו ישי: בסדר.

אליהו ישי: מדינת ישראל נמצאת באחת השעות הקשות שלה במישור החברתי, הכלכלי והמדיני.

אליהו ישי: אני רואה שאנחנו התמודדנו בממשלות ונאבקנו נגד כל הגזירות הקשות.

אליהו ישי: ראיתי לנגד עיני את הקשיים האדירים של העם בישראל, איך הם לא עומדים בנטל הכבד שהונחת עליהם, איך העם בישראל אינו מסוגל, אינו יכול לעמוד בגזירות הקשות שגוזרים עליו.

אליהו ישי: לא אחת עמדנו, נאבקנו והצלחנו הצלחה אדירה.

אליהו ישי: ביטלנו גזירות קשות, הוספנו תקציבים גדולים מאוד למשרדי הרווחה.

אליהו ישי: כאדם שבא משכונת מצוקה, ממשפחה עם עשר נפשות בחדר אחד, כשהגעתי לתפקיד כשר העבודה והרווחה לראשונה, ידעתי לאיזו שליחות אני נשלח, והמשכתי לכהן בתפקידים נוספים קדנציה נוספת, ועוד קדנציה גם כשר הפנים.

אליהו ישי: ברוך השם, בעזרת השם, הצלחנו אני וחברי לבטל גזירות קשות ולעשות דברים גדולים למען השכבות החלשות.

אליהו ישי: נבחרה ממשלה שאין אדם שיודע בה מה זו מצוקה, מה זה עוני ומה הם קשיים חברתיים.

אליהו ישי: נבחרה ממשלה שיש לה כל האפשרות, לצערי הרב, לגזור גזירות כלכליות קשות, אכזריות ונוראיות, באין מפריע.

אליהו ישי: אדוני היושב-ראש – באין מפריע.

אליהו ישי: אני יודע שאנחנו עוברים תקופה קשה, שחלילה וחס יכולה להביא אותנו לידי התפוררות חברתית.

אליהו ישי: גם על זה אני רוצה לומר לעם ישראל: נפעל וניאבק בכל הכוח.

אליהו ישי: אנחנו מקבלים בשמחה את רצון העם, אבל ברור לנו שהעם לא רצה בשום פנים ואופן, שהדבר העיקרי של העם היהודי, ששומרי התורה - -

חמי דורון: העם רצה את ש"ס בחוץ.

יצחק כהן: איזה עם?

אליהו ישי: - - המשך התורה והמסורת ותורת ישראל – ייפגעו.

קריאות: - - -

אברהם הירשזון: מי עכשיו התעורר פה?

אליהו ישי: איציק, אני כבר מסיים, תרשו לי.

אליהו ישי: תודה רבה.

אליהו ישי: עם ישראל רוצה את תורת ישראל.

אליהו ישי: עם ישראל רוצה את עולם החסד שייבנה.

אליהו ישי: בעזרת השם נעשה ונצליח, נעשה את הכול על מנת להוציא אותם אנשים בקואליציה שרוצים לעקור את היהדות ואת התורה, אותם אנשים שאין להם טיפת רגישות לשכבות החלשות, אותם אנשים שלא רוצים להכיר בכלל בצד האחר, באנשים חלשים, באנשים שרוצים להתקיים פה בארץ הזאת, שהיא ארץ-ישראל, ארץ הקודש של כולנו.

אליהו ישי: תודה רבה.

אברהם הירשזון: תודה רבה לך, אדוני.

אברהם הירשזון: חבר הכנסת אביגדור ליברמן, ואחריו – חבר הכנסת יוסי שריד.

אברהם הירשזון: חבר הכנסת פרץ, אתה לקחת לתשומת לבך, כן?

אברהם הירשזון: תודה רבה, אדוני, אני מאוד מודה לך.

אביגדור ליברמן: אדוני היושב-ראש, ראש הממשלה, שר הביטחון, כנסת נכבדה, אני נתקלתי לא מעט בימים האחרונים בשאלות: איך נכנסתם, מה נכנסתם.

אביגדור ליברמן: שמעתי גם פה התרסה מוזרה ביותר: ממשלה ימנית, קיצונית.

אביגדור ליברמן: אני קודם כול רוצה לפנות למפלגת העבודה: אתם שמעתם על תוצאות הבחירות לכנסת?

אביגדור ליברמן: לא הבנתם שהעם הביע אי-אמון מוחלט בשמאל?

אביגדור ליברמן: שהשמאל נכשל בבחירות האלה כישלון הכי מחפיר שרק אפשר?

אביגדור ליברמן: גם מרצ וגם מפלגת העבודה.

אביגדור ליברמן: למי אתם באים בטענות?

אביגדור ליברמן: כנראה עוד הפעם בן-אהרון, "העם טעה".

אביגדור ליברמן: רק זה לא שמעתי מכם – העם טעה.

אביגדור ליברמן: אתם צדקתם.

אביגדור ליברמן: אתם הצדיקים.

אביגדור ליברמן: קודם כול תבינו שהעם הביע אי-אמון מוחלט בשמאל הישראלי.

אביגדור ליברמן: מזה תתחילו להסיק מסקנות.

אביגדור ליברמן: אחר כך תבואו בטענות לאחרים.

עבד-אלמאלכ דהאמשה: לפי זה, העם רוצה טרנספר, אם כך.

אביגדור ליברמן: תשמע, את זה אתה אמרת.

אביגדור ליברמן: אני מציע שבאמת היועץ המשפטי ישקול את דבריך.

אברהם הירשזון: חבר הכנסת ברכה.

רן כהן: עם כל הכבוד, הוא גם לא הצביע לאיחוד הלאומי.

אביגדור ליברמן: אני חושב שהמחנה הלאומי, בסך הכול, זכה בהישג מרשים.

אביגדור ליברמן: אם אני מתייחס לתוצאות הבחירות, אני חושב שהמחנה הלאומי קיבל פה רוב מוחלט, וזה רצונו של העם.

אביגדור ליברמן: תתחילו לקבל את זה, תתחילו לראות את המציאות כפי שהיא.

אביגדור ליברמן: דבר שני שהוא חשוב לפחות מבחינתי, אני רואה בממשלה הזו ממשלת חירום כלכלית.

אביגדור ליברמן: אנחנו לא מסוגלים להמשיך במצב הכלכלי הקיים.

אביגדור ליברמן: זה כבר לא שייך לא לשמאל ולא לימין.

אביגדור ליברמן: בסופו של דבר נתרסק כאן כולנו.

אביגדור ליברמן: צריך להבין שיש חובה לעשות מהלכים כלכליים דרמטיים.

אביגדור ליברמן: לכן אני מעריך מאוד את החלטתו של בנימין נתניהו לקבל עליו את תיק האוצר.

אביגדור ליברמן: יצא לי לדבר אתו אתמול כמה פעמים וגם היום.

אביגדור ליברמן: אני חושב שהוא קיבל החלטה אמיצה ונכונה.

אביגדור ליברמן: אני חושב שבכלכלה יש הרבה פסיכולוגיה.

אביגדור ליברמן: אני חושב שיש כאן אמון של הציבור.

אביגדור ליברמן: הציבור מאמין שנתניהו מסוגל לייצג את האינטרסים הישראליים בתחום הכלכלי גם בוושינגטון בנושא הערבויות, וגם לטפל כמו שצריך בכלכלת ישראל כאן.

אביגדור ליברמן: תפיסתי היא שאי-אפשר לדבר רק על קיצוצים.

אביגדור ליברמן: שמעתי את אנשי ש"ס ויהדות התורה.

אביגדור ליברמן: אי-אפשר רק לקצץ, חייבים קודם כול לדאוג להביא לכאן משקיעים.

אביגדור ליברמן: חייבים ליצור תנאים כדי למשוך משקיעים לכאן, ולגרום להם לרצות להשקיע.

אביגדור ליברמן: דבר נוסף, צריך לייצר מקומות עבודה.

אביגדור ליברמן: שמעתי לאחרונה הרבה מומחים שאומרים, כי לא משנה איזה שר יתמנה, הוא יצטרך לעשות אותו דבר, הוא יצטרך לקצץ.

אביגדור ליברמן: זה פשוט לא נכון, הרבה תלוי באדם ובמדיניות הכלכלית שינהיג.

אביגדור ליברמן: והדבר הכי חשוב, למשוך לכאן משקיעים.

אביגדור ליברמן: זה לא פשוט במצב הביטחוני והמדיני שאנחנו נמצאים בו, אבל זה בהחלט אפשרי.

אביגדור ליברמן: דבר שני, עוד הפעם, לייצר מקומות עבודה.

אביגדור ליברמן: אי-אפשר רק לקצץ, אף שגם את זה נצטרך לעשות, אבל זה הדבר השלישי בחשיבותו.

אביגדור ליברמן: מה שאפשר לנו להיכנס לממשלה הוא המכנה המשותף שיש לנו עם שינוי בתחום הכלכלי והמכנה המשותף שיש לנו עם המפד"ל בתחום המדיני.

אביגדור ליברמן: אני חושב שהמכנה המשותף הכפול הזה אפשר לנו להצטרף לממשלה הזאת.

אביגדור ליברמן: אני חושב שהממשלה הזאת צריכה להציב בפניה שני אתגרים: לשקם את כלכלת ישראל ולמנוע הקמת מדינה פלסטינית.

אביגדור ליברמן: כל מדינה נורמלית נלחמת בטרור.

אביגדור ליברמן: לא ייתכן שנקים מדינת טרור ליד הבית שלנו.

אביגדור ליברמן: נתנו מספיק מבחנים לפלסטינים, מספיק אפשרויות, וראינו איך הם התנהגו.

אביגדור ליברמן: אין לי שום אשליות, ראיתי בנאום הרצלייה את כל ההתניות ואת כל התנאים - - -

חיים רמון: אתה יכול להיות שקט.

אברהם הירשזון: הוא נראה לך לא שקט?

חיים רמון: לא, אחרי שראית, אתה יכול להיות שקט.

חיים רמון: בצדק הוא יכול להיות שקט ולא לדאוג.

אברהם הירשזון: היית שר הבריאות, זו הערה רפואית.

אברהם הירשזון: תודה רבה לך.

אביגדור ליברמן: אני גם מקווה שתרמנו תרומה סופית וסתמנו את הגולל על ניסיונות של כמה אנשים במפלגת העבודה לזחול לממשלה.

אביגדור ליברמן: אני מקווה, שכאשר אנחנו שם, אין לכם מה לחפש שם.

אביגדור ליברמן: אני מקווה שמצנע יהיה גבר ויעמוד במלתו ובהבטחתו לבוחר וישאיר אתכם באופוזיציה.

אביגדור ליברמן: אני מקווה שגם לאחר הקדנציה הזו של הממשלה לא נצטרך עוד להתמודד מול מפלגת העבודה.

אביגדור ליברמן: היא פשוט תהיה מפלגה שולית וזוטרה בכנסת ישראל.

אביגדור ליברמן: דבר אחרון שכדאי לציין: אני חושב שמלאכת הרכבת הממשלה היתה מאוד מסובכת.

אביגדור ליברמן: פעם עשיתי את המלאכה הזאת, ואני מוצא לנכון להודות פעם נוספת לצוות שניהל את המשא-ומתן בצורה מאוד מסורה ונחושה, עם הרבה תחכום.

אביגדור ליברמן: אני רוצה לברך את ראש הממשלה.

אביגדור ליברמן: פעמים רבות היינו בדעות שונות, אבל מבחינת ההרכב הנוכחי של הממשלה והדרך שבה הקמת אותה, בניגוד לכל אלה שמנבאים שינויים בהרכב הממשלה ואי-יציבות, אני מנבא לממשלה יציבות רבה.

אביגדור ליברמן: אני חושב שגם החוק החדש של האי-אמון הקונסטרוקטיבי מקנה כלים רבים שלא היו קודם.

אביגדור ליברמן: אני מקווה מאוד שנמשיך באותה דרך ונבחן את נושא היציבות השלטונית.

אביגדור ליברמן: קודם כול צריך להבין, שלא יכולה להיות כלכלה יציבה כאשר השלטון לא יציב.

אביגדור ליברמן: אני רואה איך שרים מתחלפים.

אביגדור ליברמן: הייתי במשרד התשתיות ואני זוכר כמה אנשים התחלפו במשרד זה בשנים האחרונות.

אביגדור ליברמן: אתה לא יכול לגבש מדיניות רצינית לטווח ארוך במשרד כה חשוב, כפי שמתחייב בתחום המקרקעין, בתחום האנרגיה ובתחום המים.

אביגדור ליברמן: אתה חייב שתהיה שם איזו המשכיות, אתה חייב שתהיה יציבות, ובוודאי במשרדים אחרים.

אביגדור ליברמן: אני זוכר שבישיבה של כינון הכנסת גם הנשיא דיבר על הקמת ועדת מומחים עצמאית שתבחן את מבנה השלטון ושיטת הממשל שלנו.

אביגדור ליברמן: אדוני ראש הממשלה, חשוב מאוד לבחון את זה.

אביגדור ליברמן: אני כמובן דוגל במשטר נשיאותי, ואני חושב שחייבים להעלות בהקדם האפשרי את אחוז החסימה לפחות ל-3%.

אביגדור ליברמן: מכיוון שאני איש פוליטי, בנושא זה הייתי מעביר את שיקול הדעת וההחלטה לוועדת מומחים חיצונית, שתשקול בצורה אובייקטיבית לגמרי מה טוב למדינת ישראל ואיך יוצרים כאן שלטון הרבה יותר יציב והרבה יותר אמין.

אביגדור ליברמן: תודה.

אברהם הירשזון: תודה רבה לך, אדוני.

אברהם הירשזון: חבר הכנסת יוסי שריד, ואחריו - חבר הכנסת שאול יהלום.

אברהם הירשזון: בבקשה, אדוני.

אברהם הירשזון: אחריו - חבר הכנסת יעקב ליצמן.

יוסי שריד: אדוני היושב-ראש, נדמה לי שלפני כמה שנים שמעתי סיפור, ציטטה, מפי חבר הכנסת שמעון פרס בשמו של משה דיין, שאמר כי הוא בכלל לא רגיש לכבוד, בעיקר לכבוד של אחרים.

יוסי שריד: זה היה משה דיין שלא היה רגיש לכבוד של אחרים.

יוסי שריד: טומי לפיד הוא איש מאוד-מאוד רגיש, הוא בעצם האיש הכי רגיש בכנסת, אם אתם שמים לב.

יוסי שריד: בכל נאום שהוא נואם, אני מוכרח לומר שבעיני נקוות דמעות.

יוסי שריד: נשמעו כאן שני נאומים פתטיים בכייניים, האחד של אלי ישי והאחד של טומי לפיד; בכי על בכי.

יוסי שריד: זה בוכה את בכי המזרחיים וזה בוכה – וזה במובן מסוים חידוש – את בכי האשכנזים.

יוסי שריד: אתם יודעים שיש תפילה נפלאה ששמה "שומע קול בכיות".

יוסי שריד: הוא כבר לא שומע קול בכיות, כי כולם בוכים, כולם מייללים.

יוסי שריד: תארו לעצמכם שיום אחד הייתי מופיע כאן או במקום אחר, נניח בתקופת המאבק עם ש"ס, והייתי אומר שרודפים אותי בגלל שאני אשכנזי.

יוסי שריד: הכול היו ממלאים את פיהם שחוק.

יוסי שריד: פתאום טומי לפיד, מחרחר הריב מספר אחת במדינת ישראל, נורא-נורא רגיש לריב ולמדנים, גם הוא נרדף.

יוסי שריד: האשכנזי הנרדף.

יוסי שריד: שמתי לב גם שלטומי לפיד היו הרבה טענות מוצדקות, דרך אגב, למפלגת העבודה על שותפותה בממשלה.

יוסי שריד: באמת למפלגת העבודה יש בעיה, אין לה פתחון פה.

יוסי שריד: מי שיושב שנתיים בשותפות, צריך לשאת בנטל האחריות, מה לעשות.

יוסי שריד: אבל שמתי לב באותו זמן שמשום-מה לא היו לו בכלל טענות לבעל-הבית, לאחראי עצמו.

יוסי שריד: מילא, על מפלגת העבודה אפשר לומר – וזה הדבר היחיד שיכול לעמוד לזכותה, זכות לא מי-יודע-מה – שהיא היתה שותפה, אבל בעל-הבית והאחראי העיקרי היה אריאל שרון, ולא ראיתי שזה מפריע באופן מיוחד לטומי לפיד.

יוסי שריד: בקשר למפלגת העבודה זה היה מאוד משכנע, זה היה קצת פחות משכנע כאשר מדובר בראש הממשלה שהוא בא לחסות עכשיו תחת כנפיו.

יוסי שריד: תפסיקו ליילל, חברים, תפסיקו ליילל.

יוסי שריד: שכל אחד ייקח על עצמו אחריות ויעשה את המוטל עליו.

יוסי שריד: שיפסיק להתבכיין.

יוסי שריד: טומי לפיד המתבכיין, ממש האיש המקופח והנרדף.

יוסי שריד: אשכנזי.

יוסי שריד: טומי לפיד דיבר על מתווה בוש.

יוסי שריד: אין דבר כזה מתווה בוש.

יוסי שריד: הוא קיבל את מתווה בוש, איזה קיבל, מה קיבל.

יוסי שריד: ראיתי את המכתב העלוב הזה של ראש הממשלה לטומי לפיד.

יוסי שריד: הרי לא צריך להיות בעל ניסיון רב בקריאת מסמכים כדי להבין שאין דבר כזה מתווה בוש.

יוסי שריד: אין מתווה בוש, אין נאום בוש, אין חזון בוש, אין בוש.

יחיאל חזן: יש רק יוסי שריד.

יוסי שריד: יש רק מפת הדרכים.

יוסי שריד: תחסוך את הערות הביניים שלך, כי עוד תשמע ממני דברים הרבה יותר קשים.

יוסי שריד: רבותי חברי הכנסת, בשבועות האחרונים אינני מתבטא בפומבי מטעמים ציבוריים ואישיים שלא צריכים לעניין אף אחד מכם, אבל היום החלטתי לדבר, כי על ממשלה כזאת פשוט אי-אפשר להחריש.

יוסי שריד: אז מה קיבלנו, כפי שקיבלנו?

יוסי שריד: קודם כול, אדוני ראש הממשלה, גם ממשלה אפשר וצריך להרכיב באופן מכובד, הייתי אומר אפילו באופן אנושי, אם אפשר, כי לא תמיד אפשר; ולא כמסע אלונקות מבולבל של יחידה מובסת.

יוסי שריד: עוד זה על האלונקה, וכבר מורידים אותו חבול ומוכה הלם, כדי לפנות מקום ולהעמיס במקומו מיועד אחר שחלשה עליו דעתו וברכיו כשלו.

יוסי שריד: מסע האלונקות הזה מוביל אל תוך הממשלה חבורה של אנשים פצועים והמומים, שלא ממש באים לעבוד, אלא באים לנקום.

יוסי שריד: זאת ממשלת הנקמה הגדולה.

יוסי שריד: לפנינו כמעט חמש שנים של תככים, מזימות וסכינאות.

יוסי שריד: כל שר מצטייד ליתר ביטחון בסכין קופצת, שגם תקפוץ בשעת הכושר.

יוסי שריד: כך, מר שרון, לא בונים ממשלה, אבל לעומת זאת כך הורסים מדינה.

יוסי שריד: אז מה עוד יש לנו?

יוסי שריד: שוב קיבלנו ממשלה מנופחת ושמנה, וזה לא הוזכר.

יוסי שריד: ושוב הפר ראש הממשלה התחייבות מפורשת.

יוסי שריד: אדוני ראש הממשלה, אני רוצה להרגיע אותך, ששוב לא הבאתי את נאום המושבים המרופדים בעור צבי, והנגר שיצטרכו לקרוא לו כדי לתקן את השולחן.

יוסי שריד: מילא פעם אחת הבטחת ולא קיימת – ממשלה ראשונה, אילוצים, אבל פעם שנייה זאת באמת לפחות פעם אחת יותר מדי.

יוסי שריד: עכשיו מנסים לפזר שקר חדש.

יוסי שריד: אני מחזיק בידי מכתב של מר שרון בכבודו ובעצמו שנכתב ב-6 בינואר השנה, כלומר בערך לפני חודש וחצי, לאדם שאינני מכיר בשם רוני ברט, שמייצג ארגון שגם אותו אינני מכיר, "תקווה לישראל".

יוסי שריד: אבל את ראש הממשלה אני מכיר ואת חתימת ידו אני מכיר, והמכתב הוא מכתב.

יוסי שריד: במכתב נאמר, ואני מצטט: כבר הצהרתי כי בממשלה הבאה בראשותי לא יכהנו יותר מ-18 שרים - ואני מדגיש שרים – ואצמצם את מספר סגני השרים לארבעה.

יוסי שריד: עד כאן הציטוט.

יוסי שריד: למה אני מדגיש שרים?

יוסי שריד: כי עכשיו מפזרים שקר חדש.

יוסי שריד: אומרים: ראש הממשלה מעולם לא הבטיח שיהיו 18 שרים, הוא הבטיח 18 משרדים.

יוסי שריד: לא ספרתי את מספר המשרדים, אף שיש להניח שיש גם יותר מ-18 משרדים.

אברהם-בייגה שוחט: 20.

יוסי שריד: אבל זה לא כל כך חשוב, אז זה שוב שקר.

יוסי שריד: "18 שרים", כתוב שחור על גבי לבן.

יוסי שריד: כל מי שרוצה לעיין במכתב, יבוא ויעיין.

יוסי שריד: יש שקיפות, אפשר להניח אותו על שולחן הכנסת.

יוסי שריד: איפה 18 שרים ואיפה פחות סגני שרים?

יוסי שריד: לפי חשבוני – אי-אפשר לדעת, כי סגני השרים עדיין לא מונו – בכל מקרה יש לו ארבעה שרים בלי תיק, זאת אומרת: ארבעה שרים מובטלים, אבטלה על אבטלה; וזה אחרי שהוא הבטיח פעם שנייה, ורק לפני חודש וחצי כ"ספין" של בחירות - וזה היה "ספין" של בחירות, אחרת מה בער לו להגיד את זה לפני חודש וחצי?

יוסי שריד: - שלא יהיו יותר מ-18 שרים.

יוסי שריד: אני כבר יודע על הרבה יותר מארבעה סגני שרים.

יוסי שריד: ואתה כותב שם במכתב – לא קראתי את כל המכתב – שהרכב הממשלה וגודל הממשלה צריכים לעלות בקנה אחד עם הבעיות החברתיות ועם הצרכים החברתיים, ושום דבר, כאילו כלום.

יוסי שריד: אותו שרון מתעתע, שמלה שלו היא לא מלה - לך תבנה מדינה עם ראש ממשלה כזה.

יוסי שריד: זה בלתי אפשרי, פעמיים אותה הבטחה.

יוסי שריד: לשינוי, אגב, דבר זה לא מפריע בכלל.

יוסי שריד: יש לה טענות למפלגת העבודה – בסדר, זה הכי קל, דרך אגב.

יוסי שריד: אני התמחיתי בזה, אגב, בטענות למפלגת העבודה.

יוסי שריד: זאת המטרה הכי קלה.

יוסי שריד: אפשר לסובב את מפלגת העבודה על הגריל כמו עוף צלוי, כמה שרוצים.

יוסי שריד: מה עוד קיבלנו?

יוסי שריד: קיבלנו את הממשלה הכי ימנית, הכי לאומנית בתולדות המדינה - גם מפד"ל של אפי איתם וגם האיחוד הלאומי של אביגדור ליברמן עם בני אלון.

יוסי שריד: כולם טרנספריסטים ידועים לשמצה, ואיך אני יודע?

יוסי שריד: כי כתוב במצע.

יוסי שריד: תקראו את המצע ותיווכחו לדעת.

יוסי שריד: אלמלא היתה זאת ממשלה של יהודים – זאת ממשלה של יהודים, ולכן על-פי ההגדרה היא לא יכולה להיות אנטישמית – יש להניח שהיא היתה ממשלה אנטישמית.

יוסי שריד: יש להניח שאנחנו בישראל היינו מגדירים אותה גם כממשלה ניאו-פאשיסטית, ולמה?

יוסי שריד: כי היא גזורה על-פי המודל של מפלגות אירופיות ידועות, שמאוד דומות לממשלה הזאת.

יוסי שריד: חלק מן הממשלות האלה אפילו הוחרמו על-ידינו, אף שהן נושאות פחות או יותר אותו אופי, ויש בהן תמיד גם יסודות אנטישמיים וגם יסודות ניאו-פאשיסטיים.

יוסי שריד: קיבלנו, לצערנו, ממשלה מושחתת, שיש בה יותר מדי תפוחים רקובים, שמשחיתים את כל הארגז, מן התפוח הגדול ועד התפוחים היותר קטנים.

יוסי שריד: אומרים לנו ששום דבר עדיין לא הוכח משפטית.

יוסי שריד: נכון, לא הוכח.

יוסי שריד: אני יודע, חלק גדול מן הדברים לא הוכח משפטית - אגב, לשינוי זה לא אכפת - ואני טוען שהכול כבר הוכח.

יוסי שריד: שרים וראש ממשלה שהם ובני משפחותיהם מקבלים מאות אלפי דולרים בנסיבות עלומות ולתכלית סתומה, ואולי לא כל כך סתומה אלא לגמרי ברורה, הם אנשים ברורים, שמקעקעים עד היסוד את הנורמות הבסיסיות של אתיקה ציבורית; ואין צורך בכלל בהרשעה של בית-משפט - מדובר באתיקה, ולא בהרשעה, זה לא עניין משפטי – אלא אם אנחנו מתעקשים להיות מדינה של עולם שלישי.

יוסי שריד: במדינות של עולם שלישי יש שליטים שגומרים אומר, שכאשר הם מסיימים את הקדנציה שלהם, הם במצב כלכלי יותר טוב מכפי שהם התחילו.

רוחמה אברהם-בלילא: תתחילו לקבל את העובדה שהוא נבחר ברוב גדול.

יחיאל חזן: עד מתי תוכלו לתעתע באנשים?

יוסי שריד: טוב מאוד שאתם צועקים, כי זה נותן לי אתנחתא לשתייה.

יוסי שריד: רבותי, זאת גם ממשלה של דלת מסתובבת, ואני אסביר למה אני מתכוון כשאני אומר דלת מסתובבת.

יחיאל חזן: בבחירות הבאות אתם תיעלמו לגמרי.

רוני בר-און: רק תסביר לנו על החקירה של החברה שלך.

יוסי שריד: כן, זה בדיוק מה שעכשיו אני עומד להסביר.

יוסי שריד: למה אני אומר שזאת ממשלה של הדלת המסתובבת?

יוסי שריד: כי יום אחד נכנסים למשטרה בדלת אחת כנחקרים, וביום השני נכנסים למשטרה בדלת אחרת כשרים הממונים, וכל שר ממונה בא למשטרה כממונה והחשבונות שלו נכנסים אתו.

יוסי שריד: קיבלנו ממשלה שלא רק אופק מדיני אין לה, אפילו חוטם מדיני אין לה, כי היא מתקשה לראות כל מה שמעבר לחוטם.

יוסי שריד: מי שלא מאמין – וכבר הזכרנו את זה – יקרא את המכתב של מר שרון למר לפיד, שיותר משהוא מכוון לראש שינוי, הוא מכוון לראשי המפד"ל ולאיחוד הלאומי.

יוסי שריד: ובמכתב הנלעג הזה מתגדרים אנשי שינוי, שכמה מהם גדלו במרצ וב"שלום עכשיו" – לטומי לפיד אין לי שום טענות, טומי לפיד היה בעינינו, וכזה הוא, איש ימין מובהק שאין לי אליו טענות – ואני לא רוצה לנקוב בשמות, אבל אנשים שגדלו אצלנו במרצ וב"שלום עכשיו", בכם אנחנו מתביישים.

יוסי שריד: בטומי לפיד לא צריך, ואולי אפילו אי-אפשר להתבייש.

יוסי שריד: יש אנשים כאלה, שאי-אפשר להתבייש בהם, אבל בכם אנחנו מתביישים.

אילן שלגי: לא הסכמנו להתאחד ונפרדנו.

יוסי שריד: כשאברהם פורז עזב את מרצ, הוא אמר שהוא לא פורש ממרצ בגלל העמדה המדינית, הוא אמר שהוא פורש ממרצ בגלל העמדה הכלכלית והחברתית שלנו.

מיכאל נודלמן: יש אנשים שמשנים דעה.

אילן שלגי: - - -

רוחמה אברהם-בלילא: - - -

מיכאל רצון: - - -

יוסי שריד: אתה פרשת בגלל העמדה המדינית, אבל עדיין אתה צריך לקנות את מקומך.

יוסי שריד: אדוני היושב-ראש, אני רוצה לספר לך שהסיפור של שינוי הוא סיפור ההונאה הכי מרתק בפוליטיקה הישראלית לתולדותיה.

יוסי שריד: מרוב להיטות לגרש את ש"ס מגן-עדן, נולד בגיהינום הרומן הרומנטי בין יוסף לפיד לבין אפי איתם.

יוסי שריד: הליברל הידוע בא בברית עם המשיחיסט הטרנספריסט הידוע, וזאת הבשורה העיקרית לציבור החילוני בישראל.

יוסי שריד: המהפכה החילונית הגדולה מסתיימת היום במתן וטו למפד"ל, לכן לא בוטל שום חוק.

יוסי שריד: אין לי זמן עכשיו, אבל הייתי יכול, כי יש לי כל ההסכמים הקואליציוניים - אני יכול לנתח אותם משפט במשפט.

יוסי שריד: נותנים וטו למפד"ל – פעם ראשונה בתולדות המדינה שנותנים למפלגה דתית וטו.

יוסי שריד: זה עוד לא היה.

יוסי שריד: זה במידה רבה גם לאיחוד הלאומי – על הרכב של ועדות וצוותים ועל המסקנות שלהם, כי לפי ההסכם הקואליציוני הכול צריך להסתיים בהסכמה.

יוסי שריד: בעצם אנחנו צריכים להבין, שעד שהרב שפירא והרב אליהו לא יסכימו, בעצם לא תצא המהפכה החילונית לדרכה.

יוסי שריד: ההר הוליד מפד"ל.

יוסי שריד: אני ממש מאושר, מה אני אגיד לכם.

יוסי שריד: האושר מציף אותי.

יוסי שריד: את המהפכה הזאת תתחילו בלעדינו.

יוסי שריד: הציבור בישראל גם יודע מה המשמעות ומה החשיבות של ועדות.

יוסי שריד: לו היו שינוי ולפיד מודיעים במערכת הבחירות שזה יהיה גורלה של המהפכה – ועדות - וזאת תהיה הממשלה שלהם וזה יהיה ההרכב, אני משער שהצלחתם היתה פחותה.

יוסי שריד: אני מרשה לעצמי לשער.

יוסי שריד: אני רוצה לומר עכשיו הערה אישית ובזה אני מסיים; באמת מסיים.

אברהם הירשזון: קודם זה לא היה באמת?

יוסי שריד: קודם זה לא היה באמת.

חיים רמון: זה נאום יציאת ראש האופוזיציה.

אברהם הירשזון: ולכן גם נתתי זמן מעבר.

יוסי שריד: אדוני היושב-ראש, אני רוצה לומר משהו אישי.

יוסי שריד: במשך שנים פיזר טומי לפיד שקר, ואולי השקר הזה קנה לו אחיזה במקומות כאלה ואחרים.

יוסי שריד: הוא טען שמרצ מסרה התחייבות של "רק לא ש"ס".

יוסי שריד: זה שקר.

יוסי שריד: מדוע?

יוסי שריד: כי מרצ – ב-read my lips המפורסם – לא מסרה התחייבות כזאת.

יוסי שריד: המשפט הזה, שאני מוכן לומר שהוא לא היה המשפט הכי שקול שמר שריד אמר בימי חייו, נאמר לאחר הבחירות ולא לפני הבחירות.

יוסי שריד: לכן אין אדם אחד בארץ, אדם אחד בארץ, שיכול לבוא אלי או אל מרצ ולומר: אתם הולכתם אותי שולל.

יוסי שריד: אתם מעלתם באמוננו.

יוסי שריד: נתנו לכם קול על סמך מחויבות של בחירות ואתם לא עמדתם בהתחייבות.

יוסי שריד: אבל יש עכשיו מאות אלפי אזרחים בארץ שיכולים להגיד שלפיד הוליך אותם שולל, כי אין התחייבות אחת שהוא לא הפר.

יוסי שריד: ורק ש"ס נשארה בחוץ, זה נכון, וכל השאר נמחק והיה כלא היה וכל השאר ועדה ברשות ובסמכות המפד"ל.

יוסי שריד: זה מה שנשאר.

יוסי שריד: עכשיו אני רשאי לומר למר לפיד, שאם הוא יספר עלי שקרים, אני אספר עליו אך ורק את האמת.

יוסי שריד: נראה שבתחום אחד בכל זאת תרגיש שינוי כמו בבית, וזה בתחום הכלכלי והחברתי.

יוסי שריד: זה נכון, בעיקר עכשיו כאשר ביבי נתניהו יהיה שר האוצר.

יוסי שריד: ביבי נתניהו לא יכול היה להתמנות לשר האוצר, אדוני ראש הממשלה, בארצות-הברית.

יוסי שריד: למה?

יוסי שריד: כי הוא יותר מדי קפיטליסט אפילו להשקפה האמריקנית.

אברהם הירשזון: כי הוא גם ישראלי.

יוסי שריד: לידו אפילו מילטון פרידמן הוא ממש סוציאליסט.

יוסי שריד: אז מכיוון שזו בעצם השקפתה של שינוי, אני יכול לצטט את דברי המשורר המופלא, שכאשר ינחתו הגזירות בקרוב, בוודאי בערגה עצומה שינוי תעודד את גוזר הגזירות במשפטים הנהדרים: עוד פגע הב, תלאה שלחיה, ולא אשאל עוד מהיכן תאמר שינוי: אני מוכן, מוכן, מוכן.

יוסי שריד: למי שלא יודע מי המשורר, שייגש אלי ואני אסביר לו - משורר חשוב.

יוסי שריד: והמשפט האחרון, אדוני ראש הממשלה, אתה דיברת בראשית דבריך על הלב השומע.

יוסי שריד: ציטטת מן התפילה – "לב שומע".

יוסי שריד: תראה, אתמול התאבד מגדל פרחים.

יוסי שריד: דרך אגב, נדמה לי שהוא מהמעמד הבינוני.

יוסי שריד: מגדל פרחים הוא ממעמד בינוני, לא?

יוסי שריד: התאבד מגדל פרחים.

יוסי שריד: הוא לא הראשון, כבר התאבדו לפניו אנשים שנפלו ולא מצאו מוצא, והרגישו שהם ממש חנוקים ובאו מים עד נפש.

יוסי שריד: אני שואל: האם למגדלי הפרחים ולאנשים אחרים במדינת ישראל, ששקועים עד למעלה מראש ביוון המצוקה, יהיה להם לב שומע בממשלה שלך?

יוסי שריד: על סמך מה אנחנו יכולים לשער את זה?

יוסי שריד: לב שומע, אוזן שומעת, אוזן קשובה?

יוסי שריד: ילדה בת 12, אדוני היושב-ראש, התקשרה אתמול למשטרה לאחר שלא אכלה יומיים.

יוסי שריד: ואני שואל: קודם כול, למה היא צריכה לא לאכול יומיים?

יוסי שריד: שנית, למה היא צריכה להתקשר?

יוסי שריד: ושלישית, למה היא צריכה להתקשר למשטרה?

יוסי שריד: יהיה לב שומע על-פי התפילה בממשלה או שלא יהיה לב שומע?

יוסי שריד: על-פי מה שהיה בשנתיים האחרונות כנראה לא יהיה לב שומע.

יוסי שריד: תודה רבה.

אברהם הירשזון: תודה רבה, אדוני.

רוחמה אברהם-בלילא: בגלל זה הממשלה הכי גדולה - - -

אברהם הירשזון: חבר הכנסת שאול יהלום, ואחריו – חבר הכנסת יעקב ליצמן.

שאול יהלום: אדוני ראש הממשלה, אדוני היושב-ראש, רבותי השרים, חברי הכנסת, השרים המיועדים, המפד"ל מצטרפת לממשלה, תומכת בממשלה.

טלב אלסאנע: זו ממש הפתעה.

שאול יהלום: הרבה חברינו בסיעות הדתיות, או כפי שהן נקראות "סיעות חרדיות", מרבים בימים האחרונים לשלוח חצים אלינו ולומר לנו: מדוע זה הצטרפתם, מדוע אתם יושבים עם שינוי.

שאול יהלום: אדוני היושב-ראש, המפד"ל רואה עצמה כגשר, תמיד ראתה עצמה כגשר, תמיד ראתה את חובתה להוריד, לצמצם פערים, בפרט בין דתיים וחילונים.

שאול יהלום: מפלגת שינוי שמה על דגלה: אנחנו מפלגה חילונית שרוצה להפוך את מדינת ישראל למדינה חילונית.

שאול יהלום: זה מאוד זעק.

שאול יהלום: אנחנו עצמנו יצאנו במערכת הבחירות נגד המגמה הזאת, אבל קיבלנו שיש אידיאולוגיה כזאת גם במדינה שלנו, בחברה שלנו.

שאול יהלום: אבל השוק שאנחנו קיבלנו כשוק אמיתי, כהלם אמיתי, היה שהמפלגה החילונית הזאת, שינוי, קיבלה 15 מנדטים.

שאול יהלום: לאמור: זאת לא קבוצה קטנה.

שאול יהלום: מאות אלפים, רבים במדינת ישראל יש להם בעיה קשה עם המפלגות הדתיות ועם היהדות כפי שהיא מצטיירת להם.

שאול יהלום: לכן באנו ואמרנו: זה האתגר, אולי החשוב ביותר לדורנו, ליצור דווקא את הקואליציה.

שאול יהלום: לא אנחנו הרכבנו, מבחינתנו יכלה להיות קואליציה של כל המפלגות הדתיות.

שאול יהלום: מבחינתנו יכלו להיות עוד כמה אפשרויות.

שאול יהלום: מי שהחליט כך היה הליכוד בראשות אריק שרון.

שאול יהלום: אבל משבאה ההצעה שאנחנו נשב עם שינוי יחד, ראינו ואנחנו רואים בכך אתגר, אולי האתגר החשוב ביותר לדורנו, לבוא להידברות, לבוא למציאת אותם דברים שיצמצמו את השנאה ואת המאבק ואת הפער הנורא בין דתיים וחילונים.

משה גפני: - - -

אברהם הירשזון: שלום לך, מר גפני, איפה היית עד עכשיו?

שאול יהלום: אני עונה לך, הרב גפני - - -

משה גפני: כמה שילמו לכם על זה?

אברהם הירשזון: חבר הכנסת גפני, אנחנו לא עושים הנהלת חשבונות עכשיו.

משה גפני: - - -

אברהם הירשזון: חבר הכנסת גפני, זה היה בסדר עד עכשיו, תמשיך כך.

שאול יהלום: הרב גפני, אני מודה שאצלכם כנראה לשם שמים זה לא מושג בכלל - - -

משה גפני: - - -

שאול יהלום: - - - אתם לא מסוגלים להבין מה פירוש לשם שמים.

אברהם הירשזון: חבר הכנסת גפני.

משה גפני: אנחנו רואים אתכם ולא מסוגלים להבין - - -

אברהם הירשזון: חבר הכנסת גפני.

אברהם הירשזון: חבר הכנסת גפני, אני אתן לו עוד זמן דיבור.

שאול יהלום: הרב גפני, בוא נסכם דבר אחד – שאני מכבד, והמפד"ל מכבדת אתכם, והמפד"ל ודאי שתצרף אתכם למניין, והפעם לא נגיד שלא, אבל לא אתם תלמדו אותנו מהו מוסר.

משה גפני: אנחנו לא מלמדים אתכם, תעשו מה שאתם רוצים.

שאול יהלום: אז אל תלמד אותי מהו מוסר.

יעקב ליצמן: - - -

משה גפני: - - -

אברהם הירשזון: חבר הכנסת גפני.

אברהם הירשזון: חבר הכנסת ליצמן.

שאול יהלום: לפני שאתה מלמד אותנו מהו מוסר, תכה על חטא.

שאול יהלום: לפני שאתה מלמד אותנו מוסר, תכה על חטא, תשאל מדוע יש שנאה לדתיים.

שאול יהלום: מדוע?

יעקב ליצמן: - - - הרב שפירא מתנגד - - -

קריאות: - - -

שאול יהלום: תשאל את עצמך.

שאול יהלום: אתה יודע מה תשאל את עצמך?

שאול יהלום: מדוע אריק שרון, שהיה תמיד עם הפנים אליכם, בהצבעה בקריאה ראשונה בחוק טל הוא הצביע נגד, למה?

משה גפני: בגללך.

שאול יהלום: לא בגללי.

שאול יהלום: אתם הייתם בקואליציה - -

משה גפני: כי אתה נגד החוק הזה.

שאול יהלום: - - אני לא הייתי בקואליציה, הייתי באופוזיציה.

אברהם הירשזון: אתה לא הצבעת נגד?

משה גפני: לא, אני קיבלתי היתר - - -

אברהם הירשזון: מה קרה?

אברהם הירשזון: מה קרה?

אברהם הירשזון: אז תהיה רגוע עכשיו.

שאול יהלום: הרב גפני, לא בגללי.

שאול יהלום: אני מודיע לך - בני וחניכי וכל תנועתי משרתים בגאווה בצבא - -

משה גפני: - - -

אברהם הירשזון: חבר הכנסת גפני, אני קורא אותך - - -

שאול יהלום: - - שומרים עליך, שומרים עליכם, שומרים על כולנו.

אברהם הירשזון: סליחה, אדוני.

אברהם הירשזון: חבר הכנסת יהלום.

אברהם הירשזון: חבר כנסת גפני, אני קורא לך לסדר בפעם הראשונה.

אברהם הירשזון: להמשיך?

משה גפני: לא, לא.

משה גפני: לא.

משה גפני: היו"ר אברהם הירשזון: אז אני מבקש ממך, ואני מודיע לך שזה ילך מהר עכשיו.

משה גפני: אי-אפשר לזלזל ביושב-ראש.

משה גפני: לא, חס וחלילה.

אברהם הירשזון: לא, אני אומר את זה ברצינות.

שאול יהלום: אז לחברי שלא יכולים להבין איך המפד"ל עושה דברים לשם שמים, והם כנראה מסיקים מעצמם שהכול, כמו שהם חושבים, רק בתשלום, אז גם אצלנו – ולא כך היא – אני רוצה לקרוא משפט - - -

משה גפני: אתם הסחטנים הכי גדולים - -

אברהם הירשזון: חבר הכנסת גפני.

משה גפני: - - הסחטנים הכי גדולים זה אתם.

אברהם הירשזון: חבר הכנסת גפני, אתה לא שומר על הסכמים.

שאול יהלום: אני רוצה לקרוא משפט מההסכם הקואליציוני.

משה גפני: אתם הסחטנים הכי גדולים, אנחנו היום נגיד את זה לכל העם - - -

שאול יהלום: תגיד.

אברהם הירשזון: חבר הכנסת גפני.

שאול יהלום: כל העם יודע - - -

משה גפני: - - - יודע שאתם הסחטנים הכי גדולים.

שאול יהלום: כל העם יודע - - -

משה גפני: זה ההסכם, עם כל הסעיפים - - -

שאול יהלום: גפני, כל העם יודע על מי אתה מחפה - -

אברהם הירשזון: חבר הכנסת גפני, אני קורא אותך לסדר בפעם הראשונה, בפעם השנייה.

שאול יהלום: - - כל העם יודע.

שאול יהלום: כל העם יודע איפה בנינו נמצאים, שהם לוחמים את המלחמה ומגינים עליך.

משה גפני: שמענו אותך.

שאול יהלום: כל העם יודע איפה בנינו נמצאים – בין השאר בבתי-הקברות הצבאיים.

ישראל אייכלר: אתם מסיתים יותר משינוי, אתם שונאים יותר גדולים משינוי.

אברהם הירשזון: חבר הכנסת אייכלר, שלום לך, גם אתה הצטרפת.

שאול יהלום: הרב אייכלר, זה לא "פופוליטיקה".

שאול יהלום: פה צריך לתת את הדין, פה יש אחריות.

שאול יהלום: איפה אתה במאמץ הביטחוני והלאומי?

שאול יהלום: איפה אתה, איפה אתה?

ישראל אייכלר: - - -

אברהם הירשזון: חבר הכנסת אייכלר.

אברהם הירשזון: חבר הכנסת יהלום, אם מדברים על אחריות - - -

שאול יהלום: הרי אתה יודע מה פירוש "חתן מחדרו וכלה מחופתה".

שאול יהלום: אתה יודע.

ישראל אייכלר: אתה מסית יותר משינוי.

אברהם הירשזון: חבר הכנסת אייכלר.

אילן שלגי: - - - יותר טוב ממך - - - כל הכבוד למפד"ל - - - היו"ר אברהם הירשזון: חבר הכנסת יהלום, אתה חייב לסיים.

עמיר פרץ: חבר הכנסת יהלום, אל תעליב את אייכלר בגלל "פופוליטיקה" - - -

שאול יהלום: אני קורא קטע מתוך ההסכם הקואליציוני.

אברהם הירשזון: בבקשה, ובזה נסיים.

שאול יהלום: "מתוך אחריות לאומית ועל מנת להבטיח - - - מסכימים הצדדים כי בכפוף להסכמים - - - הם לא ייזמו ולא יסכימו ליוזמות של אחרים לשינוי במצב החוקי או הנוהג בענייני דת ומדינה" - על זה חתומה שינוי.

חיים רמון: לא יכול להיות.

חיים רמון: ..

אברהם הירשזון: תודה רבה, אדוני.

מאיר פרוש: - - -

שאול יהלום: זה הסטטוס-קוו.

שאול יהלום: אני לא אשם.

אברהם הירשזון: חבר הכנסת פרוש, מחר שבת נכנסת ב-17:00.

אברהם הירשזון: אני רוצה לסיים לפני כן את הדיון ואתה לא מאפשר לי.

אברהם הירשזון: חבר הכנסת יהלום, תודה רבה לך.

שאול יהלום: משפט סיום.

שאול יהלום: ולכן, אני אישית מציע לראש הממשלה לקרוא גם לרב פרוש, גם לרב גפני, להצטרף לממשלה – הלוואי.

שאול יהלום: מבחינתי, ברוכים הבאים.

שאול יהלום: אבל אל תעמדו ותזלזלו - - -

מאיר פרוש: - - -

משה גפני: - - -

שאול יהלום: שמע, הרב פרוש – כשאתה ישבת בקואליציה לפני שנתיים והמפד"ל היתה באופוזיציה, לא ירדה דמעה.

שאול יהלום: אל תהיו לי צדיקים גדולים.

אברהם הירשזון: חבר הכנסת פרוש.

אברהם הירשזון: חבר הכנסת גפני.

שאול יהלום: - - - הסטטוס-קוו, ודאי, מה ביקשנו?

שאול יהלום: תציין נושא אחד שוויתרנו בו.

מאיר פרוש: - - - סטטוס-קוו - - -

אברהם הירשזון: תודה רבה לך, אדוני.

שאול יהלום: אז אני מציע לחברי היקרים ששוקלים אם לצרף אותי למניין, לדעת שמי שלוקח ואוחז את השור בקרניו ורוצה לשבת עם אחינו החילונים המוצהרים ורוצה לבוא אתם תחת גג אחד לעמק השווה – עושה את המעשה החשוב ביותר לדורנו, בדור הזה.

אברהם הירשזון: תודה רבה, אדוני.

אברהם הירשזון: חבר כנסת יעקב ליצמן, בבקשה, שלוש דקות לרשותך.

אברהם הירשזון: אחריו - חבר הכנסת מוחמד ברכה, ואחריו - חבר הכנסת עמיר פרץ.

קריאה: - - -

אברהם הירשזון: אחריו, תתאזר בסבלנות.

אברהם הירשזון: אחריו - חבר הכנסת עזמי בשארה.

יעקב ליצמן: אדוני היושב-ראש - - -

אברהם הירשזון: סליחה, אדוני.

אברהם הירשזון: חבר הכנסת יהלום, אפשר לתת לנואם להתחיל לדבר?

שאול יהלום: לא.

שאול יהלום: הוא הפריע לי.

אברהם הירשזון: הבנתי.

אברהם הירשזון: אתה רוצה להפריע?

אברהם הירשזון: כמה דקות אדוני רוצה להפריע?

יעקב ליצמן: אני אשמח, אדוני, אם תפריע לי.

יעקב ליצמן: אדוני היושב-ראש, אדוני ראש הממשלה, כנסת נכבדה - -

אברהם הירשזון: חבר הכנסת רמון, אתה מדיח לרעה חברי כנסת חדשים.

חיים רמון: חס וחלילה.

אברהם הירשזון: אדוני, שב בבקשה.

חיים רמון: הם הודחו לרעה על-ידי טומי לפיד, לא על-ידי.

אברהם הירשזון: הבנתי.

אברהם הירשזון: תודה רבה.

אברהם הירשזון: אז אני מבקש לא לעזור להם בזה.

יעקב ליצמן: - - אנחנו נמצאים היום בחודש אדר, וחודש אדר זה חודש שמרבין בו שמחה.

יעקב ליצמן: ואין שמחה כהתרת הספקות.

יעקב ליצמן: היו לנו ספקות כל הזמן.

יעקב ליצמן: אנחנו בסך הכול מיעוט במדינה – הציבור החרדי – אבל חשבנו לתומנו שעדיין יש מפלגות שרוצות לשמור על הדת במדינה, וזה כולל גם את הליכוד וגם את המפד"ל.

יעקב ליצמן: בבחירות האלו, בהסכם הקואליציוני, נולדה ססמה חדשה – טומי לפיד, המפד"ל לימינך – ססמה חדשה במדינה.

יעקב ליצמן: אין לנו שום טענה שאנחנו באופוזיציה.

יעקב ליצמן: חברי כנסת נבחרים – פעם בקואליציה, פעם באופוזיציה.

יעקב ליצמן: לא קרה שום דבר.

אילן שלגי: אין כסף.

יעקב ליצמן: אדוני חבר הכנסת החדש, אין לך מושג - - -

חיים רמון: קוראים לו חבר הכנסת שלגי.

יעקב ליצמן: מה שלא קיבלנו פעם – לא נורא שלא נקבל גם הפעם.

יעקב ליצמן: לא קרה כלום.

יעקב ליצמן: זה רק בעיתונות.

יעקב ליצמן: אנחנו מקבלים אותו כסף חמש פעמים, ובסוף לא מקבלים אותו – זו רק הבטחה.

חיים רמון: - - -

יעקב ליצמן: כן, אדוני.

אברהם הירשזון: לא, לא, סליחה.

אברהם הירשזון: אתה לא נותן רשות דיבור.

אברהם הירשזון: את זה אני נותן.

חיים אורון: חיים הוא עכשיו על תקן מנחה את הנואמים.

אברהם הירשזון: הבנתי, הבנתי, ואתם קהל נכבד, נכון?

אברהם הירשזון: תודה.

יעקב ליצמן: אין לנו גם טענות על איבוד תפקידים – פעם יושב-ראש ועדת כספים, פעם סגן שר, פעם לא.

יעקב ליצמן: לא קרה אסון.

יעקב ליצמן: אנחנו בכלל לא יושבים הרבה בקואליציה – אני בכלל חדש בכנסת – אז סך הכול הייתי שנה וחצי יושב-ראש ועדת הכספים.

יעקב ליצמן: לא קרה אסון, המכנסיים שלי עדיין לא נדבקו לכיסא.

יעקב ליצמן: לא התקלקלתי עדיין, אני חייב להגיד את זה.

יעקב ליצמן: גם חברי, אגב.

יעקב ליצמן: מה שהפריע לי, ומפריע לי מאוד, זה כאשר יש משא-ומתן בחוסר תום-לב.

יעקב ליצמן: כאשר יושבים – ולא התביישנו לשאול על כך ביום חמישי האחרון, בצוות המשא-ומתן - רבותי, מבקשים תשובות, אנחנו רוצים לדעת, האם אנחנו בקואליציה או לא בקואליציה, לפני שנותנים תשובות.

יעקב ליצמן: לא קיבלנו תשובה.

יעקב ליצמן: ביקשנו תפקידים פה ושם אחרי שנראה בדיוק אם נסתדר.

יעקב ליצמן: אגב, התנגדנו לנישואים אזרחיים.

יעקב ליצמן: עוד מעט אגיד את זה.

יעקב ליצמן: שאלנו, אמרו שאי-אפשר לתת סגן שר במשרד ראש הממשלה, כי משרד הדתות עומד לחיסול.

יעקב ליצמן: יפה.

יעקב ליצמן: שאלנו: כמה זמן?

יעקב ליצמן: אמר אחד מהצוות:

יעקב ליצמן: אנחנו רוצים סגן שר במשרד ראש הממשלה לענייני דתות עד החיסול.

יעקב ליצמן: אמרו: החיסול יהיה בתוך ארבעה חודשים.

יעקב ליצמן: אמרנו: יפה.

יעקב ליצמן: עד ארבעה חודשים אנחנו רוצים, לא יותר.

חיים רמון: חבר הכנסת ליצמן, המשיח יגיע לפני החיסול, אל תדאג.

יעקב ליצמן: אמרו, בעוד ארבעה חודשים מחסלים.

יעקב ליצמן: אמרו, אי-אפשר לקבל, מחסלים את המשרד.

יעקב ליצמן: שאלתי אותם: אדוני ראש הממשלה, האם התפקיד הזה נמסר למישהו אחר?

יעקב ליצמן: הם הסתכלו זה בזה ואמרו: לא.

שאול יהלום: יש שיר כזה: כשאת אומרת לא למה את מתכוונת.

יעקב ליצמן: אני לא יודע שירים.

יעקב ליצמן: מספיק לי השיר שאני שר עכשיו.

חיים רמון: אתה רוצה לספר לנו ששיקרו לכם?

יעקב ליצמן: לא, לא.

יעקב ליצמן: אני לא יודע מה זה שקר.

יעקב ליצמן: אין לי מושג בזה.

חיים רמון: אני רוצה לדעת מי שיקר לכם.

יעקב ליצמן: אני יודע מה זה תום לב, תמימות.

חיים רמון: מה, זה שקר בתום לב?

אברהם הירשזון: חבר הכנסת רמון, חבר הכנסת ליצמן עבר את זמנו ואני נותן לו להמשיך לדבר, אבל אתה מפריע לו.

חיים רמון: אדוני היושב-ראש, זה שירות לחברי הכנסת.

חיים רמון: מי שיקר לו?

אברהם הירשזון: אנחנו נחליט על שירות לחברי הכנסת.

אברהם הירשזון: תודה לך.

אברהם הירשזון: אני מאוד מודה לך.

יעקב ליצמן: אדוני ראש הממשלה, שאלנו אותם: האם אפשר לקבל את התוכנית הכלכלית שהממשלה רוצה שאנחנו נצביע בעדה?

יעקב ליצמן: אמרו: לא, כי אין עדיין תוכנית כלכלית, כי אין עדיין שר אוצר.

יעקב ליצמן: אבל דבר אחד אמרו: כן, יש תוכנית כלכלית אחת, לחסל קצבאות ילדים, להשוות את הראשון לשישי, לקצץ בתקציב הישיבות, וזה עוד לפני שיש תוכנית כלכלית, לפני שיש שר אוצר, ואת זה ביקשו מאתנו במשא-ומתן.

יעקב ליצמן: אם אין תוכנית כלכלית, למה ביקשו את זה מאתנו?

יעקב ליצמן: למה לא להשאיר לשר האוצר החדש לבקש את זה מאתנו?

יעקב ליצמן: זאת אומרת, ידעו את כל הדברים האלה לפני כן לא כעניין כלכלי, אלא כדי לפגוע בציבור החרדי.

יעקב ליצמן: כי אם זה עניין כלכלי, צריך לחכות לשר.

אברהם הירשזון: חבר הכנסת יתום, אולי תארגן שם קצת סדר?

דני יתום: בכוח?

אברהם הירשזון: כן, כן, במידה סבירה.

יעקב ליצמן: לצערי, צורף לצוות המשא-ומתן איש מפד"ל, יעקב נאמן.

יעקב ליצמן: הוא שמר על המפד"ל שם.

יעקב ליצמן: אני אומר דבר אחד, אדוני ראש הממשלה, בדרך למפת הדרכים החדשה איבדת את הדרך ליהדות, בזה שאתה הראשון שפרצת את הנושא של דת ומדינה, את הסטטוס-קוו.

יעקב ליצמן: אני לא מדבר על המפד"ל, זה עניין שלהם.

יעקב ליצמן: הם לא שומעים לרבנים שלהם, אף שהרב שפירא יצא נגד כל התוכנית שלהם.

אילן שלגי: הם שמעו לבוחרים שלהם.

אילן שלגי: הבוחרים שלהם משרתים בצבא.

יעקב ליצמן: הוא אומר שהם שואלים את הרבנים.

אברהם הירשזון: חבר הכנסת שלגי, אתה באמת קצת יותר מדי מפריע.

יעקב ליצמן: לכן, אני לא בטוח שהדבר הזה יביא כבוד לליכוד.

יעקב ליצמן: תודה רבה.

אברהם הירשזון: תודה רבה.

אברהם הירשזון: חבר הכנסת ברכה, לפני שאתה עולה - הודעה לחבר הכנסת גדעון סער.

גדעון סער: אדוני היושב-ראש, חברי הכנסת, אני רוצה להתייחס לאחד הנושאים שהועלו על-ידי חבר הכנסת ברונפמן, שנגע בהסכם עם סיעת ישראל בעלייה.

גדעון סער: אנחנו הבהרנו שאנחנו ראינו את זה כהסכם של מיזוג בין סיעות.

גדעון סער: עלתה טענה שמדובר שם על מינוי שר בממשלה.

גדעון סער: מחמת הספק, לא חשוב איך רואים את זה, אפשר לראות את זה כך, אפשר לראות את זה אחרת, אבל מאחר שהתעורר ספק וכדי למנוע איזו תקלה, אנחנו נפיץ קודם כול במהלך הערב את ההסכם בין חברי הכנסת, בעוד שעה קלה, ונביא את אישור השר שרנסקי בידי הכנסת ביום שני הקרוב.

גדעון סער: כתוצאה מכך אני מסייג את הודעת ראש הממשלה בפתח הדיון בכל מה שנוגע למועמדותו של השר שרנסקי כשר בממשלה.

חיים רמון: שלא תהיה עוד תקלה, לא לשכוח את הנספח הכספי.

חיים רמון: זה מאוד חשוב.

גדעון סער: הנספח הכספי לא יישכח.

גדעון סער: עכשיו אני רוצה להגיד לחבר הכנסת רמון עוד משהו.

גדעון סער: הועלה חשש מצד חברי הכנסת של סיעת העבודה, שהם לא מכירים את חוות הדעת של היועץ המשפטי לממשלה לגבי 242 ו-338, אותה חוות דעת שניתנה בימי ממשלת אהוד ברק, ממשלה שזכורה לך היטב, חיים, וגם לך, דני.

חיים רמון: אנחנו מכירים, הכנסת לא מכירה.

חיים רמון: חבר הכנסת שלגי לא יודע.

גדעון סער: אני רוצה להגיד לך, מאחר שבזמנו, אם אני זוכר נכון, נשלח עוד מכתב בעקבות חוות הדעת על-ידי ד"ר רענן כהן, שהביע את מורת רוחו מזה שהסתמכנו על זה, אני רק רוצה להבהיר עובדה שחשוב שידעו.

גדעון סער: בהסכם שכתבנו עם סיעת האיחוד הלאומי, שאליו צורף מכתבי לסיעה, שזה הנספח הרלוונטי, לא צורף שום דבר למעט אותו עמוד שהוא מכתבו של ראש הממשלה מלפני שנתיים לחבר הכנסת ליברמן ולחבר הכנסת זאבי, זיכרונו לברכה.

גדעון סער: זאת אומרת, צירפנו את כל מה שהיה.

טלב אלסאנע: לא גיליתם לאיחוד הלאומי.

גדעון סער: האיחוד הלאומי יודעים את זה.

גדעון סער: חבר הכנסת אלסאנע, אני רוצה שתדע כל מה שקרה במשא-ומתן בינינו לבין האיחוד הלאומי.

גדעון סער: תדע שלמכתב שלי, שנכתב אליהם ונמסר להם, צורף רק דבר אחד והוא מכתבו של ראש הממשלה מלפני שנתיים.

גדעון סער: לא צורפה לו חוות הדעת של היועץ המשפטי לממשלה, וממילא הכנסת קיבלה את כל מה שהיה במסמך.

גדעון סער: לא הוסתר דבר.

גדעון סער: פשוט רציתי גם את זה להעיר.

אברהם הירשזון: תודה רבה.

אברהם הירשזון: חבר הכנסת מוחמד ברכה, בבקשה.

טלב אלסאנע: אדוני היושב-ראש, מדוע ראש הממשלה יצא רק עכשיו כשחבר הכנסת ברכה עלה לדבר?

אברהם הירשזון: לא, הוא יצא כאשר חבר הכנסת סער דיבר, והוא לא ידע שחבר הכנסת סער יסיים כל כך מהר.

אברהם הירשזון: אם הוא היה יודע שחבר הכנסת ברכה עולה לדבר, אין לי ספק שהוא היה נשאר.

אברהם הירשזון: תודה רבה.

אברהם הירשזון: בבקשה, חבר הכנסת ברכה.

מוחמד ברכה: אדוני היושב-ראש, חברי הכנסת, כנראה מי שאמור לתת את התשובה על השאלה הוא לא יושב-ראש הישיבה אלא ראש הממשלה, שהודיע מראש שהוא לא רק משתף במשא-ומתן מפלגות ציוניות, כשבכנסת הזאת יושבות סיעות יהודיות אבל לא ציוניות.

מוחמד ברכה: ראש הממשלה אומר בפירוש שהוא לא מדבר על מפלגות ציוניות, הוא מדבר על מפלגות יהודיות, וכל מפלגה, כל סיעה של ערבים היא סיעה פסולה בעיניו בעצם לניהול משא-ומתן.

מוחמד ברכה: אנחנו לא היינו מועמדים, הוא לא רצה, ולא רצינו, אבל עצם העובדה שבקווי היסוד של הממשלה הזאת מדברים על כך שהממשלה תלמד את הבעיות המטרידות את הציבור הערבי, אלה אותן מלים שנכתבו בקווי היסוד של הממשלה הקודמת, של שרון עצמו, והיום הוא מודיע לנו שהוא רוצה להתחיל פרק חדש עם הציבור הערבי.

מוחמד ברכה: אני לא יודע איזה פרק חדש.

מוחמד ברכה: בכל אופן אנחנו למדנו את הפרק הזה על בשרנו באפליה רבה יותר, יותר נידוי ויותר גזענות ממלכתית רשמית מצד הממשלה.

מוחמד ברכה: אדוני היושב-ראש, כנסת נכבדה, אחרי שנתיים נפלאות של שלום, ביטחון ורווחה, אחרי קיום מלא של כל הבטחותיו ולנוכח הישגיו הכבירים והאדירים בכל תחומי החיים, קיבל אריאל שרון אשראי מחודש ומוגדל להמשיך ולהעניק לנו מטובו, מתבונתו הנדירה ומרגישותו המופלגת.

מוחמד ברכה: אשרינו הנתינים שזכינו לזמן נוסף תחת הנהגתו של הקיסר המהולל, אריאל שרון.

אברהם הירשזון: אמן ואמן, הללויה.

מוחמד ברכה: אולי זה הזמן והמקום לברך את העם בברכת סחתיין על הביטחון, מברוכ על השלום, ועל הכלכלה - עלא כיף כיפאכ.

מוחמד ברכה: אני מבקש לא רק לשלוח ברכה לעם, אלא גם ברכה לממשלה, וירשה לי אדוני להשתמש במקורות היהודיים דווקא, עם עדכונים ממש קלים ואקטואליים: אדוני עוז - שלומי - לעמו ייתן, אדוני יברך את עמו ב"בלק ג'ק".

מוחמד ברכה: דרישת שלום לסיריל קרן ולהתראות בפרק הבא של "סיטי טאואר".

מוחמד ברכה: אדוני היושב-ראש, כנסת נכבדה, ממשלת הדמים השנייה של שרון יוצאת לדרכה.

מוחמד ברכה: זאת ממשלה שהבשורה המדינית שלה היא שכול ויתמות, ואילו הבשורה החברתית שלה היא קניבליזם.

מוחמד ברכה: יותר ויותר אנשים יתקוטטו על פחות ופחות.

מוחמד ברכה: ברוכים הבאים לג'ונגל החדש.

מוחמד ברכה: זו ממשלה לאומנית, בדלנית, לבנה, ואין בה כלל כדי לשקף את המרקם של החברה הישראלית.

מוחמד ברכה: הממשלה הזאת, כדרכן של כל הממשלות, נקייה כמובן מערבים, נקייה ממזרחים, נקייה ממחנה השמאל, נקייה כמעט מנשים.

מוחמד ברכה: זו ממשלה בצלמם ובדמותם של שרון ולפיד, ממשלה שמרנית, כוחנית ונרגנת.

מוחמד ברכה: זו לא ממשלת האתמול, אדוני היושב-ראש, זו ממשלת השלשום.

מוחמד ברכה: על תאוות השררה והכוח של לפיד חבל להכביר מלים.

מוחמד ברכה: זה היה פשוט מביך לצפות בנחישותו להיכנס לממשלה ויהי מה.

מוחמד ברכה: אבל שיא הציניות והצפצוף על כל נורמה בסיסית הוא מינויו של שר הטבעות והשלשלאות צחי הנגבי, איש שהאלימות והגנגסטריזם הם מפעל חייו, לשר לביטחון פנים.

מוחמד ברכה: ממכות לסטודנטים ערבים ל"דרך צלחה" ולשר המשפטים ועכשיו לשר המשטרה.

מוחמד ברכה: אולי לעבריין יש מקדמה בישראל בימים האלה.

אברהם הירשזון: לא הבנתי מה זאת אומרת "לעבריין".

אברהם הירשזון: האם אדוני מאשים את השר שהוא עבריין?

מוחמד ברכה: כן, הוא הורשע.

אברהם הירשזון: הוא לא הורשע.

מוחמד ברכה: בהתקפה על הסטודנטים יש לו תיק, זה ידוע.

מוחמד ברכה: הוא עבריין ברשיון.

אברהם הירשזון: אדוני, אני מבקש ממך לחזור מהדברים האלה.

מוחמד ברכה: לא, זה דבר שהוכח משפטית.

מוחמד ברכה: נכון, חברים?

עזמי בשארה: הוא הורשע בוועדת משמעת של האוניברסיטה.

טלב אלסאנע: ועדת האתיקה של הכנסת קנסה אותו בקשר לעמותה.

מוחמד ברכה: בעניין הבריונות כנגד הסטודנטים הוא הורשע.

אברהם הירשזון: חבר הכנסת בשארה, הוא לא ביקש מליצי יושר.

אברהם הירשזון: הוא לא ביקש גם ממך, טלב אלסאנע.

מוחמד ברכה: אפילו בלי להתייחס לתיק האחרון הזה של "דרך צלחה", בנושא של הסטודנטים והמכות לסטודנטים הוא הורשע בתיק פלילי.

מוחמד ברכה: אדוני היושב-ראש, הממשלה המושבעת היום היא ממשלת העוני, הניכור והבדידות, האי-צדק החברתי והקטל ההמוני.

מוחמד ברכה: זו ממשלה ללא בשורה וללא תקווה.

מוחמד ברכה: זו ממשלת חושך, שתרחיק את השחר.

מוחמד ברכה: זו ממשלה שרואה באזרח ברייה שפופה וכנועה, קהת-חושים, מרושעת, שמוכנה להרוג ולהיהרג בלי לשאול למה; ברייה שהפנימה עד תום את כל מערכת הדיכוי המשוכללת שמופעלת עליה.

מוחמד ברכה: זו ממשלה שהאזרחים בעבורה אינם אלא בשר תותחים.

מוחמד ברכה: זו ממשלה שתשקיע בעשירים ותשקיע את העניים, ובמיוחד את האזרחים הערבים, עמוק במצולות האפליה והעוני והרדיפה והגזענות והאבטלה והרס הבתים.

מוחמד ברכה: בהעדר אופק מדיני, בהעדר נכונות לסיים את המפעל הקולוניאליסטי ולחסל את הכיבוש, לא תהיה תקומה לכלכלה ולחברה.

מוחמד ברכה: החברה הישראלית, אדוני היושב-ראש, צוללת במהירות לתוך תהומות אפלים.

מוחמד ברכה: היא אלימה, מנוכרת, מקוטבת ומוכת ייאוש כפי שלא היתה מעודה.

מוחמד ברכה: הצרה עם הממשלה הנוכחית שקמה עלינו לכלותנו נעוצה בעובדה שהיא רק תחריף את כל המגמות האלה.

אברהם הירשזון: ולכן?

מוחמד ברכה: היית נדיב לאחרים.

אברהם הירשזון: גם לך, תסתכל על השעון.

מוחמד ברכה: שרון יכול להמשיך ולהנדס ולכזב את כולם בכל מיני צירופי מלים וססמאות שקריות: נאום הרצלייה, נאום רעננה, מתווה בוש ושאר כזבים, הונאות והולכות שולל.

מוחמד ברכה: בפועל ההתנחלויות והמאחזים והמחסומים והחיסולים, החישופים וכל תעשיות המשטמה פורחים, ותעשיית המצוקה והמוות כנגד העם הפלסטיני רק תעמיק ותחריף יותר ויותר.

מוחמד ברכה: אני רוצה לומר גם מלה לחרדים, שרובם אינם באולם, ולמזרחים, ששרון בעט בהם בלי סנטימנטים.

מוחמד ברכה: אתם שנים נמצאים בכיס שלו, ועכשיו קיבלתם שיעור חשוב, שמצדיק חשבון נפש קטן.

מוחמד ברכה: הרי ברגע האמת האליל הזה שלכם, שרון, העדיף את התליין שלכם, לפיד, על פניכם.

מוחמד ברכה: אדוני היושב-ראש, מול הממשלה הזאת יש להעמיד חומה פרלמנטרית תקפה ובהירה, לא מגומגמת ולא שפופה.

מוחמד ברכה: מול הממשלה הזאת יש להעמיד חומה ציבורית לוחמת, יהודית וערבית.

מוחמד ברכה: אם המצוקות והדאגות הן משותפות, חובה עלינו שהמאבק נגד המצוקות יהיה משותף, יהודי וערבי.

מוחמד ברכה: אדוני היושב-ראש, היות שאני אוהב אדם ואינני מתנכר לחברה שבה אני חי, לא נותר לי אלא להתכסות בעצב גדול ובחרדה עצומה לקראת הבאות.

מוחמד ברכה: אנו נמצאים ערב חשרת סופה.

מוחמד ברכה: תודה רבה.

אברהם הירשזון: תודה רבה.

אברהם הירשזון: חבר הכנסת עמיר פרץ, ואחריו - חבר הכנסת עזמי בשארה.

עמיר פרץ: אדוני היושב-ראש, חברי הכנסת, חבל שראש הממשלה איננו, רציתי לנצל את ההזדמנות - - -

טלב אלסאנע: זה לא היה משנה הרבה אם הוא כאן או שם, הוא נוכח-נפקד.

אברהם הירשזון: חבר הכנסת טלב אלסאנע, הוא יודע להתבטא בעצמו.

אברהם הירשזון: עוד הערות?

אחמד טיבי: חבל שראש הממשלה יצא כשברכה עלה.

אברהם הירשזון: באמת תמהתי איפה היית.

אברהם הירשזון: אתה יכול לתת לו להתבטא?

טלב אלסאנע: - - -

אברהם הירשזון: חבר הכנסת טלב אלסאנע, אני קורא אותך לסדר בפעם הראשונה.

חיים אורון: אבל, אדוני היושב-ראש, פעם היו סוגרים ישיבה אם בדיון כזה לא היה נציג ממשלה.

אברהם הירשזון: חבר הכנסת אורון, מאחר ששנינו כבר היינו במספיק כנסות וראינו מספיק דברים, ספר את זה לחברי הכנסת החדשים, לא לי.

אברהם הירשזון: תודה.

אברהם הירשזון: בבקשה, אדוני.

עמיר פרץ: אני בסך הכול רציתי לאחל לו מזל טוב ליום הולדתו ה-75, כי בוודאי אין לי שום כוונה לאחל אותם איחולים לממשלה שקמה היום.

עמיר פרץ: הממשלה החדשה הזאת היא הממשלה של כולנו, ממשלה של מדינת ישראל, שזאת המדינה שכולנו רוצים שהיא תתחזק ותביט קדימה.

עמיר פרץ: לכן אני מקווה מאוד שהממשלה הזאת אכן תצליח להפתיע.

עמיר פרץ: אבל לפני שאגש לכמה דברים מהותיים מאוד, ומכיוון שהיום הרי אי-אפשר להתעלם מטומי לפיד, אני רוצה לומר שטומי לפיד הצליח להפתיע אותי בזמן האחרון בצורה יוצאת מן הכלל.

עמיר פרץ: מול כל ססמאות ה"סחטנים, סחטנים, סחטנים" שהוא אמר לחרדים שנים, אני מוכרח להגיד לו: טומי לפיד, עלית על כולם, אתה היום מלך הסחטנים.

עסאם מח'ול: עשה להם בית-ספר.

עמיר פרץ: מול כל האמירות שהוא אמר לכולם: "נהנתנים, נהנתנים, נהנתנים", אני מוכרח לומר לך, טומי לפיד: עלית על כולם.

עמיר פרץ: עוד לא ראיתי נהנתנות כזאת.

עמיר פרץ: חשבתי שתגיד: שינוי עושה מעשה, לא רוצים "וולבו", לא רוצים שררה.

עמיר פרץ: עוד חמש דקות, דקה לאחר הצהרת האמונים, תראו איך אנשי שינוי מזנקים אל חמישה "וולבואים" בהנאה.

מאיר פרוש: מהמעמד הבינוני.

אברהם הירשזון: אתה גם עוזר לו?

עמיר פרץ: חבר הכנסת פרוש, אתם לא חסכתם הרבה כדי להצמיח לנו את טומי לפיד, אז תן לנו, תן לנו לעשות את העבודה עכשיו, כי אתם רק עוזרים לו.

עמיר פרץ: הדבר שהכי מדאיג אותי, שאני, שספגתי מטומי לפיד במשך כל הקדנציה האחרונה דברים על כמה שהוא נגד עובדים, כמה שהוא נגד הסכמים קיבוציים - אני מוכרח להגיד לך, טומי לפיד, שההסכם של שינוי עם הליכוד להקמת הממשלה זה ההסכם הקיבוצי הטוב ביותר שהייתי מאחל לכל עובדי ישראל.

עמיר פרץ: מה אין בו?

עמיר פרץ: יש בו הגנות מכל עבר, יש בו שכר טוב, יש בו מכוניות, יש בו תנאים, יש בו גם נספחים על נספחים על נספחים.

עמיר פרץ: טומי לפיד, עלית גם עלינו, לא רק על החרדים, לא רק על הנהנתנים.

עמיר פרץ: אני מאחל לך, שאותה צפיחית בדבש שאתה משתוקק אליה, אכן תחשוף את המציאות שאליה אנחנו הולכים.

עמיר פרץ: חברי הכנסת, אומרים על הממשלה הזאת שזאת הממשלה הימנית ביותר שהוקמה.

עמיר פרץ: ואני מסכים, אין ימינה מחברנו איווט ליברמן, כי קליינר לא נבחר.

עמיר פרץ: אולי אם הוא היה נבחר היא לא היתה הממשלה הימנית ביותר.

חיים אורון: הוא גם היה בפנים.

עמיר פרץ: לא יודע.

עמיר פרץ: אני מוכן ליהנות מהספק.

עמיר פרץ: כרגע זו הממשלה הימנית ביותר.

עמיר פרץ: נכון, איווט?

עמיר פרץ: ואני מאוד מקווה שראש הממשלה יעשה הכול, שחלילה הממשלה הזאת לא תשדר - - - חבר הכנסת ליברמן, לזכותך ייאמר שאתה לא מסתיר את זה, שאתה בא לכאן בהנאה גדולה ואומר: סתמתי את הדרך למדינה פלסטינית, סתמתי את הדרך להורדת התנחלויות.

עמיר פרץ: מה זה חשוב נאום - איך הוא נקרא - הרצלייה?

עמיר פרץ: ואילו נאומים נוספים היו?

עמיר פרץ: - כפר-סבא או נאום אחר.

אביגדור ליברמן: נאום אום-אל-פחם.

עמיר פרץ: אתה אומר: הממשלה הזאת היא בדמותך, היא בקווים שאתה מנחה.

מאיר פרוש: שמת לב שנאום הרצלייה היה מנוקד?

עמיר פרץ: אדוני היושב-ראש, אתה מסוגל להגן עלי או לא?

אברהם הירשזון: כן.

אברהם הירשזון: ממי אתה רוצה הגנה?

אברהם הירשזון: אני רואה שאתה כבר מכתיר את טומי לפיד ליושב-ראש ההסתדרות הבא, ואני מבין שאתה רוצה על-ידי כך להוציא אותו מהכנסת, כי אתה רוצה לחוקק חוק.

אברהם הירשזון: עכשיו אתה מנהל שיחות עם אביגדור ליברמן.

אברהם הירשזון: תגיד לי ממי אתה רוצה הגנה?

אברהם הירשזון: בבקשה.

אברהם הירשזון: חבר הכנסת אורון, זהו, הוא ביקש הגנה.

אברהם הירשזון: מרגע זה הוא מקבל הגנה.

חיים אורון: אני ואיווט ליברמן הסכמנו להגדרה שלו, שזאת קואליציה שלהם עם המפד"ל בנושא המדיני, שלהם ושל שינוי בנושא החברתי.

חיים אורון: וזאת ההגדרה הכי מדויקת.

עמיר פרץ: אז תן לי.

עמיר פרץ: תן לי הזדמנות, מה שנקרא, לפרשן אותו.

עמיר פרץ: אני יודע שיעלו עוד הרבה מאוד לדוכן הזה ויאמרו: איזו ממשלה ימנית זאת, איזו ממשלה ימנית זאת.

עמיר פרץ: והעם בישראל יקשיב ויבין שמדובר בממשלה ימנית בתחום המדיני.

עמיר פרץ: ואני רוצה להתמקד בממשלה הימנית בתחום החברתי-הכלכלי.

עמיר פרץ: כי פעם ראשונה, פעם ראשונה, שמוקמת ממשלה ימנית, שלא רק מגיעים אליה שרים חדשים ורעבים, רעבים לכיסאות, רעבים לג'ובים, מגיעים אליה שרים שהריר נוטף משפתותיהם, הם מחכים לרגע שיוכלו להצביע בעד הקיצוצים והגזירות, כאילו זה הדבר החשוב ביותר שהם הולכים לעשות בממשלה.

עמיר פרץ: אני יודע שהיו ממשלות קודמות, ואני יודע שהממשלות הקודמות גזרו עלינו גזירות שמעולם לא היו – במשך שנתיים וחצי הורידו קרוב ל-25 מיליארד שקל מבסיס התקציב.

עמיר פרץ: 25 מיליארד שקל.

עמיר פרץ: ואם היה פה ראש הממשלה הייתי אומר לו שאני מוכן לתת לו את הקרדיט שהם עשו זאת מחוסר ברירה.

עמיר פרץ: אבל ממשלה שטרם הוקמה, שכל שריה מצהירים שהברירה הכי טובה היא לקצץ ולגזור גזירות קשות על הציבורים החלשים ביותר?

עמיר פרץ: אדוני היושב-ראש, אם תוכל, תעביר בשמי לראש הממשלה, שאני מקווה שמחר בבוקר, אחרי שהוא יעמוד בראש הממשלה החדשה, שהדבר הראשון שהוא יעשה, שבדרכו הביתה, לחווה, ייכנס רגע לשדרות וייגש לאותה קבוצת עובדים מ"רשף טכנולוגיות", שבמדינת ישראל, תחת ראשותו הוא, ריססו אותם בגז מדמיע.

עמיר פרץ: וכולנו יודעים מה הקונוטציה של ריסוס בגז, מה זה אומר לכל מי שנמצא כאן.

עמיר פרץ: הייתי רוצה שהוא ילך אליהם ויגיד להם מה התקווה שהממשלה הזאת נותנת להם.

עמיר פרץ: האם יש להם סיכוי תחת המעטה הקשה הזה של עיר שסופגת "קסאמים", שצריכה לעמוד בחזית הביטחונית, שמשלמת היום את המחיר הגדול ביותר של הקונפליקט.

אתי לבני: מה עם קרן הפנסיה?

אילן שלגי: מה עם הקרן של פועלי הבניין?

אברהם הירשזון: סליחה, תן לו לדבר.

עמיר פרץ: תירגע, עוד לא עשית שום דבר כדי שתתקיף מישהו.

עמיר פרץ: אחרי שתעשה משהו, תודיע לי.

אברהם הירשזון: ניתן לכם את רשות הדיבור.

אילן ליבוביץ: מה אתה עשית?

עמיר פרץ: תירגע.

אילן שלגי: אני עצמי עשיתי כל החיים שלי.

אברהם הירשזון: חבר הכנסת שלגי.

עמיר פרץ: תירגע.

עמיר פרץ: בחיים שלך עדיין לא שילמת לנו שקל, אז תירגע.

עמיר פרץ: ואנחנו מבקשים לא לקבל לעולם את השקל שלך.

אברהם הירשזון: בבקשה, אדוני.

עמיר פרץ: אני מאוד מקווה - - -

משה גפני: לא אכפת לכם בכלל מהעובדים?

אברהם הירשזון: אתה חייב להיות מעורב בכל דבר?

משה גפני: סתם שאלתי.

אברהם הירשזון: סתם אני שואל אותך.

אילן ליבוביץ: אתה עבדת פעם?

אברהם הירשזון: סליחה, אדוני.

משה גפני: יותר ממך, ואכפת לי מהעובדים פי מיליון ממך.

אברהם הירשזון: סליחה.

אברהם הירשזון: בבקשה.

עמיר פרץ: אני רוצה להציע לראש הממשלה לשקול את התוכניות שהוצגו בפני האוצר, ואני מקווה שגם שר האוצר החדש יעשה זאת.

עמיר פרץ: כבר שבועות רבים אנחנו שומעים על הגזירות ועל האיומים שנמצאים בדרך.

עמיר פרץ: אני רוצה ששר האוצר ינסה דרך אחרת.

עמיר פרץ: במשך שנתיים וחצי היו שלושה קיצוצים, מהאכזריים ביותר, שלא הוציאו את המשק מהמיתון, רק הגדילו את חוסר הביקושים במשק, רק גרמו לכך שהמיתון הלך והעמיק, אז בואו אולי, פעם אחת, ננסה דרך אחרת, כי הדרך של החברים החדשים בממשלה הזאת כבר נוסתה.

עמיר פרץ: הדרך של קיצוצים, של גזירות, של פגיעה בנושאים החברתיים, כאילו הם אלה שמפריעים לממשלה להצמיח את המשק, כבר נוסתה.

עמיר פרץ: אני חושב שהגיע הזמן שהממשלה אכן תנהל מאבק אמיתי באבטלה, כי האבטלה היא אם כל חטאת.

עמיר פרץ: אם יש קיצוניות היא קודם כול צומחת לה במקומות שבהם יש ייאוש חברתי, יש אבטלה.

עמיר פרץ: הייאוש החברתי קיים בכל האזור, קיים לצערנו הרב גם בשטחי האוטונומיה, וגם שם הייאוש החברתי-הכלכלי מצמיח את הקיצוניות, וגם אצלנו באזורים רבים.

עמיר פרץ: הקיצוניות היא פרי של ייאוש חברתי.

עמיר פרץ: לכן אני מציע לכל אלה שהססמה של כלכלה חדשה מסתכמת בכך שהם גוזרים גזירות ולא נותנים כלים לאנשים לעבוד ולהתפרנס בכבוד, שיזכרו דבר אחד: כלכלה חופשית היא דבר חשוב, תחרות היא דבר חשוב.

עמיר פרץ: אבל כלכלה חופשית היא לא ג'ונגל, גם בכלכלה חופשית צריך כללים, וכלכלה צריכה לשרת את האדם.

עמיר פרץ: ומדינת ישראל, לצערנו, צועדת למצב שבו הופכים את האדם עבד לכלכלה.

עמיר פרץ: תודה.

אברהם הירשזון: תודה רבה, אדוני.

אברהם הירשזון: חבר הכנסת עזמי בשארה - בבקשה, אדוני.

אברהם הירשזון: אחריו – חברת הכנסת מרינה סולודקין, ואחריהם – חבר הכנסת עבד-אלמאלכ דהאמשה.

עזמי בשארה: אדוני היושב-ראש, חברי הכנסת, מוזר מאוד שהדיון שמתנהל היום סביב ממשלה שרק הורכבה עם קווי היסוד שיש לה, מתנהל על הרכבה של הממשלה ולא על מדיניותה.

עזמי בשארה: אני חשבתי שמעשה הרכבת הממשלה נגמר ואנחנו באים לדון במדיניות, אבל הכנסת מתעסקת כאילו היא מרכיבה קואליציה.

עזמי בשארה: בעצם רבים על נושא אחד: מי בפנים ומי בחוץ.

עזמי בשארה: האמת, היום לא שמעתי שום דיון אחר חוץ מאשר גיוס כל נושא למטרה אחת: מי בפנים ומי בחוץ.

עזמי בשארה: כאילו הכנסת מרכיבה קואליציה ולא מצביעה על מדיניות.

עזמי בשארה: איפה הפרדת הרשויות?

עזמי בשארה: לפעמים מוזר כמה פרלמנטרי הפרלמנט הזה.

עזמי בשארה: על מה רבה ש"ס עם שינוי?

עזמי בשארה: על זה שש"ס בחוץ, לא על המדיניות של הממשלה.

עזמי בשארה: על מה מתרברבת שינוי?

עזמי בשארה: על כך שש"ס בחוץ, לא על מדיניות הממשלה.

עזמי בשארה: ההישג היחיד ששינוי מביאה לכנסת הוא שש"ס בחוץ.

עזמי בשארה: אם זה הישג גדול, למה אחר כך אסור לציבור גדול במדינת ישראל לפרש את זה כאילו המטרה היא להוציא אותם החוצה?

עזמי בשארה: אם ההישג העיקרי של שינוי הוא לבוא לכאן ולהגיד: הנה, השגנו מטרה – ש"ס בחוץ, איזה מין מטרה זו?

עזמי בשארה: איזה מין ניצחון זה שש"ס בחוץ?

עזמי בשארה: במה השתקפה שינוי במדיניותה של הממשלה?

עזמי בשארה: אני באמת לא יודע, בשום דבר.

עזמי בשארה: האמת היא שהיום פעם ראשונה אני שומע שטומי לפיד מידרדר לפוליטיקה של זהות, .

עזמי בשארה: politics of identity אני חשבתי שזה נותר רק כסימבול למקופחים בעולם שמשתמשים בזהותם בשביל להגיע לוועדות כספים בשביל להשתתף בחלוקת העוגה, כי כלכלת השוק לא מותירה להם אפשרות בתחרות.

עזמי בשארה: והנה, אבי כלכלת השוק והמגן עליו, מר טומי לפיד, פתאום מזכיר לנו את העובדה שהוא אשכנזי נרדף.

עזמי בשארה: אלוהים אדירים, הוא הידרדר עד כדי כך?

עזמי בשארה: להשתמש בפוליטיקה של זהות ולגייס זהויות כמו המקופחים בחברה הישראלית שבדרך כלל מגייסים זהויות ככוח פוליטי?

עזמי בשארה: חשבתי שהמעמד הבינוני פטור מכך מכיוון שהוא שולט בכלכלה.

עזמי בשארה: פתאום הוא צריך לגייס לטובתו את הזהות.

עזמי בשארה: כאשר מי ששולט כלכלית מגייס לטובתו גם את הזהות, באירופה קוראים לו בדרך כלל "גזען".

עזמי בשארה: כך אנחנו קוראים ללה-פן.

עזמי בשארה: אני רוצה לדעת מה ההבדל.

עזמי בשארה: אני לא מדבר על כל סיעת שינוי, אני יודע שיש בה כמה אנשים שאין להם שום דבר מדיני משותף עם מר לפיד, אבל אני רוצה להבין מה ההבדל בין לפיד לבין לה-פן.

עזמי בשארה: אולי מישהו יכול להסביר לי הבדל בנושא אחד בין לפיד לבין לה-פן?

רשף חן: לא הגזמת בכלל.

עזמי בשארה: בכלל לא הגזמתי.

עזמי בשארה: גם באנטי-דתיות שלו, גם באנטי-מזרחיות שלו, בכל דבר הוא עצמו כבר מדבר פוליטיקה של זהויות.

עזמי בשארה: אין שום הישג שהוא הביא חוץ מלהגיד לנו שש"ס בחוץ.

עזמי בשארה: אגב, למה לא אגודת ישראל?

עזמי בשארה: למה על אגודת ישראל לא מדברים?

עזמי בשארה: מעניין.

עזמי בשארה: למה היא לא הנושא אף שהיא הוותיקה בין המפלגות החרדיות?

עזמי בשארה: מעניין.

עזמי בשארה: מה עם מדיניות הממשלה שחושבת שההתיישבות היא ערך גדול - גם לחברי שינוי?

עזמי בשארה: אגב, התיישבות - לא בלי הסתייגות – על כל סוגיה.

עזמי בשארה: לפחות במושגים של ממשלות העבודה יש שני סוגים של התיישבות: לא בתוך "הקו הירוק" או מחוצה לו, אלא התיישבות חוקית ולא חוקית.

עזמי בשארה: טוב, אנחנו מתנגדים לכל התנחלות בשטחים.

עזמי בשארה: התיישבות על כל סוגיה היא ערך לאומי וחברתי גם לסיעת שינוי.

עזמי בשארה: התיישבות על כל סוגיה בשטחים היא ערך לאומי וחברתי?

עזמי בשארה: יש בעיה.

עזמי בשארה: לא דיברנו מספיק בישיבה הזאת היום על מדיניות הממשלה.

עזמי בשארה: ממשלת ישראל הזאת לא רק שלא מבטיחה כלום - - -

אברהם הירשזון: חבר הכנסת לפיד.

עזמי בשארה: אגב, מינויו של נתניהו, שאומרים שהוא מקרי או שהוא תוצאה מקונספירציות כושלות של ראש הממשלה - הוא קיבל בסוף את תפקיד שר האוצר.

עזמי בשארה: הוא קיבל אותו עם הרבה תנאים שהופכים אותו כמעט לריבון במשרד האוצר.

עזמי בשארה: נתניהו הוא ניאו-דרוויניסט מושבע, הוא לא ליברל.

עזמי בשארה: אין כיום ליברלים כאלה במערב, יש סייגים לליברלים במערב.

עזמי בשארה: הוא ניאו-דרוויניסט, survival of the fittest בכלכלה, אבל הוא צירוף בלתי אפשרי בין דמגוגיה חברתית, שהוא צריך עדות מזרח ועניים, לבין כלכלה אליטיסטית מהסוג הכי גרוע.

עזמי בשארה: לכן הוא נכשל כראש ממשלה, ואני אומר לכם, הוא ייכשל עוד הפעם.

עזמי בשארה: על זה הוא נכשל כראש ממשלה, כי הוא רצה גם כלכלה ליברלית פר-אקסלנס וגם דמגוגיה חברתית.

עזמי בשארה: אז ש"ס עזרה לו, עכשיו אין מי שיעזור לו; שינוי לא תעזור לו בדמגוגיה החברתית, והוא ייכשל.

עזמי בשארה: אפילו בממשלות ליברליות קיצוניות יש לובי לחלשים.

עזמי בשארה: אין לובי של חלשים בממשלה הזאת.

עזמי בשארה: לערבים ממילא מעולם לא היה לובי, אבל לחלשים בחברה הישראלית אין שום לובי בממשלה הזאת.

עזמי בשארה: אבל העיקר זה העניין המדיני.

עזמי בשארה: ראש הממשלה אומר במכתב לליברמן – אגב, ליברמן עצמו קיבל פעם את נאום בוש.

עזמי בשארה: אני זוכר שאחרי נאום בוש המברך הראשון בטלוויזיה היה ליברמן, אבל הוא בירך בגלל החצי הראשון של נאום בוש, שדוחה את המשא-ומתן למועד לא ידוע.

עזמי בשארה: למה?

עזמי בשארה: - עד שבעיית הטרור תיפתר והרפורמה ברשות תיפתר ואז נגיע למשא-ומתן.

עזמי בשארה: כלומר, הוא זרק את הכדור לפלסטינים וליברמן בעד, ורק בעד זה.

עזמי בשארה: מר שרון שולח מכתב לליברמן ומפנה אותו למכתבו אל המנוח זאבי, הוא שולח מכתב לשינוי ומפנה אותם לנאום שלו בהרצלייה ב-10 בדצמבר.

עזמי בשארה: אם אתה מסתכל טוב טוב - אין שום תוכנית מדינית.

עזמי בשארה: להיפך, הוא נתלה בכך שגם בוש אומר:

עזמי בשארה: כשיגיע המשא-ומתן נראה מה יהיה.

עזמי בשארה: יגיע המשא-ומתן רק אם א', ב', ג', ד' יתממשו, אבל גם אז מדינה פלסטינית בשטחי א'-ב' אם ערפאת ילך.

עזמי בשארה: אני שואל את ראש הממשלה: המסר הפוליטי שלו לעם הישראלי ולפלסטיני - הלעולם תאכל חרב?

עזמי בשארה: מה המסר המדיני שלך לעם בישראל ולעם הפלסטיני?

עזמי בשארה: אם העם הפלסטיני יעשה את כל הרפורמות הדרושות וגם לא יהיה יאסר ערפאת, מה אתה מבטיח לעם הפלסטיני?

עזמי בשארה: גם במקרה הזה מה אתה מבטיח לעם הפלסטיני?

עזמי בשארה: מדינה פלסטינית בגבולות ה-4 ביוני?

עזמי בשארה: שום דבר, אין תוכנית מדינית ולכן אין לנו למה לצפות.

עזמי בשארה: הוא הרי אומר לעם הפלסטיני: אם הטרור ייפסק – הטרור במושגים של ראש הממשלה – ואם ערפאת לא יהיה, ואם ואם ואם - לא אתן לכם כלום, גם כך לא אתן לכם כלום – התנחלויות יישארו, ההתיישבות תישאר, תהיה מדינה פלסטינית על שטחי א' וב'.

עזמי בשארה: זה מה שאומר ראש הממשלה בתוכנית המדינית.

עזמי בשארה: מה הוא מבטיח?

מיכאל רצון: בשביל מה יהיה משא-ומתן אם אתה חושב - - - את הכול?

עזמי בשארה: לא, לא.

עזמי בשארה: מה התוכנית המדינית שלו?

עזמי בשארה: מה הפתרון שהוא מציע לעם בישראל ולעם הפלסטיני?

עזמי בשארה: הרי אתה יודע שבסופו של דבר הפלסטינים גם בלי ערפאת וגם בלי אלימות לא יקבלו את דעתכם שכל הדם הזה נשפך בחינם.

עזמי בשארה: אחרי כל האינתיפאדה וכל הקורבנות שהעם הפלסטיני הקריב בהיסטוריה שלו, הוא לא יבוא ויקבל את תוכניתו של שרון כפי שהיא – מדינה פלסטינית בשטחי א' וב'.

עזמי בשארה: זה מרשם להמשך הטרגדיה ולהמשך הסכסוך.

עזמי בשארה: זה הדבר הכי איום.

עזמי בשארה: אגב, עלה פה מר ליברמן.

עזמי בשארה: לא ייאמן, מר ליברמן, לפעמים הוא פתוח, הוא אומר שהוא רוצה משטר נשיאותי, כוחני וכו', אבל הוא עומד כאן ואומר: אפשר גם אפשר שהאינתיפדה תימשך ובעיות הביטחון יימשכו ויהיה שגשוג כלכלי.

עזמי בשארה: אני לא יודע איך.

עזמי בשארה: הוא בדרך כלל פתוח, שיסביר לנו איך.

עזמי בשארה: שמעתי פעם את נתניהו.

עזמי בשארה: שאלו אותו: איך?

עזמי בשארה: אמר להם: איך בהודו, הרי יש בעיות בפנג'ב וכלכלת הודו משגשגת.

עזמי בשארה: גיאוגרפית ישראל בגודל של הודו, בעיות בפנג'ב ושגשוג בהודו.

עזמי בשארה: אתה יכול לתאר לעצמך?

עזמי בשארה: ישראל זה הודו?

עזמי בשארה: השטחים זה פנג'ב מבחינת המרחקים הגיאוגרפיים?

עזמי בשארה: כלכלית אי-אפשר להבטיח כלום.

עזמי בשארה: אי-אפשר להבטיח שום דבר כל עוד המצב המדיני הוא כזה.

עזמי בשארה: אבל יש לנו עכשיו שר תיירות, בני אלון, ושר לביטחון פנים צחי הנגבי.

עזמי בשארה: יהיה הרבה ביטחון פנים ותהיה הרבה תיירות, יש לנו בני אלון.

עזמי בשארה: כל אזרחי מדינת ישראל יהיו תיירים כתוצאה מהצלחותיו של שר התיירות החדש בני אלון, הוא ימשוך את כל העולם לבקר במדינת ישראל, הוא הרי קוסמופוליט, גם אוהב אדם, הוא ימשוך את כל העולם מבני כל הדתות לבקר בארץ הקודש, לעשות חיים, לעשות תיירות.

עזמי בשארה: וצחי הנגבי כשר לביטחון פנים גם ישליט ביטחון פנים והכול יהיה מצוין.

עזמי בשארה: רק האוכלוסייה הערבית היא הבעיה היחידה שהממשלה עוד צריכה ללמוד אותה, כי לא הספיקו 53 שנים.

עזמי בשארה: אגב, הבעיה היחידה בכל קווי היסוד שהממשלה עוד צריכה ללמוד היא של האוכלוסייה הערבית.

עזמי בשארה: הממשלה מבטיחה לערבים בישראל ללמוד את בעיותיהם אחרי 53 שנים.

עזמי בשארה: כנראה לממשלה הזאת יש לקויות למידה.

עזמי בשארה: יש בעיה כזאת בבתי-הספר, ניתחנו את זה בוועדת החינוך, את הבעיה של לקויות למידה.

עזמי בשארה: ממשלת ישראל עוד לא מכירה את הבעיות של האוכלוסייה הערבית, או שהיא עוד צריכה ללמוד אותן.

עזמי בשארה: את ההבטחה הזאת אנחנו מקבלים מממשלת ישראל.

עזמי בשארה: אדוני היושב-ראש, אם זו באמת המדיניות, אני אומר לך – אלה תהיינה שנים קשות, גם בבחינת יחסינו כאזרחים ערבים עם רשויות המדינה ועם המדינה.

עזמי בשארה: כל מה שממשלת ישראל מבטיחה לאוכלוסייה הערבית זה ללמוד את הבעיות?

עזמי בשארה: יש בעיות ממש בוערות.

עזמי בשארה: למשל – הורסים בתים.

עזמי בשארה: 13 מבנים בנגב נהרסו לאחרונה, ועוד פעם, ועוד פעם, יהיה פיצוץ בסוף.

עזמי בשארה: הם לא יכולים, אדוני היושב-ראש, לבוא רק עם הישג אחד, ש"הנה, הרכבנו ממשלה".

עזמי בשארה: אנחנו צריכים לדון במדיניות שלה, ובאמת, שאנשי ש"ס ירחמו עלינו קצת, בכל הדיון הזה, שכל הבעיה שלהם היא שהם לא נכנסו לממשלה, לרבות אלי ישי.

עזמי בשארה: באמת, הוא מזכיר את דרעי – אנחנו בוכים על ש"ס, על מצבה.

עזמי בשארה: עם נאומים כאלה ועם מצב כזה, זה מה שיש לו להגיד.

עזמי בשארה: תודה רבה.

אברהם הירשזון: תודה רבה, אדוני.

אברהם הירשזון: הודעה לסגן מזכיר הכנסת, ולאחר מכן – חברת הכנסת מרינה סולודקין.

סגן מזכיר הכנסת דוד לב: ברשות יושב-ראש הישיבה, הנני מתכבד להודיע, כי הונח על שולחן הכנסת ההסכם שנחתם בין הליכוד - תנועה לאומית ליברלית, לבין ישראל בעלייה.

סגן מזכיר הכנסת דוד לב: נוסח ההסכם נמסר לידי מזכיר הכנסת היום, יום חמישי, כ"ה באדר א' התשס"ג, 27 בפברואר 2003, בשעה 18:50.

סגן מזכיר הכנסת דוד לב: תודה.

אברהם הירשזון: חברת הכנסת סולודקין, בבקשה.

מרינה סולודקין: אדוני היושב-ראש, כנסת נכבדה, קודם כול אני רוצה לנצל הזדמנות זו ולברך את חברי הכנסת החדשים.

מרינה סולודקין: לפני שבע שנים התחלתי כאן, ואני רוצה לומר לכם: כל ההתחלות קשות, ובמיוחד ההתחלה בכנסת.

מרינה סולודקין: דבר שני, אני רוצה לברך את ראש הממשלה על כך שעבר פחות מחודש, ויש לנו ממשלה חדשה.

מרינה סולודקין: אתמול היה יום הולדתו.

מרינה סולודקין: אני לא רוצה לומר בן כמה שנים הוא, אבל הוא בטח לא כל כך צעיר.

מרינה סולודקין: אבל הוא מהפכן.

מרינה סולודקין: מה שהוא עשה בהרכב הממשלה – שינוי, מפד"ל, ליכוד, האיחוד הלאומי - זו מהפכה.

מרינה סולודקין: אני רוצה לומר לכם, שבפני הממשלה יש כמה מטרות, ואנחנו במשבר עמוק, גם בביטחון, גם בכלכלה, גם ביחסים בין המגזרים בחברה, וגם בין דת למדינה.

מרינה סולודקין: יש הרבה ביקורת עכשיו, כאשר החרדים בחוץ, אבל אני רוצה לומר לכם שזו לא קפריזה רגעית של ראש הממשלה.

מרינה סולודקין: אני חושבת שבקדנציות האחרונות עשינו הרבה כדי להגיע להסכם עם המפלגות החרדיות בנושאים כמו גיור, נישואים אזרחיים לפסולי חיתון, פתיחת מוסדות תרבות בשבת.

מרינה סולודקין: לא הגענו לשום הסכם, שום פשרה.

מרינה סולודקין: אני אומרת שאולי בצדק הם בחוץ, כי אי-אפשר לעמוד כאבן על דרכם של מיליוני אנשים.

מרינה סולודקין: עכשיו יש לפחות כוונות אצל שינוי והמפד"ל לפתור בעיות של דת ומדינה.

מרינה סולודקין: אבל אני אומרת לחברי בליכוד ובאיחוד הלאומי: אם שינוי והמפד"ל לא יצליחו, יש מפלגת שלטון, שהיא הליכוד, עם 40 איש.

מרינה סולודקין: הליכוד צריך לתת פתרון של נישואים אזרחיים לאלה שלא יכולים להתחתן בארץ.

מרינה סולודקין: מה הפרקטיקה הזו, שאנשים צריכים לנסוע למולדובה, לקזחסטן, אפילו תוך סיכון חייהם, כדי להיות זוג?

מרינה סולודקין: זה לא נורמלי.

מרינה סולודקין: המדינה לא יכולה לאפשר את הדברים האלה.

מרינה סולודקין: גם השינויים הפרסונליים בין שרי האוצר והחוץ נכונים, מבחינתי, וכאן הייתי רוצה להזכיר לשר האוצר החדש, שצעדים שהם מוניטריים בלבד לא יתאימו למדינה הנמצאת במלחמה ובמשבר כלכלי עמוק.

מרינה סולודקין: שום קיצוצים בקצבאות של נזקקים או פיטורי אלפי עובדים בשירות המדינה לא יצילו כיום את המשק שלנו.

מרינה סולודקין: בזמן מלחמה חייבים לנהל כלכלת מלחמה, שמשמעותה הטלת מלווה ביטחון, השקעות מסיביות בתשתיות וביצירת מקומות עבודה.

מרינה סולודקין: רק אלה יכולים להציל את הכלכלה הישראלית במצבה הנוכחי.

מרינה סולודקין: לפנינו ימים קשים מאוד.

מרינה סולודקין: לכן, גם מפלגת העבודה תצטרך לתת כתף ולא תוכל ליהנות הרבה מהישיבה באופוזיציה, אני בטוחה בזה.

מרינה סולודקין: המדינה תזדקק לשותפות של כולם בקואליציה רחבה.

מרינה סולודקין: אני מאחלת מכל הלב לממשלה כולה עבודה פורייה והצלחה, למען החברה הישראלית והעם היהודי.

מרינה סולודקין: תודה רבה.

אלי בן-מנחם: תודה לחברת הכנסת סולודקין.

אלי בן-מנחם: אני מזמין את חבר הכנסת עבד-אלמאלכ דהאמשה.

עבד-אלמאלכ דהאמשה: כבוד היושב-ראש, חבר הכנסת אלי בן-מנחם, אני רוצה לברך אותך בתחילת דברי.

עבד-אלמאלכ דהאמשה: זו הפעם הראשונה שאני נמצא פה ואתה מנהל את ישיבת הכנסת כסגן יושב-ראש.

אלי בן-מנחם: זו הפעם הראשונה שלי.

אלי בן-מנחם: אני חבר כנסת ותיק, אבל זו הפעם הראשונה מאז שאני בכנסת שאני סגן יושב-ראש.

עבד-אלמאלכ דהאמשה: אז לעילא ולעילא.

עבד-אלמאלכ דהאמשה: אני מקווה שתמלא את תפקידך על הצד הטוב ביותר.

עבד-אלמאלכ דהאמשה: לי היה הכבוד והניסיון לפניך.

עבד-אלמאלכ דהאמשה: אני יודע שלשבת במקום הזה זה גם משנה אחריות, יתר התחשבות ויתר מתן ופוריות בכל עבודה וכל מה שקשור לפועלו של הבית הזה.

עבד-אלמאלכ דהאמשה: אני סמוך ובטוח שתמלא את תפקידך על הצד הטוב ביותר.

עבד-אלמאלכ דהאמשה: עלה והצלח.

עבד-אלמאלכ דהאמשה: כבוד היושב-ראש, חברי הכנסת, אני מסתכל על שולחן הממשלה, הממשלה הנכנסת, הממשלה היוצאת.

עבד-אלמאלכ דהאמשה: ראש הממשלה הואיל לכבד את הנואמים הראשונים בשבתו פה, שמע והאזין.

עבד-אלמאלכ דהאמשה: אני קינאתי בו – איך הוא שומע, מאזין, לעקיצות ולדברים, שאומנם היו במקומם, דברים נכונים, ביקורת חריפה אך צודקת.

עבד-אלמאלכ דהאמשה: היתה לו סבלנות לשמוע.

עבד-אלמאלכ דהאמשה: עכשיו, כאשר הגדולים – גם קואליציה וגם אופוזיציה, אני רוצה להסביר את זה כך ולא להגיד שמשום שהגיעו הסיעות הקטנות, שרובן הן סיעות ערביות, אנחנו לא רואים אותו.

עבד-אלמאלכ דהאמשה: לא פלא.

עבד-אלמאלכ דהאמשה: אנחנו רגילים שמתעלמים מהערבים בממשלה הזאת.

עבד-אלמאלכ דהאמשה: אבל אנחנו לא רגילים שמתעלמים מהבית כולו.

עבד-אלמאלכ דהאמשה: ראוי שיהיה כאן לפחות שר מקשר – יוצא או נכנס, שר בממשלה, אני יודע?

עבד-אלמאלכ דהאמשה: מישהו מטעם הממשלה.

עבד-אלמאלכ דהאמשה: מישהו לכאורה חייב להאזין לנאומים שלנו ולהעביר את זה לראש הממשלה - - -

אלי בן-מנחם: חבר הכנסת דהאמשה, סליחה.

אלי בן-מנחם: אדוני סגן מזכיר הכנסת, אני מבקש להזמין נציג ממשלה שייכנס לאולם.

אלי בן-מנחם: פורז עדיין לא הושבע.

אלי בן-מנחם: תמשיך בבקשה.

עבד-אלמאלכ דהאמשה: אז הוא יזמין?

עבד-אלמאלכ דהאמשה: בסדר.

עבד-אלמאלכ דהאמשה: עד שיזמין אנחנו, בכל אופן, לא נעצור את עבודת הבית, אדוני היושב-ראש.

עבד-אלמאלכ דהאמשה: אני יודע שאם ראש הממשלה היה רוצה הוא היה יכול, ויש לו כל האמצעים, שבסוף יוכל לסכם את הדיון כאשר יש לו מושג מה אמרו כל הקטנים האלה.

עבד-אלמאלכ דהאמשה: אבל שוב – הרי זו לא הפעם הראשונה שראש הממשלה גם לא מתחשב, לא רק בערבים אלא גם בציבור העניים בכלל.

עבד-אלמאלכ דהאמשה: ראש הממשלה לפעמים אפילו לא שומר על אמרתו, על הגינותו, על האמינות שהוא כל כך מתפאר בה, לפעמים.

עבד-אלמאלכ דהאמשה: אבל אתה יודע מה?

עבד-אלמאלכ דהאמשה: יכול להיות שהוא כן אמין.

עבד-אלמאלכ דהאמשה: מבחינה מסוימת הוא גם אמין.

עבד-אלמאלכ דהאמשה: גם כאשר הוא משקר הוא עושה את זה באמינות.

עבד-אלמאלכ דהאמשה: הוא אמר פעם, בהתנחלויות שם, בעמק-הירדן – תראו, נעשה דברים ונכחיש אותם.

עבד-אלמאלכ דהאמשה: "נעשה" – לפלסטינים, הכוונה.

עבד-אלמאלכ דהאמשה: נעשה בהם דברים, נעשה שפטים ולא נודה בזה, לעולם לא נודה בזה.

עבד-אלמאלכ דהאמשה: ומבחינה זו הוא אמין.

עבד-אלמאלכ דהאמשה: עכשיו הוא מיישם את זה.

עבד-אלמאלכ דהאמשה: נכון.

עבד-אלמאלכ דהאמשה: יום-יום.

עבד-אלמאלכ דהאמשה: אני לא יודע אם הוא אמין כאשר הוא אומר שיהיו ויתורים כואבים.

עבד-אלמאלכ דהאמשה: הוא אומר את זה גם בקווי היסוד הפעם.

עבד-אלמאלכ דהאמשה: מה זה "ויתורים כואבים"?

עבד-אלמאלכ דהאמשה: האם מר שרון מתכוון באמת אי-פעם, גם כדבריו, לאפשר הקמתה של מדינה פלסטינית?

עבד-אלמאלכ דהאמשה: השאלה לאיזו מדינה הוא מתכוון.

עבד-אלמאלכ דהאמשה: יכול להיות שהוא רוצה מדינה בגודל של הרצלייה, אולי, או איזה יישוב קטן, או כמה יישובים מבודדים וקטנים, אז הוא גם אמין.

עבד-אלמאלכ דהאמשה: הנה, הוא אמין.

עבד-אלמאלכ דהאמשה: ויתורים כואבים?

עבד-אלמאלכ דהאמשה: הוא יגיד לך – כל שעל שאני ויתרתי עליו זה ויתור כואב.

עבד-אלמאלכ דהאמשה: אז הוא גם אמין.

עבד-אלמאלכ דהאמשה: אפילו בהנחה של האמינות שלו, ראש הממשלה הזה, לפי הניסיון ולפי כל הסימנים שאנחנו רואים, איננו מתכוון, פשוט מאוד, לבחור בדרך אחרת.

עבד-אלמאלכ דהאמשה: אנו נכווינו ברותחין שלו.

עבד-אלמאלכ דהאמשה: נכווינו במדיניות הלוהטת שלו.

עבד-אלמאלכ דהאמשה: נכווינו בשפיכות הדמים המתמשכת זה שנתיים פלוס.

עבד-אלמאלכ דהאמשה: הוא כבר התחיל את השנה השלישית עכשיו.

עבד-אלמאלכ דהאמשה: לממשלה הראשונה הוא נבחר ב-6 בפברואר, והרכיב אותה אולי בזמנים האלה ואולי כמה ימים אחרי, ומלאו בדיוק שנתיים מאז והוא מתחיל עכשיו, אולי בימים הקרובים, את השנה השלישית.

עבד-אלמאלכ דהאמשה: עוד הוכחה לאמינות לראש הממשלה - כאשר מפלגת העבודה בחרה משורותיה, ובזכות, שר ערבי בממשלה הקודמת, שמעתי אותו מתפאר, והתפארה כל הממשלה, שיש שר ערבי בממשלה של שרון.

עבד-אלמאלכ דהאמשה: הוא מינה שר ערבי.

עבד-אלמאלכ דהאמשה: כנראה הדברים השתכחו מאוזניו או שמא הוא לא התכוון ברצינות שבממשלתו היה ויהיה שר ערבי.

עבד-אלמאלכ דהאמשה: הוא בכלל דיבר עם ערבים?

עבד-אלמאלכ דהאמשה: מישהו הוזמן?

עבד-אלמאלכ דהאמשה: אפילו ככה כדי לצאת ידי חובה, האם פנו מהממשלה?

עבד-אלמאלכ דהאמשה: הם שמו לב שיש פה מפלגות נוספות, שיש סיעות בבית הזה שבכלל לא הזכירו אותן?

עבד-אלמאלכ דהאמשה: היינו עומדים בתור כדי להיכנס לממשלה שלו?

עבד-אלמאלכ דהאמשה: הוא חושב כך?

עבד-אלמאלכ דהאמשה: ודאי שלא היינו עומדים בתור.

עבד-אלמאלכ דהאמשה: ודאי שלא היינו נכנסים.

עבד-אלמאלכ דהאמשה: אבל, דרך-ארץ, אלף-בית של נימוס ודמוקרטיה: כשאדוני פונה לכל סיעות הבית ומזמן אותן לשיחות ולהתייעצויות - לצאת ידי חובה לפחות.

עבד-אלמאלכ דהאמשה: תאמינו לי שלא נעמוד בפתח דלתו, לא נריב על התור, לא ניכנס לקואליציה ולא ניכנס לממשלה כזאת.

עבד-אלמאלכ דהאמשה: ודאי שלא.

עבד-אלמאלכ דהאמשה: אבל, זו חובתו, מתוך נימוס, לפחות.

עבד-אלמאלכ דהאמשה: אתם יודעים מה?

עבד-אלמאלכ דהאמשה: לא רק נימוס - כזכות שבדין, כדמוקרטיה ומדינת חוק.

עבד-אלמאלכ דהאמשה: כשאתה מתייעץ עם הסיעות, אתה חייב להתייעץ עם כולן, להזמין את כולן.

עבד-אלמאלכ דהאמשה: תזמין אותנו, ואגיד לך: אדוני, תודה רבה.

עבד-אלמאלכ דהאמשה: ואז לפחות יצאת ידי חובה.

עבד-אלמאלכ דהאמשה: אבל, אצלו זה לא בא בחשבון.

עבד-אלמאלכ דהאמשה: מה פתאום?

אלי בן-מנחם: חבר הכנסת דהאמשה, אני מבקש שתגיע לסיום, כי עברו חמש דקות.

עבד-אלמאלכ דהאמשה: לסיום?

עבד-אלמאלכ דהאמשה: עדיין לא התחלתי.

אלי בן-מנחם: לחצתי על השעון אחרי - - -

עבד-אלמאלכ דהאמשה: חמש דקות?

אלי בן-מנחם: מלאות.

עבד-אלמאלכ דהאמשה: בסדר, אנסה לסיים.

עבד-אלמאלכ דהאמשה: כאשר יש לו אפי איתם וליברמן מצד ימין, משיחי השקר, וכאשר יש לו לפיד משמאלו, גם הוא משיח שקר אבל מצד אחר; שם משיחי שקר לאומנים, וכאן משיח שקר חברתי.

עבד-אלמאלכ דהאמשה: הוא מופיע כאילו באצטלה של איש שלום ואיש חברה, וגם כדי להעשיר את הממשלה הזאת.

עבד-אלמאלכ דהאמשה: אדוני היושב-ראש, אסיים בדבר אחד, ואתחשב בהערתך.

עבד-אלמאלכ דהאמשה: אני לא מקנא בממשלתו של מר שרון ולא במר שרון עצמו.

עבד-אלמאלכ דהאמשה: אין לקנא בהם.

עבד-אלמאלכ דהאמשה: הם לא יאריכו ימים מסיבה אחת פשוטה: העם עכשיו נוחל אכזבה.

עבד-אלמאלכ דהאמשה: העם רצה שינוי, וקיבל את ליברמן ואת אפי איתם.

עבד-אלמאלכ דהאמשה: העם רצה שינוי גם בתחום המדיני, וקיבל אפילו לא את ממשלת האחדות, שהיה בה איזה סמן שמאלי או בינוני או אמצעי.

עבד-אלמאלכ דהאמשה: הוא קיבל ממשלה קיצונית ביותר.

עבד-אלמאלכ דהאמשה: אני מתנבא, ואני מרשה לעצמי לומר, שהממשלה הזאת, במהירות שיא תתגלה ערוותה.

עבד-אלמאלכ דהאמשה: היא תיראה בדיוק כפי שהיא באמת, חסרת תוכנית מדינית, חסרת תוכנית חברתית, חסרת ישועה, ודינה ללכת כמה שיותר מהר.

עבד-אלמאלכ דהאמשה: אני מקווה שזה יהיה לא יותר מאשר חודשים, אולי לא רבים.

עבד-אלמאלכ דהאמשה: אדוני, תודה רבה.

גדעון סער: רק אל תבנה על זה.

עבד-אלמאלכ דהאמשה: אני כבר בניתי על זה.

עבד-אלמאלכ דהאמשה: אל תדאג.

אלי בן-מנחם: תודה רבה לחבר הכנסת עבד-אלמאלכ דהאמשה.

אלי בן-מנחם: אני מזמין את חבר הכנסת אהוד יתום, ואחריו - את חבר הכנסת חיים רמון.

משה גפני: אדוני היושב-ראש, הונח על שולחן הכנסת ההסכם בין ישראל בעלייה לבין הליכוד.

משה גפני: ההסכם הוא מ-11 בפברואר.

משה גפני: צריך להודיע מייד לכנסת, והודיעו רק עכשיו, ב-27 בפברואר.

חיים רמון: חבר הכנסת גפני, זה עלה להם כל כך ביוקר.

חיים רמון: תעזוב אותם.

חיים רמון: 15 מיליון שקל.

מאיר פרוש: - - -

אלי בן-מנחם: חבר הכנסת גפני, המסמך הובא בפני מזכירות הכנסת והכנסת, והונח על שולחן הכנסת עכשיו, היום.

אלי בן-מנחם: חבר הכנסת שרנסקי יושבע ביום שני.

אלי בן-מנחם: סליחה, שרנסקי הוא לא חבר הכנסת.

משה גפני: אבל, בחוק-יסוד: הממשלה כתוב שצריך להניח זאת בתוך 48 שעות.

אלי בן-מנחם: הם הניחו את זה היום, והצהרת האמונים תהיה ביום שני.

משה גפני: עברו על החוק.

משה גפני: הליכוד עבר על החוק.

חיים רמון: שלטון החוק.

אלי בן-מנחם: חבר הכנסת גפני, אני מבקש: אל תנצל את זה שאני חדש פה בתפקיד.

אלי בן-מנחם: חבר הכנסת גפני, אני מבקש ממך: אם יש לך טענות ומענות, תפנה בבקשה ליושב-ראש הכנסת, רובי ריבלין, שנמצא בחדר סמוך.

אלי בן-מנחם: תודה.

משה גפני: אני מודה לך.

אלי בן-מנחם: חבר הכנסת אהוד יתום, בבקשה.

אהוד יתום: אדוני היושב-ראש, אני מאחל לך הצלחה עם מינויך לסגן יושב-ראש הכנסת באופן זמני.

אהוד יתום: חברי חברי הכנסת, מדינת ישראל יוצאת היום לדרך חדשה.

אהוד יתום: בפני הממשלה החדשה ניצבים אתגרים רבים.

אהוד יתום: לא ביום אחד ניתן לתקן עיוותים, ונקדם את המדינה בשטח החברתי, הכלכלי והמדיני-הביטחוני.

אהוד יתום: זה בוודאי ייקח יותר מיום או יומיים.

אהוד יתום: עז רצוננו לעשות כן, ועלינו לשנס מותנינו, לעשות מאמץ עליון, ובעבודה קשה יהיה בכוחנו להגשים את היעדים הרבים - שאותם או את מקצתם אפרט בהמשך - שהצבנו לעצמנו ולמען ביצועם קיבלנו ברוב גדול מאוד את אמון העם.

אהוד יתום: בראש דאגותינו ומאוויינו: השבת הביטחון האישי לתושבי המדינה.

אהוד יתום: זהו תנאי בסיסי בדרך להשגת שלום אמת בינינו לבין שכנינו.

אהוד יתום: הממשלה תחתור לסיום האלימות המתחוללת בארצנו תוך עמידה על התביעה הבלתי-מתפשרת של כל אומה ריבונית: לא ניתן יהיה לכפות עלינו שום מהלך מדיני כזה או אחר ללא תנאי של שקט וסיום האלימות וההסתה.

אהוד יתום: בעטיו של עיקרון זה נפל דבר בישראל.

אהוד יתום: העם הכריע באופן שאינו משתמע לשתי פנים בעד דרכו האידיאולוגית ותפיסת עולמו של הליכוד.

אהוד יתום: תוצאות הבחירות מראות שהעם מאמין שביכולתה של ממשלה בראשות הליכוד לנווט את מדינת ישראל אל חוף מבטחים.

אהוד יתום: העם רצה ובחר שרון.

אהוד יתום: הממשלה, בראשות הליכוד וביחד עם שינוי, האיחוד הלאומי והמפד"ל, תעמוד על עיקרון זה.

אהוד יתום: תוך עמידה על זכותם של אזרחי מדינת ישראל לחיות בביטחון בארצם, ניתן יהיה להכשיר את הקרקע לקראת מאמץ מדיני שבסופו הסכם שלום יציב ובר-קיימא.

אהוד יתום: האדונים לפיד, ליברמן ואיתם, הוכחתם ביחד עם ראש הממשלה שרון מנהיגות ואחריות, ותשמשו ביחד עמנו, תנועת הליכוד, לפיד שהולך בראש המחנה.

אהוד יתום: הממשלה החדשה צפויה להתמודד, ייתכן שכבר בשבועות הקרובים, עם איום על העורף האזרחי של מדינתנו - איום של ירי טילים, שייתכן שיהיו בעלי ראש קרב בלתי קונבנציונלי.

אהוד יתום: המערכה המתרגשת עלינו, וכולי תקווה שלא יהיה לישראל חלק בה, היא חלק ממערכה עולמית כוללת, שבחובה האמירה הבלתי-מתפשרת של הקהילה הבין-לאומית, התובעת ממשטרים העוסקים בטרור או הנותנים לו חסות לחדול מכך, ולא - יישאו הם בתוצאות.

אהוד יתום: במערכה זו נגד הטרור העולמי יש למדינת ישראל חלק חשוב.

אהוד יתום: חתירתה של ממשלת ישראל להסכם שלום יציב, שבבסיסו מונחת התביעה לזכותם של אזרחי המדינה לחיות בביטחון, היא חלק מאג'נדה בין-לאומית בהנהגת ארצות-הברית והעולם החופשי.

אהוד יתום: הישגה ההיסטורי הראשון של הקואליציה החדשה הוא בעצם הישיבה יחד עם המפלגות שינוי ומפד"ל.

אהוד יתום: תחת קורת-גג אחת יושבים נציגיה של הישראליות החילונית ונציגיה של הציונות הדתית ביחד עם חובשי הכיפות מהאיחוד הלאומי חמושים ברצון עז למנוע את התרחבותו של הקרע בעם, שבלט מאוד במערכת הבחירות שהסתיימה.

אהוד יתום: תוך הפגנת מנהיגות יוצאת מגדר הרגיל, ישבו מנהיגי המפלגות והגיעו להסכמות היסטוריות מרחיקות לכת.

אהוד יתום: ביכולתה של ממשלה זו בהרכבה זה להביא לאיחוי הקרעים וליצירת הקשר בין דתיים לחילונים.

אהוד יתום: היותה של מדינת ישראל מדינה יהודית ודמוקרטית צופן בחובו קשיים רבים, סתירות ומחלוקות עמוקות.

אהוד יתום: בידי הקואליציה החדשה הכלים, הנכונות והנחישות להתמודד עם הבעיות הללו ולטפס על ההר הגבוה - בשום פנים ואופן לא להידרדר – לטפס ולהגיע לשיאו.

אהוד יתום: ממשלות רבות שאפו להוביל לאיחוי הקרעים בעם, לטפח את הסובלנות ואת קירוב הלבבות בין אזרחי המדינה.

אהוד יתום: היום יכולים אנו לומר, שבידינו היכולת ליצוק תוכן אמיתי ומעשי לתוך היעדים הללו ולהביא להגשמתם.

אהוד יתום: אני מקווה כי מפלגות נוספות תצטרפנה למאמץ חשוב זה, ואני בהחלט מתכוון לחברי בש"ס ובאגודת ישראל.

אהוד יתום: אני מצטרף לדברי ראש הממשלה לקירוב לבבות בין יהודים לערביי ישראל.

אהוד יתום: הגיע הזמן לעשות גם זאת, וביתר שאת.

אהוד יתום: אני זועק מכאן לאהבת חינם, כיבוד תורת ישראל, מגן ולא ייראה של עמנו.

אלי בן-מנחם: חבר הכנסת יתום.

אהוד יתום: אני כבר מסיים.

אהוד יתום: בתוכנו פנימה עלינו לפעול לחיזוק עוצמתנו החברתית.

אהוד יתום: הממשלה העמידה בקווי היסוד שלה את המאבק בעוני ובאבטלה, את צמצום הפערים החברתיים ואת חיזוקן של הפריפריה וערי הפיתוח.

אהוד יתום: הקואליציה בהרכבה הנוכחי נכונה להעמיד את האחריות הלאומית מעל כל אינטרס סקטוריאלי והיא מבינה את החשיבות של ההכרעות הקשות שעל הממשלה ליטול גם בתחום הכלכלי ובתחום החברתי.

אהוד יתום: מבין אני שלחיזוק עוצמתנו והלכידות החברתית בבית פנימה חשובות גם ההשקעה ושימת הדגש בחינוך לערכים ציוניים, יהודיים ודמוקרטיים ובהשרשתם בקרב הנוער והדור הצעיר.

אהוד יתום: בקווי היסוד של הממשלה מונח יסוד חשוב זה, שהוא מרכזי לביצורה של החברה הישראלית על כל גווניה.

אהוד יתום: על הממשלה החדשה להמשיך בתנופת העשייה בתחום זה ולהרחיב את הפעולות להקניית חינוך טוב וערכי לכל ילדי ישראל.

אהוד יתום: חינוך ערכי היום מניב תוצאות של אזרחות טובה יותר מחר.

אהוד יתום: כאיש ההתיישבות אני מוצא לנכון להעלות על נס את תרומתה וחשיבותה של החקלאות הישראלית.

אהוד יתום: החקלאות עיצבה את פניה של הארץ הזאת ואת גבולותיה, נתנה לה את צביונה והעניקה ליושביה את הזכות עליה.

אהוד יתום: אין לי ספק כי ממשלה זו תעמיד את הטיפול בסוגיה זו במקום הראוי והמתאים.

אהוד יתום: ברכתי נתונה לכם, אדוני ראש הממשלה, נכבדי השרים וחברי הכנסת.

אהוד יתום: עיני העם נשואות אלינו, ועלינו לעמוד בציפיות הרבות של אזרחי המדינה, שנתמודד עם האתגרים הרבים שניצבים בפנינו בתחום הביטחוני, בתחום המדיני, בתחום הכלכלי ובתחום החברתי.

אהוד יתום: מי ייתן ונבצע את התמורות הדרושות ונוביל את המדינה להישגים חשובים ורציניים.

אהוד יתום: אדוני היושב-ראש, רוב תודות.

אלי בן-מנחם: תודה לחבר הכנסת אהוד יתום.

אלי בן-מנחם: אני מאחל לך הצלחה בכנסת כחבר כנסת חדש.

אלי בן-מנחם: אני מזמין את חבר הכנסת חיים רמון, ואחריו – חברת הכנסת, השרה לעתיד, יהודית נאות.

חיים רמון: אדוני היושב-ראש, חברי הכנסת, אני רוצה לברך את ראש הממשלה על הרכבת הממשלה.

חיים רמון: שקלתי מה להגיד על הממשלה החדשה הזאת, ואני רוצה לומר שיש לו מזל, והמזל הוא שהקדנציה הקודמת של ראש הממשלה היתה כל כך גרועה, שהסיכוי שזאת תהיה יותר טובה הוא מאוד גדול – מאוד גדול.

חיים רמון: אבל מה, גם בזה ראש הממשלה יכול להפתיע, כי הממשלה הקודמת היתה ממשלה מהגרועות ביותר לפי מבחן התוצאה – לא מבחן הכוונה, חס וחלילה.

חיים רמון: התכוונו לטוב, באמת.

חיים רמון: מה, לא התכוונו לטוב?

חיים רמון: לא רוצים שיהיה טוב?

חיים רמון: – יצא מאוד רע.

חיים רמון: אני מקווה שהממשלה הזאת – לא שזה נראה, אבל אני מתפלל למען כולנו – תהיה יותר טובה.

חיים רמון: זה לא נראה, אבל אני מקווה שאני אטעה.

חיים רמון: ובכך אני מברך את ראש הממשלה.

חיים רמון: אני רוצה להגיד שלראש הממשלה הזה יש הרבה מזל.

חיים רמון: איזה מזל יש לו? – שיש אנשים שהפכו אותו – תאמינו, לא ברצונו - לאחר מראשי "שלום עכשיו".

חיים רמון: כל היום אני שומע על ראש הממשלה הזה שהוא או-טו-טו נותן לפלסטינים, עושה מהפכים – הכול.

חיים רמון: והוא – צדיק, לא אומר מלה.

חיים רמון: וכשהוא אומר, לא מיניה ולא מקצתיה.

חיים רמון: ראיתי את נאום הרצלייה.

חיים רמון: לפי מה שדיברו, חשבתי שנאום הרצלייה הוא לפחות הצהרת העצמאות של העם הפלסטיני, בלפור של הפלסטינים.

חיים רמון: אתה בא לקרוא – תאמין לי, עד שהפלסטינים יראו ממנו משהו, המשיח יגיע.

אורי אריאל: נו, זה יהיה מהר.

חיים רמון: אל תדאג.

חיים רמון: כלום.

חיים רמון: הרי אם הייתם חושבים שיבוא, לא הייתם נכנסים.

חיים רמון: אתה יודע את זה.

חיים רמון: הם צריכים כלכלת שוק, הם צריכים חוקה, הם צריכים רפורמה, הם צריכים לעשות, ורק אז אולי – אולי – יהיה להם מה שיש להם עכשיו.

אורי אריאל: - - -

חיים רמון: וחינוך.

חיים רמון: תאמינו לי, יותר קל להם להצטרף לליכוד מאשר לעשות מה שהוא מבקש.

רוני בר-און: כשיבוא המשיח כל ההתחייבויות יהיו בטלות, לרבות נאום הרצלייה.

חיים רמון: אבל זה בסדר, אני לא בא אליו בטענות.

חיים רמון: אני בא בטענות לאלה שמתארים אותו באופן כזה.

חיים רמון: הוא בסדר.

חיים רמון: הוא בסדר, הוא נשאר בימין הקיצוני.

חיים רמון: האחרים הפכו אותו לאיש מרכז.

אורי אריאל: מי זה, פואד?

חיים רמון: כן.

חיים רמון: לצערי, גם.

חיים רמון: ואני רוצה להתייחס בכמה מלים לשינוי, כי לראש הממשלה עוד יהיה לי הרבה זמן להתייחס, והיום הוא יום שהוא כולו שינוי.

חיים רמון: ראשית, הערה אישית לחבר הכנסת לפיד.

חיים רמון: יש חטא אחד שהוא הכי גדול, זה חטא היוהרה.

חיים רמון: אני יושב פה בכנסת לא מעט שנים, אני רואה אנשים עולים ויורדים ואני רואה מפלות, אלה למעלה ואלה למטה, ואנשים שכבר מחקו אותם נהיים לראשי ממשלה; ואנשים שהיו שרים ונראו ראשי ממשלה הם חברי כנסת מן השורה.

חיים רמון: הכול קורה, וחטא היוהרה הוא החטא הכי נורא, שבו טמון זרע הפורענות.

חיים רמון: אז אני מציע קודם כול לטומי לפיד, גם בניצחון הגדול שלו, קצת צניעות – קצת צניעות.

חיים רמון: זו עצה ידידותית.

חיים רמון: הוא לא חייב לקבל אותה, אבל קצת צניעות.

חיים רמון: הדבר השני: תראה מה אתה עושה, טומי לפיד.

חיים רמון: באה מפלגה והתחייבה על משהו בפני הבוחר.

חיים רמון: אתה חושב שזו היתה שטות, אתה חושב שזה לא בסדר, אבל היא התחייבה בפני הבוחר.

חיים רמון: אתה מסביר שאתה הפרת את כל ההבטחות שלך לבוחר כי מפלגה אחרת שמרה על עמדותיה.

חיים רמון: שמעתם דבר כזה?

חיים רמון: ואני אראה לכם, שאת כל מה שהבטחתם לבוחר, חברי תנועת שינוי, כמעט בזה אחר זה - אתם הפרתם, ויש לכם הצדקה, כי מפלגת העבודה לא הפירה את התחייבותה לבוחר.

חיים רמון: אבל אתם התחייבתם.

חיים רמון: פרסמתם מודעות גדולות.

חיים רמון: מה פרסמתם?

חיים רמון: עזבו מה שאומר מצנע, עזבו מה שאומרים חברי מפלגת העבודה; הם ילכו לממשלת אחדות.

חיים רמון: תעזבו את זה, תשמעו מה יש לטומי להגיד.

חיים רמון: ופתאום זה לא קורה.

חיים רמון: וכיוון שזה לא קורה, לכם מותר לא להשאיר כמעט אבן על אבן ממה שהבטחתם לבוחר?

עבד-אלמאלכ דהאמשה: הכול בגלל העבודה.

חיים רמון: זה נותן לכם את ההיתר?

חיים רמון: סליחה, טומי עמד במערכת הבחירות וישב על הכיסא ואמר: אני אוותר על גיוס בחורי ישיבות, אני אוותר על תחבורה בשבת אם מפלגת העבודה לא תיכנס?

חיים רמון: הוא אמר את זה?

חיים רמון: אם הוא היה אומר את זה, אני מניח שאולי חבר הכנסת שלגי היה בכנסת, אבל חברת הכנסת לבני היתה רואה את הכנסת רק מרחוק.

אלי בן-מנחם: חבר הכנסת רמון, אני מבקש.

חיים רמון: הוא לא אמר את זה.

חיים רמון: עכשיו תראו מה עשיתם.

חיים רמון: הלכתם ונכנסתם לממשלה.

חיים רמון: אין מלה על גיוס בחורי ישיבות.

חיים רמון: כמה מנדטים הרווחתם?

אילן שלגי: ביטול חוק טל.

חיים רמון: כן, ביטול חוק טל.

חיים רמון: מה יהיה במקום חוק טל?

חיים רמון: לא גיוס בחורי ישיבות.

חיים רמון: חס וחלילה.

חמי דורון: - - -

חיים רמון: נעודד – גם היום מעודדים.

חיים רמון: ויתרתם על גיוס בחורי ישיבה.

חמי דורון: - - -

חיים רמון: סליחה, לקרוא לך?

חיים רמון: אתם פרסמתם באינטרנט – כך התחייבתם – יהיה שינוי בממשלה, בחורי הישיבות יתגייסו.

חיים רמון: לא יעודדו אותם, יתגייסו.

חיים רמון: אמרתם או לא אמרתם?

חיים רמון: אמרתם: יגייסו.

חיים רמון: אפילו הוועדה לא מחייבת לגייס אתכם.

יהודית נאות: - - -

חיים רמון: זה קשה לשמוע, חברת הכנסת נאות - - -

אלי בן-מנחם: חבר הכנסת רמון, צריך לסיים.

חיים רמון: אני מסיים, בתוך שתי דקות אסיים.

חיים רמון: דיברתם: הקצבות לבחורי ישיבות – אין, לא קיים, אפילו לא הזכרתם את זה.

חיים רמון: נלחמתם: רפורמים.

חיים רמון: שתיתם את הדם למרצ; רפורמים – אין רפורמים, אין קונסרבטיבים, אין שוויון זרמים, כלום.

חיים רמון: בשום תחום.

חיים רמון: לא היתה הפרה בוטה כל כך, בזמן קצר כל כך, על-ידי תנועה שכל הבסיס שלה היה אמינות.

חיים רמון: באחד התשדירים היה נהג מונית שאמר: כשמצביעים שינוי, אנחנו יודעים שכל מה שמבטיחים מקיימים.

חיים רמון: אני רוצה לומר לאותו נהג מונית: רימו אותך, הונו אותך, שום דבר.

חיים רמון: שום דבר ממה שהבטחתם.

חיים רמון: שום דבר ממה שאמרתם שתעשו באמת.

חיים רמון: לא בזה שזרקתם את ש"ס מהממשלה, לא בחורי ישיבות, לא בחוקים, לא בשום דבר.

חיים רמון: אז נכון, יש טומי לפיד בממשלה, ויש נאות בממשלה, ויש פריצקי בממשלה, ויש פורז בממשלה, אפילו מודי זנדברג בממשלה; דבר אחד שכחתם, אין שינוי בממשלה - את שינוי שכחתם בבית.

אלי בן-מנחם: אני מודה לחבר הכנסת חיים רמון.

אלי בן-מנחם: אני מזמין את חברת הכנסת יהודית נאות, ואחריה – חבר הכנסת נסים זאב.

יהודית נאות: עמיתי חברי הכנסת, דברי היום יהיו בבחינת חלום שמתגשם עבור חברי הכנסת, שכן אדבר בקיצור נמרץ, לא משום שאין לי מה להשיב לחבר הכנסת רמון, אלא כיוון שיש לי בעיה עם מיתרי הקול.

יהודית נאות: לכן אני מקווה שכל מה שלא אומר, מעשי העתידיים ידברו בעצמם.

יהודית נאות: אני רוצה להסביר, שבחרתי לכהן דווקא במשרד לאיכות הסביבה, משום שבעיני זה אחד המשרדים לא רק החשובים אלא גם הבכירים ביותר בכל הקשור לקביעת עתידה של מדינת ישראל והיכולת להשפיע על חיי האזרחים.

יהודית נאות: יש תנאים רבים להבטחת איכות חיים – חינוך והשכלה, מקורות הכנסה, היכולת להתפתח, שוויון, קידמה וסביבה ירוקה.

יהודית נאות: זהו לדידי אחד התנאים כדי להגיע למצב של מדינה מודרנית ומתקדמת.

יהודית נאות: ללא שימור וללא שיקום הסביבה לא נוכל להשתוות באמת למדינות מתקדמות ונאורות בעולם.

יהודית נאות: לדעתי, איכות הסביבה רלוונטית לכולנו, כל הזמן.

יהודית נאות: יש לה השפעה עלינו היום, ויש לה השפעה על ילדינו ונכדינו; על המרכז ועל הפריפריה, על הים, על המים, על משאבי הטבע, על המים שאנחנו שותים ועל האוויר שאנחנו נושמים; על כל הסקטורים, על כל הלאומים, על בני כל הדתות במדינת ישראל, על נשים וגברים, על אשכנזים ומזרחים, על עולים וותיקים.

יהודית נאות: המשרד לאיכות הסביבה הוא אכן המשרד של כולנו.

יהודית נאות: אני לא אמנה את כל הדברים שאני חושבת שיש צורך לעשות, אני רק רוצה לומר במשפט מסכם, רבותי, שבעיני ההגנה על הסביבה איננה מותרות, אלא היא כורח קיומי לטווח הקרוב ולטווח הרחוק.

יהודית נאות: אני מודה לכם על הקשב.

אלי בן-מנחם: תודה רבה לחברת הכנסת יהודית נאות.

אלי בן-מנחם: אני מזמין את חבר הכנסת נסים זאב.

אלי בן-מנחם: אחריו – חבר הכנסת יצחק הרצוג.

אלי בן-מנחם: חבר הכנסת הרצוג, אני מבקש ממך לעלות, כי חבר הכנסת נסים זאב לא נמצא.

יצחק הרצוג: אדוני היושב-ראש, חברי הכנסת, ראשית אני מצטרף לאיחולים לשרה המיועדת, יהודית נאות, מכיוון שאני חושב שהתחום שהיא נטלה לאחריותה הוא אחד החיוניים ביותר בישראל, והוא באמת סובל מפיגור עמוק.

יצחק הרצוג: לפחות אתגר גדול בפנייך.

יצחק הרצוג: אני גם מצטרף לכל קודמי בברכות לשרים המיועדים ומאחל לראש הממשלה ולממשלה את ההצלחה בלשון המנומסת הנדרשת.

יצחק הרצוג: אבל לצערי, רבותי, אין כל בשורה בקווי היסוד של הממשלה המוצגת היום בפנינו ואין כל בשורה בהסכמים הקואליציוניים שהוצגו בפנינו, להיפך, יש בהם הרבה מלל, הרבה מלים יפות, הרבה טיח, הרבה עמעום מכל צד.

יצחק הרצוג: והדוגמאות - למכביר, אני אשמח למנות אותן.

יצחק הרצוג: בבקשה: למשל, המלים "מתווה בוש", מתווה בוש לא מוזכר בשום מקום במסמכים, יש רק הפניה לנאום הרצלייה, נאום רווי סתירות, נאום רווי שלבי ביניים שאין בו כל כיוון אמיתי.

יצחק הרצוג: מתווה בוש בכלל מופיע בהקשרים אחרים לגמרי מהמתווה של קידום תהליך השלום.

יצחק הרצוג: מכתב ראש הממשלה לחבר הכנסת לפיד רווי סתירות, מעומעם, מדבר על הסתייגויות ותיקונים במתווה בוש לטיוטות הרבות.

יצחק הרצוג: הכול הכול "פארש", כמו שאומרים, אין שום מתווה.

יצחק הרצוג: ומנגד, שורת מכתבים למפד"ל ולאיחוד הלאומי, מכתבים מדהימים שאני מציע לכל אחד לקרוא אותם, כי הם מראים שאין שום סיכוי לקידום תהליך השלום, בעצם אין שום מתווה ואין שום דבר.

יצחק הרצוג: ממש ערפל מוחלט.

יחיאל חזן: גם הסכם אוסלו היה "פארש".

אלי אפללו: הכול "חארטה ברתה".

יצחק הרצוג: חבר הכנסת חזן, זה "פארש" אמיתי.

יצחק הרצוג: אדוני היקר, חבר הכנסת אפללו.

יצחק הרצוג: אדוני היושב-ראש, אני מבקש הגנה.

אלי בן-מנחם: חבר הכנסת חזן וחבר הכנסת אלי אפללו, אני מבקש מכם.

יצחק הרצוג: כל מי שעיניו בראשו יודע, שכדי להוציא את הכלכלה מהבוץ צריך להניע תהליך מדיני; גם ראש הממשלה הודה בזה בריאיון ביום שישי.

יצחק הרצוג: אבל אין מלה חצי מלה בקווי היסוד.

יצחק הרצוג: על הקפאת הבנייה בהתנחלויות - אף לא מלה אחת; להיפך, רק עידוד הבנייה בהתנחלויות.

יחיאל חזן: זה עוד חלום שאתם מוכרים לעם.

יצחק הרצוג: אין אף מלה על הסטת משאבים, מיליארד וחצי ש"ח, שצריכים לעבור מההתנחלויות לסעיפים אחרים, אף לא מלה.

יחיאל חזן: לא יעזור לכם, הפסדתם.

יצחק הרצוג: חבר הכנסת חזן ידידי, כדאי שתהיה מודע לדבר הזה, הכול מוביל למבוי סתום.

יצחק הרצוג: אשר להסכמים עם שינוי - למשל, לשינוי הבטיחו שהמועצות הדתיות תחדלנה מלהתקיים במתכונתן הנוכחית.

יצחק הרצוג: והפלא ופלא, אני מפנה אתכם לסעיף 23 להסכם עם המפד"ל, כנציג ראש הממשלה בוועדה לפי סעיף 5 לחוק שירותי הדת היהודיים, כלומר, המועצות הדתיות, הדנה בנושא הרכב המועצות הדתיות, ובוועדה לפי סעיף 9 הדנה בתקציב המועצות הדתיות, יכהן נציג המפד"ל.

יצחק הרצוג: כלומר, המועצות הדתיות נשארות.

יצחק הרצוג: ושוב עובדים על כולכם בעיניים, המועצות הדתיות תישארנה, תישארנה לעולם ועד, כי הובטח למפד"ל שנציג ראש הממשלה בכל תהליך המועצות הדתיות יהיה נציג המפד"ל.

יצחק הרצוג: רוצים דוגמאות נוספות?

יצחק הרצוג: בבקשה.

אורי אריאל: זה ההמשך מברק.

יצחק הרצוג: ביטול משרד הדתות - כתוב שיוקם צוות שיגיש בתוך עשרה חודשים המלצות.

יצחק הרצוג: בינתיים הודיע ראש הממשלה היום, שהוא שר הדתות.

יצחק הרצוג: זוגות פסולי חיתון, שהנושא שלהם נזקק לפתרון - תוקם ועדה שתגיש המלצות בתוך תשעה חודשים.

יצחק הרצוג: חוק טל, בהסכמת כל הצדדים לקואליציה - ואני אומר לכם שהאיחוד הלאומי מתנגד לביטול חוק טל - לרבות האיחוד הלאומי, יבוטל בתוך שנה.

יצחק הרצוג: אני מתחייב, בעוד שנה נעמוד פה, חוק טל לא יבוטל ולא יקרה לו כלום.

אלי בן-מנחם: חבר הכנסת הרצוג, אני מבקש, חרגת מהזמן.

יצחק הרצוג: ועכשיו לגברתי שרת החינוך, את התחייבת לתקצוב פר-תלמיד לעומת תקצוב פר-כיתה.

יצחק הרצוג: בהסכם עם המפד"ל חזרת לתקצוב פר-כיתה.

לימור לבנת: לא, ממש לא.

לימור לבנת: אני אשיב עוד מעט.

יצחק הרצוג: אולי תשיבי.

יצחק הרצוג: דבר נוסף, אין מלה וחצי מלה על תוכנית ליבה למערכת החינוך לרשתות העצמאיות המתוקצבות.

יצחק הרצוג: בקיצור, זו לא דרך, זה לא כיוון; זה מתכון מובהק לכישלון, זה מתכון לנפילתה של ממשלת שרון.

יצחק הרצוג: תודה.

לימור לבנת: אדוני היושב-ראש, אני רוצה להגיד משפט אחד, כי אני לא יכולה להתאפק ולא להתייחס לעניין החינוך.

לימור לבנת: יש פה הרבה דברים, אבל חשוב לי להגיב על עניין החינוך.

אלי בן-מנחם: תודה לחבר הכנסת הרצוג.

אלי בן-מנחם: אני מאחל לך הצלחה בתפקידך כחבר כנסת חדש.

אלי בן-מנחם: גברתי השרה לימור לבנת, בבקשה, אנא תעשי זאת בקצרה.

לימור לבנת: אעשה זאת בקצרה.

לימור לבנת: אדוני היושב-ראש, אני מודה לך על שאפשרת לי לדבר.

לימור לבנת: אני שמעתי כאן הרבה דברים שהם חסרי שחר, אבל אני אתייחס רק לנקודה אחת, לדברים שאמר חבר הכנסת הרצוג בקשר לנושא החינוך ולהסכם הקואליציוני בעניין החינוך.

לימור לבנת: אני רוצה להעיר שתי הערות מאוד קצרות.

לימור לבנת: אגב, זה מופיע גם בהסכם עם המפד"ל.

לימור לבנת: תוכנית שושני, שמעבירה את כל המערכת של החינוך היסודי לתקצוב פר-תלמיד ולא פר-כיתה, תיושם במלואה בדיוק כפי שנכתבה על-ידי ד"ר שמשון שושני, ואין בזה שום שינוי.

לימור לבנת: אני מוכנה להסביר לך אחר כך מדוע אין בזה שינוי, בלי להלאות את הציבור בהסברים.

לימור לבנת: התוכנית תיושם, ואנחנו עובדים על זה במרץ רב מאוד.

אלי בן-מנחם: השרה לבנת, אני רוצה לוודא שחבר הכנסת יוסף פריצקי יגיע, כי הוא הנואם הבא והוא לא נמצא פה.

אלי בן-מנחם: אחריו יעלה חבר הכנסת יאיר פרץ.

לימור לבנת: לראשונה זה 54 שנים – והיו בעבר שרי חינוך רבים ממפלגת העבודה - בשבועות הקרובים תובא ותוצג בפני הממשלה תוכנית ליבה.

לימור לבנת: היא מוכנה.

לימור לבנת: רק הבוקר ישבתי שוב כמה שעות עם הצוות על התוכנית, לאחר עבודה שהתבצעה במשך שנה וחצי.

לימור לבנת: אנחנו ישבנו עליה, והתוכנית מוכנה למעשה.

לימור לבנת: היא תהיה תוכנית יסוד, שמחייבת את כל הזרמים.

לימור לבנת: התקצוב של בתי-הספר יותנה בלימוד תוכנית הליבה בהיקפים שונים על-פי החוק.

לימור לבנת: בשבועות הקרובים אני מתכוונת להביא את זה לממשלה, כפי שהודעתי לראש הממשלה.

לימור לבנת: לאחר מכן נתחיל להפעיל את זה החל מהתשס"ד.

לימור לבנת: אני מודה לך על שהעלית את הנושא הזה כאן.

לימור לבנת: היה חשוב לי שכל הציבור ישמע את הדברים וידע אותם.

חיים רמון: סעיף 16 בהסכם עם המפד"ל אומר, שדוח-שושני ייושם בדרך שבה לא תהיה פגיעה בחינוך הממלכתי-דתי.

חיים רמון: כתוב שכמות השעות שמוקצבות - - -

לימור לבנת: נכון מאוד, אני אעזור לך ואומר "יחיד ביישוב".

לימור לבנת: אני אסביר לך, שמשון שושני עמד בראש הוועדה כבר כאשר הוא הכין את הדוח הזה, והוא ישב ועשה סימולציות ופנה למשרד האוצר.

לימור לבנת: השתתפו גם נציגים של משרד האוצר, והוחלט יחד אתם, שמשרד האוצר יוסיף שעות תקן כדי ששיטת התקצוב תשתנה, אבל אף סקטור לא יקבל פחות ממה שקיבל עד עכשיו.

לימור לבנת: אין כאן שום בעיה בעניין הזה.

לימור לבנת: לכן, תהיה תוספת של כ-100,000 שעות תקן לכל המגזרים, ואז החינוך הממלכתי-דתי יקבל לא פחות ממה שהוא קיבל קודם, אבל יתר כל ההקצאה כולה יוקצה בצורה שונה בתקצוב פר-תלמיד ולא פר-כיתה, ואני אשמח להסביר לך את זה.

לימור לבנת: זה דוח-שושני ככתבו וכלשונו, בדיוק כפי שהוא.

חיים רמון: חצי משפט שלך סותר את החצי השני שלו.

לימור לבנת: ממש לא.

לימור לבנת: חבר הכנסת רמון, אתה לא כל כך הבנת.

לימור לבנת: מכיוון שאנחנו רוצים להשביע את הממשלה הזאת עוד הערב לפני חצות, אני אסתפק בזה.

לימור לבנת: אני מאוד אשמח לבוא ולהסביר את זה, גם לך, גם לחבר הכנסת הרצוג, גם לוועדת החינוך, גם לממשלה וגם למליאה.

לימור לבנת: אני מזמינה את עצמי לדיון במליאה בעניין הזה.

לימור לבנת: תגישו הצעה לסדר-היום, ואני אסביר את זה באריכות.

לימור לבנת: תודה רבה.

אלי בן-מנחם: תודה לשרה לימור לבנת.

אלי בן-מנחם: אני מזמין את חבר הכנסת יוסף פריצקי, ואחריו - את חבר הכנסת יאיר פרץ.

יוסף יצחק פריצקי: אדוני היושב-ראש, כנסת נכבדה, אני מבקש, אדוני היושב-ראש, ברשותך, להתייחס לנושא אחד בקווי היסוד, שלפחות לטעמי ולשיטתי הוא אולי החשוב מכולם.

יוסף יצחק פריצקי: לא, אני לא מזלזל בביטול חוק טל; להיפך, אני חושב שאם החוק הנורא והמתועב הזה ייעלם מספר החוקים של מדינת ישראל ונהיה מדינה שוויונית יותר, שבה האזרחים נושאים בנטל שווה, גם אלה שהם יהודים שומרי תורה ומצוות וגם אלה שאינם, עשינו הרבה.

מאיר פרוש: בעזרת המפד"ל.

יוסף יצחק פריצקי: אני גם חושב שהאפשרות להינשא לבני-זוג, שהיום הדין האישי החל עליהם אינו מאפשר להם להינשא, גם זה צעד אחד קדימה.

יוסף יצחק פריצקי: אבל אני גאה בדבר אחד, אדוני היושב-ראש, והוא בשוויון בקצבאות הילדים.

יוסף יצחק פריצקי: הכנסת האחרונה, הכנסת החמש-עשרה, העבירה חוק ואחר כך תיקנה אותו והוסיפה חטא על פשע ועיוות על עיוות ואפליה על אפליה.

יוסף יצחק פריצקי: ואנחנו, מעל הדוכן הזה, אמרנו: כל הילדים שווים.

יוסף יצחק פריצקי: כל הילדים שווים – הילד הראשון שווה לילד החמישי, והילד החרדי שווה לילד החילוני, והילד הערבי שווה לילד היהודי, ובקווי היסוד של הממשלה, שחתמנו עליהם, נכתב במפורש שקצבת כל ילד תהיה שווה.

יוסף יצחק פריצקי: זהו יום השוויון, אדוני היושב-ראש.

יוסף יצחק פריצקי: אני לא רוצה לדבר ולהרחיב על ההשלכות החברתיות האדירות שיש לדבר כזה, מה זה אומר, איך זה משפיע.

יוסף יצחק פריצקי: אני לא רוצה להיכנס לכל הדבר הזה, אבל סוף-סוף פעם אחת במדינת ישראל נוהגים בשוויון כלפי כולם.

יוסף יצחק פריצקי: אז אני מבין.

יוסף יצחק פריצקי: אני מבין את הכעס ואת הזעם של הסיעות החרדיות, את זה אני מבין בהחלט.

יוסף יצחק פריצקי: עכשיו את האפליה ביטלו להם, והרי הם בלי אפליה לא יכולים לחיות, אין להם זכות קיום.

יוסף יצחק פריצקי: אבל ידידי חבר הכנסת מח'ול, אתה היחיד מן הסיעות הערביות שיושב פה, אתה לפחות בשקט.

יוסף יצחק פריצקי: צריך לומר "כל הכבוד".

עסאם מח'ול: - - -

יוסף יצחק פריצקי: לא, מותר לך וזה לגיטימי, אבל שינוי נלחמה והשיגה, חבר הכנסת מח'ול, הישג שהילדים שלך והנכדים שלך והנכדים שלי יהיו שווים במדינת ישראל בקצבאות.

אברהם-בייגה שוחט: סלח לי, חבר הכנסת פריצקי, זה קיים מ-1993.

יוסף יצחק פריצקי: עם כל הכבוד הראוי, חבר הכנסת שוחט, אני מאוד מעריך אותך, אדוני שר האוצר לשעבר.

אברהם-בייגה שוחט: אל תספר מעשיות, זה קיים מ-1993.

יוסף יצחק פריצקי: אבל בכנסת שעברה, ועל זה דיברתי, שינו את זה.

יוסף יצחק פריצקי: הביאו חוק שנקרא על שם חבר כנסת שאיננו כאן, חוק הלפרט, חוק מבזה, חוק מביש, ואחר כך הוסיפו חטא על פשע ואמרו, קצבת יוצא צבא ולא קצבת יוצא צבא.

יוסף יצחק פריצקי: עם כל הכבוד הראוי - - -

אברהם-בייגה שוחט: חבר הכנסת מח'ול רצה מאוד את חוק הלפרט.

יוסף יצחק פריצקי: לא אתה, אבל גם אנשים מסיעתך הצביעו על קי"ץ.

יוסף יצחק פריצקי: לא אתה, אבל גם אנשים מסיעתך.

יוסף יצחק פריצקי: אז עם כל הכבוד הראוי, לפחות בעניין הזה אני גאה.

יוסף יצחק פריצקי: אני חושב, שבשקט – לא ברעש – אפשר לומר "שאפו".

יוסף יצחק פריצקי: תודה רבה.

אלי בן-מנחם: תודה לחבר הכנסת פריצקי.

אלי בן-מנחם: אני מזמין את חבר הכנסת יאיר פרץ, ואחריו - את חבר הכנסת בנימין אלון.

אלי בן-מנחם: חבר הכנסת יאיר פרץ, שלוש דקות.

יאיר פרץ: ארבע דקות.

יאיר פרץ: אדוני היושב-ראש, עמיתי חברי הכנסת, כנסת הולכת וכנסת באה, ממשלה עולה וממשלה נופלת, והעולם כאילו על מקומו עומד, אבל עמיתי חברי הכנסת, רק כאילו.

יאיר פרץ: אדוני ראש הממשלה, מדינת ישראל בת 54, ואילו העם היהודי קיים כבר למעלה מ-3,000 שנה.

יאיר פרץ: העם היהודי, שלא אחד ולא שניים קמו עליו לכלותו, שרד.

יאיר פרץ: העם הזה ישרוד, בעזרת השם, גם את הממשלה הזאת.

יאיר פרץ: המשורר הלאומי של העם היהודי הוא לאו דווקא חיים נחמן ביאליק או אורי צבי גרינברג.

יאיר פרץ: המשורר של העם היהודי הוא לא אחר מאשר דוד המלך, וכך אומר המשורר בספר תהילים: היתה יהודה לקודשו, ישראל ממשלותיו.

יאיר פרץ: אדוני היושב-ראש, חברי חברי הכנסת, אני עומד כאן לפניכם, על הדוכן בבית-המחוקקים של מדינת ישראל, מביט על חברי הממשלה החדשה, משפשף את עיני ומסרב להאמין.

יאיר פרץ: האם על הממשלה הזאת אמר דוד המלך: היתה יהודה לקודשו, ישראל ממשלותיו?

יאיר פרץ: איפה יהודה?

יאיר פרץ: איפה הקודש?

יאיר פרץ: ואיזו ממשלה?

יאיר פרץ: אדוני ראש הממשלה, עמוד האש ביקשנו ולפיד קיבלנו.

יאיר פרץ: הלכת, אדוני ראש הממשלה, לחפש מלוכה, ומי יודע מה מצאת.

יאיר פרץ: טבלת וכמה עלי תאנה בידיך.

יאיר פרץ: הוא שאמר שלמה המלך בספר משלי: כסיל שונה באיוולתו.

יאיר פרץ: זה כל השינוי.

יאיר פרץ: על מה נחפזת?

יאיר פרץ: לאן רצת?

יאיר פרץ: לממשלה חילונית?

יאיר פרץ: לממשלה אנטי-חברתית?

יאיר פרץ: אנטי-דתית?

יאיר פרץ: מה בער לך לטאטא החוצה את אלה ששכבו למענך על הגדר לאורך כל הדרך?

יאיר פרץ: מה דחף אותך להתעלם מרצון בוחריך?

עסאם מח'ול: תלמדו משהו.

איתן כבל: יאיר, קשה לך.

יאיר פרץ: לא קשה.

יאיר פרץ: אדוני היושב-ראש, אומרים מטאטא חדש, מטאטא טוב.

יאיר פרץ: אבל אתה, אדוני ראש הממשלה, כבר לא כל כך חדש.

יאיר פרץ: זו אולי ההזדמנות לברך אותך לרגל יום הולדתך ה-75.

יאיר פרץ: עד מאה ועשרים.

יאיר פרץ: אדוני היושב-ראש, אני מביט בך, אדוני ראש הממשלה, ואני תמה איך הסכמת לשבת למשא-ומתן עם מפלגת שינוי, שפסלה מפלגה שכל חטאה הוא בכך שביקשה לשמור על הצביון היהודי במדינה יהודית.

יאיר פרץ: זו כל בקשתנו.

יאיר פרץ: ולצערי הרב, כבר ברור למה.

יאיר פרץ: ואולי, ואני אומר את זה בכאב, אולי בגלל צבע העור שלנו.

יאיר פרץ: אדוני ראש הממשלה, אני מודה ומתוודה, שמהיכרות בינינו ובהכירי אותך, לא האמנתי שאתה כראש ממשלה, שהיית גאה תמיד בצביון היהודי, תיתן את ידך לפסילה מעוותת שכזאת.

יאיר פרץ: אפילו עלה התאנה בדמות המפד"ל לא יספיק כדי להסתיר את הוויתור המוחלט של הממשלה הזאת על ערכי היהדות.

יאיר פרץ: האחדות היחידה שמביאה המפד"ל בכנפיה היא האחדות בין הגוף לכיסא.

יאיר פרץ: אוי לעיניים שכך רואות.

יאיר פרץ: לא עוד גדולי יראה ומעשה.

יאיר פרץ: חברי חברי המפד"ל, האומנם לילד הזה התפללתם?

יאיר פרץ: מדינה חילונית?

יאיר פרץ: נישואי תערובת?

יאיר פרץ: גיור אוטומטי?

יאיר פרץ: תחבורה ציבורית בשבת?

יאיר פרץ: אלו ההישגים המדהימים שתזקוף ההיסטוריה בדפי הזהב שלכם.

יאיר פרץ: ומה עם המורשת, המסורת ורוח ישראל סבא?

יאיר פרץ: מה יהיה עליהן?

יאיר פרץ: מדינה דמוקרטית, ניחא, אך מה עם מדינה יהודית?

יאיר פרץ: אדוני ראש הממשלה, את התעלה צלחת בהצלחה, אבל את הממשלה לא כל כך.

יאיר פרץ: על מעשה המרכבה שלך אומר הנביא: וסוס דוהר ומרכבה מרקדה.

יאיר פרץ: חשבנו כי אחרי אלפיים שנות גלות: בשוב השם את שיבת ציון היינו כחולמים, וקיבלנו: הלוך ילך ובכה נושא משך הזרע.

יאיר פרץ: חברי חברי הכנסת, כבר אמר מי שאמר, כי מי שאינו יודע לשבת באופוזיציה, אינו ראוי לשבת בקואליציה, אבל "האפליה המתקנת" הזאת שבחר בה ראש הממשלה בדמות שינוי, עלולה חלילה וחס להמיט אסון על הערכים היהודיים שבזכותם הגענו עד הלום.

יאיר פרץ: הלפיד עלול לשרוף באש את אוצרות הרוח, את הנשמה היתירה, ששמרו על העם הקטן והמיוסר הזה, שעה שהאימפריות שקעו זו אחר זו.

יאיר פרץ: אדוני היושב-ראש, מאז התפרקה הממשלה ועד הקמתה של זו החדשה חלמנו על "המאור הגדול לממשלת היום", לצערנו קיבלנו את "המאור הקטון לממשלת הלילה".

יאיר פרץ: תודה רבה.

אלי בן-מנחם: תודה רבה לחבר הכנסת יאיר פרץ.

אלי בן-מנחם: חבר הכנסת אריה אלדד, במקום חבר הכנסת בנימין אלון.

אלי בן-מנחם: אחריו – סגן יושב-ראש הכנסת אברהם הירשזון.

אריה אלדד: אדוני היושב-ראש, כנסת נכבדה, היו לי הרבה לבטים - - -

אלי בן-מנחם: אני מבין שזה הנאום הראשון שלך.

אריה אלדד: לא, היו כבר נאומים ומותר להפריע.

אלי בן-מנחם: שיהיה לך בהצלחה.

אריה אלדד: היו לי הרבה לבטים לפני שחשבתי אם ראוי שמולדת, בתוך האיחוד הלאומי, תצטרף לקואליציה על בסיס קווי היסוד האלה, משום שעצם אזכור נאום הרצלייה מבחינתי עלול היה להיות קו אדום.

אריה אלדד: נכון שבנאום הרצלייה יש התניות מרובות – הרשות הפלסטינית צריכה לעשות הרבה מאוד דברים, לדכא את הטרור, לעבור רפורמות לפני שבכלל יהיו ראויים למדינה.

אריה אלדד: הם בעצם צריכים להיות שבדים לפני שהם יהיו משהו אחר.

אריה אלדד: אבל עצם העובדה שמישהו מציע להם מדינה היתה רעה מאוד בעיני.

אריה אלדד: ארץ-ישראל שייכת, להבנתי, לעם ישראל ולא לשום עם אחר זולתו בעולם, ולכן לא יכול שמישהו מאתנו ייתן זכות לעם אחר בארץ-ישראל.

אריה אלדד: ולכן הייתי צריך להגדיר את הדבר הזה כקו אדום.

אריה אלדד: אבל אני עזבתי את בית-החולים שבו עבדתי ושבו הרגשתי שאני מביא לפעמים קצת תועלת לכמה אנשים, ואני בא למקום שבכלל לא ברור לי שאצליח להביא בו תועלת רק בשביל דבר אחד: לא לתת למדינה פלסטינית לקום.

אריה אלדד: נכנסנו לממשלה בשביל הדבר הזה, כדי שנוכל כאן, כמאמר אותם חברי אופוזיציה שדיברו כאן, ונדמה לי שגם יושב-ראש האופוזיציה אמר כך; כמו שנאמר על משה בשעת המלחמה נגד עמלק, שכשהיה משה מרים את ידיו היו ישראל מנצחים, וכשהיה נחלש והיה מוריד את ידיו היו עמלק גוברים, היו יהושע וכלב או – הזכיר לי הרב פרוש – אהרן וחור תומכים בידיו והיו ישראל מנצחים.

אריה אלדד: אם שרון ייחלש, איתם וליברמן יתמכו את ידיו.

אריה אלדד: המפד"ל והאיחוד הלאומי לא ייתנו לו להיחלש ולא תקום מדינה פלסטינית.

אריה אלדד: תודה רבה.

אלי בן-מנחם: תודה רבה לחבר הכנסת אריה אלדד.

אלי בן-מנחם: אני מזמין את חבר הכנסת איתן כבל.

איתן כבל: אדוני היושב-ראש, חברי חברי הכנסת, אני רוצה להתחיל ובאמת לברך את הממשלה.

איתן כבל: לברך – ואני אומר את זה מכל הלב – שתצלח דרכה, כי בסופו של עניין, מעבר לכל מחלוקת, מדובר במדינה של כולנו.

איתן כבל: אני באמת מתכוון לזה.

איתן כבל: עם זאת, אני רוצה לגעת כאן, חברי חברי הכנסת, במפלגה אחת.

איתן כבל: אין לי ציפיות מהחבורה שמסמנת את הצד הימני הקיצוני של הפוליטיקה בישראל.

איתן כבל: במידה רבה גם אין לי טענות אל אריאל שרון, שאני חושב שהוא ראש ממשלה אולי הגרוע ביותר שהיה למדינת ישראל, אבל בינינו יש מחלוקת, מחלוקת פוליטית.

איתן כבל: אני רוצה לדבר על מפלגת שינוי.

איתן כבל: חברי חברי הכנסת, אני לא רוצה לעסוק בהיבטים שהעלה כאן היום חבר הכנסת טומי לפיד על ההתייחסות אליו.

איתן כבל: מעל הבמה הזאת אני אומר ביושר ובכנות, שבמידה רבה ההתבטאויות של חלק מהפוליטיקאים כלפיו אינן ראויות.

איתן כבל: אבל עם זאת, אני חושב שהאופן שבו מפלגת שינוי – ואני זוכר את תשדירי הבחירות של שינוי, את ההתחייבות, את ההתלהמות של טומי לפיד שהיה כוכב עליון, את ההתחייבויות שלו.

איתן כבל: והוא עמד כאן היום ושיקר לכולם על אופן ההתנהלות שלו.

איתן כבל: זה לא היה לפני אלפיים שנה - - -

חיים אורון: - - -

איתן כבל: כי זה מה שהיה ואני בדרכי שלי אומר את האמת שלי.

חיים אורון: - - -

איתן כבל: הוא דיבר על ביטול חוק טל.

איתן כבל: חברי חברי הכנסת משינוי - מה זה ביטול חוק טל, אם לא המשך אי-גיוסם של בני הישיבות?

צבי הנדל: - - -

איתן כבל: מה המשמעות של זה?

איתן כבל: מה שהיה הוא שיהיה, והממשלה החדשה הולכת לטבוע בוועדה ועוד ועדה ועוד ועדה, ומוועדה לוועדה כוחנו עולה.

איתן כבל: אתם שברתם שיא, עברתם אפילו את מהירות האור בריצה שלכם לממשלה הזאת.

איתן כבל: כל ההתחייבויות שהיו לכם – ואני אומר לך את זה כאזרח, חבר מפלגת העבודה, חבר כנסת מטעמה, שבחלק לא קטן מהנושאים אני מסכים אתכם ובחלק מהנושאים יש לי טענות כלפי מפלגתי שזנחה אותם, אבל אם למפלגת העבודה לקח כל כך הרבה שנים כדי להתבלבל ולא לעשות את הדברים האלה, לכם לקח זמן קצר, ולא תעזור הדמגוגיה של טומי היום כאן מעל הבמה.

איתן כבל: ביטול מועצות דתיות, נישואים אזרחיים, ביטול ההקצבות ללומדי תורה.

איתן כבל: ומה עם מעמד הביניים?

איתן כבל: קראתי את ההסכם הקואליציוני, מלה אין על מעמד הביניים.

אלי בן-מנחם: חבר הכנסת כבל, אני מבקש שתסיים.

איתן כבל: אני כבר מסיים.

איתן כבל: ומה עם התחבורה הציבורית?

איתן כבל: ומה עם האמירה שהוא לא יהיה הסמן השמאלי?

איתן כבל: חברים יקרים, בשביל זה לא צריך לנבור בארכיונים.

איתן כבל: כל הדברים האלה נאמרו לא מזמן.

אברהם הירשזון: זה בגללכם, אתם לא רציתם להיכנס.

איתן כבל: אני מצליח להרכיב משפט שלם לבד, חבר הכנסת הירשזון.

איתן כבל: תודה על העזרה, בכל מקרה.

אברהם הירשזון: על לא דבר.

צבי הנדל: זה לא קל לך, תודה.

איתן כבל: אני מודה, אבל אתה רואה – במאמצים רבים אני מסתדר.

אברהם הירשזון: אבל בשביל מה יש חברים?

איתן כבל: תודה, תודה.

איתן כבל: בכל מקרה, אני אומר לכם – עוד לא התחלתם, וכבר מלתכם איננה מלה.

איתן כבל: אז למה אני צריך להאמין לחבר הכנסת טומי לפיד, שפיו ולבו היו שווים בקריאה אלינו להצטרף יחד עמו לממשלה הזאת?

איתן כבל: ושוב, למרות הכול, אני באמת מאחל לממשלה שתהיה ממשלה טובה, ואם לא – לא ירחק היום, ואני מאמין, כדרכה של פוליטיקה, שאם לא תעשו את העבודה טוב, תתחלפו הרבה יותר מהר משנדמה לכם.

אלי בן-מנחם: תודה לחבר הכנסת איתן כבל.

אלי אפללו: ארבע שנים ושמונה חודשים.

איתן כבל: אפללו, לאט לך.

רן כהן: אם הם לא יעשו את העבודה טוב, אנחנו נעשה אותה.

איתן כבל: זה ברור כשמש - - -

אלי בן-מנחם: אני מזמין את חבר כנסת משה כחלון.

אלי בן-מנחם: אני מאחל לך הצלחה כחבר כנסת חדש.

אלי בן-מנחם: האם זה נאום הבכורה שלך?

משה כחלון: כן.

אלי בן-מנחם: אני מבקש מחברי הכנסת שלא יפריעו, כי הנוהג הוא שחבר כנסת חדש – לא מפריעים לו בפעם הראשונה.

אלי בן-מנחם: יש לך חמש דקות.

אלי בן-מנחם: בבקשה.

משה כחלון: אדוני היושב-ראש, קודם כול ברכות גם לך.

אלי בן-מנחם: תודה.

משה כחלון: כנסת נכבדה, הערב בעזרת השם תושבע ממשלה חדשה – הממשלה ה-30 בתולדות מדינת ישראל.

משה כחלון: המצב המדיני והכלכלי בפתח פעילותה של ממשלה זו מזכיר לנו יותר מאי-פעם, כי מדינת ישראל, מדינת העם היהודי, חייבת להתקיים כמדינה ציונית.

משה כחלון: אבל המשך קיומה מותנה בפריחה ובשגשוג כלכליים וחברתיים לא פחות מאשר בחוזק ובביטחון מדיניים.

משה כחלון: הסוגיות החברתיות-הכלכליות נדחקות לשולי סדר-היום הפוליטי, ולמרות הצלחות מרשימות עדיין ההידרדרות החברתית נמשכת.

משה כחלון: נכון ומוצדק הוא בעתות חירום לתת לסוגיות הביטחוניות עדיפות לאומית גבוהה.

משה כחלון: אולם בעיות הביטחון של ישראל – אשר לא נראה לצערנו שייפתרו בקרוב – אינן סיבה מוצדקת להמשיך ולהימנע מהתמודדות עם בעיות חמורות לא פחות, הכלכלה והחברה בישראל.

משה כחלון: אם בעבר דובר על פערים כלכליים, על ישראל השנייה, קווי עוני ובעיות בין מרכז לפריפריה, היום יש בישראל, בפעם הראשונה, אנשים רעבים – לא עניים אלא רעבים ללחם.

משה כחלון: המציאות הכלכלית הרת-אסון והפערים בין עשירים לעניים מדליקים נורה אדומה, וראוי להתייחס לכך במלוא הרצינות.

משה כחלון: קיים קשר עמוק בין חוסן חברתי וכלכלי לבין ביטחון.

משה כחלון: במקום שבו אנשים דואגים לפת לחמם ועוסקים בשאלות קיומיות אמיתיות – שם הביטחון נפגע; במקום שבו אין יציבות כלכלית – שם המורל הלאומי נרמס והיכולת לשמירה על הביטחון פוחתת; במקום שבו הפרנסה קשה – שם המלחמה באויבים מחוץ נפגמת והמשאבים שניתן להפנות להגנת המדינה פוחתים.

משה כחלון: הגיע הזמן ליזום פעילות חברתית-כלכלית נמרצת להוצאת החברה מהבוץ הכלכלי העמוק, ובמקביל להמשיך ביוזמות ביטחוניות-מדיניות ולהגיע להסדרים מדיניים אשר יבטיחו את ביטחונה של ישראל.

משה כחלון: במקום להתייחס למשאבים המיועדים לחברה ולכלכלה כמסכנים את המשאבים המיועדים לביטחון, אנו צריכים לראות אותם כמשלימים.

משה כחלון: ללא חברה בריאה וכלכלה מבוססת ופורחת הנשענת על חינוך מתקדם ותודעה טכנולוגית כבסיס למורל הלאומי, לא ניתן לדבר על ביטחון לאומי.

משה כחלון: כמי שגדל במשפחה ברוכת ילדים בגבעת-אולגה, זכור לי לטובה פרויקט שיקום השכונות שיזם מנחם בגין, עליו השלום, אשר תרם במידה רבה לכך שהגעתי לאן שהגעתי עד היום.

משה כחלון: אני רואה בכך הוכחה שאפשר וניתן להצליח בקידום החינוך, ההשכלה והמודעות החברתית כדי לקדם תשתית כלכלית יצרנית לצד איכות חיים גבוהה.

משה כחלון: לקחתי על עצמי משימה להקנות אותם ערכים גם לדור הבא, ועקרונות אלה ינחו אותי בפועלי בכנסת.

משה כחלון: ברצוני לסיים בהבעת תודה אישית לשר עוזי לנדאו, המשמש לי כמודל לחיקוי בכל הקשור לשירות הציבור באופן המונחה על-ידי ערכים ועקרונות.

משה כחלון: נפלה בחלקי הזכות ללמוד מהישגיו ומניסיונו של השר לנדאו, אשר שינה את דפוס המחשבה ואופן הפעולה של המשרד לביטחון הפנים והביא לצמצום דרמטי של הפעילות הפלסטינית בירושלים המזרחית, לרגיעה ב"ימי האדמה", לשיתוף פעולה ייחודי בין הממשל האמריקני והישראלי ועוד ועוד.

משה כחלון: תודה רבה.

אלי בן-מנחם: תודה לחבר הכנסת משה כחלון.

אלי בן-מנחם: אני מזמין את חבר הכנסת אפרים סנה.

אלי בן-מנחם: מוקצבות לך שלוש דקות.

אלי בן-מנחם: אחריו – חבר הכנסת אליעזר זנדברג.

אלי בן-מנחם: חבר הכנסת סנה, חבר הכנסת משה כחלון דיבר כאן בפעם הראשונה.

אלי בן-מנחם: אני מבקש שתברך אותו, כפי שנהוג בכנסת.

אפרים סנה: אדוני היושב-ראש, חברי הכנסת, חובה נעימה היא לי לברך את חבר הכנסת משה כחלון.

אפרים סנה: יש לנו אולי משהו מן המשותף – משה כחלון הוא מגבעת-אולגה, ואמי זיכרונה לברכה היתה רופאת ילדים בגבעת-אולגה, ולכן המקום מוכר לנו.

אפרים סנה: היות שיצקת מים על ידיו של חבר הכנסת השר עוזי לנדאו, אני גם בטוח שתלמד ממנו את כל הדברים הטובים.

אפרים סנה: אני מאחל לך הצלחה.

משה כחלון: תודה רבה.

צבי הנדל: יש בו רק דברים טובים.

אפרים סנה: הרבה דברים טובים.

אפרים סנה: חוץ מהדעות, הכול "פרפקט".

אפרים סנה: אדוני היושב-ראש, חברי הכנסת, הממשלה שתוצג פה היום לא מביאה לישראל, לצערנו, לא בשורה, לא ישועה ולא נחמה, כיוון שניתן להוציא את המדינה ממצבה הנוכחי רק בדרך שכוללת לא רק מלחמה בטרור אלא גם יוזמה מדינית.

אפרים סנה: בלי זה, לא נצא מהבוץ.

אפרים סנה: והרכב הממשלה, העובדה ש-13 מתוך 68 חברי הקואליציה נמנים עם הימין הקיצוני, מונע ממנה לעשות כל מעשה מדיני חיובי.

אפרים סנה: כבר היום אני יודע – כולנו יודעים – שצוות שמינה ראש הממשלה הציג 100 תיקונים למפת הדרכים.

אפרים סנה: עשרה תיקונים – אני מבין; 100 תיקונים מגישים כאשר לא רוצים לקבל דבר.

אפרים סנה: וסופה של המפה הזאת, שהיא תצטרף אל תוכנית טנט ותוכנית מיצ'ל ותהיה עוד נייר אחד בספרייה הגדולה של ההסכמים וההצעות, וכל זה למה?

אפרים סנה: כיוון שאין בממשלה הזאת רצון פוליטי אמיתי להגיע להסכם.

אפרים סנה: מפת דרכים תמיד מוליכה למקום כלשהו, ליעד של הסכם, שאליו ההרכב הזה איננו רוצה להגיע.

אפרים סנה: בלא התקדמות מדינית אין שום סיכוי, שום סיכוי, לאיזו הקלה כלכלית; לא שיפור כלכלי, הקלה כלכלית.

אפרים סנה: אמר את זה הנגיד לשעבר פרנקל, אבל יודעים את זה גם אנשים שהבנתם בכלכלה פחותה מזו של פרופסור יעקב פרנקל.

אפרים סנה: כל אדם היום יודע, שאם לא תהיה תזוזה מדינית, לא תשתפר הכלכלה.

אפרים סנה: כך שגם הכלכלה בממשלה זו, בהרכב זה, נידונה להמשך הקיפאון וההידרדרות.

אפרים סנה: הממשלה הזאת, חוששני, תרחיב התנחלויות ותפנק אותן.

אפרים סנה: אם השר אפי איתם הוא שר השיכון, אני כמוכם מנחש איפה הוא יבנה ובזול, בזול על חשבון אלה שאין להם.

צבי הנדל: תסיתו, תסיתו.

צבי הנדל: תמשיכו להסית.

צבי הנדל: בזה אתם מומחים.

אפרים סנה: אני מסית?

אפרים סנה: אני חושב שזה דבר רע לעם ישראל.

אלי אפללו: כשהייתם בקואליציה זה היה טוב לעם ישראל?

אפרים סנה: כשהיינו בקואליציה שאנחנו שלטנו בה, אנחנו בלמנו את התרחבות ההתנחלויות.

אפרים סנה: בהעדר בלם בקואליציה הזאת, תהיה יותר בנייה ויהיה יותר ערבוב של אוכלוסיות ויותר קושי בהפרדה.

יחיאל חזן: כן ירבו, כן ירבו המתיישבים ביש"ע.

אלי בן-מנחם: חבר הכנסת סנה, אני מבקש שתתקדם לסיום כי זמנך עבר.

אפרים סנה: לכן הממשלה הזאת - והקריאות האלה רק מאשרות את מה שאני אומר - תרחיב את ההתנחלויות ותפנק את יושביהן על חשבון כלל עם ישראל.

אפרים סנה: אך סופכם שתהיו במסלול התנגשות עם הבוחרים שלכם.

אפרים סנה: הבוחרים שלכם לא יישאו את האפליה הזאת, יבינו שהכלכלה תקועה בגלל קיפאון מדיני, והם יהיו אלה שבסוף יבואו אתכם חשבון.

אלי אפללו: זה מה שקרה לכם עם הבוחרים שלכם.

אלי בן-מנחם: תודה רבה לחבר הכנסת אפרים סנה.

אלי בן-מנחם: אני מזמין את חבר הכנסת מודי זנדברג.

אלי בן-מנחם: אני מאחל לך הצלחה בתפקיד החדש כשר.

אלי בן-מנחם: אחריו – חבר הכנסת נסים דהן.

אלי בן-מנחם: חבר הכנסת זנדברג, יש לך ארבע דקות.

אלי בן-מנחם: בבקשה.

אליעזר זנדברג: אדוני היושב-ראש, רבותי חברי הכנסת, אני אולי אחסוך שתיים מתוך ארבע הדקות כי הזמן קצר ושמתי לב לתופעה אולי מבורכת, שאין אחד שלא נרשם לדבר.

אליעזר זנדברג: זה אומר שלכולם יש מה לומר, ואולי אפילו הם התבקשו לעשות כן.

אליעזר זנדברג: אדוני היושב-ראש, רבותי חברי הכנסת, אולי אפתח בברכה לראש הממשלה אריאל שרון גם ליום ההולדת וגם להצלחת הממשלה החדשה.

אליעזר זנדברג: שמעתי חלק מהדיון, שמעתי חלק מהדוברים של מפלגת העבודה.

אליעזר זנדברג: היה כאן חבר הכנסת איתן כבל לפני כמה דקות, עלה ואמר בנימה באמת של זלזול: חוק טל, אז מה יהיה עם חוק טל, יבוטל בעוד שנה?

אליעזר זנדברג: ועדה?

אליעזר זנדברג: רבותי, חשוב שהציבור ידע את האמת וחשוב שהציבור יבין מה עומד לקרות כאן.

אליעזר זנדברג: נכון שחוק טל יבוטל בעוד שנה, יוחלף בחוק אחר שינוסח על-ידי ועדה.

אליעזר זנדברג: אבל ברור לכולם גם שלא ניתן בעשר שניות, ב-20 שניות או ביום אחד לשנות את המצב הקיים היום.

אליעזר זנדברג: אף אחד לא ערוך לכך, גם אלה שמבקשים את הגיוס.

אליעזר זנדברג: התפלאתי שבעתיים לשמוע את חבר הכנסת כבל, כי אני זוכר שהוא היה בקואליציות שבהן יכלו גם יכלו, לו רק רצו, ליישם חלק נכבד מהדברים שהממשלה הזאת לקחה על עצמה ליישם.

אליעזר זנדברג: אבל זאת היתה החלטה אסטרטגית של מי שעמד בראש המפלגה שלו שלא ללכת בכלל בכיוון.

אליעזר זנדברג: איפה היה איתן כבל אז?

אליעזר זנדברג: איפה היתה הביקורת הגדולה שהוא משמיע כלפינו כאן והיום בזמן שאנחנו קיבלנו בממשלה הזאת הסכמה על סדר-יום חברתי שעתיד לשנות את מדינת ישראל?

חיים אורון: אתה בעצם באת משם, אבל מה אתם?

אליעזר זנדברג: בואו לא נזלזל בהחלטה על נישואים אזרחיים לפסולי חיתון, שתביא פתרון ל-300,000 בני-אדם במדינת ישראל, תקדים שלא היה כמותו.

אליעזר זנדברג: בואו לא נזלזל בביטול המועצות הדתיות במתכונתן, והן בבחינת בזבוז גדול של כספי ציבור ואף אחד מהאנשים שישבו בממשלות הקודמות לא חשב לבוא ולשנות זאת.

אליעזר זנדברג: בואו לא נזלזל בעניין חוק טל ובביטול התיקון שנקרא חוק הלפרט, שהמפלגות הגדולות, שתיהן, ברחו ממנו בקדנציה הקודמת ואפשרו את חקיקתו.

יצחק הרצוג: הם לא יבוטלו.

יצחק הרצוג: תקרא את סעיף 23.

אליעזר זנדברג: אלה הדברים שעומדים על סדר-היום, וזה שינוי מהותי של סדר-היום שהיה נהוג עד היום.

אליעזר זנדברג: נכון שזה לא קל ויש חילוקי דעות בין המרכיבים השונים של הקואליציה, וכבר שמעתי פה את אלה שאומרים: היא לא תחזיק מעמד.

אליעזר זנדברג: אבל יש לי חדשות לאלה שאומרים שהיא לא תחזיק מעמד.

אליעזר זנדברג: אלה אותם אנשים שאמרו שהיא לא תקום.

אליעזר זנדברג: אלה שאמרו שהיא לא תקום, אומרים עכשיו שהיא לא תחזיק מעמד.

חיים אורון: לך אין חילוקי דעות, אתה שייך לימין.

חיים אורון: לחברת הכנסת מלי פולישוק יש בעיה.

אליעזר זנדברג: כמו שהקואליציה הזאת קמה, ובעוד כמה דקות היא תזכה לאמון הכנסת, אני אומר לכם שהיא תחזיק מעמד על אפכם ועל חמתכם.

אליעזר זנדברג: כל פעם שישבתם בשלטון לא עשיתם דבר על מנת לקדם את הדברים שהבטחתם לפני כן.

אליעזר זנדברג: הלכתם בדרכים אחרות וכרתתם בריתות פוליטיות הפוכות מרצון הבוחר.

אליעזר זנדברג: הפעם הבוחר שילם לכם כגמולכם, ואנחנו נלך קדימה, ברוח הדברים שהבטחנו, עד שנצליח ממש את המטרות כולן.

אליעזר זנדברג: תודה, אדוני היושב-ראש.

אלי בן-מנחם: תודה רבה לחבר הכנסת מודי זנדברג.

אלי בן-מנחם: אני מזמין את חבר הכנסת נסים דהן – איננו.

אלי בן-מנחם: אני מזמין את חבר הכנסת רוני בר-און.

אלי בן-מנחם: יש לך חמש דקות.

אלי בן-מנחם: גם לך אני מאחל הצלחה בתפקידך החדש כחבר הכנסת.

אלי בן-מנחם: אחרי חבר הכנסת בר-און – חבר הכנסת דני יתום.

רוני בר-און: אדוני היושב-ראש, כנסת נכבדה, אני מבקש לברך את ראש הממשלה ואת השרים הנבחרים בברכה נאמנה להצלחה.

רוני בר-און: מדינת ישראל באמת זקוקה להצלחתכם.

רוני בר-און: הייתי מצפה מהממשלה הנכנסת לטפל לאלתר ובלא דיחוי בביורוקרטיה השלטונית שאוכלת בנו בכל פה ומסכלת כל יוזמה.

רוני בר-און: מסדרונות השלטון והמנגנונים המנופחים והמשתקים יוצרים על כל צעד ושעל חסמים ומכשלות, מסכלים יוזמות ומבריחים יזמים וכספים למחוזות רחוקים מעבר לים.

רוני בר-און: הייתי מצפה מהממשלה הנכנסת לטפל לאלתר בעידוד הבנייה הציבורית והפרטית, במיוחד בבנייה להשכרה לזוגות צעירים, לעודד שחרור קרקעות של המינהל לבנייה ובכך לנסות להציל את ענף הבנייה, ענף שעליו תלוי המשק הישראלי כולו, ענף המצוי בשפל נורא, שלא ידענו כמותו.

רוני בר-און: הייתי מצפה מהממשלה הנכנסת לבצע שינויים מרחיקים לכת ורפורמות במערכת המשפט ובמערכת אכיפת החוק במדינת ישראל.

רוני בר-און: בית-המשפט העליון אמר לא אחת שצדק מאוחר הוא צדק מעוות.

רוני בר-און: בתי-המשפט בישראל קורסים תחת הנטל, מתדיינים אזרחיים ונאשמים בפלילים מחכים שנים לפסקי-הדין שלהם, ובין לבין הם נטחנים ונכתשים עד דק.

רוני בר-און: לא ייתכן שאלפי תיקים יעוכבו בפרקליטות במשך שנים בלי שהחשודים יוכלו לדעת מה יעלה בגורלם וחייהם ישותקו בגלל סחבת.

רוני בר-און: אסור שעל שולחנם של פרקליטת המדינה ופרקליטי המחוז השונים יעלו אבק תיקים התלויים ועומדים כנגד אנשי ציבור, בלא שתתקבל בהם החלטה והם יהיו כלהט החרב המתהפכת מעל לראשם של אנשים מרכזיים בציבוריות הישראלית.

רוני בר-און: אני חושב שחובה לטפל לאלתר בקריסה הטוטלית של מערכת אכיפת החוק במדינת ישראל, במיוחד בנושאים שנזנחו לחלוטין, כמו הבנייה הבלתי-חוקית ומשיכת שיקים ללא כיסוי.

רוני בר-און: חברי הכנסת, היום שבו מוצגת ממשלה חדשה בכנסת הוא יום חג לדמוקרטיה.

רוני בר-און: הכנסת השש-עשרה, שנבחרה זה לא כבר, תביע בעוד זמן קצר את אמונה בממשלה המוצגת היום ותיתן לה את ברכת הדרך.

רוני בר-און: אבל על אווירת החג מעיבה עננה.

רוני בר-און: דווקא לאחר שהבחירות האחרונות הוכיחו שהציבור הישראלי ברובו המכריע הוא בעל אוריינטציה לאומית ימנית, דווקא לאחר שהבוחר הישראלי השאיר את השמאל מדולל ומצומק והותיר לו בבית הזה רק 33 מושבים, דווקא בעת הזאת מן הראוי היה שהקואליציה תהיה מורכבת על בסיס רחב יותר, שלם יותר ואיתן יותר.

רוני בר-און: הקואליציה המוצגת היום, אדוני היושב-ראש, חסרה לטעמי מרכיב נוסף, חשוב, שחסרונו בולט כבר היום ויבלוט, למרבה הצער, עוד יותר בהמשך הדרך.

רוני בר-און: המפלגות החרדיות היו כל השנים שותפות נאמנות של הליכוד.

אברהם-בייגה שוחט: זה לא יעזור לך בבחירות בירושלים.

אלי בן-מנחם: חבר הכנסת בייגה שוחט, זה נאום הבכורה שלו ואני מבקש מכם לכבד את הנוהג בכנסת.

רוני בר-און: אמרתי לך, אדוני שר האוצר לשעבר, במזנון לפני שעה, שחרף 40 שנות העיסוק שלך בפוליטיקה, עוד יש דברים שניתן ללמד אותך.

רוני בר-און: שמעת את היושב-ראש?

אברהם-בייגה שוחט: זה נכון, אבל כדאי להגיד את האמת, למה אתה אומר את זה.

רוני בר-און: אז מצאנו אותך פעם אומר אמת, SO WHAT?

רוני בר-און: חבר הכנסת שוחט, אנחנו נדבר על עובדות, הדעות שלי לא מעניינות אותך ושלך לא מעניינות אותי.

רוני בר-און: בוא נחליט על זה כך.

רוני בר-און: המפלגות החרדיות, כפי שאמרתי, היו כל השנים שותפות נאמנות של הליכוד.

רוני בר-און: אמת, נכון הדבר, מפעם לפעם היו לנו עם המפלגות החרדיות חילוקי דעות ומשברים, אבל תמיד המשברים היו על רקע של דאגת המפלגות החרדיות לצורכי הבוחרים שלהן, ולא על עניינים הנוגעים לשאלות הקיומיות הפוליטיות של מדינת ישראל.

רוני בר-און: בעניינים אלה ראינו תמיד, ובצדק, עין בעין עם המפלגות החרדיות ומצאנו בהן בעלות ברית נאמנות.

רוני בר-און: ש"ס ויהדות התורה, כל אחת בדרכה, הבטיחו ב-1996 בבחירות הכלליות את בחירתו של בנימין נתניהו לראשות הממשלה, וגם את בחירתו של ראש הממשלה שרון לפני כשנתיים.

רוני בר-און: הברית הזאת הולכת עוד הרבה אחורה, אבל לא כאן המקום לסקור אותה.

רוני בר-און: ועכשיו, רבותי חברי הכנסת, בגלל שנאת חינם, לא שלנו, חלילה וחס, לא של הליכוד, בגלל שנאת חינם הופרה הברית.

רוני בר-און: על שנאת חינם חרבה ירושלים, חבר הכנסת שוחט, וחבל שלא נמצאה הדרך למנוע משנאת החינם להרים ראש.

רוני בר-און: חבל שלא נמצאה הדרך ליתן את הדעת, ליתן את המשקל הנכון וליתן את הכבוד הראוי למידה הנעלה של הכרת הטוב.

רוני בר-און: חבל שנשארו מיטיבינו ושותפינו ההיסטוריים מחוץ לממשלה ה"כמו חילונית" שמוצגת כאן.

יולי תמיר: זה היה בידיכם, יכולתם להכניס אותם, מה אתה רוצה?

רוני בר-און: הגברת פרופסור תמיר, לא שמעת את ההערה לחבר הכנסת שוחט?

רוני בר-און: ניתן היה וצריך היה, אפילו ממש לקראת חתימת ההסכמים הקואליציוניים, להניח בפני השותפות ההיסטוריות את קווי היסוד של הממשלה, כפי שגובשו, ולהציע להן להצטרף על בסיס קווי יסוד אלה, ולא לטרוק בפניהן את הדלת.

רוני בר-און: יכול שהיו מקבלות ויכול שהיו מסרבות, ויכול שהיו מבקשות תיקון פה ושם, אבל לא נעשה ניסיון, ואולי בכך מנענו מעם ישראל ממשלה יציבה יותר, ממשלה חברתית יותר, וגם ימנית יותר, ממשלה רחבה ככל הניתן, כפי שביקש לעצמו ולעם ישראל ראש הממשלה במהלך הבחירות.

רוני בר-און: אני שב ומאחל לכם, השרים, שאינם פה, ולנו, חברי הכנסת, ולכל עם ישראל ממשלה יציבה, מוצלחת, יעילה, פעילה, וגם טיפת מזל לא תזיק.

רוני בר-און: תודה רבה.

אלי בן-מנחם: תודה לחבר הכנסת רוני בר-און.

אלי בן-מנחם: אני מזמין את חבר הכנסת דני יתום.

אלי בן-מנחם: מוקצבות לך שלוש דקות.

אלי בן-מנחם: אחריו - חבר הכנסת יחיאל חזן.

אלי בן-מנחם: גם לך, חבר הכנסת דני יתום, אני מאחל הצלחה בכנסת, ואני סמוך ובטוח שתצליח.

דני יתום: תודה רבה.

דני יתום: אדוני היושב-ראש, כנסת נכבדה, תחילה ברצוני לברך את קודמי, חבר הכנסת עורך-הדין רוני בר-און, איש ירושלים, איש רב-פעלים, גם בתחום עריכת-הדין וגם בתחום החיים הציבוריים.

דני יתום: למיטב ידיעתי, חבר הכנסת בר-און עוסק שנים ארוכות בחיים הציבוריים, לא הכול ידוע, לא הכול גלוי, למען החברה, למען הקהילה ולטובת ירושלים הבירה.

ג'מאל זחאלקה: גם חברון.

דני יתום: חבר הכנסת רוני בר-און, אני משוכנע שתהיה חבר כנסת ומחוקק מצוין.

דני יתום: בהצלחה.

רוני בר-און: תודה רבה.

דני יתום: בהמשך דברי ברצוני לברך את ראש הממשלה, אריק שרון, לרגל היותו בן 75, ולאחל לו עוד הרבה שנים של בריאות שלמה ומלאה.

דני יתום: חברי מסיעת העבודה, אני מבקש את הקשבתכם.

רוני בר-און: תפסיקו להפריע, זה היתום שלכם על הבמה.

דני יתום: מדינת ישראל ניצבת היום בפני מציאות מורכבת וקשה.

דני יתום: התהליך המדיני קפוא, הביטחון איננו, המשק הולך וקורס.

דני יתום: ממשלה חדשה בישראל תהיה חייבת לטפל בדחיפות ביצירת אופק מדיני, בהשגת הפסקת הטרור והפסקת אש, בעצירת הקריסה הכלכלית ובבניית תוכנית כלכלית שתצליח להביא לצמיחה ולהצלת המשק.

דני יתום: בנאומו של ראש הממשלה בהרצלייה, שכולו מצוין בקובץ הדפים שקיבלנו, אמר ראש הממשלה: "אנחנו גם יודעים, כי כניסה למשא-ומתן מדיני שיוביל לשלום, היא הדרך האמיתית להאצת הצמיחה ולשגשוג כלכלי".

דני יתום: יודעים.

דני יתום: אבל הקואליציה שבנה ראש הממשלה, שעיקרה אנשי הימין הקיצוני בקשת הפוליטית בישראל, קואליציה שכזאת לא מתכוונת וגם לא יכולה להתמודד עם הבעיות הקיומיות שלנו.

דני יתום: ממשלה כזאת הרי תתנגד לכל משא-ומתן עם הפלסטינים, תעמיק את הכיבוש והמעורבות שלנו בשטחי יהודה, שומרון וחבל עזה ולא תצליח לנצח את הטרור, מכיוון שלצד הצעדים הצבאיים והמכות שמנחיתים על ראשי הטרוריסטים יש צורך להאיר את האופק באור של תקווה, גם לעם בישראל וגם לפלסטינים.

דני יתום: מאחר שאיננו רואים עתיד מדיני ואיננו רואים תהליך של הידברות בינינו לבין הפלסטינים, נעמוד בפני קיפאון, נעמוד בפני נסיגה בכל מה שקשור למצב המדיני, והממשלה לא תוכל להבריא את המשק ולא רק לא לקדם את התהליך המדיני.

דני יתום: אנחנו נהיה עדים להמשך קריסתה של הכלכלה, להמשך קריסתו של המשק.

דני יתום: ההסכמים הקואליציוניים שבהם עיינו מלמדים, שהקואליציה בעצם מושתתת על כרעי תרנגולת, והבסיס דומה יותר לגבינה שוויצרית, שרבים בה החורים על החומר.

דני יתום: עוד הפעם אני נדרש לנאום הרצלייה.

דני יתום: שם אמר ראש הממשלה, שבשלב השני של מתווה בוש תאפשר ישראל הקמתה של מדינה פלסטינית.

אלי בן-מנחם: חבר הכנסת יתום, אנא ממך, אתה צריך לסיים.

דני יתום: אני כבר מסיים.

דני יתום: הרי האיחוד הלאומי והמפד"ל שוללות הקמת מדינה פלסטינית, והדברים באו לידי ביטוי במכתבים שנכתבו.

דני יתום: לא רק שהסתירה בין עמדת המפד"ל והאיחוד הלאומי והעמדה שדיבר עליה ראש הממשלה זועקת לשמים, זועקת עוד יותר העובדה שעמדות אלה מהוות מכשול בלתי עביר, אפילו לתחילתו של תהליך הידברות עם הפלסטינים.

דני יתום: כיצד יכולים לשבת יחד, באותה ממשלה, חברים ממפלגת שינוי, שלפחות חלקם דוגלים בקו מדיני יוני, עם חבריהם לממשלה ולקואליציה הנמנים עם המפד"ל, האיחוד הלאומי ואפילו הליכוד?

דני יתום: מה עם הבטחות שינוי לבוחריה?

דני יתום: הרי כל ההבטחות האלה עלו בעשן אל מול הכיסאות והתפקידים שחולקו ביד נדיבה לנציגי שינוי.

דני יתום: הממשלה טענה בקווי היסוד שלה, או טוענת, שהיא תחתור לטפל בשכבות החלשות באזורי הפריפריה והמצוקה.

דני יתום: כיצד הממשלה מתכוונת לטפל באלה כאשר היא בוודאי מתכוונת להמשיך ולהשקיע סכומי עתק בשטחי יהודה, שומרון וחבל עזה?

דני יתום: איך יכול העם בישראל לתת אמון בממשלה שספק אם בקרב חבריה שלה קיים אמון?

דני יתום: הרי ראש הממשלה ושר האוצר נדרשו להסכם כתוב, להבנות כתובות, שהוצגו בפנינו היום, כדי להבטיח שהאחד לא יפעל בסתר נגד האחר.

דני יתום: אני מבקש לסיים ולומר, שחוששני שהממשלה שמוצגת בפנינו היום תוביל אותנו, לא מהישג אל הישג, אלא מדחי אל דחי, אל מקומות יותר נמוכים.

דני יתום: אבל לטובת העם בציון, לטובת העם בישראל, למרות דברי אלה, אני מתפלל ומאחל שאכן הממשלה, על ראשה ושריה, יהיו מסוגלים להתמודד בהצלחה מול האתגרים העצומים שעומדים בפנינו.

דני יתום: תודה.

אלי בן-מנחם: תודה לחבר הכנסת דני יתום.

אלי בן-מנחם: אני מזמין את חבר הכנסת יחיאל חזן.

אלי בן-מנחם: הוקצבו לך חמש דקות.

אלי בן-מנחם: אחריו – חבר הכנסת אברהם בייגה שוחט.

אלי בן-מנחם: חבר הכנסת חזן, גם לך אני מאחל הצלחה מכל הלב.

יחיאל חזן: אדוני היושב-ראש, חברי חברי הכנסת, ברצוני לברך את ראש הממשלה ואת הממשלה הנכנסת שיביאו בשורה לעם ישראל.

יחיאל חזן: אני חושב שצריך לתת לפחות מאה ימי חסד, ורק אחרי כן ללכת ולהטיח ולהגיד: איזו בשורה מביאים היום?

יחיאל חזן: הגיע הזמן שתלמדו, הגיע הזמן שתלמדו שצריך גם לכבד, ולא רק לבוא ולהחליף את הכיסאות.

יחיאל חזן: הרי יש פה כיסאות מוזיקליים.

יחיאל חזן: כאשר אתם מקימים ממשלה, זה בסדר.

יחיאל חזן: אבל כאשר מישהו אחר מקים ממשלה, פתאום לא מביאים בשורה לעם ישראל.

יחיאל חזן: בראש ובראשונה אני רוצה לחזק את חברי מהמפד"ל.

יחיאל חזן: אדוני, חברי לכנסת, הרב פרוש, שמעתי פה היום כיצד אתה כועס ואומר:

יחיאל חזן: איך יכול להיות שהיא התחברה עם שינוי למען חיזוק עם ישראל?

יחיאל חזן: למדתי בישיבה, ובראש ובראשונה צריך לקיים את "ואהבת לרעך כמוך".

יחיאל חזן: אני לא הולך להטיף לך מוסר, מי אני שאטיף לך מוסר - -

מאיר פרוש: אפשר.

מאיר פרוש: למה לא?

יחיאל חזן: - - אבל כאשר יש אפשרות לחזק את עם ישראל, גם בעניין המהותי כל כך בין חילונים לדתיים, צריך לתת את ההזדמנות.

יחיאל חזן: לא בכדי עשו ראש הממשלה וראש עיריית ירושלים מאמצים גדולים על מנת שגם המפד"ל וגם תנועת שינוי יצטרפו לממשלה.

יחיאל חזן: אני רוצה לברך את חברי משינוי בברכת יישר כוח.

יחיאל חזן: אני חושב שאתם ראויים לכהן בממשלה הזאת.

יחיאל חזן: קיבלתם כמעט 400,000 קולות, וכאשר מקבלים 400,000 קולות, כנראה שהציבור רוצה איזה שינוי.

יחיאל חזן: אני אומר לכם את זה, כי אם 400,000 איש אמרו שצריך לטפל בעניין הזה, דיינו.

יחיאל חזן: תנו הזדמנות, תנו צ'אנס, וכאשר הדברים באמת יפגעו בשורשים של היהדות, גם אני לא אתן לכך יד.

אילן שלגי: גם אנחנו לא ניתן.

יחיאל חזן: וגם החברים שלנו משינוי לא ייתנו לכך יד.

יחיאל חזן: כולי תקווה שהממשלה הזאת תיתן ביטחון אישי לכל אזרח ואזרח במדינה, כיוון שלי ולכל אזרח אחר בראש ובראשונה חשוב הביטחון האישי.

יחיאל חזן: כבר ראינו את הממשלה שלפני הממשלה של שרון, שנתנה כבר כמעט את הכול, אבל המנהיג של הרשות לא רצה בשום פנים ואופן לחיות אתנו בשלום.

יחיאל חזן: מה הוא נתן לנו במקום זה?

יחיאל חזן: אותה מלחמת טרור שבאמת לא מגיעה לעם היהודי שהושיט את ידו לשלום.

יחיאל חזן: אני מאחל לעם ישראל ולראש הממשלה ולממשלת ישראל דרך צלחה, ובעזר השם הממשלה הזאת תוביל את עם ישראל לחוף מבטחים.

יחיאל חזן: תודה רבה.

אלי בן-מנחם: תודה רבה לחבר הכנסת יחיאל חזן.

אלי בן-מנחם: אני מזמין את חבר הכנסת אברהם בייגה שוחט.

אלי בן-מנחם: הוקצבו לך חמש דקות.

אלי בן-מנחם: אחריו – חבר הכנסת ויקטור בריילובסקי.

אברהם-בייגה שוחט: אדוני היושב-ראש, רבותי חברי הכנסת, בזמן הקצר שעומד לרשותי אומר שתיים-שלוש מלים על הממשלה, ואחרי זה אני רוצה להתייחס באופן מיוחד לסיעת שינוי.

אברהם-בייגה שוחט: אני קורא את המכתב שאריק שרון כתב לביבי, ואני אתייחס רק למשפט אחד שאומר: "אנחה את כל עובדי משרדי כי כל פעולה כלכלית המצויה בתחום סמכותם והנוגעת בסמכויות משרדך תיעשה בתיאום ובהסכמה עם עובדי משרדך".

אברהם-בייגה שוחט: נער הייתי גם זקנתי, והייתי יותר מחודש או חודשיים שר האוצר, תחת שלושה ראשי ממשלה, ואני יודע בדיוק איך עובד שר האוצר עם ראש הממשלה.

אברהם-בייגה שוחט: ועם שלושתם בכל המשברים, והיו משברים, מעולם לא היה גרם של חוסר אמון, מעולם לא היתה היסטריה והיסטוריה שמחייבת מכתבים מהסוג הזה.

אברהם-בייגה שוחט: אני אומר לכם, שבתוך חודש או חודשיים תהיו עדים לפגישות דרמטיות, כנראה של עורך-הדין יעקב נאמן יחד עם עורך-הדין שימרון, יחד עם עורך-הדין דובי וייסגלס, כדי לטפל בשרפות שייווצרו חדשות לבקרים, שכן שני האנשים האלה, יש להם - - -

צבי הנדל: כמו מיסוי הבורסה, למשל.

אברהם-בייגה שוחט: צבי הנדל, אני יכול שלא תפריע לי הפעם?

צבי הנדל: היה לך גיבוי מראש הממשלה, לא רבתם אף פעם.

אברהם-בייגה שוחט: אני מבקש ממך, אל תפריע לי.

אלי בן-מנחם: חבר הכנסת צבי הנדל.

אברהם-בייגה שוחט: לא היו מסמכים, לא היה חוסר אמון.

אברהם-בייגה שוחט: היו מחלוקות.

צבי הנדל: כך זה נראה.

אברהם-בייגה שוחט: אני מציע לך שלא תפריע.

אברהם-בייגה שוחט: אני מבקש שלא תפריע לי.

צבי הנדל: כשאני רואה אותך, קשה לי.

אברהם-בייגה שוחט: אם אתה יכול בכלל.

אברהם-בייגה שוחט: אם אתה מסוגל.

אברהם-בייגה שוחט: אני יודע למה, כי אני מכיר אותך ויודע מה אתה שווה.

אלי בן-מנחם: חבר הכנסת צבי הנדל, תאפשר לו.

אלי בן-מנחם: הוא לא רוצה שתפריע לו, אז אל תפריע לו.

אברהם-בייגה שוחט: ההיסטוריה של שני האנשים האלה רוויה מאבקים, טריקים, לכלוך וחוסר אמון.

אברהם-בייגה שוחט: כך היה בעבר, כך ההווה ביניהם וכך יהיה העתיד ביניהם.

אברהם-בייגה שוחט: ומי שחושב שקומבינציה מהסוג הזה יכולה לגרום לכך שהמשק הישראלי יצא איכשהו לדרך טיפה יותר טובה, יש לו טעות גדולה.

אברהם-בייגה שוחט: הסיבה השנייה, כמובן – היא כבר נאמרה ולא אתייחס לזה בהרחבה – היא, שלא יכול להיות פתרון כלכלי למשבר הקטסטרופלי שאנחנו נמצאים בו, שלצערי הרב רק ילך ויעמיק, רק ילך ויחמיר, כאשר קובעים את קווי היסוד של הממשלה הזאת, את גלגול הלשון וגלגול המכתבים, חוסר האמת, ההתכחשות לאיזה תהליך מדיני.

אברהם-בייגה שוחט: אני אומר לכם, חברות וחברים, רבותי חברי הכנסת, בתוך חצי שנה כל הפרמטרים הכלכליים - שכבר היום הם גרועים פי כמה ממה שהיה לפני שנה, ופי כמה וכמה ממה שהיה לפני שנתיים - יהיו יותר גרועים.

אלי אפללו: רק אם הייתם יושבים בקואליציה הכול - - -

אברהם-בייגה שוחט: זאת אחיזת עיניים ושום דבר לא יקרה.

אברהם-בייגה שוחט: מכאן אני רוצה לעבור לסיעת שינוי ואני ארפה מהממשלה.

אברהם-בייגה שוחט: אני מדבר עכשיו אל 386,520 "פראיירים" שהאמינו לטומי לפיד ולליכוד.

אברהם-בייגה שוחט: לא פחות – 386,520.

אלי אפללו: כמה למפלגת העבודה?

אלי בן-מנחם: חבר הכנסת אפללו.

אלי בן-מנחם: חבר הכנסת בייגה שוחט, אני מבקש.

אלי בן-מנחם: אנשים הצביעו במדינת ישראל, במדינה דמוקרטית, אל תקרא להם "פראיירים".

אברהם-בייגה שוחט: אני אקרא להם "פראיירים" כי הם "פראיירים".

אברהם-בייגה שוחט: תיכף אוכיח למה הם "פראיירים".

אלי בן-מנחם: אני מבקש שלא תקרא להם כך, הם אזרחי מדינת ישראל והם הצביעו - גם אם זה לא מוצא חן בעיניך ובעיני.

צבי הנדל: אל תגיד לו מה להגיד.

אברהם-בייגה שוחט: אדוני היושב-ראש, אני אקרא להם "פראיירים", מכיוון שהם האמינו שתקום ממשלה כפי שטומי לפיד וחבריו הבטיחו, ובבקשה, הבה נראה מה קרה בהסכם.

אילן שלגי: קראת הבוקר את השקר בעיתון "הארץ"?

אברהם-בייגה שוחט: קראתי את ההסכם הקואליציוני, לא הייתי צריך לקרוא את עיתון "הארץ".

אילן שלגי: הבוחרים נותנים לנו עכשיו עוד קול.

אברהם-בייגה שוחט: מה אין בהסכם - אחרי זה אגיע למה שיש בו.

אברהם-בייגה שוחט: אני מתפלא אם שינוי תמשיך לשכור אוטובוסים ביום שישי כדי להסיע את אלה שאין להם תחבורה ציבורית.

אברהם-בייגה שוחט: זה מה שעשיתם לפני הבחירות, יפה מאוד, ובצדק.

אברהם-בייגה שוחט: השאלה שאני שואל אתכם, חברי שינוי: מכיוון שלא התייחסתם ולו במלה אחת להבטחה הזאת, האם שירות האוטובוסים שלכם ימשיך להתקיים בתל-אביב בימי שישי או לא? זו השאלה הראשונה.

אברהם-בייגה שוחט: השאלה השנייה: איזו תשובה תיתנו לאותם 20,000--25,000 זוגות שנישאים כמעט מדי שנה בנישואים אזרחיים?

אברהם-בייגה שוחט: אגלה לכם סוד: אני נגד הנהגת נישואים אזרחיים במדינת ישראל, לתפיסתי, למעט לפסולי חיתון.

אברהם-בייגה שוחט: אבל אתם אמרתם שזה הדבר הכי חשוב שצריך לעשות.

אברהם-בייגה שוחט: מה תגידו לאותם אנשים שהבטחתם להם את זה?

אברהם-בייגה שוחט: מה תגידו לאנשים שאמרתם להם שבלי ליבת חינוך במערכת של החינוך החרדי לא יתוקצבו המערכות האלה?

אברהם-בייגה שוחט: אין מלה אחת על העניין הזה.

אילן שלגי: יש בג"ץ על - - -

אברהם-בייגה שוחט: מה תגידו על ההסכם של המפד"ל, שמדבר על מה שקבע היועץ המשפטי לממשלה בעניין המימון הכפול של מערכות החינוך השייכות לדתיים ולחרדים - שזה מימון לא שוויוני, וכתוב במפורש שתימצא דרך לעקוף את החלטת היועץ המשפטי לממשלה?

אברהם-בייגה שוחט: לכן אני אומר, שאותם 386,520 "פראיירים" שהצביעו בשבילכם הם באמת אנשים מסכנים.

אברהם-בייגה שוחט: אלה שהצביעו ליכוד, קיבלו בדיוק את מה שהם רצו; אלה שהצביעו לאיחוד הלאומי, קיבלו את מה שהם רצו; אלה שהצביעו מפד"ל, קיבלו יותר ממה שהם רצו; אלה שהצביעו עבודה, קיבלו את מה שהם רצו.

אלי אפללו: הם קיבלו פחות.

אברהם-בייגה שוחט: היחידים שרימו בצורה בוטה ובצורה שלא תתואר, הייתם אתם.

אברהם-בייגה שוחט: על כך אתם עוד תשלמו.

אלי בן-מנחם: חבר הכנסת בייגה שוחט, תודה רבה.

אלי בן-מנחם: אני מזמין את חבר הכנסת ויקטור בריילובסקי.

אלי בן-מנחם: מוקצבות לך ארבע דקות.

אלי בן-מנחם: אחריו – חברת הכנסת לאה נס.

ויקטור בריילובסקי: אני רואה שהיום מפלגת שינוי פופולרית ביותר, כולנו מדברים על מפלגת שינוי ורק עליה.

ויקטור בריילובסקי: אדוני היושב-ראש, כנסת נכבדה, במשך הקדנציה האחרונה קיבלתי מאות פניות מעולים, ו-85% מהן היו קשורות לבעיות עם משרד הפנים.

ויקטור בריילובסקי: מזמן לזמן אנחנו שומעים סיפורים קורעי לב על אמהות של חיילים, על קורבנות טרור לא יהודים, המגורשים מן המדינה.

ויקטור בריילובסקי: בדיוק היום שמעתי על מקרה שבחורות צעירות, שחקניות, פשוט פוחדות להגיע למדינת ישראל במסגרת התיאטרון שלהן, כי הן פוחדות שיראו בהן זונות ויגרשו אותן.

ויקטור בריילובסקי: זו פשוט בושה וחרפה.

ויקטור בריילובסקי: בתפקיד של סגן שר במשרד הפנים אני לא מתכוון לעשות מהפך, אני מתכוון לפעול במסגרת החוק ובקפדנות רבה.

ויקטור בריילובסקי: אני מתכוון לשנות את היחס אל העולים שפונים למשרד הפנים ליחס ידידותי, מה שקוראים user friendly.

ויקטור בריילובסקי: בכל מקרה שאפשר ללכת לקראת הדרישות או הבקשות של העולים צריך לעשות זאת, בניגוד למה שקרה בשנים האחרונות, כאשר בכל מקרה שאפשר לסרב – סירבו, והתוצאות היו בעיות וטרגדיות רבות.

ויקטור בריילובסקי: אני חושב, שלטובת העולים, לטובת המדינה ולטובת העלייה העתידית צריך לשים קץ לסיטואציה הזאת.

ויקטור בריילובסקי: בפעילות של משרד הפנים אנחנו צריכים להגיע לנורמות המקובלות במדינות מערביות ודמוקרטיות.

ויקטור בריילובסקי: אנחנו צריכים ליצור אווירה שמעודדת עולים ועלייה.

ויקטור בריילובסקי: בזה אני רואה את התפקיד שלי.

ויקטור בריילובסקי: לבסוף, אני רוצה לברך את הממשלה החדשה ולומר שעכשיו אנחנו זקוקים מאוד להצלחות ואני מקווה שההצלחות יגיעו.

ויקטור בריילובסקי: תודה רבה.

אלי בן-מנחם: תודה לחבר הכנסת ויקטור בריילובסקי.

אלי בן-מנחם: אני מזמין את חברת הכנסת לאה נס.

אלי בן-מנחם: הוקצבו לך חמש דקות.

אלי בן-מנחם: אני גם מאחל לך הצלחה בכנסת.

אלי בן-מנחם: זו הפעם הראשונה שאת נואמת?

לאה נס: הפעם השנייה.

אלי בן-מנחם: אז אל תפריעו הרבה.

אלי בן-מנחם: בהצלחה.

לאה נס: אדוני היושב-ראש, כנסת נכבדה, השבעתה של ממשלה חדשה היא תמיד שעת חג, חג לדמוקרטיה, חג לחסידי המינהל הציבורי התקין, ובמיוחד חג לעם ישראל שנושא את עיניו להנהגה אחראית, מסורה וקשובה לצרכיו.

לאה נס: בניגוד לממשלה הקודמת, שהיתה ממשלת אחדות לאומית, הוקמה ממשלה צרה, ואני חושבת שראוי להצטער על כך במיוחד.

לאה נס: ראש הממשלה אריאל שרון עשה מאמצים גדולים להקים ממשלה כזו.

לאה נס: מדינת ישראל נמצאת באחת משעותיה הקשות ביותר.

לאה נס: אנו נמצאים בצומת של הכרעה מדינית, כלכלית וחברתית, ואין ספק שהעם רצה לראות ממשלת אחדות לאומית ששותפות בה כל המפלגות הציוניות.

לאה נס: רק ממשלה כזאת, שכל חבריה נותנים כתף ומושיטים יד איש לחברו, מסוגלת לפעול ביעילות ובעוצמה בתקופה כזאת.

לאה נס: אדוני היושב-ראש, ראש הממשלה הושיט יד למפלגת העבודה והזמין אותה להצטרף לממשלה החדשה.

לאה נס: חבל מאוד שיושב-ראש מפלגת העבודה, חבר הכנסת עמרם מצנע, לא השכיל לראות את גודל השעה ודחה את הפנייה על הסף.

לאה נס: אני סבורה שראוי להצטער גם על כך שהמפלגות החרדיות אינן שותפות בממשלה.

לאה נס: כאשה דתייה אני חרדה לגורל היחסים הפנימיים בין כל חלקי הציבור הישראלי – מאמינים וחילונים, אשכנזים וספרדים, ותיקים ועולים חדשים.

לאה נס: אני מאמינה שהמפתח לשמירה על אחדות העם הוא שיתוף כל הגורמים הרלוונטיים בעשייה הציבורית.

לאה נס: אני נגד פסילות מכל סוג שהוא.

לאה נס: אנחנו חייבים לקרב ולא להרחיק, כדי למנוע קרע ושסע פנימי בעם.

לאה נס: במקום להכריז עם מי לא נשב ועם מי לא נלך, כדאי שנתרגל לחשוב בצורה חיובית, איך בכל זאת אנחנו יושבים וחיים זה עם זה.

לאה נס: ההכרזה של שינוי ערב הבחירות כי לא תשב עם החרדים, אינה תורמת לפיוס הפנימי ולחיים המשותפים.

אלי בן-מנחם: חבר הכנסת מלכיאור, אני מבקש.

אלי בן-מנחם: אתם מפריעים לה.

לאה נס: אני מאמינה שבמשך הזמן תימצא הדרך לצרף את המפלגות החרדיות לממשלה.

לאה נס: זה מתבקש, זה חיוני, וזה יתרום רבות לאיחוד הכוחות בציבור ולטובת המדינה.

לאה נס: השעה היא שעה גורלית, ולמען כולנו אנו חייבים לפעול יחד בכוחות משותפים, כי אנשים אחים אנחנו.

לאה נס: עם זאת, חברי הכנסת הנכבדים, צריך להתבונן בחצי הכוס המלאה.

לאה נס: ממשלה שחבריה מייצגים את הליכוד, את שינוי, את המפד"ל ואת האיחוד הלאומי, נותנת הרבה מקום לתקווה.

לאה נס: אנחנו צריכים להגיע לעמק השווה, לדו-קיום, לפשרות ולהבנות בחיי היום-יום שלנו.

לאה נס: אדוני היושב-ראש, חברי הכנסת הנכבדים, אני מבקשת לברך מכאן את ראש הממשלה אריאל שרון על הרכבת הממשלה החדשה.

לאה נס: אני מאחלת לו ולשרים החדשים, שישכילו לנווט את המדינה לביטחון ולשלום, שלום אמיתי, למען עם ישראל ומדינת ישראל; שיצליחו להחזיר את הצמיחה הכלכלית ולמצוא פתרונות תעסוקה למאות-אלפי המובטלים; שישכילו להביא לצמצום הפערים החברתיים החמורים שנוצרו בשנים האחרונות.

לאה נס: באופן טבעי, הזירה הביטחונית-המדינית והזירה הכלכלית ממקדות את עיקר תשומת הלב, אבל אסור לנו להזניח גם שטחים אחרים שהם הבסיס לקיומנו במדינה הזאת.

לאה נס: כבר הזכרתי את הצורך לאחות את הקרעים בין דתיים לחילונים, ומלבד זאת יש לקדם את מערכת החינוך, להקנות לדור הצעיר ערכים ציוניים, יהודיים, כלל-אנושיים, לפתח את מערכת הבריאות ולהרחיב את שירותי הבריאות הניתנים לאזרחים, לדאוג לשמירה על איכות הסביבה ולטפל בסוגיות רבות נוספות שהן בנפשנו.

לאה נס: איכות החיים שלנו בארץ הזאת, במדינה הזאת, דורשת פתרונות מהירים ויצירתיים.

לאה נס: באופן אישי, אדוני היושב-ראש, אני מתכוונת להקדיש זמן ומאמצים כדי להתמודד עם הנושאים הנכבדים שציינתי.

לאה נס: אני מקווה שאזכה יחד עם יתר עמיתי חברי הכנסת לשיתוף פעולה ולסיוע מצד משרדי הממשלה, מכיוון שלא ניתן לקדם נושאים חשובים אלו ללא גיבוי מצד הדרג הממשלתי.

לאה נס: ביחד נפעל לפיתוחה ולשגשוגה של מדינת ישראל.

לאה נס: תודה רבה.

אלי בן-מנחם: תודה רבה לחברת הכנסת לאה נס.

אלי בן-מנחם: אני מזמין את חבר הכנסת איציק כהן - איננו.

אלי בן-מנחם: אני מזמין את חבר הכנסת מיכאל רצון – איננו.

אלי בן-מנחם: חבר הכנסת נסים זאב, בוא תעלה במקום חבר הכנסת כהן.

אלי בן-מנחם: הוא היה רשום, הוא היה בחתונה, ואפשרו לו.

אלי בן-מנחם: בוא תעלה במקומו, יש לך ארבע דקות.

אלי בן-מנחם: אחריו – חבר הכנסת צבי הנדל.

נסים זאב: אדוני היושב בראש, חברי חברי הכנסת, אינני יודע על איזו אחדות ראש הממשלה מדבר.

נסים זאב: את מי הוא מאחד?

נסים זאב: אני רוצה לקרוא בפניכם את מסמך העקרונות למסגרת ההבנה.

נסים זאב: תבינו, סוף-סוף יש הבנה.

נסים זאב: בין מי למי? - מי שהניף דגל ומרד בתורת ישראל, טומי לפיד.

נסים זאב: אגב, טומי יוסף לפיד זה בראשי תיבות – טי"ל.

נסים זאב: אנחנו פוחדים מהטילים שיבואו מעירק.

נסים זאב: אני אומר לכם, הטיל נמצא פה, בתוך הכנסת הזאת.

נסים זאב: אז מה מוסכם?

נסים זאב: הדבר הראשון, מוסכם עקרונית, בסעיף א', רבותי, כי משרד הדתות יפסיק להתקיים כמשרד עצמאי.

נסים זאב: צריך למחוק אותו.

נסים זאב: זה הדבר החשוב ביותר למדינת ישראל – שלא יהיה עוד משרד הדתות.

נסים זאב: עם הקמת הממשלה הוא יסופח למשרד ראש הממשלה.

נסים זאב: ואנחנו מבינים מה זה הנספחים.

נסים זאב: אנחנו מבינים מה זו ספחת, ומה זו צרעת, ומה המשמעות של אותו נספח.

נסים זאב: הדבר השני, רבותי, באותו סעיף: לא יאוחר מעשרה חודשים, צריך, תיכף ומייד, לאלתר, זה דבר שבוער למדינה הזאת.

נסים זאב: ואחריו, הרב גפני, שכל כך שמחת - ואני אמרתי לך, על המועצות הדתיות.

נסים זאב: הן תחדלנה להתקיים.

נסים זאב: תחדלנה.

נסים זאב: חלילה וחס אסור להשאיר אותן.

נסים זאב: הנה, עזרו לך בממשלה הזאת.

נסים זאב: אני אמרתי לך, בזמני, שזו תחילת הדרך, ואם נצא נגד המועצות הדתיות, סוף הדרך יהיה שמשרד הדתות יימחק ולא המועצה הדתית.

נסים זאב: לא הייתי, אולי, נביא שקר, וכך יצא, למעשה.

נסים זאב: והכול, רבותי, עם צוות מקצועי.

נסים זאב: אני לא חשבתי לרגע שלא אנשי מקצוע ישבו שם, אבל ראש הממשלה מדבר על עניים, ובסעיף ג' אומר:

נסים זאב: חוק משפחות ברוכות ילדים (תיקון), מאת חבר הכנסת הרב הלפרט – יבוטל.

נסים זאב: זה המסר שנותנים לעם ישראל.

נסים זאב: משפחות ברוכות ילדים, רבותי.

נסים זאב: אני רוצה להזכיר לכם, כאשר באו לשכנע אותנו למה חוק הלפרט טוב, אמרו לנו: תשמעו, הערבים נהנים מזה.

נסים זאב: ולערבים באו ואמרו: תשמעו, החרדים נהנים.

נסים זאב: לא רוצים לא את הערבים ולא את החרדים, וכולם מקשה אחת.

נסים זאב: העיקר לפגוע באותן משפחות.

חיים כץ: - - -

נסים זאב: אתה תסתכל עכשיו על הזמן שלי?

נסים זאב: יש פה יושב-ראש שיש לו גם שעון, לא פחות טוב ממך, ומדויק יותר.

קריאות: - - -

נסים זאב: רבותי, אני רוצה לומר לכם – הדבר החמור מכול, סעיף ה', על מה מדבר?

נסים זאב: - נוכח המצב שבו אלפי עולים וגם אזרחי ישראל ותיקים אינם יכולים להינשא בנישואים דתיים, בהתאם לנהוג בישראל, תמנה הממשלה ועדה שתגבש הצעה לרישום מעמדם בישראל של בני-זוג שלפחות אחד מהם אינו יכול להינשא על-פי הדין הדתי.

נסים זאב: אלה לא פסולי חיתון.

נסים זאב: מדובר בגוי או בגויה שרוצים להינשא ליהודי.

נסים זאב: לא נפריע להם, והם יכולים להירשם בבית-המשפט לענייני משפחה, או בהתאם להמלצת הוועדה.

נסים זאב: שומו שמים, המפד"ל.

נסים זאב: איפה תורת ישראל בקרבכם?

נסים זאב: איך הנפתם דגל, הרמתם יד בתורת ישראל?

נסים זאב: שאף אחד לא יפרשן את זה אחרת.

נסים זאב: זו המשמעות של נישואי תערובת, וזו תחילת הדרך.

אלי בן-מנחם: אני מבקש שתסיים.

נסים זאב: אני כבר מסיים, אדוני.

נסים זאב: אני חשבתי שלראש הממשלה אולי עוד יש הכרת הטוב.

נסים זאב: לא שאנחנו מבקשים להצטרף לקואליציה הזאת, אבל להצטרף לטומי לפיד, שכל תעמולת הבחירות שלו היתה שנאת היהדות, שנאת הדת?

נסים זאב: אתה נותן יד לאותו אדם שידוע בציבור שהוא אדם - - -

אלי בן-מנחם: חבר הכנסת זאב נסים, אני מבקש.

אלי בן-מנחם: חרגת הרבה מהזמן.

נסים זאב: אני כבר מסיים.

נסים זאב: אני לא רוצה לומר שדבריו גובלים בגזענות.

נסים זאב: אתה נתת יד ונתת כוח לאותה שנאה, העמקת את השנאה בעם ישראל.

נסים זאב: חבל מאוד.

אלי בן-מנחם: תודה רבה לחבר הכנסת נסים זאב.

אלי בן-מנחם: אני מזמין את חבר הכנסת צבי הנדל.

אלי בן-מנחם: אחריו – חבר הכנסת מיכי רצון.

אברהם-בייגה שוחט: - - - פאשיסט.

צבי הנדל: אדוני היושב-ראש, אני מבקש להוציא אותו החוצה.

צבי הנדל: אני לא פאשיסט, בשבילך.

אלי בן-מנחם: חבר הכנסת שוחט, אנא ממך.

אלי בן-מנחם: חבר הכנסת צבי הנדל, בוא, אני מזמין אותך לבמה.

אברהם-בייגה שוחט: אתה פאשיסט.

צבי הנדל: רק יהודי תת-רמה כמוך, בייגה שוחט, מסוגל לקרוא לציוני הגון כמוני פאשיסט.

צבי הנדל: אני כל כך שמח שעם ישראל רואה בדיוק מה אתה שווה.

אברהם-בייגה שוחט: - - - בתפיסתך אתה פאשיסט.

אלי בן-מנחם: חבר הכנסת בייגה שוחט, אני מבקש ממך פעם שלישית.

אלי בן-מנחם: אני מבקש אישית פעם שלישית – אנא ממך, תפסיק.

צבי הנדל: אדוני היושב בראש, חברי חברי הכנסת, איחולי לחברי הכנסת החדשים.

צבי הנדל: איחולי לממשלה הנכנסת, לראש הממשלה, לשרים.

צבי הנדל: אני נושא תפילה לבורא עולם שהממשלה תצליח בדרכה, והלוואי שנצליח במדיניות שהיא תוביל ובהנהגתו של מר אריאל שרון להביא בשורה טובה למדינת ישראל.

צבי הנדל: צר לי קצת על הרכב הממשלה.

צבי הנדל: סוד גלוי הוא, שאילו אני יעצתי, היא היתה מורכבת בצורה קצת שונה.

צבי הנדל: אבל, זאת הממשלה.

צבי הנדל: יש לה סיכוי, ואני בוודאי נותן לה את כל הקרדיט.

צבי הנדל: כואב לי אולי עוד בנקודה אחת, לפני שאטפל קצת באלה שיושבים פה מימין.

צבי הנדל: אף שראש הממשלה הדגיש היום את אחדותה של ירושלים, את חשיבותה, את מרכזיותה ואת הצורך לחזק, לבנות ולפתח, כואב לי שעדיין לא הגענו לרגע שיהודים חוזרים ועולים להר-הבית.

צבי הנדל: היהודי האחרון שעלה היה ראש הממשלה עצמו, ומשום מה מאז אנחנו מדירים את רגלינו משם.

צבי הנדל: הגיע הזמן לשקול את זה היטב, גם אנשי השב"כ חושבים כמוני, בלא להתבייש.

צבי הנדל: אנחנו עם גאה בארצו.

צבי הנדל: אני לא חייב דבר לאיש.

צבי הנדל: אני לא הולך להוריד שום מסגד לאיש, ואני לא מתגרה באיש.

צבי הנדל: אני רוצה להגיע למקום המרכזי, הקדוש והחשוב ביותר לעם היהודי, ואני לא רוצה להתבייש בזה.

צבי הנדל: רבותי, יש גבול לציניות.

צבי הנדל: הכנתי בכלל נאום אחר, אבל יושבים פה במשך כמה שעות השמאל, שהבוחרים, ברוך השם, בחוכמתם גימדו אותם, לא מספיק אבל בצורה מכובדת.

צבי הנדל: עומדים על הבמה אחרי חודשים ארוכים של הסתה פרועה, של כמויות רעל אדירות, ומספרים לנו שהממשלה לא תצליח והכלכלה לא תפרוץ.

צבי הנדל: למה היא לא תפרוץ?

צבי הנדל: כי לא יהיה תהליך מדיני.

צבי הנדל: ריבונו של עולם, אין כינוי גנאי חמור יותר מזה שאני יכול לכנות את מחוללי אוסלו - מלחמת אוסלו, שרוצחת בנו יום-יום ושעה-שעה בלי הבחנה, תינוקות, ילדים ונשים.

צבי הנדל: היא הרסה את המדינה.

ואסל טאהא: הכיבוש הרס את המדינה.

יולי תמיר: יחד עם ההתנחלויות.

צבי הנדל: אין כיבוש.

צבי הנדל: זאת הארץ שלנו - היתה ותהיה לעולם ועד.

עסאם מח'ול: תחזור - - -

צבי הנדל: תתרגל.

צבי הנדל: אתה אורח רצוי בארץ הזאת, אבל תדע לך שהאדון הוא העם היהודי ולא אתה.

יולי תמיר: הוא לא אורח.

יולי תמיר: הוא אזרח.

ואסל טאהא: - - -

צבי הנדל: לכן, אני רוצה שיהיה ברור לגמרי - - -

עסאם מח'ול: אולי אתה - - -

צבי הנדל: יש חבורה צבועה שאמרה לנו שיביאו לנו את אוסלו ולא יהיו בג"ץ ולא "בצלם", וערפאת, הגיבור הלאומי של השמאל, יחסל את הטרור ולא יפחד מאיש.

עסאם מח'ול: אולי יחזירו אותך לחו"ל.

צבי הנדל: נתנו להם רובים, נתנו להם נשק והקימו להם צבא אדיר - למעלה מ-50,000 חיילים.

עסאם מח'ול: אתה עוד תקוע שם.

צבי הנדל: הביאו מתוניס, ואספו מתוך המדינה.

צבי הנדל: את הנשק הזה שאנחנו חילקנו הם כיוונו אלינו.

צבי הנדל: עם הטלסקופים של הצלפים של ערפאת רצחו תינוקות.

צבי הנדל: עכשיו, בלי בושה, במקום לבקש סליחה, במקום לשתוק ולהתחבא בפינה על כך שהביאו עלינו את האסון האדיר הזה, הם עומדים פה על הבמה אחרי חודשים - - -

אלי בן-מנחם: חבר הכנסת צבי הנדל, אנא ממך, הזמן תם.

צבי הנדל: אני מסיים.

צבי הנדל: אחרי חודשים ארוכים שהסיתו נגד המתנחלים הנהדרים שעומדים בחזית, מיטב שבמיטב שבאוכלוסייה הציונית הנוכחית, שמגיעים להם כל הכבוד וההערכה - -

עסאם מח'ול: עכשיו, גם הם - - - פאשיזם.

צבי הנדל: - - נוסף על ההסתה הזאת הם עומדים כאן ומסבירים לנו, שרק אם נתרפס עוד קצת לפני ערפאת וגם אם נתכופף עוד קצת לפני הטרור, אז אולי ה"חארות" האלה יואילו בטובם להפסיק לרצוח בנו ויהיה שקט.

צבי הנדל: תודה.

אלי בן-מנחם: חבר הכנסת צבי הנדל, תודה.

אלי בן-מנחם: אני מזמין את חבר הכנסת מיכאל רצון.

אלי בן-מנחם: מוקצבות לך חמש דקות.

אלי בן-מנחם: אני מאחל לך הצלחה.

אלי בן-מנחם: הוא חבר כנסת חדש - גם אם הוא היה פה.

אלי בן-מנחם: אני מאחל לו הצלחה.

מיכאל רצון: יש כאלה שגם מתלוננים על זה.

אלי בן-מנחם: לא.

אלי בן-מנחם: חבר הכנסת מיכאל רצון, בבקשה.

אלי בן-מנחם: אחריו - חברת הכנסת גילה גמליאל.

מיכאל רצון: אדוני היושב-ראש, חברי הכנסת, אך לפני כמה חודשים החליטה הכנסת על בחירות חדשות.

מיכאל רצון: הבחירות האלה נכפו על-ידי מפלגת העבודה.

מיכאל רצון: אדוני היושב-ראש, אני רוצה להודות להם באופן אישי וברמה האישית, שהרי לולא ההחלטה שלהם אני לא הייתי עומד פה ונואם היום.

מיכאל רצון: בהזדמנות הזאת אני מודה להם על ההחלטה הזאת שלהם.

טלב אלסאנע: אתה נמצא בזכותם.

מיכאל רצון: נשקול את העניין הזה.

מיכאל רצון: אולי בקדנציה הבאה נבדוק את זה.

מיכאל רצון: כרגע, אני רוצה להודות להם על הבחירות האלה.

מיכאל רצון: מובן שהבחירות האלה הועילו לליכוד, וקיבלנו 38 מנדטים.

מיכאל רצון: אבל, אם אנחנו מסתכלים על תוצאות הבחירות הללו, אנחנו רואים שתי מגמות עיקריות.

מיכאל רצון: מגמה אחת עיקרית של הציבור היתה הצבעת מחאה מסיבית נגד הסכם אוסלו, נגד אותו תהליך שהביא למלחמה הארורה שאנחנו נמצאים בה היום.

מיכאל רצון: הצבעה שנייה ומעניינת - ואני אומר זאת לידידי ורעי דווקא בציבור הדתי-החרדי - הביאה לעלייה גדולה לשינוי, עלייה ל-15 מנדטים, הצבעה שהיתה בה איזו מידה של מחאה נגד הציבור החרדי.

מיכאל רצון: ומצד אחר, ראש הממשלה והליכוד זכו לאמון מלא מהציבור, עם תוצאה שכבר הרבה זמן לא חווינו אותה.

מיכאל רצון: המפלגות החרדיות איבדו מכוחן הפרלמנטרי, מפלגת העבודה כמעט התרסקה.

מיכאל רצון: קרתה עוד תופעה מעניינת - העולים החדשים-הישנים, אלה שעלו בעשר השנים האחרונות, היו לישראלים, ובעצם התמזגו בתוך המפלגות הציוניות הרגילות.

מיכאל רצון: הסיפור האחרון היה בהצטרפות ישראל בעלייה לליכוד.

מיכאל רצון: הבחירות האלה הביאו לקואליציה כפי שראינו אותה היום - ראש הממשלה הציג את ממשלתו - קואליציה שמבטאת מצד אחד ממשלה ימנית, שכוללת את המפד"ל, האיחוד הלאומי והליכוד, ומצד שני שילוב של שינוי, שמבטא איזו דרך חדשה ושונה בנושאים הפנימיים.

מיכאל רצון: הממשלה של היום ניצבת בפני כמה בעיות יסודיות שחייבות פתרון.

מיכאל רצון: הראשונה שבהן, בראש ובראשונה, היא הדברת הטרור והחזרת הביטחון האישי - דבר שממילא נעשה יום-יום בעבודה קשה מאוד, אבל כשיורים טילים על שדרות, יכול להיות שניאלץ גם להחריף את הצעדים האלה.

מיכאל רצון: נגד טרור נלחמים, ולעולם לא מוותרים.

מיכאל רצון: בטרור רק נלחמים.

מיכאל רצון: הבעיה השנייה היא להחזיר לעם בישראל ולמדינה את הביטחון הכלכלי.

מיכאל רצון: יש בעיה קשה בתחום הכלכלי, ויש צורך בצעדים אמיצים להבראת המשק.

מיכאל רצון: יש צורך בצמצום הגירעון.

מיכאל רצון: יש צורך בהורדת הריבית, שאוכלת כל חלקה טובה, כל משק-בית וכל עסק.

מיכאל רצון: יש צורך לצמצם את הביורוקרטיה שקשה מאוד לפעול בתוכה.

מיכאל רצון: צריך לעשות צעדים שיביאו לעידן חדש בכלכלה הישראלית.

מיכאל רצון: יש לעודד את היזמות החופשית.

מיכאל רצון: יש לעודד ולהגביר את ההשקעות.

מיכאל רצון: אבל, מן הצד השני יש לזכור שיש אוכלוסיות חלשות, וכל בן-אדם צריך לקום בבוקר וכשהוא אומר "מודה אני" הוא צריך לזכור שיש חלשים.

מיכאל רצון: יש חלשים שלא שפר עליהם מזלם, וצריך לעודד אותם ולחזק אותם.

מיכאל רצון: צריך לאפשר להם סיכוי שווה.

מיכאל רצון: מאוד מקווה, אני מאמין ואין בלבי ספק, שהממשלה הזאת תשים לעצמה מטרה להביא לשוויון מצד אחד בנטל הביטחוני במסגרת שירות לאומי, במסגרת הסכמה כוללת עם כל חלקי האוכלוסייה, ומצד שני שוויון בנטל הכלכלי, עם שותפות מלאה בעבודה, ביצירה, בפיתוח, בבניין ובתשלום המסים.

מיכאל רצון: עלינו לזכור שמדינת ישראל היא מדינה יהודית בראש ובראשונה, ואחר כך – מדינה דמוקרטית.

מיכאל רצון: אנחנו צריכים לזכור את זה.

קריאה: למה "אחר כך"?

מיכאל רצון: נתווכח על זה אם אתה רוצה, אבל קודם כול היא מדינה יהודית – מדינה יהודית שצריכה לזכור את השורשים שלה, צריכה לזכור את המורשת שלה; צריכה לזכור את השורשים החזקים שלה, שמהם הרי לא תוכל להיפרד לעולם.

אלי בן-מנחם: חבר הכנסת מיכאל רצון, אני רואה שיש לך הרבה מאוד עמודים, אבל זמנך תם, אנא ממך.

מיכאל רצון: אני מסיים.

מיכאל רצון: פרשת השבוע בשבוע שעבר היתה פרשת כי-תשא.

מיכאל רצון: כתוב: "כי תשא את ראש בני ישראל".

מיכאל רצון: וממשיך: "זה יתנו כל העבר על הפקדים מחצית השקל".

מיכאל רצון: וצריך להבין מה הטעם, למה מחצית השקל, למה רק מחצית?

מיכאל רצון: ואומרים חכמינו: עניין זה בא ללמדנו על אחדות בני ישראל, כי בל יעלה על הדעת כי יכול האדם להיפרד מחברו ולחיות לעצמו.

מיכאל רצון: אלא כל אחד בפני עצמו הוא מחצית ואינו יכול להגיע אל השלמות אלא רק בהתחברו עם חברו.

מיכאל רצון: את כל מה שאמרתי ואת כל מה שהציב ראש הממשלה – אפשר לעשות רק ביחד.

מיכאל רצון: אני מוכרח להעיר פה הערה על משהו שצרם לי היום.

מיכאל רצון: היום שמעתי את חבר הכנסת רן כהן, שמעתי את פרופסור קרמניצר, שמעתי את חבר הכנסת יוסי שריד מעל הבמה הזאת – תוקפים את השר צחי הנגבי; בכלל אני שומע חברים בבית הזה תוקפים איש את רעהו ושופכים דם נקיים בציבור.

מיכאל רצון: אני רוצה לומר לכם, חברים, נמאס מהעניין הזה.

מיכאל רצון: אני מציע שתפסיקו.

אלי בן-מנחם: משפט סיום.

מיכאל רצון: אני רוצה לסיים בברכות לראש הממשלה, בברכות לשרים שהתמנו היום, בעיקר לשרים החדשים, ואני מקווה שהממשלה הזאת אכן תביא אותנו ליעדים שהיא הציבה לעצמה.

מיכאל רצון: תודה רבה.

אלי בן-מנחם: תודה רבה לחבר הכנסת מיכאל רצון.

אלי בן-מנחם: אני מזמין את חברת הכנסת גילה גמליאל.

אלי בן-מנחם: יש לך חמש דקות.

אלי בן-מנחם: אני מאחל לך הצלחה כחברת כנסת חדשה.

אלי בן-מנחם: אחריה – חברת הכנסת גילה פינקלשטיין.

אלי בן-מנחם: בבקשה.

גילה גמליאל: כבוד סגן יושב-ראש הכנסת, ידידי אלי בן-מנחם, כנסת נכבדה, הממשלה זכתה באמון רחב מכל שדרות הציבור המשקפות נאמנה את עם ישראל.

גילה גמליאל: ביום זה אני רוצה לשאת תפילה, וכידוע, אין טובה יותר מהתפילה המסורתית המביעה את רחשי לב כולם: "אבינו שבשמים, צור ישראל וגואלו, ברך את מדינת ישראל, ראשית צמיחת גאולתנו.

גילה גמליאל: הגן עליה באברת חסדך, ופרוס עליה סוכת שלומך ושלח אורך ואמיתך לראשיה, שריה ויועציה ותקנם בעצה טובה מלפניך".

גילה גמליאל: זו זכות גדולה להוביל את מדינת ישראל, וזכות זו נפלה בחלקו של ראש הממשלה, אריאל שרון - - -

משולם נהרי: - - -

אלי בן-מנחם: חבר הכנסת נהרי, אני מבקש ממך לאפשר לה לומר את דבריה.

אלי בן-מנחם: אם אינני טועה, זה נאום הבכורה שלה.

גילה גמליאל: לא, זה לא נכון.

אלי בן-מנחם: בכל זאת אני מבקש ממך, כהזדהות עם גילה, שתפסיק להפריע לה.

אלי בן-מנחם: מה קרה לך?

משולם נהרי: אני אומר שהתפילה הזאת לא התכוונה לממשלה הזאת.

אלי בן-מנחם: אני מבקש לאפשר לה לדבר.

גילה גמליאל: אני מאחלת שגם אתם תצטרפו לממשלה.

גילה גמליאל: - - - בחייו הוא עמד במבחנים קשים.

גילה גמליאל: דומני כי המבחן הקשה מכולם מצפה לו דווקא עכשיו.

גילה גמליאל: אני שותפה לכל המאחלים לו הצלחה.

גילה גמליאל: הקואליציה שנבנתה מסמלת התחלה של דרך חדשה, דרך של פשרה ואחווה.

גילה גמליאל: המפלגות המרכיבות את הממשלה מסמלות בישיבתן יחדיו דרך שתביא למניעת פלגנות בתוכנו ולחיזוק הלכידות החברתית.

גילה גמליאל: אנו זקוקים לשלום מבית, אנו זקוקים לאהבת חינם.

גילה גמליאל: כמי שרואה את עצמה מחויבת לפעול בתחום מעמד האשה והשוויון בין המינים, אפעל לקידום מעמדן והעצמתן של נשים; אנסה לסייע בידי הממשלה החדשה לקיים את החלטתה בקווי היסוד להבטחת שוויון הזדמנויות בין המינים, לרבות בתחומי התעסוקה והשכר; לעקור מן השורש את תופעת האלימות נגד נשים, לדאוג לשיפור מעמד הנשים ולייצוג אמיתי של ציבור הנשים בכל מוקדי ההכרעה במדינה.

גילה גמליאל: אני רואה בצער רב כי בהרכב הממשלה החדשה אין בשורה חדשה לנשים, ואף גרוע מכך.

גילה גמליאל: גם הפעם תהיינה רק שלוש נשים שרות, ואף לא סגנית אחת של שר.

גילה גמליאל: אני קוראת לחברות ולחברי הכנסת מכל סיעות הבית לגלות אחריות לאומית ולשתף פעולה עם הממשלה בכל התחומים שעליהם יש הסכמה החוצה קווים פוליטיים: חינוך, קידום מעמד האשה, בריאות, מאבק באבטלה ובעוני, יצירת מקומות עבודה, קליטת עלייה, עידוד המחקר, הפיתוח והטכנולוגיה, צמצום הפערים החברתיים, מלחמה בתאונות הדרכים, דאגה לאיכות הסביבה ועוד נושאים רבים וחשובים.

גילה גמליאל: המאבקים הפוליטיים הבין-מפלגתיים הם מחלוקת לשם שמים כשהמטרה הסופית היא חברה צודקת, שוויונית ודמוקרטית.

גילה גמליאל: עלינו לראות לנגד עינינו את טובת האזרח ואת שגשוגה והצלחתה של מדינת ישראל כמדינה יהודית שבירתה הנצחית ירושלים.

גילה גמליאל: בשעה קשה זו של מצוקה חברתית וכלכלית ואיום ביטחוני, על כל סיעות הבית לפעול לגישור על הפערים והמחלוקות: לשמור על הסכמה רחבה בין דתיים לחילונים; לפעול להבטחת שוויון הזדמנויות בחינוך לכול, כדי לצמצם פערים ההולכים ונפערים, לצערנו, בחברה בישראל; לדאוג לשיפור המצב הכלכלי ואיכות החיים של מעמד הביניים, תושבי עיירות הפיתוח, שכונות ואזורי מצוקה.

גילה גמליאל: אני מאחלת לראש הממשלה ולממשלה העומדת על מפתן תקופה חדשה, שתקופת כהונה זו תעמוד בסימן השכנת שלום בינינו לבין שכנינו, אך בראש ובראשונה בינינו לבין עצמנו.

גילה גמליאל: תודה רבה.

אלי בן-מנחם: תודה רבה לחברת הכנסת גילה גמליאל.

אלי בן-מנחם: אני מאחל לך הצלחה בתפקידך החדש כחברת הכנסת.

אלי בן-מנחם: שמעתי היום פה חברי כנסת חדשים, ואני גאה על כך שיש ייצוג גדול יותר ללובי החברתי בכנסת.

אלי בן-מנחם: שמעתי את כחלון ואת גילה ואני מבקש שכולנו נהיה עקביים בנושאים החברתיים האלה, כי אנחנו צריכים לובי חזק בכנסת, משום שיש מספיק בעיות בעם ישראל, ואני גם מאחל לראש הממשלה שיצליח בתפקיד שלו.

אלי בן-מנחם: אני מזמין את חברת הכנסת גילה פינקלשטיין.

אלי בן-מנחם: בבקשה.

גילה פינקלשטיין: אדוני היושב-ראש, כנסת נכבדה, אני נרגשת.

גילה פינקלשטיין: שני חברי שנאמו אחרונים, מיכאל רצון וגילה גמליאל – מיכאל רצון הזכיר בדבריו דבר תורה, פרשת השבוע, חבש כיפה, הכניס את רוח היהדות, אהבה ליהדות; גילה גמליאל נכנסת לכל חדר, מנשקת את המזוזה, התחילה כאן בתפילה.

גילה פינקלשטיין: בואו נכניס רוח חדשה לכנסת, לבית-המחוקקים.

גילה פינקלשטיין: באים בני נוער להסתכל עלינו.

גילה פינקלשטיין: כמה חשוב שניראה כנסת נכבדת, אוהבת יהדות.

טלב אלסאנע: כולם ש"סניקים.

גילה פינקלשטיין: אכן התרגשתי לשמוע את שני חברי שנאמו אחרונים שמכניסים את הנימה של אהבה ליהדות, וזאת הדרך החדשה, של פרגון זה לזה, בלי השמצות.

גילה פינקלשטיין: כמה לא נעים לנו החדשים לשמוע את כל ההשמצות.

גילה פינקלשטיין: אנחנו רוצים להכניס רוח חדשה לכנסת, רוח של יהדות, אהבה, פרגון.

גילה פינקלשטיין: אנחנו, המפד"ל, רוצים להרים שוב אותו דגל של גשר וקשר בין כל חלקי העם.

גילה פינקלשטיין: אז מה אם מפלגה זאת היתה קודם בקואליציה ועכשיו היא לא נמצאת בה?

גילה פינקלשטיין: מה קרה?

גילה פינקלשטיין: אז עכשיו אנחנו בקואליציה.

גילה פינקלשטיין: צריך לדאוג שהממשלה תצליח ותהיה יציבה ותחזיק מעמד.

גילה פינקלשטיין: האזרח הפשוט לא יכול לסבול שכל שנתיים יש בחירות.

גילה פינקלשטיין: הוא לא אשם שאנשים לא רוצים לאבד שררה וכבוד.

גילה פינקלשטיין: אני מברכת את הממשלה החדשה, את העומד בראשה, אריאל שרון, ואת שריו, על היכולת ועל התעוזה להגיע להסכמות בין חלקים מגוונים – ולעתים שונים – בעם, ומתוכם ליצור קואליציה שכולנו מאחלים לה יציבות ואריכות ימים.

גילה פינקלשטיין: אני מבקשת לעמוד בזמן הקצר שלרשותי על ההבנות ועל ההישגים במשא-ומתן שנוהל בימים האחרונים בין המפד"ל לחבריה לקואליציה.

גילה פינקלשטיין: המהפכה הגדולה והחשובה, ואם יורשה לי להוסיף – גם המיוחלת – היא ללא ספק בנושא דת ומדינה.

גילה פינקלשטיין: ההסכמה כי ימונה צוות מומחים לקראת מעבר לשבוע עבודה שבו יום ראשון יהיה יום מנוחה, מאפשרת לראשונה את הקטנת אחד ממוקדי החיכוך המשמעותיים בין דתיים ושאינם דתיים כמעט לאורך כל שנות המדינה.

גילה פינקלשטיין: שינוי כזה יאפשר יום מנוחה חלופי, שבו יתקיים מסחר בלי לפגוע בקדושת השבת, היקרה כל כך לרבים מאתנו.

גילה פינקלשטיין: גם ההסכמות האחרות הושגו במאמץ לא מבוטל ובאומץ ציבורי ראוי לשבח, וכלשון ההסכם: הסכם זה הינו פרי פשרות וויתורים הדדיים והושג מתוך רצון לנסות לגשר בין חלקי האוכלוסייה ולהקל על עבודת הממשלה, שתיעשה בהרמוניה ובשיתוף.

משולם נהרי: קיבלתם את ברכת הרבנים שלכם?

ראובן ריבלין: סגן השר נהרי, אתה עדיין בממשלה, תתנהג כראוי.

גילה פינקלשטיין: המפד"ל אף פעם לא עשתה משהו נגד ההלכה, אף פעם לא תעשה שום דבר נגד ההלכה.

משולם נהרי: השאלה היא, האם הרבנים שלהם הסכימו?

גילה פינקלשטיין: הכול ייעשה בהסכמת הרבנים.

גילה פינקלשטיין: כידוע, המפד"ל חפצה בתיק החינוך, באשר הנושא קרוב ללבה.

גילה פינקלשטיין: אולם בתוקף הנסיבות התקבלה שורת הסכמות בתחום זה.

גילה פינקלשטיין: אנו רואים בשורת ההסכמות הישג נכבד וכן הבטחה שלא תהיה פגיעה בחינוך הממלכתי-דתי.

גילה פינקלשטיין: לא ייסגר בית-ספר ממלכתי-דתי אם הוא יחיד ביישוב.

גילה פינקלשטיין: יבוטל קיצוץ של 630 תקנים של בנות השירות הלאומי.

גילה פינקלשטיין: אלה הישגים שעל כל חלקי האוכלוסייה להתברך בהם, נוכח תרומתו הסגולית של הציבור הדתי-לאומי לחברה בישראל.

גילה פינקלשטיין: הנושא החשוב ביותר בחברה הישראלית הוא קירוב לבבות בין דתיים ולא-דתיים, גשר אל היחד במטרה להסיר מחיצות, לגשר על הקיטוב ההולך ומתחזק, צובר תאוצה ומאיים על השלמות שלנו.

גילה פינקלשטיין: סקר שערך מכון גוטמן באשר להתנהגות היהודית בארץ בכל הקשור לדת ומסורת מציין את הנתונים הבאים – ובזה אסיים – 80% מיהודי ישראל צמים ביום הכיפורים, 95% מלים את בניהם ולמעלה מ-90% אינם אוכלים חמץ בפסח.

גילה פינקלשטיין: נתונים אלו מוכיחים, שלדיבורים על הבנה והסכמה יש בסיס של ממש במציאות.

גילה פינקלשטיין: רוב אזרחי ישראל רוצים בצביון יהודי למדינה, ולפיכך יש להגביר את הפעילות להשגת הבנה בין כל חלקי העם, לפעול להרחבת הבסיס המשותף ולהגיע להידברות אמיתית.

גילה פינקלשטיין: תודה רבה.

ראובן ריבלין: אני מאוד מודה לחברת הכנסת גילה פינקלשטיין.

ראובן ריבלין: רבותי חברי הכנסת וסגן השר הנכבד, חברת הכנסת קולט אביטל, אתם לא רגילים, כי ישבתם שם קודם, כשנמצאים באזור הזה ומדברים, זה מאוד מפריע לנואם - או תזוזו או תצאו, יש לנו כמה מקומות לשיחות.

ראובן ריבלין: חבר הכנסת שלגי, כשאתה מדבר עם סגן השר נהרי ממרחקים כאלה, קולך נשמע ברמה וזה קצת מפריע.

יולי תמיר: אין מקומות במזנון.

ראובן ריבלין: חבר הכנסת מאיר פרוש, ואחריו – חבר הכנסת יצחק כהן.

זאב בוים: למה יש לי הרגשה שחבר הכנסת פרוש כבר דיבר מעל למכסת הזמן?

ראובן ריבלין: יש לך הרגשה כזאת?

ראובן ריבלין: אנחנו נבדוק את זה.

ראובן ריבלין: חבר הכנסת פרוש, אני מאחל לך הצלחה בארבע דקות הנאום שיש לך.

מאיר פרוש: אדוני היושב-ראש, תן לי לגולל מה שיש על לבי.

ראובן ריבלין: לא יספיק לנו כל הלילה.

מאיר פרוש: אדוני היושב-ראש, חברי הכנסת, על אלה אני בוכייה: 44 עמודים של הסכמים וקווי יסוד הונחו לפנינו, והשבת, שבת קודש לא מוזכרת.

מאיר פרוש: השבת, זו שהיהודים מסרו את נפשם על שמירתה, לא מוזכרת בשום הסכם.

מאיר פרוש: אין מלה בקווי היסוד.

מאיר פרוש: אפילו אהוד ברק כתב בהסכם שלו: לא יופלה עובד לרעה בגין היותו שומר שבת.

יצחק הרצוג: זה לא אפילו.

מאיר פרוש: היה מכתב נוסף מאהוד ברק, ונאמר בו: הממשלה תכבד את השבת ומועדי ישראל.

מאיר פרוש: היום, כאשר הממשלה מוצגת, אין שבת.

קולט אביטל: סוף-סוף מישהו אומר דברים טובים על אהוד ברק.

מאיר פרוש: כן, יש אזכור, שיום ראשון יהיה כמו שבת.

מאיר פרוש: בושה.

מאיר פרוש: על אלה אני בוכייה: אפילו בקווי היסוד של אהוד ברק נאמר - ישופרו שירותי הדת במדינה.

מאיר פרוש: במקום זה, במסמך העקרונות האומלל בין שינוי למפד"ל נאמר: המועצות הדתיות תחדלנה להתקיים במתכונתן הנוכחית.

מאיר פרוש: על אלה אני בוכייה: ידוע שיש כרסום מתמיד בסטטוס-קוו; לצורך כך, בהסכמים קואליציוניים בשנים האחרונות דרשנו, ואפילו ישראל אחת הסכימה לדרישתנו לפני שנתיים וכתבו עם הליכוד: יישמר הסטטוס-קוו בענייני דת ומדינה.

מאיר פרוש: היה להם ויכוח אתנו על נושא בני ישיבות, אבל גם הם, ישראל אחת, העבודה, המפא"יניקים, הסכימו לפני שנתיים לסטטוס-קוו.

מאיר פרוש: היום, בזכות המפד"לניקים, המזרחי, אין אזכור לסטטוס-קוו.

מאיר פרוש: אולי לא כולם יודעים מהו המסמך של הסטטוס-קוו.

מאיר פרוש: זה היה לפני קום המדינה, דיברו על ארבעה נושאים: שבת, כשרות, חינוך ונישואין וגירושין.

מאיר פרוש: על ההתעלמות מהשבת דיברתי.

מאיר פרוש: את הנקניקיות מהחזיר של שר המשפטים אני לא מזכיר.

מאיר פרוש: אבל גם נושא החינוך - בעבר, בהסכמים הקואליציוניים, בקווי היסוד השונים מובטחת שמירת עצמאותו של החינוך החרדי, האוטונומיה שלו.

מאיר פרוש: הפעם, בזכות המפד"ל, גם סעיף זה לא קוים.

מאיר פרוש: ומה יש היום בזכות המפד"ל?

מאיר פרוש: הבטחה שיהיו בארץ עוד מסלולי נישואין לפסולי חיתון.

מאיר פרוש: לא רק לשני גויים, גם לגוי ויהודייה, וההיפך.

מאיר פרוש: אמות הספים מזדעזעות, חברי הכנסת, מהבגידה הגדולה של המפד"ל.

מאיר פרוש: מה גדולה הבושה, שהאיחוד הלאומי, שבתוך שבעת חבריו רק שלושה חובשי כיפות, התביישו לשמוע מנציגי הליכוד במשא-ומתן, שהמפד"ל כבר התקפלה בנושאים הדתיים.

מאיר פרוש: ולא רק האיחוד הלאומי מתביישים, חברי הליכוד מתביישים, ויש בהם שמתהלכים היום אבלים וחפויי ראש מהתנהגותו של מנהיגם.

מאיר פרוש: מפד"לניקים, חברי המזרחי, היכן אתם?

מאיר פרוש: אפילו אהוד ברק בקווי היסוד של התשנ"ט כתב:

מאיר פרוש: הממשלה תדאג לחיזוק מעמדה של הרבנות הראשית.

מאיר פרוש: היום אתם מבזים את הרבנות הראשית, את הרבנים הראשיים לשעבר.

מאיר פרוש: אין היום אזכור לחיזוק הרבנות הראשית.

מאיר פרוש: מפד"לניקים, חברי המזרחי, היכן אתם?

מאיר פרוש: סוגרים את משרד הדתות ואתם שותקים.

מאיר פרוש: שיהיה לכם ברור, לא נניח לכם, על ראשכם ועל אחריות

מאיר פרוש: כם תחול כל פגיעה בתקציב הישיבות.

מאיר פרוש: אדוני היושב-ראש, יש עוד כמה וכמה עיוותים בהסכמים שמונחים לפנינו, אבל על אני מבקש להתעכב על נושא אחד נוסף.

מאיר פרוש: אפילו אצל אהוד ברק וגם בקווי היסוד של ישראל אחת והליכוד יש הבטחה שלא יפגעו בקברי ישראל במהלך חפירות ארכיאולוגיות.

מאיר פרוש: הפעם, גם בנושא זה, חברי המפד"ל, התביישתם עם הכיפה שלכם.

מאיר פרוש: בושה, תתביישו לכם.

מאיר פרוש: לסיום, אדוני היושב-ראש, אומרים לנו כאן, הפסדתם.

מאיר פרוש: תוקם ממשלה בלעדיכם.

מאיר פרוש: אבל אני מזכיר לכם, חברים, רק לפני שלוש שנים וחצי, כאשר ברק עם כל האופוריה הציג את ממשלתו, אתה זוכר, אדוני היושב-ראש, כמה מתנגדים היו בקרב חברי הכנסת?

מאיר פרוש: 33 חברי כנסת התנגדו לממשלתו של ברק.

מאיר פרוש: ובכל זאת, היא התפוררה מהר מאוד.

מאיר פרוש: היום יהיו יותר מ-50 חברי כנסת שיתנגדו לממשלה, ואין לי ספק שהיא תתפורר מהר.

מאיר פרוש: היום מניחים אבן פינה לממשלה.

מאיר פרוש: כל עוד היא תכהן, נקווה שלא יצאו תקלות מתחת ידה.

מאיר פרוש: אבל היום גם מניחים אבן פינה למדינה הפלסטינית.

מאיר פרוש: כל הסימנים מעידים על כך - מתווה בוש, הנאום בהרצלייה.

מאיר פרוש: הבולדוזר שרון החליט, ואיש לא ישנה את דעתו ועמדתו.

מאיר פרוש: זו הנחת אבן פינה למדינה פלסטינית בהכשר המפד"ל.

מאיר פרוש: חברי מהאיחוד הלאומי, כולי תקווה שמאבן פינה זו למדינה פלסטינית, רק היסודות והקוצים יישארו.

מאיר פרוש: תודה.

ראובן ריבלין: אני מאוד מודה לחבר הכנסת פרוש, שחרג רק בחצי דקה מהזמן שהוקצב לו.

ראובן ריבלין: חבר הכנסת יצחק כהן, בבקשה.

ראובן ריבלין: אחריו ידבר חבר הכנסת עסאם מח'ול, כפי שהוסכם, ואחריו – חבר הכנסת בנלולו.

ראובן ריבלין: אחר כך, לחבר הכנסת בוים תהיה ההזדמנות לברך את חבר הכנסת בנלולו.

יצחק כהן: אדוני היושב-ראש, חברי חברי הכנסת, אני רוצה לברך את ראש הממשלה, שחוגג את יום הולדתו ה-75, ולאחל לו בריאות ואריכות ימים, אבל ביותר מזה אני לא יכול לברך אותו.

יצחק כהן: ראש הממשלה בתחילת נאומו הודה לציבור שבחר בו.

יצחק כהן: הציבור נתן לו 38 מנדטים.

יצחק כהן: מורי ורבותי, 30 מנדטים לפחות נתנו לו בני עדות המזרח, שומרי מסורת, יהודים חמים ואוהבים.

יצחק כהן: היום הם מרגישים איזה מיקח טעות הם עשו בכך שהם הצביעו לליכוד.

יצחק כהן: בחלומות הגרועים שלהם הם לא היו חולמים זאת.

יצחק כהן: זה דבר מזעזע.

יצחק כהן: לא היה דבר כזה בהיסטוריה של עם ישראל, שתבוא תנועה גזענית שתפסול תנועה גדולה, רק כיוון שאנשיה הם מזרחיים, בלי שום סיבה אחרת.

אילן שלגי: אתם הגזענים היחידים, אצלכם יש רק גברים במפלגה, וכולם מאותה עדה.

יצחק כהן: אין שום סיבה אחרת, אדוני.

יצחק כהן: איזו בושה.

יצחק כהן: לגביהם אין לנו טענות.

יצחק כהן: הם אמרו את זה מעל כל גבעה רמה, מתחת לכל עץ רענן.

יצחק כהן: הם מכרו את המרכולת הגזענית שלהם במשך כל הקדנציה, והם לא הסתירו את הדעות שלהם.

יצחק כהן: אין לנו טענות כלפי שינוי.

יצחק כהן: אבל, אדוני ראש הממשלה, לאן נעלמה הבושה?

יצחק כהן: אתה מקבל את זה באמצעות אותו מתווך, שעזב והשאיר אדמה חרוכה בירושלים?

יצחק כהן: אתה מקבל את זה, ועוד אתה מוליך שולל, מנהל משא-ומתן על קואליציה עם ש"ס ועם יהדות התורה, ובאיזו דירה בירושלים של אותו איש, שברח מירושלים והשאיר אדמה חרוכה בשביל לקבל את תיק האוצר - איפה הבושה?

יצחק כהן: מורי ורבותי, לא לחינם נסמכה פרשת העגל לפרשת הרכבת הממשלה המוזרה הזאת.

יצחק כהן: יש שם איזה פסוק ששבה את לבי.

יצחק כהן: חברי הכנסת זבולון אורלב ושאול יהלום, יש שם פסוק שכדאי שתשימו לב אליו: "וישכימו ממחרת ויעלו עלת ויגשו שלמים וישב העם לאכל ושתו ויקמו לצחק".

יצחק כהן: לכאורה, מי שקורא את הפסוק, חושב שיש פה איזה סדר כרונולוגי של פעולות, אבל לא כך הם פני הדברים.

יצחק כהן: כל רעיון אווילי, כל רעיון של עגל, כל רעיון שהוא אנטי תורה, אנטי קדושת עם ישראל, זה המסלול שלו.

יצחק כהן: אנשי המפד"ל, תקשיבו היטב: "וישכימו ממחרת ויעלו עלת" - מלמד על מסירות הנפש של תחיית הרעיון.

יצחק כהן: אחר כך "ויגשו שלמים" - הלוא שלמים, שלא כמו עולה, משתתפים בזה.

יצחק כהן: אחר כך "וישב העם לאכל ושתו", ובסוף "ויקמו לצחק".

יצחק כהן: קמתם וצחקתם על תורת ישראל, "שולחן ערוך" חדש חיברתם.

יצחק כהן: מי הסמיך אתכם לחבר "שולחן ערוך" חדש?

שאול יהלום: אתה לא מתבייש?

שאול יהלום: כל הזמן אתה משתמש בתורה לצרכים שלך.

יצחק כהן: אדוני שאול יהלום, מי הסמיך אותך ואת זבולון אורלב לפגוע ב"שולחן ערוך"?

יצחק כהן: אתה תחתן כוהן וגרושה?

יצחק כהן: אתה תחתן כוהן וגרושה?

יצחק כהן: איזו בושה, אתה תחתן כוהן וגרושה?

יצחק כהן: אתה לא מתבייש, זבולון אורלב, לשבת פה ולהגיד שאתה דתי-לאומי?

יצחק כהן: אתה לא דתי ואתה לא לאומי.

יצחק כהן: אבל, מורי ורבותי, אנחנו מאמינים ב-13 העיקרים של הרמב"ם, שאחד מהם אומר: זאת התורה, והיא לא תשתנה בשום זמן, חס ושלום, לא על-ידי טומי לפיד, לא על-ידי זבולון אורלב ולא על-ידי שאול יהלום ולא על-ידי אריק שרון.

יצחק כהן: אף אחד לא ישנה את התורה הזאת.

יצחק כהן: זאת התורה, היא לא תהיה מוחלפת, והיא לא תשתנה בשום זמן, חס ושלום.

ראובן ריבלין: תודה רבה.

ראובן ריבלין: חבר הכנסת עסאם מח'ול, ואחריו - חבר הכנסת דני בנלולו בנאומו הראשון.

ראובן ריבלין: הנואם שידבר אחריו, ידבר בשבחו ובפעולותיו הרבות, בעיקר ברשות הדואר.

עסאם מח'ול: אדוני היושב-ראש, תרשה לי קודם לברך אותך על תפקידך החדש, יושב-ראש הכנסת.

עסאם מח'ול: זאת זכות לכנסת וזכות לנו.

עסאם מח'ול: אדוני היושב-ראש וחברי הכנסת, ראש הממשלה שרון הכריז על ממשלה היום עבור העם, וכמנהגו הוא הכריז על ממשלת ברירה.

עסאם מח'ול: הממשלה הזאת של שרון היא עוד הוכחה למה שאמרנו, שהבחירות האחרונות לא הצליחו להוביל את ישראל ואת העם במדינה הזאת אל מחוץ למשבר, אלא ייצרו מחדש את המשבר והעמיקו אותו והפכו אותו למשבר מסוכן עוד יותר.

עסאם מח'ול: זו ממשלה שהיא ביטוי להעמקת המשבר, ולא ביטוי או סימן ליציאה מן המשבר שישראל נמצאת עמוק עמוק בתוכו, בזכות המדיניות הראשונית של ממשלת שרון.

עסאם מח'ול: אני יכול להגיד, שזה נכון שלא זכינו בממשלה שונה אחרי הבחירות האחרונות, אבל לפחות זכינו באופוזיציה, ועל זה צריך לברך.

עסאם מח'ול: אופוזיציה זאת, וכל אחד וכל צד וכל מרכיב בה משיקוליו שלו, נקראת לפעול כדי לקצר את ימי הסכנה ואת אימת ממשלת שרון השנייה.

עסאם מח'ול: ראש הממשלה דיבר על השלום, ולא התכוון לזה.

עסאם מח'ול: ראש הממשלה דיבר על הדרך לשלום, על תנאים לשלום, על 100 שינויים למפת דרכים, אבל היה מי שאמר – מרטין לותר קינג – שאין דרך לשלום, שלום הוא הדרך, והדרך של הממשלה הזאת היא רחוקה, היא מנוגדת לשלום, היא מחסלת שלום, והיא דרך של מלחמה.

עסאם מח'ול: היה מעניין לשמוע לא מזמן בתקשורת את אחד השרים המיועדים, השר המיועד פורז, שלא הרגיש נוח בריאיון טלוויזיוני, ואמר: זו לא ממשלת ימין; האם הליכוד זה ימין?

עסאם מח'ול: האם שרון זה ימין?

עסאם מח'ול: זה המרכז.

עסאם מח'ול: אני חושב שזה היגיון פתטי של שינוי, שנמצאת בממשלה הזאת בכל מחיר.

עסאם מח'ול: ממשלת שרון-לפיד-ליברמן היא אומנם ממשלה ללא חרדים, אבל היא ממשלה של פונדמנטליסטים, ימנים, קיצונים, מסוכנים ביותר.

עסאם מח'ול: זו ממשלה של החיבור האיום בין פונדמנטליסטים ניאו-ליברליים דורסנים.

עסאם מח'ול: במישור הכלכלי-החברתי הם שונאי עובדים ושונאים עניים, ממשפחת המכרסמים בקצבאות ובשאר זכויות שכבות המצוקה העניות.

עסאם מח'ול: הם פונדמנטליסטים ימנים-קיצונים בתחום המדיני, ממשלה של העמקת הכיבוש, של הרחבת ההתנחלויות.

עסאם מח'ול: זו ממשלה של מחרחרי מלחמה, מלחמה אזורית ומלחמת השמד על העם הפלסטיני.

עסאם מח'ול: זו ממשלה שמחכה למלחמה, שרוצה לנצל את המלחמה כדי להגדיל ולפגוע ולבצע פשעי מלחמה נגד העם הפלסטיני, כמו הפשע המתגלגל היום בין שכם לעזה בלי שום סיבה.

עסאם מח'ול: מתבצעים מעצרים של ההנהגה הפלסטינית, שהאחרון בהם הוא של תיאסיר ח'אלד.

עסאם מח'ול: מכיוון שהוא מנהיג של פלג שמחפש שלום צודק ומחפש דרך מדינית ואופק מדיני, הממשלה הזאת לא יכולה לסבול אותו.

עסאם מח'ול: מופז, ששוקד באופן שיטתי בימים אלה על הריסת העיר העתיקה נבלוס בשכם, על הריסת מבנים היסטוריים, שכונות היסטוריות, לא שונה מאנשי ה"טליבאן" שחיסלו והרסו את הפסלים של בודהא באפגניסטן.

עסאם מח'ול: אולי הוא מחפש לזכות בתואר המולא שאול מופז.

עסאם מח'ול: החיבור הזה של ההורס האנטי-תרבותי מהקריה בתל-אביב יחד עם קוסם השקר מארץ עוץ, שהועבר ממשרד החוץ למשרד האוצר, יחד עם הדמגוג שונא הערבים ושונא חרדים מ"פופוליטיקה", הוא חיבור מסוכן מדי לציבור בישראל ובאזור.

עסאם מח'ול: את החיבור הזה צריך להפסיק ואת הממשלה הזאת צריך להוריד מהבמה בהקדם האפשרי.

עסאם מח'ול: אי-אפשר להמשיך ולטמטם את העם ולהסתיר ממנו את האמת, את החיבור הנכון בין הרעב הפלסטיני לרעב של הישראלים, בין העוני של הפלסטינים לבין העוני של מיליון וחצי אנשים בישראל שחיים מתחת לקו העוני.

עסאם מח'ול: את החיבור הזה אנחנו נחשוף, ואת הממשלה הזאת נזרוק מעל במת ההיסטוריה.

ראובן ריבלין: תודה רבה לחבר הכנסת עסאם מח'ול.

ראובן ריבלין: יעלה ויבוא חבר הכנסת, זה מקרוב בא, דניאל בנלולו, לשאת את נאומו הראשון.

ראובן ריבלין: ואחריו – חבר הכנסת זאב בוים.

רוני בר-און: - - -

אברהם הירשזון: רק תדבר ויהיה עוד מנדט לליכוד.

מוחמד ברכה: מה קרה?

מוחמד ברכה: פה עושים דיבורים.

ראובן ריבלין: תם הדו-שיח בין הספסלים.

ראובן ריבלין: חבר הכנסת בנלולו נואם את נאומו הראשון, ואי-אפשר להפריע לו.

ראובן ריבלין: בבקשה.

דניאל בנלולו: אדוני היושב-ראש, כנסת נכבדה, בפתח דברי הרשה לי לברך אותך בברכה חמה על התפקיד הרם והנכבד שנטלת על עצמך.

דניאל בנלולו: בטוח אני כי תעניק לכולנו מיושרך ומניסיונך העצום ותנווט את דיוני המליאה באופן שירים את קרנה של כנסת ישראל.

דניאל בנלולו: הצלחתך היא הצלחתנו.

ראובן ריבלין: תודה רבה.

דניאל בנלולו: חברי, חברי הכנסת, יום חג הוא היום למדינת ישראל עת מוצגת הממשלה בכנסת השש-עשרה.

דניאל בנלולו: מייד, בתום החגיגות, יש להפשיל שרוולים ולגשת בדחילו ורחימו לכל הנושאים החשובים ולכל הבעיות, שהרי לא שררה נטלנו על עצמנו, כי אם עבדות.

דניאל בנלולו: האחריות הגדולה המוטלת על כתפינו נובעת מיראת כבוד ושאיפה להיות שותפים לצמיחה, לשגשוג ולרווחה במדינת ישראל.

דניאל בנלולו: ממשלת ישראל בראשות אריאל שרון, יושב-ראש הליכוד, שמה לעצמה מטרה ויעד להוציא את המשק מן הבוץ ולהעלותו לפסים של צמיחה כלכלית וחברתית, למען כל תושבי מדינת ישראל, ולהוביל את המדינה לחוף מבטחים.

דניאל בנלולו: נכון, אין זה קל ואין זה פשוט, עוד ארוכה היא הדרך, אך יכול נוכל לה.

דניאל בנלולו: בשל הסכנות הביטחוניות האורבות לפתחנו, חייבים אנו יותר מכול לפעול מתוך אחדות וליכוד מצד כל חלקי הבית, מתוך אמונה בצדקת הדרך למען העם היהודי היושב בציון.

דניאל בנלולו: הביטחון האישי והביטחון הלאומי כרוכים בצמיחה הכלכלית, וכל אלה ביחד יביאו אותנו להיות כטובות וכמשגשגות שבמדינות העולם.

דניאל בנלולו: ואין זה סוד כי הקסם והחוכמה היהודית יפרצו ויעלו מעלה מעלה.

דניאל בנלולו: אדוני היושב-ראש, בימים אלה, כאשר ירושלים בירת הנצח של העם היהודי עוטה לבן ומכל קצות הארץ עולים לרגל לירושלים, חובה לומר בגאווה יהודית לאומית, כי ירושלים, העיר שחוברה לה יחדיו, תישאר כזו לעד ולנצח נצחים.

דניאל בנלולו: בהזדמנות זו, אדוני היושב-ראש, שלוחה ברכה מיוחדת לחיילי צה"ל ולכוחות הביטחון אשר עושים לילות כימים למען ביטחוננו, גם כאשר הבעיות הכלכליות בבית מעיקות.

דניאל בנלולו: אני באופן אישי נוטל על עצמי לשפר ולעזור לחיילי צה"ל ומשפחותיהם, על מנת שיוכלו לעסוק בעבודתם הברוכה, ואפעל בכל כוחי בתחום החקיקה למען חיילי צה"ל.

דניאל בנלולו: פה אני פונה בנימה אישית לכל סיעות הבית, שאני מקווה מאוד שיתמכו ויעזרו לי במשימה הזאת שלקחתי על עצמי.

דניאל בנלולו: עוד מבקש אני להודות לכל עובדי הכנסת ומשמר הכנסת, אשר לא חוסכים מאמצים, על מנת שעבודתנו הפרלמנטרית תהיה לשם ולתפארת.

דניאל בנלולו: עם כניסתנו לעבודה ולהשבעת הממשלה עוד נכונה לנו דרך ארוכה אל ההצלחה הגדולה.

דניאל בנלולו: אל ייאוש, שהרי בוא יבוא היום שנעודד ונרים את העם הזה מקשיי היום-יום.

דניאל בנלולו: אז נישא ברכה לתחילת דרכנו החדשה, וזכרו כי זו רק ההתחלה.

דניאל בנלולו: ברשותך, אדוני היושב-ראש, אסיים בציטוט מדברי הנביא עמוס: "הנה ימים באים נאם ה' ונגש חורש בקוצר ודרך ענבים במשך הזרע והטיפו ההרים עסיס וכל הגבעות תתמוגגנה".

דניאל בנלולו: תודה רבה.

ראובן ריבלין: חן-חן.

ראובן ריבלין: תודה רבה לחבר הכנסת דניאל בנלולו.

ראובן ריבלין: יעלה ויבוא חבר הכנסת זאב בוים, שבראשית דבריו, ולא על חשבון זמנו, ידבר על הנואם בנאומו הראשון.

ראובן ריבלין: בבקשה.

ראובן ריבלין: אני מבקש מספסלי הליכוד לסיים את הברכות ולהמשיך בסדר-היום, שאם לא כן נישאר היום בלי ממשלה.

זאב בוים: אדוני היושב-ראש, חברות וחברי הכנסת, אני רוצה לאפשר לחבר הכנסת דני בנלולו לשבת, כדי שיוכל לשמוע את דברי.

ראובן ריבלין: "ולפעמים החגיגה נגמרת".

זאב בוים: אני רוצה לברך את חבר הכנסת החדש מהליכוד, חבר הכנסת דני בנלולו, על נאומו הראשון כאן.

זאב בוים: דני - - -

ראובן ריבלין: דניאל.

זאב בוים: דניאל בנלולו, דני כחבר, עלה לארץ בעליית הנוער ממרוקו בשנת1969, הוא ואחיו ליאון, בגיל צעיר – היה בן 11 אז.

זאב בוים: הוא התחנך בכפר-הנוער הדתי בכפר-חסידים.

זאב בוים: דרך אגב, ראינו את החינוך הדתי הזה בציטוט – המשפט האחרון בנאום – ממקורותינו.

זאב בוים: שמענו לפני כן גם חברי כנסת אחרים מהליכוד עם רקע כזה.

זאב בוים: אנחנו גאים במורשת הזאת, בחינוך הזה שינקנו.

זאב בוים: מבחינה זו אולי עוד נחזור – אני אגיד משהו לרב פרוש על הדברים שהוא משמיע נגד שותפים בקואליציה, נגדנו, על המנשר.

זאב בוים: זה הליכוד, אלה הם אנשיו, זו מורשתו – היא מעוגנת ואוחזת בתורת ישראל, במורשת ישראל - את זה אף אחד לא ייקח מאתנו.

זאב בוים: דני עשה שירות צבאי יפה בחיל האוויר, פקח טיסה – שבע שנים עשה זאת - עבד בתעשייה האווירית בפרויקטים ביטחוניים בתחום התקשורת, אחר כך עבד ברשות הדואר בתפקיד בכיר; הוא בוגר תואר ראשון במינהל עסקים.

זאב בוים: גם פעילות ציבורית הספיק לעשות כאיש צעיר, כחבר במועצת העיר אשדוד, והוא מביא לכאן ניסיון מוניציפלי עשיר – כמו לא מעט חברים בבית הזה מכל המפלגות.

זאב בוים: הוא פעיל בליכוד, היה שייך לצעירי הליכוד, והוא נבחר כנציג הליכוד במחוז השפלה.

זאב בוים: אין ספק שנוכחותו בבחירה הזאת, במחוז הבחירה הזה, תביא ברכה גם לאזור, לליכוד כולו, ואין לי ספק - לבית הזה.

זאב בוים: אדוני היושב-ראש, אחרי שבירכתי את דני ואני מאחל לו הצלחה - -

דניאל בנלולו: תודה.

זאב בוים: - - עכשיו כמה מלים על סדר-היום שלנו.

זאב בוים: אנחנו אחרי הבחירות, היום מוצגת הממשלה - נזכיר לעצמנו שהעם ברוב מובהק, מוחץ, הביע אמון בליכוד, בדרכו, בדרכו של ראש הממשלה.

זאב בוים: יש משמעות עמוקה לתוצאות, ודווקא על רקע מערכת הבחירות, שכמעט שכחנו על מה התנהלה, ועניינים אלה ואחרים שהעסיקו, והניסיונות של אליטות להטות תוצאות - בסופו של דבר מהי המשמעות האמיתית של התוצאה הזאת.

זאב בוים: ואני אומר פה לספסלי העבודה, לספסלי מרצ, לשמאל – המשמעות העמוקה של הניצחון זה היא, שהעם התפכח מדרך אוסלו, הוא דחה את הדרך של השמאל - לרוץ ולתת ולוותר ולא לעמוד על שלנו ולנהל משא-ומתן כאשר הטרור משתולל.

זאב בוים: זוהי המשמעות העמוקה.

זאב בוים: העם בא ואמר שצריך לשים קץ לטרור הרצחני ולא לוותר ולא להתקדם, וזוהי התשובה של הבחירות.

זאב בוים: בא ראש הממשלה – לא מעכשיו, אפילו לא מאז נבחר לפני שנתיים, עוד לפני כן – ודיבר על כך שבשעות האלה, הלא-פשוטות לעם ישראל, צריך לקבל הכרעות, והכרעות ראוי שתתקבלנה ברוב גדול, בממשלת אחדות.

זאב בוים: אני כבר אמרתי לא אחת, שחוץ מהביקורת הברורה שיש לנו על דרך אוסלו, על התוכן של אוסלו, יש לנו גם ביקורת על הדרך שבה אוסלו התקבל.

זאב בוים: ככה לא מקבלים הכרעות ארוכות טווח שנוגעות לשאלת קיומו של עם ישראל.

יצחק וקנין: ככה לא בונים חומה, זאב.

זאב בוים: ואנחנו יודעים איך אוסלו התקבל, וזה בסיס התקווה לממשלת אחדות לאומית, שלצערנו נגוזה בשלב זה כתוצאה מלאו מוחלט של מפלגת העבודה.

זאב בוים: יושב-ראש מפלגת העבודה בא והודיע מלכתחילה שהוא לא מנהל משא-ומתן.

זאב בוים: הוא נפגש, הוא לא היה מוכן לנהל משא-ומתן, הוא גם לא היה מוכן למצב שבו ראש הממשלה בפתיחות רבה הציג תוכניות - - -

יולי תמיר: אילו תוכניות?

זאב בוים: תשאלי את עמרם מצנע, הוא יגיד לך אילו תוכניות.

יולי תמיר: שאלתי ושמעתי גם את התשובות.

זאב בוים: תשאלי את עמרם מצנע, עמרם מצנע רק לא יכול היה, הוא היה שבוי בתפיסתו - -

ראובן ריבלין: חברת הכנסת תמיר, תהיה לך הזדמנות להאיר את עינינו בעניין הזה.

יולי תמיר: מייד אני אעשה זאת.

זאב בוים: - - והוא פחד שיגידו לו, בבחינת read my lips.

זאב בוים: זו המשמעות האמיתית.

זאב בוים: אבל אנחנו עוד תקווה שעד שתבואנה הכרעות כאלה, אפשר יהיה לקבל אותן בשותפות עם מפלגת העבודה.

זאב בוים: אני רוצה להגיד משהו, אולי בזה כמעט לסיים.

זאב בוים: הרב פרוש, חבר הכנסת פרוש, הוציא גם בכתב כאן מנשר לחברי הכנסת של הליכוד, ואני מצטט פסקה אחת, הוא כותב: "הליכוד נתן יד לפסילת היהדות החרדית".

זאב בוים: חבר הכנסת פרוש, חברי יהדות התורה, חברי ש"ס – לא הליכוד פסל.

זאב בוים: אנחנו מתנגדים לפסילה מכל סוג שהוא, אבל לא אנחנו פסלנו ולא אנחנו גרמנו לתוצאות האלה ולקואליציה הזאת.

נסים דהן: זה לא נכון, אתה יודע שזה לא נכון.

זאב בוים: חבר הכנסת הרב נסים דהן - -

נסים דהן: לפחות תדייק בעובדות.

זאב בוים: - - מי שגרם למצב הזה, מי שגרם לתוצאה פוליטית של תופעת שינוי, מנקודת ראותכם, זה הפוליטיקה החרדית במשך שנים - -

אחמד טיבי: שינוי זה דבר שלילי?

זאב בוים: - - שהמאיסה על הציבור הרחב את היהדות, את הדת, הרחיקה צעירים - בעמדות הקיצוניות, הבלתי-מתפשרות, שלא נותנות תשובה דתית למציאות מודרנית, וזו הבעיה הכי גדולה וזה שורש המצב שעליו אתם קובלים כלפינו עכשיו.

זאב בוים: אדוני היושב-ראש, לסיכום צריך לבוא ולומר - - -

ראובן ריבלין: חבר הכנסת בוים מבקש לסכם, אני מבקש לא להפריע לו.

זאב בוים: הוצגה פה היום ממשלה שמתכוונת לנהל מאמץ משולש, חיוני בתקופה הקריטית, למלחמה בלתי מתפשרת - המשך המלחמה הזאת נגד הטרור הרצחני, ליישום תוכנית מדינית על-פי מתווה בוש ולנקיטת צעדים כלכליים לא פשוטים, אפילו קשים, על מנת להיחלץ מהמשבר והמיתון ולייצב את המשק, להכשירו לקראת חידוש צמיחה בעתיד.

זאב בוים: זה אינטרס של כל הבית הזה - כולו ללא יוצא מן הכלל - ללוות את הממשלה החדשה בתקווה ובתפילה להצלחתה למען עם ישראל ומדינת ישראל.

ראובן ריבלין: תודה רבה לחבר הכנסת זאב בוים.

ראובן ריבלין: חברת הכנסת פרופסור יולי תמיר, ואחריה - חבר הכנסת טלב אלסאנע.

ראובן ריבלין: לרשות חברת הכנסת עומדות שלוש דקות.

ראובן ריבלין: לא נקפיד אתה, אבל - - -

יולי תמיר: אני אשתדל לקצר.

ראובן ריבלין: אני בטוח.

יולי תמיר: אדוני היושב-ראש, כנסת נכבדה, נאמו כאן הרבה אנשים לפני ולכולם היו תשובות.

יולי תמיר: אז אני לא רוצה לענות על שום שאלה, אני רוצה לשאול את כבוד ראש הממשלה – אף שהוא לא נמצא כאן – שאלה, ולשם שינוי לשאול אותו שאלה שלא מתבססת רק על מלים, אלא מתבססת גם על עובדות.

יולי תמיר: אני רוצה להראות לחברי הכנסת – שכמובן, חלקם הקטן נמצא כאן – את המפה הזאת, המפה של ההתנחלויות - - -

ראובן ריבלין: חברת הכנסת תמיר.

יולי תמיר: רק להראות את המפה.

ראובן ריבלין: אסור לך להראות את המפה, אסור.

ראובן ריבלין: מה אני יכול לעשות.

אורי אריאל: תן לה היתר מיוחד.

טלב אלסאנע: זה מסמך, אדוני.

אחמד טיבי: רק הסכמים קואליציוניים.

ראובן ריבלין: אני מציע לך לעשות מסיבת עיתונאים.

ראובן ריבלין: אסור להראות מסמך, מה נעשה.

קריאות: - - -

ראובן ריבלין: אין שום מיצגים בכנסת.

ראובן ריבלין: יכולת הדיבור.

ראובן ריבלין: פרלמנט, מהמלה - - -

יולי תמיר: אדוני היושב-ראש, קיפלתי את המפה.

ראובן ריבלין: תודה רבה.

יולי תמיר: אבל נדמה לי שכל מי שיתבונן בה - - -

ראובן ריבלין: חבר הכנסת טלב אלסאנע, על חשבונך אני אסביר לך למה אסור.

ראובן ריבלין: עכשיו תן לה לנאום.

יולי תמיר: קיפלתי את המפה.

יולי תמיר: עיניכם הרואות, כי אם יעמוד ראש הממשלה בדברו – ושאל כאן חבר הכנסת בוים למה לא נכנסנו לממשלה.

יולי תמיר: לא נכנסנו לממשלה, כי אמר לנו ראש הממשלה בבירור, שדין נצרים כדין תל-אביב, ושום התנחלות לא תוסר ממקומה, ותגיד לי אתה, איפה תקום המדינה הפלסטינית העתידית לאור המפה הזאת, איפה היא תקום - -

זאב בוים: - - - משא-ומתן - - - ויתורים כואבים - - -

יולי תמיר: - - איך תהיה הפרדה בין ישראל לפלסטינים.

יולי תמיר: חבר הכנסת בוים, אתם מזרים אימה מהבוקר עד הערב, מדברים – ובצדק – נגד זכות השיבה.

יולי תמיר: גם אני נגד זכות השיבה.

יולי תמיר: אבל אתם, במדיניות שלכם - - -

גדעון סער: למה הסכמתם להסכם טאבה?

יולי תמיר: חבר הכנסת סער, במדיניות שלכם אתם הופכים את מדינת ישראל כל בוקר, כל שעה, כל יום למדינה דו-לאומית.

ראובן ריבלין: חבר הכנסת סער, האם אדוני רוצה שנשביע את הממשלה היום?

גדעון סער: בוודאי.

ראובן ריבלין: אנא תן לחברי הכנסת אפשרות לסיים את דבריהם.

ראובן ריבלין: כי אם אתה תפריע, אני אוסיף לה זמן.

יולי תמיר: חבר הכנסת סער, אני יודעת שאתה לא אוהב את העובדות.

יולי תמיר: העובדות פשוט מפריעות לך, אבל זאת המציאות.

יולי תמיר: המציאות היא, שאם לא תהיה הפרדה בינינו לבין הפלסטינים, והפרדה כוללת הורדת התנחלויות - - -

גדעון סער: למה לא הורדתם?

גדעון סער: היית שרה בממשלה.

יולי תמיר: אם זה לא יקרה, אנחנו, מדינת ישראל, ממשלת ישראל והעומד בראשה יובילו את החלום הציוני לבנות כאן מדינה עם רוב יהודי, שמכבדת את המיעוט, לכיליון.

זאב בוים: בינתיים ראינו לאן הבאתם את החלום הזה.

ראובן ריבלין: חבר הכנסת בוים, תודה רבה.

יולי תמיר: חבר הכנסת בוים, אתה יכול לצעוק.

יולי תמיר: קשה האמת מנשוא.

יולי תמיר: חבר הכנסת בוים, קשה לכם לשמוע את האמת, אבל לא שמעתי, לא ממך ולא מראש הממשלה, ולא באחד מהנאומים שהיו כאן היום, הצעה אחת שאפשר ליישמה.

יולי תמיר: אתם יודעים היטב ויודע ראש הממשלה, שבלי פתרון מדיני, גם פתרון כלכלי לא יהיה כאן.

יולי תמיר: אמרו את זה טובים וגדולים ממני.

יולי תמיר: אמר את זה יעקב פרנקל, כאשר הוצע לו בחצי קריצה להיות שר האוצר.

זאב בוים: הוא לא אמר ככה - - -

ראובן ריבלין: חבר הכנסת בוים, לא יוכל להתמנות סגן שר אלא אם כן יתמנה שר.

ראובן ריבלין: אני מבקש ממך לתת לי אפשרות למנות את אחד מחברי לסגן שר.

ראובן ריבלין: לכן אל תפריע, אני מבקש.

ראובן ריבלין: בבקשה, גברתי.

ראובן ריבלין: הזמן עבר אבל אני נותן לך עוד דקה.

יולי תמיר: תרשה לי לסכם, אדוני היושב-ראש.

יולי תמיר: אני יודעת, שכשאומרים דברים ברורים, כשמעלים את העובדות, קשה להתמודד אתן.

יולי תמיר: אבל הממשלה הזאת, על קווי היסוד שלה, על ההבטחות המעורפלות שלה, לא תוביל, לצערי הרב, את מדינת ישראל אל מחוץ למשבר הנוראי שאנו מצויים בו.

יולי תמיר: לכן מפלגת העבודה תצביע נגדה, לא ניתן לה יד, נהיה לה אופוזיציה וניאבק על הדרך שלנו.

יולי תמיר: תודה רבה.

ראובן ריבלין: אני מאוד מודה לחברת הכנסת תמיר.

ראובן ריבלין: חבר הכנסת טלב אלסאנע, בבקשה תעלה.

ראובן ריבלין: אני רוצה להפנות את תשומת לבכם, חברי הכנסת, לתקנות עבודת הכנסת – הוראות נוספות: "סעיף 71א.

ראובן ריבלין: (א) הציג חבר הכנסת מעל דוכן הנואמים או בהנמקה מהמקום חפץ כלשהו או עשה מעשה שאינו הולם בנסיבות העניין – יורה לו היושב-ראש, אם ראה צורך בכך, לרדת מהדוכן, וייטול ממנו את רשות הדיבור".

ראובן ריבלין: כמובן, חברת הכנסת תמיר עשתה זאת בתום לב.

ראובן ריבלין: אני מבקש להפנות את תשומת לב החברים.

ראובן ריבלין: חברת הכנסת תמיר, יש לנו גם דילמה.

ראובן ריבלין: אני יודע שגברתי נאמה כשרה, אבל היא לא נאמה כחברת הכנסת אלא היום בפעם הראשונה.

ראובן ריבלין: ומובן שחכמי הדור יצטרכו לבוא ולקבוע אם אדם שנאם בכנסת אבל לא בתור חבר הכנסת, צריכים לברך אותו אחרי דבריו הראשונים.

ראובן ריבלין: כשנוציא פסק-דין נברך אותך, אם יהיה צורך.

ראובן ריבלין: תודה רבה.

יולי תמיר: אני אמתין עם הברכות.

יולי תמיר: אני מודה לך.

ראובן ריבלין: בבקשה, חבר הכנסת טלב אלסאנע.

טלב אלסאנע: אדוני היושב-ראש, חברי הכנסת, אומנם באותו סעיף שציטטת מדובר בחפץ, יש בעיה אם זה מסמך או חפץ.

טלב אלסאנע: אם למשל אני מחזיק כאן את ההסכמים הקואליציוניים, אפשר להגיד שזה חפץ או מסמך.

ראובן ריבלין: אתה יכול לקרוא מכל מסמך, אל תראה אותו.

ראובן ריבלין: זה הכול.

ראובן ריבלין: זה הכלל.

טלב אלסאנע: ברשותך, אני רוצה לברך את חברת הכנסת יולי תמיר, שלדעתי היא דוגמה גם לאומץ, גם לאמונה עקבית בשלום, בשוויון זכויות, בזכויות אדם, בזכויות אזרח, והיא נלחמת ללא פשרות גם כדי להגשים את השוויון וגם להגשים את השלום.

טלב אלסאנע: אני מאחל לך הצלחה בתפקידך כחברת הכנסת באופוזיציה, על מנת שתגיעי בעתיד גם לממשלה, בצדק, עקב מאבק לגיטימי.

טלב אלסאנע: אני חושב שחברי הליכוד יעזרו לקצר את התקופה הזאת.

ראובן ריבלין: תודה רבה.

ראובן ריבלין: מרגע זה יש לך חמש דקות נטו.

ראובן ריבלין: בבקשה.

טלב אלסאנע: אדוני היושב-ראש, כפי שאני יודע, לראש הממשלה מלאו 75 שנים, ואני רוצה לברך אותו ביום הולדתו ה-75, למעלה מ-50 שנים לקום המדינה.

טלב אלסאנע: אני מסתכל על הסעיפים הנוגעים לציבור הערבי בהסכמים הקואליציוניים, או מה שנקרא קווי היסוד של הממשלה.

טלב אלסאנע: בעמוד 13, אדוני היושב-ראש, סעיף 12, מה נאמר לגבי הציבור הערבי?

טלב אלסאנע: נאמר: הממשלה תלמד את הבעיות המטרידות את ערביי ישראל ותפעל לקדם פתרונות לבעיות.

טלב אלסאנע: זאת אומרת, אחרי 50 וכמה שנים הממשלה מחליטה להתחיל ללמוד את הבעיות.

טלב אלסאנע: ואני אמרתי: סוף-סוף יש ממשלה שהחליטה ללמוד את הבעיות.

טלב אלסאנע: גם זה דבר טוב.

טלב אלסאנע: העיקר שהתחילו ללמוד.

טלב אלסאנע: ואז, אדוני היושב-ראש, אני חוזר לקווי היסוד של הממשלה שהיתה ב-2001, זו היתה ממשלת אחדות לאומית, וגם שם נאמר לפני שנתיים: הממשלה תלמד את הבעיות של הציבור הערבי, אבל הוסיפו: הבעיות של הכפרים הלא-מוכרים, המגזר הבדואי והבעיות של הזוגות הצעירים.

טלב אלסאנע: הפעם לא הזכירו את הבעיות.

טלב אלסאנע: אני שואל: מה השתנה?

טלב אלסאנע: האם הם הספיקו ללמוד את הבעיות, או שהם התייאשו מללמוד אותן ולכן אפילו לא הזכירו אותן?

טלב אלסאנע: לכן, אם אחרי 50 שנה, כבוד היושב-ראש, הממשלה הזאת לא למדה את הבעיות, כנראה, או שהיא מייצרת את הבעיות, או שאין לה רצון לפתור אותן, או שיש לה קשיי למידה.

טלב אלסאנע: זה מוכיח את הגישה כלפי הציבור הערבי.

טלב אלסאנע: ומה נאמר בנאום הזה?

טלב אלסאנע: נאמר שהצדדים יתקדמו לשלב הבא במתווה הנשיא בוש, כשתצמח – חבר הכנסת מוחמד ברכה – מנהיגות פלסטינית חדשה, אחראית ונקייה משחיתות, הטרור יופסק והשלטון הפלסטיני לא יניח לו להתחדש; ייבנה שיתוף פעולה אזרחי-כלכלי, תופסק ההסתה ויטופח החינוך לשלום.

טלב אלסאנע: ואחרי כל זה, באחרית הימים – אני לא יודע אם הממשלה הזאת תהיה כדי שתקיים את ההבטחה – אחרי כל זה, בשלב השני של מתווה הנשיא בוש, תאפשר ישראל הקמתה של מדינה פלסטינית.

טלב אלסאנע: איפה?

טלב אלסאנע: בגבולות שאינם סופיים, שיוחלפו לשטחי A ו-B, למעט אזורי ביטחון חיוניים.

טלב אלסאנע: ולכן אזורי הביטחון החיוניים האלה יהיו יותר גדולים משטחה של מדינת ישראל.

טלב אלסאנע: לכן, אדוני היושב-ראש, אני רוצה לומר, שהממשלה הזאת מתחילה עם כינונה את ספירת סוף ימיה.

טלב אלסאנע: אנחנו רואים את זה מהרכבה, אנחנו רואים את החיבור הקטלני הזה של אפי איתם ושל ליברמן.

טלב אלסאנע: לעם הזה מגיעה מנהיגות אחרת.

טלב אלסאנע: המנהיגות הזאת מצליחה להוליך שולל את העם, אבל זה לא יחזיק הרבה זמן.

טלב אלסאנע: הם יתפכחו.

טלב אלסאנע: רק השלום יביא את הצמיחה הכלכלית, ורק השלום, ואך ורק הוא, יביא את הביטחון המיוחל.

טלב אלסאנע: תודה רבה.

ראובן ריבלין: חן-חן, תודה רבה.

ראובן ריבלין: חבר הכנסת יולי אדלשטיין, לרשותך חמש דקות.

ראובן ריבלין: אחריו – חבר הכנסת דוד טל, ואחריו - חבר הכנסת אחמד טיבי.

יולי יואל אדלשטיין: אדוני היושב-ראש, חברי חברי הכנסת, לא השאירו לי חבר כנסת חדש, לא לפני ולא אחרי, לברך אותו, אז אני מברך אותך על התפקיד.

יולי יואל אדלשטיין: בוודאי היית המועמד האולטימטיבי לתפקיד החשוב הזה.

ראובן ריבלין: האמן לי, מהמקום ה-37 אני כמו חבר כנסת חדש.

יולי יואל אדלשטיין: חברי חברי הכנסת, אני אנסה לתאר לכם את התחושות באולם הזה בשעות האחרונות.

יולי יואל אדלשטיין: התחושה הראשונה שלי היא קנאה.

יולי יואל אדלשטיין: יש כאן נואמים שכבר יודעים אם הממשלה הזאת תצליח או תיכשל, כאלה שמשכנעים בלהט שהיא מאוד תצליח וכאלה שמשכנעים בלא פחות להט שהיא בוודאי תיכשל.

יולי יואל אדלשטיין: אני יכול רק לאחל הצלחה לממשלה.

יולי יואל אדלשטיין: אני חושב שזאת טובת כולנו כאזרחים, לא רק כנבחרי ציבור, שהממשלה תצליח.

יולי יואל אדלשטיין: כולי תקווה ותפילה שכך אכן יהיה.

יולי יואל אדלשטיין: התחושה השנייה שלי היא אולי קצת יותר קשה.

יולי יואל אדלשטיין: דיברה כאן חברת הכנסת גילה פינקלשטיין, שאותה אני כן מברך על הנאום הראשון, אני מניח, כאן בבית.

גילה פינקלשטיין: החמישי.

יולי יואל אדלשטיין: כבר החמישי, לא עקבתי, עדיין הייתי במשרד הקליטה.

יולי יואל אדלשטיין: מה שמאוד לא אהבתי, חברת הכנסת פינקלשטיין, זה החיוכים הקצת ציניים כשאמרת דברים חשובים לגבי האווירה בבית הזה.

יולי יואל אדלשטיין: זה מדהים.

יולי יואל אדלשטיין: רק היום מושבעת הממשלה, עד לפני כמה שעות לא ידענו איפה הקואליציה ואיפה האופוזיציה, וכבר הגענו ל"פאשיסט" הראשון ולכל מיני ביטויים שבוודאי מאוד משמחים גם את הילדים ובני-הנוער שיושבים מול הטלוויזיה וגם את כלל אזרחי ישראל.

יולי יואל אדלשטיין: לא לקח לנו הרבה זמן.

יולי יואל אדלשטיין: אז אם להוסיף תקוות, נוסף על התקווה להצלחת הממשלה, אז תקוותי היא שנהיה קצת פחות ציניים ואולי גם קצת פחות בוטים בכנסת הזאת, וקצת יותר נכבד זה את זה.

יולי יואל אדלשטיין: זה לא אומר שצריך להתפשר על הערכים החשובים, אבל לגבי הסגנון בוודאי אפשר לשפר דבר-מה.

יולי יואל אדלשטיין: הדבר האחרון, אם באיחולים עסקינן, אני מאחל הצלחה לכל שר ולכל שרה, אבל בראש ובראשונה לשרה החדשה לקליטת העלייה, השרה ציפי לבני.

יולי יואל אדלשטיין: אני חושב שהמשרד שהיא מקבלת לידיה הוא מן המשרדים החשובים לעתיד המדינה, בעצם מדינה בתוך מדינה.

יולי יואל אדלשטיין: יש בו בכול מכול כול – שיכון, חינוך, תעסוקה, אמנות, תרבות, מה שתרצו.

יולי יואל אדלשטיין: אבל גם האתגרים עקב כך הם אתגרים קשים, בוודאי בתקופה הכלכלית הנוכחית.

יולי יואל אדלשטיין: כולי תקווה ותפילה שהשרה החדשה, עם העמיתים שלה, יצליחו לא רק לטובת הממשלה ולא רק לטובת הכנסת, אלא לטובת עם ישראל.

יולי יואל אדלשטיין: תודה רבה.

ראובן ריבלין: תודה רבה לחבר הכנסת יולי אדלשטיין.

ראובן ריבלין: בבקשה, חבר הכנסת דוד טל.

ראובן ריבלין: עומדות לרשות אדוני שלוש דקות, אני בטוח שהוא יכול לעשות נפלאות בהן.

סגן מזכיר הכנסת דוד לב: אדוני היושב-ראש, עמיתי חברי הכנסת, כבוד השופט אלון, אני רוצה לברך את הממשלה החדשה, שכן אם הממשלה החדשה תצליח בדרכה, עם ישראל רק ירוויח מכך.

סגן מזכיר הכנסת דוד לב: אבל אני לא יכול שלא להתייחס, אדוני היושב-ראש, לקווי היסוד של הממשלה, שבאחד הסעיפים בהם מדובר על כך שהממשלה תחתור להשגת היעדים הלאומיים הבאים: מאבק בעוני ובאבטלה, צמצום הפערים החברתיים וכן הלאה.

סגן מזכיר הכנסת דוד לב: ואני רוצה לשאול, אדוני היושב-ראש, כיצד הממשלה מתכוונת לצמצם את העוני ואת האבטלה, האם על-ידי פיטורים של 10,000 או 20,000 עובדי מדינה בזמן הקרוב?

סגן מזכיר הכנסת דוד לב: זאת הכוונה המוצהרת של הממשלה?

סגן מזכיר הכנסת דוד לב: אם כך, נוצר מצב שהממשלה בעצם מציגה לנו מצג שווא, אדוני.

סגן מזכיר הכנסת דוד לב: אני לא מאמין שממשלה חדשה – הצעד הראשון שלה יהיה צעד כזה שקרי.

סגן מזכיר הכנסת דוד לב: אני רוצה להאמין שהממשלה הזאת באמת רוצה לצמצם את הפערים.

סגן מזכיר הכנסת דוד לב: היא עוד מוסיפה ואומרת שהיא תצמצם את הפערים החברתיים, ואני רוצה להזכיר לאדוני שהיום במדינת ישראל הפערים החברתיים ופערי השכר הם הגדולים בעולם.

סגן מזכיר הכנסת דוד לב: אני רוצה לתת לאדוני ולחברי חברי הכנסת דוגמה קטנה.

סגן מזכיר הכנסת דוד לב: משכורתו של מנכ"ל מפורסם במדינת ישראל, שלא אומר את שמו, היא כזאת, שמי שמשתכר שכר מינימום צריך לעבוד – תקשיב טוב, אדוני – 20 שנה כדי להגיע לשיעורה.

סגן מזכיר הכנסת דוד לב: שכר מינימום עומד היום על 3,335 שקלים, כמדומני, והמנכ"ל הזה משתכר בחודש אחד בלבד משכורת שאדם מן השורה צריך לעבוד 20 שנה כדי להשוות את שכרו לשכר המנכ"ל בעבור חודש אחד.

סגן מזכיר הכנסת דוד לב: ואני לא רואה שהממשלה הזאת עושה משהו בעניין הזה.

סגן מזכיר הכנסת דוד לב: אני רואה שהממשלה מוסיפה ואומרת, שהיא תפעל לשיפור של ממש בתחום בריאות הציבור, התעסוקה והדיור, ותדאג לקשישים, לגמלאים, לנכים, למשפחות ברוכות ילדים.

סגן מזכיר הכנסת דוד לב: זה שקר גמור.

סגן מזכיר הכנסת דוד לב: הרי התוכנית שלהם מדברת במפורש על פגיעה בקצבאות ילדים.

סגן מזכיר הכנסת דוד לב: התוכנית מדברת בצורה מפורשת על צמצום, ואף לא אגורה שחוקה אחת בתקציב האחרון ניתנה לסל התרופות במדינת ישראל.

סגן מזכיר הכנסת דוד לב: אדוני בוודאי יודע שוועדת חקירה פרלמנטרית לבחינת חוק ביטוח בריאות ממלכתי קבעה שאנשים במדינת ישראל מתים משום שאין ידם משגת רכישת תרופות מצילות חיים.

נסים דהן: מה פתאום?

סגן מזכיר הכנסת דוד לב: אז זה עוד מצג שווא ועוד מצג שווא.

סגן מזכיר הכנסת דוד לב: למה מתכוונת הממשלה?

סגן מזכיר הכנסת דוד לב: אני רואה פה משפטים שהם ריקים מתוכן, ואני בטוח שבאמת ובתמים אין בכוונתה של הממשלה לעשות זאת.

סגן מזכיר הכנסת דוד לב: אני חושב שהממשלה צריכה לשנות את דרכה, צריכה לנסות לחשוב על דרך אחרת, ויש דרכים אחרות לעשות את הדברים האלה.

סגן מזכיר הכנסת דוד לב: אני תמה, אדוני היושב-ראש, שנכנסנו למצב כזה, שבשנתיים האחרונות חמש פעמים הגישו לנו הצעת תקציב לאישור, לאחר מכן תיקון לאישור ועוד הפעם תיקון לאישור.

סגן מזכיר הכנסת דוד לב: מה זה פה, קפצונים, אדוני היושב-ראש?

סגן מזכיר הכנסת דוד לב: זה לא דבר רציני?

סגן מזכיר הכנסת דוד לב: כלום ממשלה רצינית לא יכולה להתבונן יותר מ-90 יום קדימה?

סגן מזכיר הכנסת דוד לב: לא יכולה לתכנן תקציב של שנה ואולי של שנתיים ושלוש שנים?

סגן מזכיר הכנסת דוד לב: נוצר מצב שכל אדם מן השורה וכל אדם מן היישוב יודע את מה שכלכלני האוצר לא ידעו, או שהם ידעו גם ידעו אבל פשוט הציגו גם לנו מצג שווא כשאמרו שזה מה שצריך לקצץ, מכל מיני סיבות, אולי סיבות פוליטיות.

סגן מזכיר הכנסת דוד לב: כדאי ונכון, אדוני היושב-ראש, שאנשי האוצר יציגו לנו את האמת המרה בכל חומרתה, ונתמודד עם זה.

סגן מזכיר הכנסת דוד לב: נוכל להתמודד עם קיצוצים כאלה או אחרים, אבל צריך להפסיק לקצץ בכל תשלומי ההעברה האלה.

סגן מזכיר הכנסת דוד לב: כבר אין אפשרות, התקציב מתוח עד קצה גבול היכולת, ורק לפני כמה חודשים קיצצו 5.2 מיליארדים, כמדומני.

סגן מזכיר הכנסת דוד לב: קיצצו למשפחות חד-הוריות ולמשפחות ברוכות ילדים ולגמלאים והקפיאו שכר.

סגן מזכיר הכנסת דוד לב: לאורך כל הדרך אתה רואה שהממשלה הזאת עשתה תיקונים בחוק ההסדרים, והכנסת הזאת אישרה עוד חוק הסדרים ועוד חוק הסדרים, ותוצאות אין.

סגן מזכיר הכנסת דוד לב: אני רוצה לברך את הממשלה הזאת, שתחשוב על כיוונים אחרים, ואני כבר הצעתי בעבר כמה כיוונים.

סגן מזכיר הכנסת דוד לב: היות שהזמן לא מרשה לי, אני אסתפק באמירות הללו.

ראובן ריבלין: ביום שני תוכל, כמובן, להרחיב.

סגן מזכיר הכנסת דוד לב: תודה רבה, אדוני.

ראובן ריבלין: אני מאוד מודה לחבר הכנסת דוד טל.

ראובן ריבלין: חבר הכנסת אחמד טיבי, ואחריו – חבר הכנסת משה גפני.

אחמד טיבי: אדוני היושב-ראש, חברי חברי הכנסת, מדברים רבות על המצב הכלכלי, על צמיחה, על הצורך בחיזוק שכבות נזקקות.

אחמד טיבי: אבל תמיד, בכל תוכנית כלכלית, אדוני היושב-ראש, תמיד בכל ממשלה אשר מכריזים עליה, משתמשים באותם ביטויים, באותם צעדים, צמיחה וקיצוץ.

אחמד טיבי: קיצוץ - על מנת להשיג צמיחה במשק.

אחמד טיבי: קיצוץ בתקציב תמיד פוגע ברבדים הכי נמוכים, הכי חלשים של החברה בישראל, יהודים וערבים כאחד.

אחמד טיבי: והצמיחה ממאנת לבוא.

אחמד טיבי: יש קיצוץ, אבל אין צמיחה.

אחמד טיבי: ותמיד אותה מחשבה סיסטמתית, אותו סגנון של כל שר אוצר, של כל ממשלה.

אחמד טיבי: תמיד ניסו את המשוואה הקלוקלת הזאת.

אחמד טיבי: העניים נהיו יותר עניים, ואולי העשירים נהיו יותר עשירים.

אחמד טיבי: אני שואל, למה לא משנים כיוון.

אחמד טיבי: לא רק בנושא הכלכלי.

אחמד טיבי: אגב, ניסו את הכול גם בנושא המדיני-הביטחוני.

אחמד טיבי: אותו סגנון, אותם צעדים דורסניים.

אחמד טיבי: אבל אותן תוצאות שליליות.

אחמד טיבי: מכאן - הרב גפני, הרי עכשיו אנחנו חברים באותה אופוזיציה - אני מוצא את עצמי מגן עליך.

אחמד טיבי: אני שומע רבות על הסחיטה של המפלגות החרדיות.

אחמד טיבי: אני קורא את ההסכם בין הליכוד לבין ישראל בעלייה.

אחמד טיבי: אני רואה את הדף האחרון.

אחמד טיבי: ואני רואה שהליכוד מכסה 14.7 מיליון שקלים.

אחמד טיבי: 14.7 מיליון שקלים.

אחמד טיבי: מחקו להם את החובות.

אחמד טיבי: מישהו העז לומר שזו סחיטה?

אחמד טיבי: זו שחיטה של הליכוד, אבל זו סחיטה של ישראל בעלייה.

אחמד טיבי: למה הסחיטה תמיד של ש"ס ושל יהדות התורה?

אחמד טיבי: תקציב הישיבות - הרב גפני, חבר הכנסת פרץ, חצי מתקציב הישיבות הוא לישיבות של המפד"ל.

אחמד טיבי: אני צודק או לא?

אורי אריאל: לא.

אורי אריאל: יותר.

אחמד טיבי: מישהו אמר שהמפד"ל סוחטת את קופת המדינה?

אחמד טיבי: חצי מתקציב הישיבות זה של הישיבות שלכם?

אחמד טיבי: אף אחד לא אמר שהמפד"ל סוחטת.

אחמד טיבי: תסתכלו על ההסכם בין הליכוד למפד"ל.

אחמד טיבי: לפחות שמונה סעיפים תקציביים יש שם.

אחמד טיבי: מישהו העז לומר שאפי איתם סוחט את קופת המדינה?

אחמד טיבי: אף אחד.

אחמד טיבי: כי זכותה של המפד"ל לקבל תקציבים מהעוגה הלאומית.

אחמד טיבי: אבל יאיר פרץ – סחטן.

אחמד טיבי: הרב גפני – סחטן.

מוחמד ברכה: אפי איתם – סחתיין.

אחמד טיבי: צדקת, חבר הכנסת ברכה, סחתיין על התקציב, סחתיין על הסחיטה וסחתיין על השחיטה.

אחמד טיבי: מה יגידו אזובי הקיר?

אחמד טיבי: מה יגידו העניים?

אחמד טיבי: אם זה היחס ליאיר פרץ ואם זה היחס לגפני, מה אנחנו נגיד?

אחמד טיבי: אפילו לא נוכל להגיד סחתיין.

אחמד טיבי: אין משהו לשתות אותו לחיים.

אחמד טיבי: עמיר פרץ, אפשר מיץ תפוזים.

אילן ליבוביץ: בהסתדרות שותים תה, לא מיץ תפוזים.

אחמד טיבי: אגב, גם בהסתדרות שותים מיץ תפוזים.

אחמד טיבי: נהניתי מאוד מהשתיקה שלך, חבר הכנסת פריצקי, אדם שתמך בתהליך השלום, מהשתיקה הרועמת שלך על כל סעיפי ההסכמים שבהם יש תמיכה מוחלטת, אבסולוטית, במפעל ההתיישבות.

אחמד טיבי: קראתי.

אחמד טיבי: גם אתה קראת.

אחמד טיבי: אתה חתמת.

אחמד טיבי: אני מתנגד.

אחמד טיבי: לא פצית פה, ואני שואל: למה?

אחמד טיבי: למה חבר הכנסת פריצקי שותק?

ראובן ריבלין: לא נותר לו זמן לדבר על פורז.

אחמד טיבי: אפילו היו תופעות קשות של פגיעה בשלטון החוק.

ראובן ריבלין: חבר הכנסת טיבי, משפט סיום, בבקשה.

אחמד טיבי: ולכן - - -

ראובן ריבלין: רבותי, "ולכן", אמר חבר הכנסת טיבי.

ראובן ריבלין: שימו לב למשפטו האחרון.

אחמד טיבי: המשפט האחרון יתייחס לנאום.

יוסי שריד: שר השיכון הוא אפי איתם.

יוסי שריד: איפה הוא יבנה לפי דעתך?

חיים אורון: בטייבה.

אחמד טיבי: בטייבה ובכפרים הלא-מוכרים.

ראובן ריבלין: ולכן.

אחמד טיבי: ולכן, אדוני היושב-ראש, הנאום המפורסם ביותר הוא נאום הרצלייה.

אחמד טיבי: כולם מדברים על מדינה פלסטינית.

ראובן ריבלין: אל תתחיל.

אחמד טיבי: תהיה נדיב כמו שהיית כלפי אחרים.

ראובן ריבלין: יאמרו לי: תהיה נדיב כמו שהיית לטיבי.

אחמד טיבי: שם מדברים, אחרי שלבים, על הקמת מדינה פלסטינית.

אחמד טיבי: המושג "מדינה פלסטינית" הפך להיות נדוש.

אחמד טיבי: מדינה פלסטינית לפי שרון היא מדינה בגודל של הרצלייה - -

ראובן ריבלין: אתה לא חבר כנסת חדש, חבר הכנסת טיבי.

ראובן ריבלין: נא לסיים.

אחמד טיבי: - - היא מדינה ללא ריבונות, בגודל של הרצלייה - -

ראובן ריבלין: נא לסיים.

אחמד טיבי: - - ולכן, זה אפילו לא רציני, אדוני היושב-ראש, רבותי חברי הכנסת.

אחמד טיבי: והממשלה הזאת, יוביל אותה אריאל שרון בהחלט, ליברמן בהחלט, אפי איתם בהחלט.

אחמד טיבי: אגב, הוא כועס בכל פעם שמזכירים את שמו.

אחמד טיבי: הוא פוליטיקאי ירוק.

אחמד טיבי: הוא צריך להגיד תודה שעמרם מצנע הזכיר את שמו.

אחמד טיבי: הוא האיש שיוביל את הממשלה הזאת.

אחמד טיבי: ואתה, חבר הכנסת פריצקי, תבנה תשתיות, אבל כנראה כולנו נצטרך להצטער על הכיוון של הממשלה הזאת, הן בתחום הכלכלי והן בתחום המדיני.

אחמד טיבי: תודה רבה, אדוני.

ראובן ריבלין: תודה רבה.

ראובן ריבלין: חבר הכנסת טיבי, חבר הכנסת ברכה, יושב-ראש הסיעה, אתם מחלקים במנות קטנות לחברים, ואחר כך אתם באים ליושב-ראש לבקש סעד, שייתן לכל חבר להתבטא יותר.

ראובן ריבלין: כל פעם תיתנו לאחד את כל המנה, והוא יוכל לבטא את עצמו בצורה רבה.

ראובן ריבלין: יש לנו חמש שנים לקדנציה הזאת.

מוחמד ברכה: למה שאנחנו נעשה את זה?

ראובן ריבלין: כי אז לא תבקשו ממני להכפיל את הזמן לכל אחד.

ראובן ריבלין: חברים, אני אקפיד על הזמן, כי השעה כבר באמת מאוחרת.

ראובן ריבלין: חבר הכנסת משה גפני, בבקשה, יעלה ויבוא.

ראובן ריבלין: אחריו – חבר הכנסת זבולון אורלב, אחריו – חבר הכנסת יורי שטרן, ואחריו – חבר הכנסת יצחק וקנין.

משה גפני: אדוני היושב-ראש, רבותי חברי הכנסת, אני רוצה להתחיל בהרכב של הקואליציה הנוכחית.

צבי הנדל: בפאתוס.

צבי הנדל: בפאתוס.

משה גפני: לאט, לאט.

משה גפני: יש לי גם ביום שני.

ראובן ריבלין: יתחיל את שלוש הדקות.

זאב בוים: יש לך ארבע שנים.

ראובן ריבלין: חבר הכנסת בוים, אני לא יכול כך לקצר את זמנם, אם אתם תקראו קריאות ביניים.

ראובן ריבלין: בבקשה.

משה גפני: קודם כול, אני מודה לך, חבר הכנסת טיבי, על הנאום, אני אדבר על חלקים ממנו.

משה גפני: אני אשתדל לעשות את זה בקצרה.

משה גפני: נתחיל בשינוי.

משה גפני: אני לא הולך לדבר על הנושא הדתי, עוד יהיה לנו זמן לדבר על העניין הזה.

משה גפני: אתם אמרתם כמה דברים לבוחרים שלכם.

אילן ליבוביץ: רק לבוחרים שלנו?

אברהם פורז: - - - מההבטחות שלנו לבוחרים.

משה גפני: אתה אמרת, חבר הכנסת פורז, השר המיועד - - - אדוני היושב-ראש, זה בלתי אפשרי כך.

ראובן ריבלין: חבר הכנסת פורז, משפחתך ביציע, מחכה שסוף-סוף תושבע לשר בממשלת ישראל, ואתה מתעקש להיות חבר כנסת, אתה מתעקש על קריאות ביניים.

ראובן ריבלין: חבר הכנסת גפני, מרגע זה יש לך שלוש דקות.

ראובן ריבלין: בבקשה.

משה גפני: אתה אמרת, חבר הכנסת פורז, השר המיועד, אתה אמרת שלהעביר את מינהל התכנון למשרד ראש הממשלה זאת שחיתות.

משה גפני: חברתך, חברת הכנסת יהודית נאות, אצלי בוועדה בכנסת הקודמת, נלחמנו יחד עם הארגונים הירוקים שלא להעביר את מינהל התכנון למשרד ראש הממשלה.

משה גפני: בחצות הליל קיבלת אתנן, את משרד התקשורת, ותמורת זה בגדת ועשית שחיתות פוליטית.

משה גפני: בגדת בארגונים הירוקים.

משה גפני: חברתך, שגם כן מיועדת להיות שרה, עשתה אותו דבר.

משה גפני: אמרתם שצריך לצמצם את הפגיעה בשכבות החלשות, דיברתם על מעמד הביניים, ואסור שתהיה ממשלה גדולה כזאת, ובירכתם על ההחלטה לצמצם את מספר משרדי הממשלה.

משה גפני: קראתי את ההסכם שלכם, ופתאום משרד המדע מופיע בחזרה, משום שצריך לרצות גם את מודי זנדברג.

חיים אורון: - - -

משה גפני: לא הסתיים העניין.

משה גפני: לא אכפת לכם מהקשישים, מהנכים, מהחולים, ממשפחות חד-הוריות, שום דבר.

משה גפני: יש לכם בהסכם דבר אחד.

משה גפני: מצמצמים את החקיקה הפרטית אבל מגיעים להסכמה שיחזירו את החוק של יהודית נאות להשאלת ספרי לימוד.

משה גפני: לא ערי פיתוח, לא שכונות מצוקה, לא קשישים, לא נכים, לא חולים, לא משפחות חד-הוריות, לא אבטלה - השאלת ספרי לימוד, כיוון שכך עלה בדעתכם.

משה גפני: חוק פרטי.

משה גפני: זה שינוי.

משה גפני: עוד נבוא אתכם חשבון, יהיה לנו עוד זמן.

משה גפני: המפד"ל.

משה גפני: הופיע אתי שאול יהלום בתקופת הבחירות באוניברסיטת בר-אילן - - -

יוסף יצחק פריצקי: אכזבת את מרצ.

משה גפני: תאמין לי, פריצקי, עוד יהיה לי זמן בשבילכם.

משה גפני: - - - האם יש הצדקה לקיומן של מפלגות דתיות.

משה גפני: היתה חברת הכנסת לבני משינוי, היה חבר הכנסת מלכיאור.

משה גפני: שאול יהלום נלחם עם מלכיאור בשאלה למה צריך מפלגות דתיות.

משה גפני: הוא אמר, במערכת הבחירות הזאת, לא בקום המדינה: צריך מפלגות דתיות כיוון שאסור לתת נישואים אזרחיים לפסולי חיתון.

משה גפני: נכון, חברת הכנסת לבני?

משה גפני: הנה, שינוי מאשרת את זה.

חיים אורון: - - -

משה גפני: זו נהייתה כנסת פעילה מדי.

משה גפני: בכנסת החמש-עשרה הגשתי חוק להקמת רשות למתן שירותי דת, לבטל את המועצות הדתיות.

משה גפני: מי הצביע נגד?

משה גפני: המפד"ל.

משה גפני: היה נוח לה, עוד היו לה ראשי מועצות דתיות.

חיים אורון: זו הצעה של אגודה?

חיים אורון: לא של שינוי?

משה גפני: חבר הכנסת אורון, לא היית בכנסת החמש-עשרה.

ראובן ריבלין: הוא היה, הוא התפטר.

משה גפני: סליחה, הוא היה בהתחלה.

משה גפני: הצבעתם נגד.

משה גפני: עכשיו אתם באים לשם שמים ורוצים להרבות באהבת ישראל.

ראובן ריבלין: רק בגלל פניו הנוהרות של חבר הכנסת אורון, אני נותן לך עוד דקה, נוסף על ארבע הדקות שכבר דיברת.

משה גפני: אדוני היושב-ראש, כיוון שאין לי זמן אני משאיר את החשבון אתכם ליום שני.

משה גפני: תדעו לכם, חבר הכנסת אורלב וחבר הכנסת יהלום, אתם אינכם ראויים להיקרא מפלגה דתית.

שאול יהלום: ואתם כן?

משה גפני: אתם אולי חברי כנסת דתיים, אבל בגדתם במצע הדתי.

משה גפני: את החשבון אתכם נעשה ביום שני.

משה גפני: נעשה אתכם את החשבון, גם הבוחרים שלכם וגם הרבנים שלכם.

משה גפני: אני רוצה לפנות לחברי הכנסת מהליכוד.

משה גפני: אנחנו היינו שותפים לויאלים - - - אי-אפשר כך.

ראובן ריבלין: חבר הכנסת ליברמן, אני מבקש לאפשר לנואם לסיים את דבריו.

ראובן ריבלין: הם מחלקים את המנות בצורה כזאת שאדם לא יכול להתבטא, ואחר כך באים לבקש סעד אצל היושב-ראש.

ראובן ריבלין: נא לסיים.

משה גפני: בסדר.

משה גפני: אדוני היושב-ראש, חברי בליכוד, אני פונה אליכם: הלכנו אתכם עשרות שנים בשותפות לויאלית.

משה גפני: אמרו לנו אנשי השמאל: בזה שחברתם לימין, אנחנו נכה בכם בכל דרך אפשרית גם בתקשורת ובכול.

משה גפני: בא עכשיו חבר הכנסת בוים ואומר: אתם החרדים התנהגתם ככה.

משה גפני: אם היינו הולכים אתם הם היו מגינים עלינו, אתם לא ידעתם להגן.

משה גפני: הייתם 19 מנדטים והייתם במצוקה.

משה גפני: עכשיו כשעליתם ל-40 מנדטים, כשעכשיו נהייתם עשירים - - -

זאב בוים: וניצלתם את זה.

משה גפני: אתם, לא כולכם - מכיוון שחלק גדול מכם לא שלם עם זה - ראש הממשלה, אהוד אולמרט ויעקב נאמן הם אבי אבות הבגידה, ואנחנו נזכור להם את זה.

ראובן ריבלין: תודה רבה לחבר הכנסת משה גפני.

ראובן ריבלין: חבר הכנסת זבולון אורלב, בבקשה, ארבע דקות.

ראובן ריבלין: אחריו – חבר הכנסת יורי שטרן.

ראובן ריבלין: רבותי, עוד מעט נכנסת השבת.

יצחק כהן: תסביר איך אתה מחתן כוהן עם גרושה.

זבולון אורלב: אדוני היושב-ראש, חברי חברי הכנסת, ככל שאני שומע את חברי הטובים בסיעות החרדיות צועקים בקול יותר רם, כך אני יודע שצדקנו יותר בחתימת ההסכם הקואליציוני.

זבולון אורלב: רק מי שמוכן לעיין בכתובים יודע שהמפד"ל חזרה לתפקידה ההיסטורי.

זבולון אורלב: מפד"ל, כמפלגה דתית-לאומית, עשתה את המהלך הנכון - -

יצחק כהן: לא דתית ולא לאומית.

זבולון אורלב: - - מהלך ציוני-דתי, שמחבר בין דתיים לחילונים - -

יצחק כהן: - - - איך אתה מחתן כוהן עם גרושה?

יצחק כהן: - - - אוי לאותה בושה.

ראובן ריבלין: חבר הכנסת כהן.

זבולון אורלב: - - מהלך שמחבר את העם.

זבולון אורלב: בעשר השנים האחרונות, בגלל המפלגות החרדיות, הלך הקרע והעמיק.

מאיר פרוש: מי שבוגד בתורת ישראל בוגד - - - ארץ-ישראל.

זבולון אורלב: הצעקות הרמות שנשמעות כאן בימים האחרונים רק מלמדות מדוע יש קרע כל כך גדול בין דתיים לבין חילונים.

זבולון אורלב: אני מציע לכולנו שנעשה חשבון נפש ונראה איך ראוי להוביל את עם ישראל כדי שגם החילונים, לא רק הדתיים, גם שינוי, גם הליכוד וגם יתר המפלגות שאינן דתיות יוכלו לתרום יותר לזהות היהודית של מדינת ישראל.

זבולון אורלב: גם חבר הכנסת גפני וגם חבר הכנסת כהן יודעים היטב על המסמכים שהונחו על שולחנו של הרב אלישיב שליט"א, כיצד לטפל בסוגיית פסולי החיתון.

זבולון אורלב: והם יודעים היטב - -

משה גפני: של נעליך מעל רגליך.

משה גפני: תהיה בשקט.

זבולון אורלב: - - שהפתרון שאנחנו מצאנו הוא הפתרון באותו כיוון.

משה גפני: אל תזכיר את שמו.

זבולון אורלב: חבר הכנסת גפני, חשפתי סוד נורא?

זבולון אורלב: מה קרה?

משה גפני: של נעליך מעל רגליך.

ראובן ריבלין: חבר הכנסת גפני.

ראובן ריבלין: דיברת שבע דקות במקום שלוש דקות, ועכשיו אתה לא מפסיק להפריע.

ראובן ריבלין: הוא ידבר כמה שלא תכעס, ואתה תדבר כמה שהוא לא יכעס.

ראובן ריבלין: אתה לא תפריע באופן רצוף.

ראובן ריבלין: קריאת ביניים, מובן.

ראובן ריבלין: מספיק.

זבולון אורלב: חבר הכנסת גפני, יבוא יום ואחשוף את המסמך שאתה העברת, ותראה שמה שהמפד"ל חתמה עליו הוא דבר ראוי ונכון, והוא יקבל את ברכת הרבנים.

יצחק כהן: - - -

ראובן ריבלין: חבר הכנסת כהן, אתה סותם לו את הפה כי אתה לא מפסיק לקרוא לו קריאות ביניים.

ראובן ריבלין: בזה נגמר.

יצחק כהן: חס וחלילה.

זבולון אורלב: אנחנו מבינים שקשה מאוד למפלגות להיפרד מהשלטון.

זבולון אורלב: גם אנחנו מפלגה שהיתה שנים רבות בשלטון, וידענו את הכאב.

זבולון אורלב: גם כשאנחנו היינו באופוזיציה צעקנו, זה בסדר גמור, באופוזיציה צועקים.

זבולון אורלב: אתם תמשיכו לצעוק ואנחנו נמשיך לקיים אחדות בעם ישראל.

יעקב מרגי: - - - תורת ישראל.

זבולון אורלב: אנחנו שומרים על תורת ישראל.

יעקב מרגי: אוי לאותה בושה.

זבולון אורלב: אנחנו לא נאפשר להמשיך את הקרע בעם.

זבולון אורלב: אנחנו רוצים שעם ישראל יהיה מאוחד, וטומי לפיד יוכל לשבת ליד שולחן עם אפי איתם ולבנות אתו את הזהות היהודית של מדינת ישראל.

זבולון אורלב: אנחנו קיבלנו הרבה מאוד טלפונים, מכל חברי המפד"ל, וקיבלנו גיבוי רחב מאוד מהציבור למהלך הזה.

זבולון אורלב: לסיום, אני רק רוצה להזכיר לחברינו מש"ס: אתם הצטרפתם לממשלת רבין ב-1992 עם מרצ, השארתם את המפד"ל בחוץ.

זבולון אורלב: לא כאב לכם.

אורי אריאל: זה לא בסדר.

זבולון אורלב: לא הייתם מודאגים.

זבולון אורלב: אני רוצה להזכיר לכם, שב-2001, בממשלת שרון הראשונה, ש"ס ויהדות התורה, נכנסתם לממשלה, השארתם אותנו בחוץ.

זבולון אורלב: לא כאב לכם.

זבולון אורלב: גם הפעם לא כאב לנו להשאיר אתכם בחוץ.

זבולון אורלב: היינו רוצים שתישארו בפנים וננהג כאותו מאמר חז"ל שאמר: היה תמיד מן הנעלבים ולא מן העולבים, שנאמר: ואוהביו כצאת השמש בגבורתו.

ראובן ריבלין: חן-חן, תודה רבה לחבר הכנסת זבולון אורלב.

ראובן ריבלין: חבר הכנסת יורי שטרן, ואחריו – חבר הכנסת יצחק וקנין.

משה גפני: כמה כסף קיבלתם בהסכם כדי להיות נעלבים?

משה גפני: שמונה סעיפים של כסף יש לכם בהסכם.

ראובן ריבלין: חבר הכנסת גפני.

ראובן ריבלין: חבר הכנסת גפני, אני אומר לך: בכל פעם שתעלה ואני אהיה היושב-ראש, אתה תדבר בדיוק את הזמן המוקצב לך, כי אתה כל הזמן באוברדרפט בלתי פוסק.

יורי שטרן: כבוד היושב-ראש, עמיתי, הממשלה שמוקמת היום, מוקמת לאחר הבחירות שהביאו לניצחון הגדול ביותר בתולדות המדינה של המחנה הלאומי, של מפלגות הימין, ולתבוסה חסרת תקדים של מרצ ושל מפלגת העבודה, של מפלגות אוסלו.

יורי שטרן: כולנו חווינו את החוויה הקשה של תוצאות הסכמי אוסלו ופסלנו את הדרך הזאת.

יורי שטרן: הממשלה מוקמת בעת המשבר הכלכלי העמוק ביותר בתולדות המדינה.

יורי שטרן: לנוכח המשבר הזה ולאור הניצחון הזה של המחנה הלאומי אנחנו צריכים לשאול שלוש שאלות מרכזיות, לדעתי: האחת - מה קרה ומה הביא לכך שהממשלה שאנחנו מקימים היום אינה ממשלה של המחנה הלאומי במלואו, אלא ממשלה עם מפלגה ששייכת לשני מחנות, ולא כל המחנה בתוכה.

יורי שטרן: השאלה השנייה – איך הממשלה הזו תתפקד כאשר בקווי היסוד שלה יש רמז על אימוץ קווי המדיניות של מחנה השמאל המובס.

יורי שטרן: הדבר השלישי – איך הממשלה תצליח להוציא את המדינה מהמשבר הכלכלי בלי לפגוע קשות פגיעה נוספת באותן שכבות, באותה אוכלוסייה שבחרה בה.

יורי שטרן: אלה שלוש השאלות שכדי לתת את התשובות עליהן צריך כמובן הרבה יותר זמן משלוש הדקות שהוקצבו לי.

יורי שטרן: אני אגיד בקצרה: אני פונה פה לחברים בש"ס וביהדות התורה.

יורי שטרן: תראו מה קרה.

יורי שטרן: הרי יש פה דו-שיח מתמשך, ואני הייתי שותף בו.

יורי שטרן: אמרנו לא פעם אחת:

יורי שטרן: מי שחושב שהמדינה הזאת יכולה להמשיך ולפעול כאשר רבע מיליון איש ויותר, אזרחי המדינה, משוללת מהם הזכות האלמנטרית, המינימלית, להקים משפחה בצורה נורמלית, צריכים לנסוע לקפריסין כדי לרשום את הנישואים שלהם ולחזור ארצה, ואחר כך להתחנף אצל הפקידים במשרד הפנים – אם מישהו חושב שהמציאות הזאת יכולה להימשך, הוא טועה.

יורי שטרן: הוא יביא בסופו של דבר את הנישואים האזרחיים שהוא רוצה למנוע.

יורי שטרן: מי שחושב שההתעללות הזאת של משרד הפנים באזרח הפשוט, שלא נותנים לו מנוחה, לא כשהוא מזמין קרוב משפחה או חבר שלו לבוא ארצה כתייר, לא כשהוא רוצה לרשום את הנישואים שלו, לא כשהוא רוצה להזמין את אמא שלו לחיות אתו - מי שחושב שהמצב האבסורדי והברברי הזה יכול להימשך בלי לפגוע באותן מפלגות שמשמרות את המצב הזה, טועה.

יורי שטרן: לכן אני מציע לכם לנצל את ההזדמנות הזאת שאתם לא בשלטון, שאתם לא עומדים תחת הלחצים הכבדים של כל מיני קבוצות אינטרסנטיות, שכל שליט בעצם עומד נגדן – תנצלו את ההזדמנות הזאת כדי לנקות את הבית, לנקות את השולחן, להפיק לקחים, ולא בשביל להמשיך ולהתווכח ולעמוד להגנת העמדות שאי-אפשר להגן עליהן.

ראובן ריבלין: תודה.

יורי שטרן: דקה.

ראובן ריבלין: מה דקה?

ראובן ריבלין: יש לך בסך הכול שלוש דקות.

ראובן ריבלין: אתה מדבר חמש דקות ועכשיו אתה אומר לי דקה?

ראובן ריבלין: דקה זה המון זמן.

יורי שטרן: לגפני נתת שש במקום ארבע.

ראובן ריבלין: לא נתתי, הוא לקח.

ראובן ריבלין: אתה הולך להיות סגן שר, אתה - - -

יורי שטרן: לא.

יורי שטרן: אני הולך להיות יושב-ראש ועדה.

ראובן ריבלין: נו, אז אדרבה.

יורי שטרן: בנושא המדיני, המדינה הפלסטינית, מה היא?

יורי שטרן: היא הוקמה ב-1993, אחרי הסכמי אוסלו, היא הפכה למדינת הטרור.

ראובן ריבלין: חבר הכנסת שטרן, אתה לא יכול להתחיל עכשיו את התור מחדש.

יורי שטרן: אין שום טעם, ואין לנו זכות בכלל לקדם את הרעיון הפסול הזה ולהקים אותה בגרסה המורחבת והמחוזקת.

יורי שטרן: ובנושא הכלכלי – טעות תעשה ממשלת ישראל אם תמשיך בדרך זו של גזירות בלבד.

יורי שטרן: היא חייבת לטפל בגורמים שמעודדים צמיחה, ואסור לפגוע פגיעה נוספת בשכבות החלשות במיוחד, שכבר ספגו מכות קשות ואין להן עוד יכולת לעמוד בגזירות החדשות.

ראובן ריבלין: תודה רבה.

ראובן ריבלין: חבר הכנסת יצחק וקנין, ואחריו – חבר הכנסת אברהם פורז, בנאומו האחרון כחבר הכנסת, אלא אם כן אתה מוותר.

ראובן ריבלין: חברי הכנסת וראשי הסיעות, נא לחלק את הזמן בצורה כזו שכל נואם יוכל, באמת, לבטא את עצמו, ולחלק במשך חמש שנים את הזמן בצורה צודקת.

ראובן ריבלין: לא כל אחד דקה, ואחר כך לוקחים עשר דקות.

ראובן ריבלין: במקום שש שעות אנחנו פה עשר שעות, וזה לא דבר שהוא ראוי.

ראובן ריבלין: בבקשה, חבר הכנסת וקנין.

יצחק וקנין: אדוני היושב-ראש, חברי חברי הכנסת.

יצחק וקנין: אני אחרוג מן השורה.

יצחק וקנין: אני אשיר לכם שיר.

יצחק וקנין: אבל אני צריך טיפת הקשבה.

יצחק וקנין: שלום לך ארץ נהדרת.

יצחק וקנין: עד כמה הדברים כואבים, עד כמה הדברים כואבים.

יצחק וקנין: יש פה כמה שאולי יבינו מה שנאמר כאן.

יצחק וקנין: שימו לב.

יצחק וקנין: זה לי כמה שנים בארצנו הקטנטונת, לאחר אלפי שנות גלות וארץ נכר.

יצחק וקנין: התארחתי אצל בנימין זאב מרחוב הרצל, השכן של זאב מרחוב ז'בוטינסקי, דודו של נחמן מרחוב ביאליק, אח של סבא אליעזר מרחוב בן-יהודה.

יצחק וקנין: שכן של יצחק, מכיכר רבין, שהכיר את אדון דוד משדרות בן-גוריון, ואת מנחם מרחוב בגין, ואת דודו של ברל מרחוב כצנלסון, שהיה שכן של חיים מרחוב הרצוג ושל יצחק מרחוב בן-צבי, גיסו של הירקן שאול מרחוב טשרניחובסקי, חבר טוב של אחד העם, עד שהגענו למנדלי מוכר ספרים, ואמרתי לו: שלום עליכם.

יצחק וקנין: אך כאשר ביקשתי לדעת היכן רחוב משה רבנו, שעל-פי תורתו חונכנו אני ואבותי מדורי דורות, אז הוא לקח אותי לרחוב משה שרת, משה סנה, משה הס, משה דיין, ועוד הרבה מויש'לה, אך את רחוב משה רבנו עדיין אני מחפש, וכך אני ממשיך לטייל עם ידידי היקר בדרכים, דרך פתח-תקווה, דרך יפו, דרך השלום, דרך בן-צבי, דרך נמיר, דרך ההגנה.

יצחק וקנין: ואני שואל את ידידי: היכן דרך התורה?

יצחק וקנין: אז הוא עונה לי: מכאן עד הסוף שמאלה זה דרך ההלכה.

יצחק וקנין: וכך מן הדרכים הגענו להרבה כיכרות: ככר המושבות, כיכר דיזנגוף, כיכר מוגרבי, כיכר העצמאות, כיכר ההסתדרות, כיכר ויצמן.

יצחק וקנין: ואז שאלתי אם יש גם כיכר המסמלת את היום המיוחד שלנו, של עם ישראל, והוא עונה לי: ודאי, ודאי.

יצחק וקנין: כיכר ה' באייר.

יצחק וקנין: לא, אני אומר.

יצחק וקנין: כוונתי ליום השבת שלנו.

יצחק וקנין: ואז הוא עונה לי: אה, יש איזה רחוב קטן שבו מתגוררת קבוצה קטנה מימי הביניים, קבוצה פרימיטיבית, בלב העיר ירושלים, והם קוראים לה כיכר השבת.

יצחק וקנין: אבל ה' באייר?

יצחק וקנין: – זה אחד הנסים הגדולים שלנו, שהוא יום העצמאות.

יצחק וקנין: ואז שאלתי: האם יש גם כיכר י"ד באדר, זכר לפורים?

יצחק וקנין: או כיכר כ"ה בכסליו, זכר לחנוכה?

יצחק וקנין: כיכר יציאת מצרים?

יצחק וקנין: כיכר מתן תורה?

יצחק וקנין: אז הוא לקח אותי לכיכר המדינה, ואמר: זה כולל הכול.

יצחק וקנין: כך הוא אמר.

יצחק וקנין: וכך, בטרם יצאנו לכיוון ירושלים, והנה אני צופה בהרבה בניינים מפוארים: בית ברל, בית אשכול, בית ההסתדרות, בית המהנדס, בית הסופרים, בית האיכרים, בית החקלאים.

יצחק וקנין: שאלתי את ידידי - -

ראובן ריבלין: יש לך עוד 20 שניות.

יצחק וקנין: - - האם יש גם זכר לבית-המקדש?

יצחק וקנין: אז הוא ענה לי: החוק היום זה בית-המשפט, וזה מאוד קדוש לנו.

יצחק וקנין: שאלתי: מה זה כל כך קדוש?

יצחק וקנין: אז הוא ענה לי: מה?

יצחק וקנין: לא ראית את אלפי האנשים שהיו בגן-סאקר והזדהו עם בית-המשפט?

יצחק וקנין: אז שאלתי אותו: ומה עם חצי המיליון שהיו מנגד?

יצחק וקנין: אז הוא ענה לי: זאת הקבוצה הקטנה מכיכר השבת.

יצחק וקנין: סליחה, אדוני, אני עוצר ושואל, כמדומני שחצי מיליון זה קצת יותר מכמה אלפים.

יצחק וקנין: אז הוא ענה ואמר לי: לא, חצי המיליון הם לא אנשים, הם רק כינים ועלוקות.

יצחק וקנין: אבל האנשים הם אלה שהיו בגן-סאקר.

יצחק וקנין: שאלתי אותו: אבל חצי המיליון נראים כמו אנשים - -

ראובן ריבלין: בבקשה לסיים.

יצחק וקנין: אני כבר מסיים.

יצחק וקנין: - - אז הוא אמר לי: לכן, יש לנו שופטים ובג"צים, והם קובעים מי אנשים ומי כינים.

יצחק וקנין: לכן אנו קוראים למדינה שלנו מדינה דמוקרטית, מדינה ליברלית, מדינה חופשית, חופש הדת, חופש הביטוי.

יוסף (טומי) לפיד: איך יכול להיות שיש דבר כזה?

ראובן ריבלין: חבר הכנסת לפיד, זה חופש הביטוי.

יצחק וקנין: כאשר חזרתי סוף-סוף הביתה, אחרי יום טיולים ארוך, שאלתי את עצמי: האם היה זה טיול במדינת יהודים או שאני עדיין באמצע החלום?

ראובן ריבלין: תודה רבה.

יצחק וקנין: אדוני היושב-ראש, אני מסיים במשפט האחרון.

רוני בר-און: - - -

אילן שלגי: - - -

יצחק וקנין: במדינת היהודים יהודים נלחמים ביהודים.

יצחק וקנין: מוכנים לעשות שלום עם הערבים.

יצחק וקנין: מוכנים לעשות שלום עם כל מדינות העולם.

יצחק וקנין: משלימים עם תופעות חברתיות מגונות בחברה הישראלית - -

ראובן ריבלין: תודה רבה.

ראובן ריבלין: אתה צריך ללמוד לקצר.

יצחק וקנין: - - אך בממשלה הנוכחית יהודים נלחמים ביהודים.

יצחק וקנין: אדוני היושב-ראש, ממשלה שרומסת ברגל גסה את עברה ההיסטורי - אין לה עתיד.

ראובן ריבלין: תודה רבה.

ראובן ריבלין: חבר הכנסת וסגן השר וקנין, אני רוצה לומר לך שגרתי בשכונת רחביה ברחוב אבן-עזרא פינת רחוב בן-מימון, פינת רחוב רמב"ן, ליד רחוב אוסישקין, ליד רחוב ארלוזורוב וליד הרחובות אברבנאל ואבן-גבירול.

יוסף (טומי) לפיד: רק זה חסר – שעכשיו - - -

ראובן ריבלין: כל זה בשכונת רחביה.

ראובן ריבלין: חבר הכנסת אברהם פורז, בבקשה.

אברהם פורז: אדוני היושב-ראש, חברי הכנסת, ראשית, אני רוצה לברך אותך.

אברהם פורז: זו ההזדמנות הראשונה שאני מדבר מעל הדוכן - - -

קריאה: לא שומעים.

ראובן ריבלין: לא יקראו קריאות ביניים בעמידה.

ראובן ריבלין: זה ודאי שלא ייתכן.

אברהם פורז: אני אומר לכם בתור מומחה: ה-sound הוא distorted.

ראובן ריבלין: זה נאומו האחרון כחבר הכנסת לפני שיהיה השר.

אברהם פורז: זה כנראה בכוונה.

אברהם פורז: כשאני בא לדבר, קלקלו את ה-sound.

אברהם פורז: אדוני היושב-ראש, רבותי חברי הכנסת, אני רוצה לברך אותך.

אברהם פורז: זו הפעם הראשונה שאני מדבר מעל הדוכן כשאתה יושב-ראש, ואתה יודע שזה גורם לי עונג גדול לראות אותך פה על הכיסא החשוב הזה.

ראובן ריבלין: תודה רבה.

אברהם פורז: רבותי, אנחנו אמרנו לא רק בפעם הזאת אלא גם במערכות בחירות קודמות, שאנחנו רוצים ממשלה בלי מפלגות חרדיות, והגשמנו את זה.

אברהם פורז: לא אמרנו את הדברים כי יש לנו משהו נגד האנשים האלה באופן אישי, אלא משום שחשבנו - - -

יצחק כהן: למה אגודה כן וש"ס לא?

ראובן ריבלין: חבר הכנסת יצחק כהן.

אברהם פורז: תהיה רגוע.

אברהם פורז: גם אגודת ישראל בחוץ, וזה גורם - - -

יצחק כהן: למה ש"ס?

ראובן ריבלין: חבר הכנסת כהן, אל תעשה לי: לא, לא, לא.

אברהם פורז: תהיה רגוע.

יצחק כהן: אגודה כן וש"ס לא?

ראובן ריבלין: חבר הכנסת יצחק כהן.

אברהם פורז: אמרתי לך: גם אגודה בחוץ, וזה גורם לנו סיפוק גדול.

יעקב מרגי: - - -

יוסף יצחק פריצקי: - - -

ראובן ריבלין: חבר הכנסת פריצקי, אתה לא עוזר לי להגן על זכותו לדבר.

יוסף יצחק פריצקי: סליחה.

ראובן ריבלין: חבר הכנסת יצחק כהן, אתה לא תסתום פה פיות.

יצחק כהן: אני שואל.

ראובן ריבלין: שאלת.

יצחק כהן: אני שואל.

יצחק כהן: אני רוצה תשובה.

ראובן ריבלין: שאלת.

ראובן ריבלין: תודה.

ראובן ריבלין: אתה תפסיק.

ראובן ריבלין: לא אתן לך.

אברהם פורז: חבר הכנסת יצחק כהן, גם האגודה בחוץ, ולנו זה גורם סיפוק גדול.

יצחק כהן: - - - גם סלדה מכם.

ראובן ריבלין: הרב יצחק כהן.

אברהם פורז: רבותי, אנחנו רצינו ממשלה בלי מפלגות חרדיות, כי האמנו שצריך לשנות את הגיוס לצבא, ואנחנו מגשימים את זה.

אברהם פורז: אנחנו רצינו שתהיה ממשלה בלי מפלגות חרדיות - -

יצחק כהן: בלי ש"ס.

אברהם פורז: - - כי רצינו שיהיה מצב שישראלים שרוצים להתחתן לא יצטרכו לנסוע לקפריסין.

רן כהן: נו, ומה עשיתם?

רומן ברונפמן: ומה קרה?

אברהם פורז: אנחנו רצינו ממשלה בלי מפלגות חרדיות, כי חשבנו שצריך לבטל את העיוות של קצבאות הילדים וליצור שוויון בקצבאות הילדים.

אברהם פורז: את הדברים האלה אנחנו יכולים להגשים.

ראובן ריבלין: חבר הכנסת הנכבד, הוא שמע אותך.

אברהם פורז: היינו מגשימים הרבה יותר לו מפלגת העבודה היתה מסכימה לבוא לקואליציה.

אברהם פורז: אבל, לצערנו, הדבר הזה לא קרה.

רומן ברונפמן: - - -

ראובן ריבלין: חבר הכנסת ברונפמן, האם אתה חושב שאסור לו לדבר?

רומן ברונפמן: לוועדה משותפת?

רומן ברונפמן: ועדה משותפת.

ראובן ריבלין: שמענו אותך.

ראובן ריבלין: תודה רבה.

ראובן ריבלין: חבר הכנסת פורז, בבקשה.

אברהם פורז: רבותי, הדברים נאמרו כאן.

אברהם פורז: אני מאוד מצטער על כך שהתכנון צריך לצאת - - -

קריאה: - - -

רומן ברונפמן: אני לא ביקשתי שנתיים.

רומן ברונפמן: חבר הכנסת לפיד הזמין אותי.

אברהם פורז: חבר הכנסת ברונפמן, לו אני הייתי במפלגה או בקבוצת מפלגות שאיבדה חצי מכוחה בבחירות, הייתי יושב עכשיו וחושב: מה עשינו רע שאיבדנו חצי מכוחנו?

אברהם פורז: אני מציע לכם לחשוב טוב-טוב.

אברהם פורז: תחשוב טוב-טוב.

רומן ברונפמן: אל תסתכל עלי.

רומן ברונפמן: אני לא בקואליציה.

רומן ברונפמן: אני באופוזיציה, ואני אעשה את זה.

רומן ברונפמן: - - -

אברהם פורז: במקומך הייתי חושב טוב-טוב: מה עשינו רע?

אברהם פורז: אני מצטער על כך שהתכנון - - -

חיים אורון: - - -

אברהם פורז: גם אתה, חבר הכנסת אורון, כדאי שתשבו ותחשבו מה עשיתם רע.

אברהם פורז: תחשבו במה שגיתם.

אברהם פורז: לא כל יום מפלגה מאבדת חצי מכוחה.

אברהם פורז: תחשבו טוב מה עשיתם רע.

רומן ברונפמן: איפה תתחבא, חבר הכנסת פורז.

ראובן ריבלין: אדוני חבר הכנסת פורז, אם אתה פונה אליהם באופן ישיר, אני לא יכול לומר להם שלא יענו לך.

ראובן ריבלין: אני מבקש ממך לא לפנות אליהם באופן ישיר.

אברהם פורז: לא אפנה אליהם.

אברהם פורז: אפנה אליהם באופן עקיף.

ראובן ריבלין: תפנה אלי.

אברהם פורז: אפנה אליך.

אברהם פורז: רבותי, אני מצטער שלפי ההסכם בינינו לבין הליכוד התכנון אמור לעבור ממשרד הפנים למקום אחר.

אברהם פורז: אני חושב שזאת החלטה לא נכונה, ואולי נצליח עוד לשכנע - -

רומן ברונפמן: חבר הכנסת אמנון כהן שואל לאיזה אי נצטרך לנסוע.

ראובן ריבלין: חבר הכנסת ברונפמן.

אברהם פורז: - - אבל, ככל שלא נצליח לשכנע, אנחנו מכבדים התחייבויות שכתבנו וחתמנו עליהן.

אברהם פורז: דבר נוסף ואחרון, ובכל זאת מלה אחת - אם יהיה פה רוב בעוד כמה דקות, אהיה שר הפנים.

אברהם פורז: אני רוצה להיות שר פנים הומני, משום שיש בקרבנו אלפי אנשים שלפי ההלכה אינם יהודים, ובמשך שנים סבלו מהתעמרות של המשרד הזה בהם ובזכויותיהם.

קריאה: - - -

יוסף (טומי) לפיד: - - -

אברהם פורז: הם קשרו את גורלם בגורלנו.

אברהם פורז: הם חלק ממדינתנו.

אברהם פורז: הם חלק מעמנו.

אברהם פורז: אנחנו צריכים לנסות לפתור את בעיותיהם.

יעקב מרגי: זה לא הומני.

אברהם פורז: כך נעשה, ואני מקווה שנצליח לעשות זאת.

אברהם פורז: תודה רבה.

ראובן ריבלין: חבר הכנסת מרגי, אתה נכנס לעניינים מהר מאוד.

ראובן ריבלין: הזכרתי את שמך כבר שלוש פעמים.

ראובן ריבלין: אני רואה שאתה נהנה מזה.

ראובן ריבלין: תודה רבה לחבר הכנסת פורז על נאומו האחרון כחבר כנסת מן המניין.

ראובן ריבלין: יעלה ויבוא חבר הכנסת שלום שמחון.

ראובן ריבלין: אחרון הנואמים הוא חבר הכנסת ויושב-ראש הקואליציה גדעון סער, ולאחר מכן ניגש להשבעת חברי הממשלה, לאחר ההצבעה, כמובן.

גדעון סער: אדוני היושב-ראש - -

ראובן ריבלין: רבותי, הכריזה אינה טובה.

ראובן ריבלין: נא להצמיד את שני המיקרופונים, לדבר אל שניהם יחד ולהשתדל לדבר אליהם.

גדעון סער: אדוני היושב-ראש, כנסת נכבדה - - -

ראובן ריבלין: רבותי, יש בעיה עם הכריזה.

ראובן ריבלין: משהו נפל פה.

ראובן ריבלין: תנו לפחות את האפשרות.

ראובן ריבלין: גם קריאות הביניים - שיהיו קצת יותר נמוכות.

חיים רמון: חבר הכנסת שמחון חזר.

ראובן ריבלין: אני מצטער.

ראובן ריבלין: אני קראתי לו.

ראובן ריבלין: ניתן לו לדבר לפני הסיום.

גדעון סער: - - חבר הכנסת עמרם מצנע, יושב-ראש האופוזיציה, דיברת כאן על כך שהדאגה שמא תוריש הממשלה החדשה ירושה קשה יותר מקודמתה היא שהביאה אותך לנסות ולמצוא מכנה משותף עם ראש הממשלה.

גדעון סער: דיברת על כך שהממשלה החדשה היתה ממש בהישג יד, כאילו כולנו לא היינו כאן בארץ בשבועות האחרונים, במערכת הבחירות ולאחריה, כאילו שכחנו איך העמדת את כל חבריך שיושבים כאן במסדר לשבועת אמונים: "זה או אנחנו או הוא, אנחנו לא נשב בממשלת שרון".

גדעון סער: לא די בכך שאימצת במהלך מערכת הבחירות את העמדות של השמאל הקיצוני - נסיגה חד-צדדית תחת אש עם לוחות-זמנים, חידוש המשא-ומתן מהמקום שבו הוא נפסק, ערפאת כפרטנר.

גדעון סער: אפילו יושב-ראש מרצ שיושב כאן התוודה אחרי הבחירות על טעותו בעניין הזה.

גדעון סער: מעניין מתי אתה תכה על חטא.

גדעון סער: אבל חידשת חידוש נוסף: שלילת האחדות כדגל.

גדעון סער: גם בזה הפכתם לתואם מרצ.

גדעון סער: כך הצלחת להוריד עוד כמה מנדנטים למפלגתך, אבל עדיין לא שמענו בדבריך כאן אפילו לא רמז של חשבון נפש על כך.

גדעון סער: מר מצנע, אתה ידוע כאדם הגון, עם אינטגריטי.

גדעון סער: אני הייתי משוכנע שתנצל את הדיון כאן על הקמת הממשלה החדשה בראשות אריאל שרון כדי להכות על חטא על דבר שהוא יותר חמור מעמדות מדיניות מופרכות שהציבור דחה בשתי ידיים.

גדעון סער: במהלך מערכת הבחירות אתה וחבריך לא התביישתם להטיח באדם שכל חייו קודש למדינת ישראל ולביטחונה גידופים בסגנון ששום ראש אופוזיציה ושום אופוזיציה לא הרשו לעצמם: "פשע מאורגן", "הסנדק".

גדעון סער: נכון שראש הממשלה, בליל הבחירות, מחל לכל מגדפיו, אבל ציפיתי – אולי גם חלק ניכר בציבור ציפה – שבהזדמנות הזאת תכה על חטא.

גדעון סער: ואם אמרת אמת הערב לגבי זה שכמעט הצטרפת לממשלה בראשות אריאל שרון, סימן שאתה לא ממש מאמין בגידופים האלה שהטחת בראש הממשלה ערב הבחירות.

גדעון סער: אבל אנחנו הרי יודעים שלא ממש רצית להצטרף לממשלה.

גדעון סער: נאחזת בכל הכוח בעניין של פסילת המפד"ל – אותה מפד"ל שעמה ישבתם כמעט בכל ממשלה שהקימה מפלגת העבודה – נאחזת בפסילה הזאת בכל הכוח כדי למנוע ממשלת אחדות.

גדעון סער: אפילו צוות למשא-ומתן לא שלחת.

גדעון סער: יושב פה חיים רמון; הוא ישב אתנו למשא-ומתן.

גדעון סער: מה היה יכול לקרות אם הייתם שולחים צוות?

גדעון סער: מדוע לפחות את החלטת הלשכה לא שינית?

גדעון סער: כל כך חשוב היה הדגל הזה של הסרבנות לאחדות?

גדעון סער: הוא הביא לכם קולות, זאת היתה הצלחה גדולה כל כך?

גדעון סער: אבל, לצערי, היתה גם הרבה ציניות בדברים שלך כאן בפתח הדיון.

גדעון סער: דיברת על "תושבי שדרות שהצטרפו למעגל החרדים לשלום משפחותיהם".

גדעון סער: לא מעט אזרחים בישראל עדיין זוכרים איך אתם, שיושבים בספסלים האלה, לגלגתם וביטלתם בבוז את כל הנבואות, שלצערנו הגשימו את עצמן, על טילים ו"קטיושות" כתוצאה ממסירת חבל עזה לכנופיות של ערפאת, שייפלו על כל היישובים או יסכנו את היישובים באזור חבל עזה.

רן כהן: - - -

גדעון סער: מסרתם אותם לשלטון של כנופיות טרור, שמעודד את הטרור.

גדעון סער: הרי ראש המפלגה שלך כבר הודה בטעות.

גדעון סער: למה אתה מתנצח בוויכוח שכבר הסתיים, שכבר הוכרע?

גדעון סער: הוכרע לא רק בציבור, אלא גם אצלכם.

רן כהן: אבל אתם יושבים שם - - -

גדעון סער: חבר הכנסת רן כהן, המדיניות המטורפת שלכם, של הסתמכות על הכנופיות של ערפאת כמתכון לביטחון לישראל, פשטה את הרגל.

רן כהן: - - -

גדעון סער: היא שהביאה אותנו למצב הקשה הזה, ביטחונית וכלכלית.

גדעון סער: זאת המדיניות - - -

רן כהן: - - -

ראובן ריבלין: חבר הכנסת סער, אם אתה תענה לחבר הכנסת רן כהן, אני ארשה לו להמשיך להתווכח אתך.

גדעון סער: אני מסביר לו שזאת המדיניות.

ראובן ריבלין: אם הוא יקרא קריאות ביניים, אני אבקש ממנו להפסיק אחרי פעם אחת, פעמיים.

גדעון סער: אבל, אדוני היושב-ראש, אני מסביר לו דבר שהבוחר כבר הסביר לו, שהמדיניות הזאת היא שצירפה את תושבי שדרות למעגל החרדים לשלום משפחותיהם.

חיים רמון: חבר הכנסת סער, כמה שנים תהיו בשלטון עד שתהיו אחראים למשהו?

חיים רמון: כמה שנים, חמש שנים, שש שנים - - -

ראובן ריבלין: השאלה ברורה.

גדעון סער: כמה חודשים אתם מחוץ לשלטון שאתם כבר רוצים להתנער מאחריות?

גדעון סער: אבל אתם רק שלושה חודשים לא בשלטון, רק שלושה חודשים.

חיים רמון: עד מתי?

חיים רמון: כמה שנים - - -

דליה איציק: 30 שנה.

ראובן ריבלין: חבר הכנסת סער, אדוני יושב-ראש הקואליציה, אני רואה שאדוני שש אלי קרב, אבל אנחנו, עבודה רבה לפנינו: גם לקבל החלטות, גם להצביע.

גדעון סער: אני כבר מסיים.

גדעון סער: אני מייד מסיים.

ראובן ריבלין: והרי אדוני מבקש ממני לזרז את הדיון.

חיים רמון: - - - רק את זה תגיד.

ראובן ריבלין: הוא יגיד, אבל אתה תפסיק.

גדעון סער: אתה יודע ממה אני מוטרד, חבר הכנסת רמון.

גדעון סער: אני מוטרד מזה שאתם לא מבינים למה העם לא נותן בכם אמון.

גדעון סער: אתם לא מצליחים להבין את הדבר הזה.

חיים רמון: לא, כמה שנים, עוד שנתיים, עוד שלוש שנים?

חיים רמון: אתם בשלטון, אבל לא אחראים לכלום.

גדעון סער: הוא לא נותן בכם אמון, כי הוא מבין את הקשר בין המדיניות שלכם לבין המלחמה שאנחנו מצויים בתוכה.

ראובן ריבלין: תודה.

גדעון סער: הוא מבין את חוסר הקשר בין הרעיונות שלכם לבין המציאות במזרח התיכון.

חיים רמון: - - - שנתיים ראש ממשלה הבטיח שלום וביטחון, אבל עוד כמה שנים?

ראובן ריבלין: חבר הכנסת רמון, חבר הכנסת רמון, זה כבר נאום.

ראובן ריבלין: אלה כבר לא שאלות; זה נאום.

גדעון סער: אני רוצה לסכם.

גדעון סער: חבר הכנסת מצנע, חבל שלא ניסיתם - - -

חיים רמון: הוא לא נתן תשובה.

ראובן ריבלין: זכותו.

ראובן ריבלין: זכותו לא לתת תשובה.

חיים רמון: חבל.

ראובן ריבלין: מה אפשר לעשות, זכותו.

חיים רמון: לא, אין לו תשובה.

ראובן ריבלין: האם אתה רוצה שאני אוריד אותו מהבמה ואסתום את פיו?

חיים רמון: - - -

ראובן ריבלין: או, זה מסוכן מאוד.

גדעון סער: אני רוצה להשיב לך, חבר הכנסת רמון.

חיים רמון: תשיב.

חיים רמון: כמה שנים?

גדעון סער: כמה שנים?

גדעון סער: – ארבע שנים ושמונה חודשים בשלב הראשון, ואחרי זה עוד ארבע שנים, ועוד ארבע שנים, עד שתעשו את חשבון הנפש ותבינו את הקשר בין הרעיונות שלכם לבין הישיבה שלכם בספסלים האלה.

ראובן ריבלין: חבר הכנסת סער, כל עוד תפנה אל חבר הכנסת רמון, אני לא אוכל להסות אותו.

גדעון סער: אבל הוא ביקש תשובה, אדוני היושב-ראש.

ראובן ריבלין: אתה לא חייב להיענות לכל דבר שהוא מבקש.

ראובן ריבלין: הנה הוא ביקש לא להיכנס לקואליציה, ולא - - -

גדעון סער: חבל שהפסדתם – אני אומר את זה לחבר הכנסת מצנע – לפחות לעת עתה, את ההזדמנות לקחת חלק באחריות להחלטות ההיסטוריות והגורליות שיהיו בשנים הקרובות.

גדעון סער: תודה.

חיים רמון: בין כך ובין כך אנחנו אחראים.

חיים רמון: למה להיות בממשלה?

חיים רמון: אם אני אחראי, אני אשב פה.

ראובן ריבלין: חבר הכנסת רמון, הוא פנה לחבר הכנסת מצנע.

ראובן ריבלין: אני לא מבין, אתה עונה גם בשם חבר הכנסת מצנע?

ראובן ריבלין: אני מאוד מודה.

ראובן ריבלין: רבותי חברי הכנסת, חבר הכנסת שמחון, השר לשעבר, לא היה כאן כשקראתי בשמו.

ראובן ריבלין: בדרך כלל אין כפרה על עניין זה, אבל הוא לא נוהג כך בדרך כלל, ואנחנו נמחל לו.

ראובן ריבלין: בבקשה.

שלום שמחון: אדוני היושב-ראש, חברי חברי הכנסת, ראשית, אני רוצה לברך אותך, ושנית, גם להודות לך על הרצון הטוב לאפשר לי לדבר.

שלום שמחון: ואני רוצה לומר רגע לפני השבעת שרי הממשלה, שבכל זאת יש פה רגע שהוא גם חיובי, כי בסך הכול יש חברים גם בצד השני שצריך לשמוח בשמחתם ולברך אותם על העובדה שהם עומדים להיות שרים.

שלום שמחון: עם זאת, אני רוצה לתקן את הדברים שאמר מזכיר הממשלה לשעבר, כיוון שראש הממשלה אמר בדבריו כאן במפורש, שהיו לו התלבטויות קשות לגבי הדרך האידיאולוגית שהוא צריך לבחור בממשלה העתידית; הווי אומר, שבסופו של דבר מפלגת העבודה לא הצטרפה לממשלה משום שראש הממשלה בחר בדרך אחרת.

גדעון סער: זה לא נכון - - -

שלום שמחון: אני ישבתי פה, הקשבתי גם לך וגם לראש הממשלה.

שלום שמחון: לראש הממשלה היתה אפשרות - - -

גדעון סער: - - -

שלום שמחון: אבל אני אומר לך, לראש הממשלה היתה אפשרות להחליט אם הוא בוחר באיחוד הלאומי ובמפד"ל, שבמערכת הבחירות אמרו במפורש: אנחנו נכנסים לממשלה כדי למנוע את הקמתה של המדינה הפלסטינית, אנחנו נכנסים לממשלה כדי לשמור על הבית.

שלום שמחון: זו היתה תעמולת הבחירות שלהם שאותה אתה הזכרת, לא אנחנו הזכרנו.

שלום שמחון: ראש הממשלה היה יכול לבחור בדרך אחרת, ומשמעותה של דרך אחרת היא היכולת לקבל הכרעות גם ברמה המדינית, גם ברמה הביטחונית וגם ברמה הכלכלית-החברתית.

שלום שמחון: לעומת זאת, במה אתם בחרתם?

שלום שמחון: אתם בחרתם בדרך של הפרד ומשול; בחרתם בדרך של קיטוב, בדרך של החלטה שהחבורה שיושבת כאן, ששירתה אתכם במשך 20-30 שנה, תשב מחוץ לממשלה.

שלום שמחון: החלטתם שהם לא יישאו בשום תפקיד.

שלום שמחון: את זה לא אנחנו החלטנו.

שלום שמחון: אנחנו דיברנו על דרך מדינית שבה צריך ללכת.

שלום שמחון: אנחנו החלטנו לגבי הקו שצריך להיות, ואם ראש הממשלה אכן היה בוחר בקו הזה, אנחנו כנראה היינו בתוך הממשלה הזאת.

שלום שמחון: אבל ראש הממשלה העדיף את האיחוד הלאומי, ראש הממשלה העדיף את דרכה המדינית של המפד"ל, ולא את הדרך של שינוי, שמהר מאוד יסתבר להם מתוך ישיבה בממשלה שממשלת אחדות היא לא בהכרח הממשלה הנכונה.

שלום שמחון: לא בהכרח.

שלום שמחון: לעתים ממשלת אחדות היא ממשלה משתקת, כיוון שלא נבחרת בה דרך אמיתית שבה אנחנו צריכים ללכת.

שלום שמחון: צריך לומר את האמת, אנחנו עומדים בפני מצב כלכלי מאוד קשה, מצב שאנחנו נהיה מחויבים לקבל בו הכרעות קשות.

שלום שמחון: אי-אפשר ששר האוצר יצליח בתפקידו, גם אם יהיו לו אלף מכתבים מראש הממשלה.

שלום שמחון: ללא תהליך מדיני אין שום סיכוי בעולם לשקם את הכלכלה הישראלית, זה כל אחד יודע.

שלום שמחון: עם מי בדיוק לשקם את הכלכלה הישראלית, עם מי?

שלום שמחון: עם אותה דרך שלא רוצה לפתוח בתהליך מדיני?

שלום שמחון: למי אתם משקרים?

שלום שמחון: האמת היא בסופו של דבר הדרך, היא התוכן ולא שום דבר אחר.

שלום שמחון: גם הניירות שנתתם לנו כאן אתמול לקרוא, סותרים זה את זה, וגם אתם יודעים את האמת.

ראובן ריבלין: יש לך דקה לסיום.

שלום שמחון: תודה רבה, אדוני היושב-ראש.

שלום שמחון: למרות הכול אני רוצה להיות הגון.

שלום שמחון: ישבנו בממשלה של אריאל שרון, ושיתוף הפעולה אתך, אדוני ראש הממשלה, היה יוצא מן הכלל.

שלום שמחון: אנחנו מאחלים לך הצלחה גדולה ביכולת שלך לייצב את המשק, ביכולת שלך להוביל תהליך מדיני.

שלום שמחון: אנחנו נגלה אחריות גדולה כאופוזיציה ממלכתית, ככל שיידרש.

שלום שמחון: ועם זאת אנחנו משוכנעים שבסופו של דבר דרכנו תהיה הדרך הנכונה.

שלום שמחון: תודה ובהצלחה.

ראובן ריבלין: אני מודה לשר לשעבר שלום שמחון.

ראובן ריבלין: לשרת החינוך

ראובן ריבלין: רבותי חברי הכנסת, גבירותי ורבותי, על החלטות ראש הממשלה בדבר ביטול המשרד לשיתוף פעולה אזורי וחלוקת משרד המדע, התרבות והספורט, וכן על העברת סמכויות הקבועות בחוקים השונים, שפורטו בדבריו של השר סילבן שלום, משר המדע, התרבות והספורט אל שר החינוך, חלות הוראות סעיף 39(א) ו-(ב) לחוק-יסוד: הממשלה הישן.

ראובן ריבלין: חוק-היסוד החדש חל מכינונה של הממשלה בכנסת הזאת, הכנסת השש-עשרה.

ראובן ריבלין: לפיכך, לעניין שני הנושאים הראשונים, ביטול המשרד לשיתוף פעולה אזורי וחלוקת משרד המדע, התרבות והספורט, נמסרה הודעה לכנסת, ואין צורך בהצבעה.

ראובן ריבלין: אשר להעברת סמכויות הנתונות לפי החוק משר אחד לשר אחר, החלטת ראש הממשלה טעונה אישור הכנסת.

ראובן ריבלין: ולכן, על החלטתו בנושא זה כפי שפורטה על-ידי השר סילבן שלום, נצביע לפני שנעבור להצבעת האמון בממשלה החדשה.

ראובן ריבלין: הצבעה על העברת סמכויות משר המדע, התרבות והספורט לשרת החינוך, כפי שפורטו על-ידי השר סילבן שלום, אני מבקש להצביע - מי בעד ומי נגד.

ראובן ריבלין: אני מבקש מחבר הכנסת גדעון סער ומחברת הכנסת דליה איציק למנות שני מונים, שכן ההצבעה האלקטרונית לא פועלת.

בנימין בן-אליעזר: למה?

ראובן ריבלין: אני אסביר למה היא לא פועלת - כי עדיין לא יודעים מי יושב ואיפה.

ראובן ריבלין: ובכן, מי בעד העברת הסמכויות משר המדע, התרבות והספורט לשרת החינוך, כפי שפורטו על-ידי השר סילבן שלום?

ראובן ריבלין: הצבעה מס' 1 בעד הודעת ראש הממשלה – 66 נגד – 47 נמנעים – אין הודעת ראש הממשלה על העברת סמכויות משר המדע, התרבות והספורט לשרת החינוך נתקבלה.

ראובן ריבלין: ברוב קולות, 66 חברי כנסת נגד 47 - אני קובע שהעברת הסמכויות משר המדע, התרבות והספורט לשרת החינוך, כפי שפורטו על-ידי השר סילבן שלום, אושרה על-ידי הכנסת.

ראובן ריבלין: רבותי חברי הכנסת, אנחנו עוברים להצבעה של הבעת אמון בממשלה החדשה.

ראובן ריבלין: הסופרים הם אותם סופרים.

ראובן ריבלין: מי בעד הבעת אמון בממשלה החדשה, כפי שהוצגה על-ידי ראש הממשלה - ירים את ידו.

ראובן ריבלין: הצבעה מס' 2 בעד הודעת ראש הממשלה אריאל שרון על כינון הממשלה והרכבה – 66 נגד – 48 נמנעים – אין הודעת ראש הממשלה אריאל שרון על כינון הממשלה והרכבה נתקבלה.

ראובן ריבלין: באין נמנעים, אני קובע כי בעד הצבעת אמון בממשלה הצביעו 66 חברי כנסת, נגד - 48, הממשלה קיבלה אמון.

ראובן ריבלין: אני מתחיל בטקס הצהרת האמונים של ראש הממשלה ולאחר מכן השרים על-פי סדר האל"ף-בי"ת.

ראובן ריבלין: אני מזמין את ראש ממשלת ישראל לבוא ולהצהיר אמונים.

אריאל שרון: אני, אריאל שרון, בן שמואל ודבורה, זיכרונם לברכה, מתחייב כראש הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אריאל שרון: (חותם על ההצהרה)

ראובן ריבלין: יעלה ויבוא השר אהוד אולמרט, ממלא-מקום ראש הממשלה ושר התעשייה והמסחר.

אהוד אולמרט: אני, אהוד אולמרט, בן בלה ומרדכי, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אהוד אולמרט: (חותם על ההצהרה)

ראובן ריבלין: יעלה ויבוא השר בנימין אלון, שר התיירות.

בנימין אלון: אני, בנימין אלון, בן אמי מורתי רות ואבי מורי מנחם, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

בנימין אלון: (חותם על ההצהרה)

ראובן ריבלין: השר צחי הנגבי, השר לביטחון פנים.

צחי הנגבי: אני, צחי הנגבי, בן עמנואל, זכרו לברכה, וגאולה כהן, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

צחי הנגבי: (חותם על ההצהרה)

ראובן ריבלין: השר אליעזר זנדברג, שר המדע והטכנולוגיה, בבקשה.

אליעזר זנדברג: אני, אליעזר זנדברג, בן שולמית ומרדכי, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אליעזר זנדברג: (חותם על ההצהרה)

ראובן ריבלין: יעלה ויבוא השר ישראל כץ, שר החקלאות ופיתוח הכפר.

ישראל כץ: אני, ישראל כץ, בן מלכה ומאיר, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

ישראל כץ: (חותם על ההצהרה)

ראובן ריבלין: תעלה ותבוא השרה ציפי לבני, השרה לקליטת העלייה.

ציפי לבני: אני, ציפי לבני, בת איתן, זכרו לברכה, ושרה, תיבדל לחיים, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

ציפי לבני: (חותמת על ההצהרה)

ראובן ריבלין: תתכבד ותבוא השרה לימור לבנת, שרת החינוך, התרבות והספורט.

לימור לבנת: אני, לימור לבנת הניג, בת שולמית ועזריאל לבנת, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

לימור לבנת: (חותמת על ההצהרה)

ראובן ריבלין: יעלה ויבוא אביגדור ליברמן, שר התחבורה.

אביגדור ליברמן: אני, אביגדור ליברמן, בן אסתר ולב, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אביגדור ליברמן: (חותם על ההצהרה)

ראובן ריבלין: יעלה ויבוא עוזי לנדאו.

עוזי לנדאו: אני, עוזי לנדאו, בן חיים, זכרו לברכה, ואולגה, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

עוזי לנדאו: (חותם על ההצהרה)

ראובן ריבלין: ועכשיו הגיע זמנו של סגן ראש הממשלה ושר המשפטים יוסף לפיד, הידוע בפי כול גם בשם טומי.

יוסף (טומי) לפיד: אני, יוסף לפיד, בן ד"ר מאיר בלא למפל, שנספה בשואה, וקתרינה עדנה בירמן, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יוסף (טומי) לפיד: (חותם על ההצהרה)

ראובן ריבלין: שר הביטחון שאול מופז יבוא ויצהיר הצהרת אמונים.

949: אני, שאול מופז, בן אליהו, זכרו לברכה, ומירה, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

949: (חותם על ההצהרה)

ראובן ריבלין: השרה לאיכות הסביבה יהודית נאות תבוא ותצהיר אמונים.

יהודית נאות: אני, יהודית נאות, בת חנה וצבי כהן, זכרם לברכם, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

יהודית נאות: (חותמת על ההצהרה)

ראובן ריבלין: שר הבריאות הבא למדינת ישראל, השר דני נוה.

דני נוה: אני, דני נוה, בן מרדכי, זכרו לברכה, ויהודית מנהיים, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

דני נוה: (חותם על ההצהרה)

ראובן ריבלין: יעלה ויבוא ויצהיר אמונים שר האוצר בנימין נתניהו.

בנימין נתניהו: אני, בנימין נתניהו, בן צילה, זיכרונה לברכה, ובן-ציון, ייבדל לחיים ארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

בנימין נתניהו: (חותם על ההצהרה)

ראובן ריבלין: השר גדעון עזרא יעלה ויבוא ויצהיר הצהרת אמונים.

גדעון עזרא: אני, גדעון עזרא, בן פנינה ודוד, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

גדעון עזרא: (חותם על ההצהרה)

ראובן ריבלין: שר הפנים אברהם פורז יבוא ויצהיר אמונים.

אברהם פורז: אני, אברהם פורז-פוזמנטיר, בן משה פוזמנטיר, זיכרונו לברכה, וז'ניצ'ה, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אברהם פורז: (חותם על ההצהרה)

ראובן ריבלין: יוסף פריצקי, שר התשתיות הלאומיות, יבוא ויצהיר הצהרת אמונים.

יוסף יצחק פריצקי: אני, יוסף יצחק פריצקי, בן שמואל פריצקי, זכרו לברכה, ואסתר לבית שושני, תיבדל ותיכונן לחיים טובים וארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יוסף יצחק פריצקי: (חותם על ההצהרה)

ראובן ריבלין: השר מאיר שטרית יבוא ויצהיר פעם נוספת אמונים כשר בממשלה.

מאיר שטרית: אני, מאיר שטרית, בן מרים ודוד, זיכרונם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

מאיר שטרית: (חותם על ההצהרה)

ראובן ריבלין: סגן ראש הממשלה ושר החוץ סילבן שלום יעלה ויבוא ויצהיר אמונים.

סילבן שלום: אני, סילבן שלום, בן שמעון, זכרו לברכה, ומרים, תיבדל לחיים טובים וארוכים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

סילבן שלום: (חותם על ההצהרה)

ראובן ריבלין: האם שכחתי לקרוא למי מן השרים?

ראובן ריבלין: אם לא כך הדבר, הרי שתם סדר-היום.

ראובן ריבלין: חברותי וחברי חברי הכנסת, ישיבת הכנסת הבאה - ביום שני, כ"ט באדר א' התשס"ג, 3 בחודש מרס 2003 למניינם.

ראובן ריבלין: הישיבה נעולה.